
CUVÂNT INAINTE 


Am socotit şi socotesc că oricine a luat parte la evenimentele 
care alcătuesc o parte din istorie este dator să lese o descriere a 
ceeace dânsul ştie despre acele evenimente sau despre partea ce a 
luat la ele, fiindcă acestea nu aparţin persoanei ci sunt de domeniul 
public. Luând deci parte la evenimente, nu ca individ ci ta fiinţă 
înzestrată cu un rost public, este o datorie de a reda cunoștinței 
obşteşti ceea ce ştie despre faptele la care a fost părtaş. Cum este 
deasemenea, socot eu, datoria celor ce deţin documente de orice 
soiu, publice sau private, a nu le distruge ci a le păstra şi a face 
ca ele să ajungă odată în domeniul public. Numai așa generaţiile 
viitoare vor putea pricepe mai bine năzuinţele şi greutăţile prede- 
cesorilor lor şi vor putea lucra cu continuitate. 

Aflându-mă şi eu în situaţia de a fi luat parte la câteva fapte 
de seamă ale Neamului Românesc, une ori în situaţii de mari răs- 
punderi, am socotit că-mi este impus să însemn ce ştiu despre cele 
întâmplate şi în genere despre toate faptele la care am luat parte 
sau al căror martor am fost în cursul vieţii mele precum şi ce parte 
şi ce răspundere am la înfăptuirea unora dintre ele. 

Am crezut însă că nu este îndestulător a lăsa însemnări de 
cele mie cunoscute sau făptuite de mine. ci că în aşternerea lor 
pe hârtie trebue să fac abstracţie de orice sentiment altul decât acel 
al adevărului, oricât de plăcut sau de neplăcut ar fi el, chiar pentru 
mine. De aceia în scrierea paginelor ce urmează am căutat să mă 
pun — pe cât mi-a fost cu putinţă — în starea de spirit în care 
trebue să se afle un creştin când se duce la spovedanie şi am căutat 
să fiu un martor ca cei chemaţi în faţa justiţiei, adică să vorbesc 
fără ură şi fără părtinire. De aci şi titlul de mărturisiri dat acestor 
amintiri. 

Dar nu mam mulţumit numai cu ceea ce-mi aminteam. Am 
verificat, pe cât am putut, tot ceea ce am scris, cu amintirile altora, 

cu acte, cu documente, cu însemnări proprii sau ale altora, cu ceea 
ce s'a scris în cărţi şi în ziare despre faptele respective. Ceea ce am 
scris este deci ceea ce cred, în toată sinceritatea, că este adevărul 
asupra faptelor și persoanelor, așa cum le-am putut cunoaște eu. 

Sunt lucruri de care nu am vorbit, precum sunt şi altele des- 
pre care vorbesc numai în chip tangenţial, dar nu este unul din 
lucrurile spuse care să nu fie adevărul curat, așa cum îl văd eu. 
Am făcut aceste omisiuni pentru că sunt fapte despre care nu este 
încă vremea de a vorbi. Dar documentarea a tot ce am scris și a 
unor alte întâmplări am strâns-o şi depus-o în loc sigur, de unde 
se va da la iveală atunci când trecerea anilor o va îngădui. 


Șugura, 28 Aprilie 1933. 


LA CĂIUŢI 


Deşi se strecuraseră numai vre-o cinci-spre-zece ani între 
aşezarea de la Cărţi, în epoca în care o descrie tatăl meu în 
amintirile sale şi acea pe care mi-o amintesc eu în cei dintâi ani 
ai vieţii, era totuşi o mare deosebire între dânsele. 

La sfârşitul celui de al şaptelea deceniu al veacului al 
XIX-lea, când Tata a părăsit Căiuţul pentru a merge la studii în 
străinătate. chipul de viaţă de acolo se apropia încă mult de cel 
al trecutului, Era un trai larg, cu slugi destul de multe, precum 
se poate vedea de altfel din condicile moşiei Căiuţi: pe arei ani, 
depuse de Tata la Academia Română. 

De atunci avuseseră loc mari prefaceri în ţară. Căile ferate, 
Răsboiul Natârnărei, Regalitatea, micșorarea marilor averi şi a 
puterei boerimei, transfurmaseră nu numai alcătuirea Statului dar 
schimbaseră mult alcătuirea socială și traiul. , 

Căiuţii de care-mi aduc aminte şi a cărui cunoştinţă mi-o 
completează cele auzite de la părinţi şi cele cuprinse în corespon- 
denţa lor, era o aşezare mare, prea mare pentru nevoile noastre şi 
pentru veniturile 'Tatei. In adevăr acolo se găsia, pentru moşie, un 
personal, numeros după ideile de azi, cu vechil, scriitori, pădurari, 
feciori boereşti, etc., al cărcr număr a scăzut însă dela 27 în 1879 
la 11 în 1884. Ţin bine minte cancelaria moşiei, care era într'una 
din camerile de jos ale casei. Noi copiii eram uimiţi de registrele 
în cari Solomon Naiman, Singer, Zdrobici şi alţii. înșşirau cifre ce 
ne păriau nesfârșite. Imi amintesc deasemenea foarte bine cum 
veniau feciorii boereşti, din care mi se pare că numai Gheorghe 
a Popei ştia carte, cu răboaiele la socoteli şi cum tot pe temeiul 
acestor răboaje !) se făceau plăţile. In cancelarie erau multe legături 


1) Beţişoare rotunde sau în patru muchi, pe cari se crestau fie numărul 
zilelor de lucru. fie felul muncii. fie suprafeţele măsurate. 

cu asemeni răboaje, ce se păstrau un anumit timp şi adesea, după 
luni de zile, feciorii boereşti recunoșteau răbojul cutărui ţăran 
care reclama. De altfel şi unii ţărani îşi ţineau răboaje cu însem- 
narea lucrului făcut, răboaje pe care le scoteau din brâu, la nevoie. 
Noi, copiii, căpătam adesea ori răboaje vechi cu care ne jucam 
de-a socotelile. 

Personalul moşiei era numeros, între altele pentru că munca 
nu era destul de sistematizată şi veşnic era nevoie a repezi un om 
călare — expresia consacrată a vremei — pentru a da o poruncă, 
a aduce un răspuns. Apoi nu trebuie uitat că — până la deschiderea 
căei ferate — cel mai apropiat biurou poştal şi telegrafic era Adju- 
dul (26 kilometri) şi că diligenţa poştală nu trecea decât de două 
ori pe săptămână, Numărul relativ mare de feciori boereşti mai 
era cauzat şi de nevoia pazei. Siguranţa era numai relativă atunci 
şi de aceia unul sau doi feciori boereşti păziau sau mai degrabă 
dormiau în casă. Şi în privinţa nesiguranței de atunci am două 
amintiri. Intr'un ajun de Bobotează, cu ger aspru, noi, copiii, ne 
jucam către ora douăsprezece, în salonul cel mare de sus, așteptând 
ca părinţii să vină la dejun (era şi mătuşa noastră, Zoe, la noi). 
A venit întâi Mama, înaintea căreia am alergat cu toţiii. Atunci 
am auzit un pas greoiu venind dinspre seră în urma Mamei, şi am 
văzut un om străin, închis la faţă, cu haine sure. Sofragiul a pus 
mâna pe dânsul şi l-a dat afară; sa aflat mai apoi că era un 
ocnaş scăpat atunci din închisoarea de la Târgu Ocna. A doua 
amintire este din anul 1888 când am văzut sosind la Căiuţi un 
caporal cu 4—6 dorobanţi; aceştia au avut lungi consfătuiri cu 
unchiul nostru, Mişa Sturdza, atunci subprefect al plăşei. O bandă 
de hoţi opera în valea Trotuşului şi Mişa Sturdza a vrut să o în- 
conjoare cu posturi fixe, care păziau şi pe cei din localitatea unde 
erau puse, şi cu potere, dar... pisica cu clopoței șoareci nu prinde. 

Siguranţa deplină a fost dobândită numai după crearea jan- 
darmeriei rurale care înlocui cu folos pe călăraşii cu schimbul, folo- 
siți până atunci la serviciul de jandarmerie. Aceștia, schimbându-se 
mereu, nu puteau face un serviciu bun şi apoi erau legaţi faţă de 
consătenii lor printr'un sentiment de solidaritate. 

Mai erau la Câiuţi un grădinar cu câțiva ajutori, căci grădina 
continua, în anii primei mele copilării, a fi aşa cum o croise bunică- 
mea. Intretinerea ei în bune condițiuni mai cerea şi o seră (alta 
decât cea din casă), care se afla în partea dinspre miază zi a gră- 
dinei. Arderea acestei sere este una din cele mai vechi amintiri 
ale mele. Grădina şi sera făceau admiraţia atât a mosafirilor noştri 

cât şi a lumei care trecea vara spre şi de la Slănic. Inainte de is- 
prăvirea căei ferate, birjarii, cari duceau lumea de la Adjud la 
Slănic sau o aduceau înapoi, aveau obiceiul de a face un mic popas 
la Căiuţi şi «călătorii — unii mai politicoşi cerând voie, alţii, cu 
mai puţină creştere, fără a cere voie — intrau în grădină şi se 
plimbau prin ea plini de admiraţie. In asemenea ocazii se iveau 
uneori şi conflicte, pentrucă mulţi vizitatori se considerau la ei 
acasă, rupând flori sau aruncând hârtii în care aduseseră de ale 
mâncării. Şi când personalul casei sau grădinei nu voia să-i lese 
să intre fără voie în grădină, ba unii au încercat să intre şi în casă, 
sau să rupă flori, s'au găsit printre călători persoane care să reclame 
la primărie, cum a reclamat unul pe Tata fiindcă acesta, după un 
deplorabil obiceiu al său, se plimbase numai în cămașă de noapte 
şi în papuci pe balconul de sus al casei, într'o călduroasă dimineață 
de vară. De altfel acest obiceiu al plimbării în costume foarte su- 
mare era foarte generalizat la Căiuţi şi-mi amintesc nu numai pe 
Tata plimbându-se așa prin casă dimineaţa, dar pe G. I. Donici, 
pe Mişa Sturdza şi pe diferiţi musafiri precum și părtași la vână- 
toarea de toamnă. Exista o fotografie, făcută de Dumitru Ghica 
Comăneşteanu, cu ocazia unei vânători la Pralea, arătând pe 
Alexandru Ghica Brigadier (cel supranumit Şandor) în costum de 
împărat roman, recte: îmbrăcat numai cu o cămașă românească 
ce-i ajungea deabia la genunchi. Plimbările acestea în asemenea 
costume sumare erau cauzate prin faptul că Tata şi cu musafirii 
săi se prăbeau să meargă unul la altul spre a sta de taifas și a-și 
comunica ştirile din ziare şi prin faptul că maică-mea, ca și cele- 
lalte doamne, se sculau târziu şi nu ieșeau din odăile lor decât cu 
puţin înainte de ora mesei de amiazi. Bunică-mea. când era la noi; 
ne primea dimineaţa, cum primea pe Tata şi pe câţi-va mai intimi, 
tot îmbrăcată cât se poate de sumar, de obiceiu aşezată la masa. 
ei de toaletă sau hrănindu-sicanarii ce-i avea în două cuşti foarte 
mari, în odaia sa Mătuşele mele (surorile Tatei) aveau acelaş 
obiceiu, obiceiu pe care l-au dus şi în alte case. ` 

Nu ştiu dacă din spiritul foarte pronunțat de ordine, spirit 
ce l-am moştenit de la Mama și de care am fost stăpânit încă din 
mica copilărie sau din ce alt motiv, dar chiar pe atunci am avut: 
o repulsiune pentru acest obiceiu și nici nu l-am practicat vreo-. 
dată. nici nn am lăsat să se practice vreodată în casa mea. Prima: 
persoană adultă pe care am văzut-o revoltată de acest obiceiu a 
fost Miss Belbin şi dună venirea ei în cacă, domnii. mârâind ade- 
sea, au trebuit să se abtină de la asemenea plimbări sau cel puţin 

de a trece în costume ușoare în partea casei unde stăteam noi, 
copiii, cu dânsa. 

Mobilierul casei era alcătuit dintr'un amestec de divanuri, 
dulapuri şi mese vechi și foarte simple, făcând parte din vechea 
mobilă (şi în parte din acea folosită de strămoșul şi de străbunica 
noastră, descrisă de Tata în ale sale Amintiri) şi din mobile noui 
ce le căpătaseră sau le cumpăraseră părinţii mei, cu ocazia căsă- 
toriei lor, cum erau și acele din camera lor de culcare şi din salo- 
naşul Mamei, mobile care sar fi potrivit mai mult unei aşezări 
de oraș. Așa cum era mobilat Căiuţul, era confortabil — astfel 
cum se înţelegea şi se putea avea confort atunci — dar era departe 
de a fi luxos. 

In curte mai erau: vezeteu cu ajutor şi rândași; iar în casă 
sofragiu (îmi amintesc încă de bătrânul Ioniţă, de favoriţii săi, de 
chipul tacticos cum așeza tacâmurile pe masă şi cum servea), cămă 
1ăşiță, bucătar (ce mare prieten al nostru, al copiilor, a fost Alexan- 
dru, un bucătar faimos atunci în Moldova şi pasionat geambaș 
de cai), cu ajutoare, femei în casă. femme de chambre a Marei, 
bone ale noastre (aceia de care îmi aduc aminte mai bine a tost 
“Carolina cu care am învăţat nemţește), spălătorese, etc. Este ade- 
vărat că tot acest personal era plătit ridicol de puţin după preţurile 
de astăzi, dar totalul lefilor lor, a hranei lor şi rnai ales a pagu- 
belor pe care le aduceau şi nepriceperea dar și necinstea multora 
dintre ei, era mare pentru venitul de atunri al Tatei. 

Tot acest personal stătea claie peste grămadă, mai mulţi 
într'o odaie, în care era un mobilier din cele mai rudimentare, de 
obiceiu numai câteva mindire puse pe un pat puţin ridicat, făcut 
şi el din scânduri nedaie la rindea. Bonele, cămărășiţa, femme de 
chambre, sofragiul şi bucătarul mâncau ce prisosea de la masa 
noastră şi ceea ce li se gătea special, dar pentru restul personalului 
se făcea numai mămăligă, la care sg adăoga: murături, brânză, 
fasole, un borș. 

Intreţinerea grădinii nu s'a făcut ulterior decât foarte sumar, 
făcându-se primăvara și toamna, după vechiul obiceiu, câte o mare 
clacă pentru curăţitul ei, prăşitul şi curăţitul pomilor, arbuştilor, 
etc. Feciorii boereşti vestiau satele din vreme; veniau mai ales fete 
și flăcăi. Li se dedea reva mâncare şi băutură şi de obiceiu, către 
seară, veniau şi lăutari şi se întindea o horă mare. Mi-aduc aminte 
de ultima: din aceste clăci în toamna 1886 sau 1887, căci Miss 
Belbin nu pricepea cum muncea lumea fără plată. 

Controlul era greu și era de sigur oarecare risipă din cauza 

și a efectivului însemnat al personalului, care ţinea împreună, dar 
şi a chipului cum era alcătuită gospodăria. Ne.mai vorbind de seră 
care era departe de casă, cum era şi livada cu pomi roditori şi 
grădina de zarzavaturi, aşezate în partea de miază zi a grădinei, 
numai partea de agrement a grădinei fiind în jurul casei, dar bucà- 
tăria (deşi casa era prea mare şi avea încăperi goale) era într'o- 
clădire separată, la vre-o cincizeci de metri de casa în care lo- 
cuiam; grajdurile erau şi mai departe. 

După moartea bunicului, în lunie 1872, rămăseseră foarte 
multe datorii şi numai spiritul de rânduială şi de sacrificiu al 
bunicăi și devotamentul unchiului Tatei, Lascăr, au făcut ca să 
1ămână Căiuţul Taitei, fratelui şi surorilor sale cu venituri scăzute 
însă, de oarece era nevoe de sume destul de mari pentru plata da- 
toriilor. Casa, greu de ţinut pe timpul bunicului, era și mai greu 
de tinut cu şesimea din venituri ce se cuvenea Tatei. Tradiţia, iu- 
birea pasionată de casa în care a copilărit, iubire care nu încetasc 
nici în preziua morței sale, patruzeci de ani după ce părăsise 
Căiuţii, dulceaţa traiului, nădejdea că veniturile ar crește prin. 
exploatarea unei mine de cărbuni de la Pralea sau prin construirea 
unei căi ferate înguste care să îngăduie o exploatare intensivă şi 
rentabilă a pădurilor şi alte iluzii au făct ca — deşi pe un pictiwr 
mult mai modest ca pe vremea bunicului — Tata să ţină atunci o 
casă prea scumpă pentru mijloacele sale, într'o societate în plină 
transformare în care, sub regimul liberal din 1876—1888, calitatea 
de boer devenice mai mult o piedică. Deşi boerii porniseră mişca- 
rea liberală, boerimea, în majoritatea ei, s'a ţinut la o parte în 
acej ani (1876—1888) şi n'a înţeles că trebuia să colaboreze cu 
liberalii la alcătuirea nouilor aşezăminte. După 1888 burghezia se 
întărise prea mult iar puterile boerimei scăzuseră în aceiaş măsură. 

Cu toată că Tata încercase unele îmbunătăţiri, pe moşia Că- 
iuți se făcea o agricultură încă primitivă. Solul nu era din cele 
mai bune şi suprafaţa cultivabilă era prea mică ca să poată renta 
cultura extensivă ce se făcea atunci. De la 1864 munca nu mai era 
gratuită, iar la Căiuţi ca şi aiurea, mai ales în Moldova, nu erau 
capitaluri îndestulătoare spre a se putea face o cultură intensivă mo- 
dernă. Afară de plusuri cu brazde de fier, ce se cumpărau în număr” 
redus, şi de batoze ce se închiriau, cultura se făcea cu mijloacele 
primitive ale ţăranului, cu pluguri cu brazde de lemn doar întărite 
cu o şină de fier la capăt, cu boroane cu dinţi de lemn. Chiar grâ- 
nele se treierau adesea cu cai iar porumbul încă încă în 1886 lam 
văzut îmblătit cu îmblace în curtea grajdului din Căiuţi. Proprie- 

tatea -nu mai era rentabilă pentru vechii proprietari şi clasa marei 
boerimi, proprietară de moşii întinse, era pe cale de a se dizolva, 

Amintirile Tatei au desvăluit copilăria şi prima lui tinercţă. 
Nădăjduesc să arăt, în altă scriere, întreaga lui viaţă. Aici vreau 
să arăt care-mi sunt amintirile despre dânsul la Căiuţi. 

Deşi vânător pătimaș, nu-i plăcea să umble pe jos şi nu-mi 
amintesc de dânsul făcând pe atunci alte plimbări decât în ră- 
sură sau călare. Era un călăreț îndemânatec și pasionat. La un 
moment dat a avut o iapă roibă, Liza, fină, frumoasă, dar cu totul 
nebună pe care nimeni decât dânsul nu era în stare să o stăpâ- 
nească. Odată Tata era călare pe dânsa în pădure şi umbla pe 
muchea unei râpe; Lizei i-au venit nebuniile şi, ca să nu umble 
pe acolo pe unde voia Tata să o facă să meargă, a sărit deodată 
în râpă. Noroc că în fundul acesteia era un morman mare de 
crengi, strânse acolo pentru a se face mangal (cărbuni de lemn); 
aceasta a amorțit căderea aşa că Tata şi iapa au scăpât numai cu 
câteva spârieturi. De altfel şi la vânătorile de urşi Tata se ducea, 
de la o bătaie la alta, tot călare, pe vreun cal țărănesc, ceea ce 
era luat în dertdere de mulţi dintre tovarăşii săi şi era temeiul 
a multor glume ce s'au făcut pe socoteala sa. 

De obiceiu dormea dimineaţa până după ora nouă (toată 
viaţa sa a dormit bine şi adânc; chiar în ultimii ani ai vieţii sale 
se socotia nenorocit în ziua când nu dormise în noaptea precedentă 
opt ore neîntrerupt şi două după amiazi); își cetia ziarele în pat 
şi nu era gata decât pe la ora prânzului. După amiazi şi seara 
cetia sau sta de vorbă cu cei ai casei sau cu musafirii. Către sfâr- 
şitul după amiezii făcea adesea împreună cu noi, copii, o plimbare 
în trăsură, în care scop transformase o trăsură așa ca să'ncăpem 
cu toţii într'ânsa. 

Alte ori Mama, Tata, mătuşele cu musafirii cari se găseau 
la Căiuţi, făceau lungi partide de «croquet» pe pajiștea din faţa 
casei, partide foarte animate ce se continuau uneori seara la lumina 
lămpilor cu petrol purtate de servitori. 

In tinereţe Tata avusese idei feodale și fusese partizan pa- 
sionat al diferitelor cauze legitimiste din Europa. Aşa fusese carlist 
convins Și, fiind elev la liceul din Toulouse, mersese să escorteze 
un convoiu de muniţiuni ce trebuia trecut prin contrabandă în 
Spania. A fost deasemenea partizan al lui Henric al V-lea în 
Franţa. De când l'am cunoscut eu însă, era conservator dar con- 
servatorismul lui era progresiv, nu strâmt. De atunci îl ştiu hotărit 
adversar al vechilor privilegii şi ridicându-se contra orí cărei în- 

cercări de a se crea altele noui. Așa socotea ridicole titlurile ce-și 
dădeau unii dintre ai noştri și coroanele cu cari îşi împodobeau 
cărţile de vizită, hârtia de scris, vesela, trăsurile, rufele şi unii chiar 
oalele de noapte, cum mi-a fost dat să văd câţi-va ani mai târziu, 
în casa unei persoane foarte bună şi primitoare dar suferind în 
chip intens de boala titlurilor și a coroanelor. 

Crescut într'un mediu adânc patriot, își iubea ţara cu pasiune 
şi vocea lui avea vibraţiuni emoţionante când vorbea de trecut, 
de viitor sau de vitejia ţăranilor noștri în 1877. Deși convins de 
nevoia Unirei, avea însă — mai ales în anii aceia — antipatie 
față de Munteni, antipatie generală atunci în jurul nostru şi care 
a fost moştenită de fratele meu Henri, pe când la Tata, cu trecerea 
vremei, antipatia aceasta se micșorase foarte mult. Deși sunt mân- 
dru de a fi Moldovan şi socotesc că Moldovenii au însuşiri — cul- 
turale mai ales — superioare celorlalte ramuri ale neamului, care 
întrec însă pe Moldoveni în cele practice, nu împărtășiam această 
antipatie, cum în toată viața mea n'am putut fi exclusivist sau 
face parte din coterii sau partide. Aveam, între noi, copiii, aprige 
discuţii şi chiar certe şi când fratele meu, Henri, nu ştia cum să 
mă răpună sau să-mi arate disprețul său mă trata de «såle va- 
laque». 

Tata iubea Franţa la ai cărei suferinți din 1870—1871 a 
luat o parte vie, precum o arată scrisorile sale. Fiind elev la Ge- 
neva, s'a dus la Les Verrières şi a fost martor la intrarea trupelor 
lui Bourbaki în Elveţia şi la dezarmarea lor. A rămas impresionat 
puternic de starea în care se aflau ostașii francezi, prăpădiţi de 
oboseală, nemâncaţi şi grozav de demoralizaţi. 

Un alt Rosetti, Dumitru Rosetti Tescanu, despre cari voiu 
mai vorbi, a fost martor al acestei intrări a cărei descriere se gă- 
sește în corespondenţa sa la Tescani. 

Dar deşi iubea Franţa, cultura franceză și civilizaţiunea ei, 
era cu totul opus politicei externe a republicei franceze (urme de 
legitimism?) şi mai ales apropierii ei de Rusia. Pe aceasta din 
urmă o socotea ca cea mai mare primejdie pentru neamul nostru. 
Dealtmitrelea, din tată'n fiu,. ramura noastră a Rosetteștilor nu 
avuseseră încredere în Ruşi şi îndurase chiar prigoane din această 
pricină. Cele mai vechi amintiri ale mele mi-l arată pe Tata ca 
dușman hotărît al Rusiei, propăvăduindu-ne neîncrederea în ea. 
Nenumarăte, aprige şi chiar violente erau discuţiile ce le auziam, 
în această privinţă, la masă sau după masă, între Tata, partizan 
hotărit în interesul neamului. după credinţa sa intimă, al Triplei 


16 G-ral Radu R. Rosetti: Mărturisiri 


Alianțe (între altele pentru că socotia Basarabia mai primejduită 
de desnaţionalizare decât părţile supuse Austriacilor şi Ungurilor 
şi pentru că socotia armatele austro-germane cu mult superioare 
celor ruseşti, despre valoarea conducătorilor cărora avea cea mai 
proastă părere) şi între mătușele noastre duse numai de iubire 
căire Franţa și G. I. Donici, care nu era numai francofil dar 
păstrase o amintire nu displăcută despre camaraderia de arme cu 
Ruşii sub Plevna. Din primii ani ai copilăriei am învăţat a cu- 
noaşte tot răul pe care-l făcuseră Ruşii Moldovei. 

Tata era abonat la o mulţime de ziare şi reviste, române şi 
străine; dintre acestea 7 he J/lustrated London News şi The Graphic 
erau aşteptate și de noi copiii cu mare nerăbdare, pentru ilustra- 
ţiile lor; multă geografie, istorie și altele am învăţat noi, pe ne- 
ştiutele, din privirea ilustraţiilor lor. 

Adevărat poliglot, Tata vorbea și scria: româneşte, franţu- 
zeşte, englezește și nemţeşte; citea curent italieneşte, spaniolește și, 
cu ajutorul ici colea a unui dicţionar, putea traduce texte latine, 
slave şi grecești (în copilărie vorbise curent această limbă cu bunica 
sa, a doua soţie a hatmanului Răducanu Rosetti). Mama deaseme- 
nea cunoștea bine limbele română, franceză; engleză și germană 
şi pricepea italiana și puţin cea rusească. Auzind din copilărie vor- 
bindu-se în jurul nostru multe limbi străine nu este de mirare că 
am învăţat şi noi ușor acele limbi. După cum era obiceiul pe atunci, 
părinţii vorbiau între ei şi cu noi franţuzește, cum o făcuseră de 
altfel și părinţii lor. Corespondenţa noastră era deasemenea în 
limba franceză. Se zice că era un obiceiu prost. Poate, dar folosinţa 
obişnuelnică a limbei franceze, limba cea mai perfectă pentru a-şi 
exprima cineva gândirea clar și pentru a înfățișa toate nuanțele 
gândirei, nu ne-a îmyedicat întru nimic să fim foarte buni Români, 
să apreciem și să cunoaștem bine literatura scrisă și populară ro- 
mână și cel puţin nu a împedicat pe Tata ra și pe V. Alecsandri, 
C. Negri, M. Kogălniceanu, A. I. Cuza și alții să scrie frumos în 
limba lor maternă. 

Este un anacronism și o hotărită dare înapoi deciziunea, 
luată la Paris în 1919, de a vorbi, la congrese. în toate limbile 
lumei — de aceia în parte congresele și conferințele internaţionale, 
adevărate turnuri a lui Babel, au isbândit așa de puţin. Este un 
anacronism pentru că se folosesc limbi mai puţin perfecte spre a 
transmite clar gândirea și mai este un anacronism pentru că azi 
când se vorbește atât de unitatea omenirei, de unire, cooperare, 
coordonare şi mai știu eu ce, se ușurează tocmai contrarul prin fo- 

losirea în relaţiile internaționale a o sumă de limbi în loc de una, 
constințită prin obiceiu. Este o dare înapoi pentrucă în loc de a 
tinde spre ridicarea nivelului cultural, prin îndatorirea a câtor mai 
mulți să înveţe o limbă a cărei folosinţă și a cărei literatură nu 
poate aduce decât folos şi progres, se tinde spre nivelarea tuturor 
la nivelul inferior al marei mulțimi inculte. 

Foarte cult, Tata, avea pasiunea cetitului şi arăta cel mai 
mare dispreţ pentru acei cari, deși dispuneau de mijloace, erau 
totuşi ignoranţi, sau nu le plăcea să cetească. De altfel întregul 
mediu în care trăiam era cult și pot spune că, încă din cei mai 
fragezi ani, cartea ne-a fost înfățișată ca ceva de care nu se poate 
lipsi un om şi am auzit totdeauna slăvindu-se cultura şi ridiculi- 
zându-se cei lipsiţi de cunoştinţe temeinice. 

Nerăbdător şi uneori pripit, având porniri de mânie vio- 
lentă, era totuși iubit de acei cu cari venia în contact, din cauza 
simțului de dreptate foarte desvoltat de care era condus şi pentru 
că era prietin bun și statornic, gata a sări în ajutorul oricui și mai 
ales al celor slabi. ) 

Cu noi era sever și ne impunea o disciplină neșovăitoare. 
El, care nu era ordonat de felul săi și era uituc (de câte ori nu 
s'a întâmplat să plece la Bucureşti sau la Iaşi, având în buzunar, 
scrisori de pus la poştă sau de dat cuiva sau liste de cumpărături 
iar la întoarcerea sa acasă să se găsească scrisorile și listele tot în 
buzunarul său. Era necăjit de altfel de Mama şi de prieteni în 
privinţa oficiului de poche-restante pe care-l îndeplinea buzunarul 
său) ţinea ca mesele să se servească la ore fixe, ca să ne sculăm 
şi să ne culcăm tot le ore fixe și nu îngăduia nici o transgresiune 
la aceste repere în viaţa zilnică. Exactitatea aceasta a fost minu- 
nată pentru sănătatea noastră și cel puţin în ce mă priveșe mi-a 
desvoltat mult obiceiul de a fi ordonat. Lipsa de ordine era la 
dânsul mai mult un fel de lene fizică. Intelectualmente era foarte 
ordonat și dovadă sunt toate scrierile sale, în care totul este expus 
sistematic și cu foarte multă rânduială. 

Ne-a încurajat să ne interesăm despre tot ce se petrecea și 
mai ales a încurajat orice ocupaţiuni de ordin intelectual. Insista 
mult asupra nevoiei de a-şi ţine angajamentele, de a fi credincios 
către slujba ce-o îndeplinești, de a fi drept, precum şi asupra cin- 
stei; era foarte aspru în aprecierile lui despre oameni sau fapte in- 
corecte, oricine și oricum ar fi fost. In gura lui, în scrisul lui, 
expresiile de om cinstit sau drept erau lauda cea mai mare. 

Dacă în atitudinea lui către lumea mai modestă și în special 

către funcţionari era adesea ceva băţos, nici odată însă faţă de 
ţărani sau de servitori, aceasta nu provenia de loc pentrucă s'ar 
fi considerat de un sânge mai deosebit. Acea rigiditate nu se adresa 
clasei din care făcea parte acel căruia îi se adresa astfel, ci per- 
soanei care era fie rău crescută (obraznică sau lingușitoare), fie 
necinstită. Ne-a povestit multe fapte care îndreptațiau această 
atitudine a sa, multe le am uitat iar altele este zadarnic să le repet. 
lată însă una foarte caracteristică. Având un proces la o judecă- 
torie de pace, rugă pe unul din avocaţi — erau numai doi în 
localitatea unde era. judecătoria — să pledeze pentru dânsul. 
Avocatul întrebă în ce zi era sorocit procesul şi, la arătarea atei, 
răspunse că procesul trebueşte amânat. De ce? întrebă Tata. 
Pentrucă eu şi X (celalt avocat) avem o înţelegere cu judecătorul 
ca să deie câştig de cauză unuia în zilele soţ şi celuilalt în zilele 
nesoţ şi ziua în care este fixat procesul Dv. face parte din acelea 
în care judecătorul dă câştig de cauză celuilalt. 

Trăia bine cu locuitorii de pe moşie, cari lau ales primar; 
cu unii chiar, ca de pildă cu Silvestru Basarab, legase prietenie. 
Tata înţelegea pe ţăran şi avea pentru drepturile lui simpatie, pe 
care a arătat-o şi prin grai şi prin scris. Era însă un abis intre felul 
lui de a concepe viaţa şi relaţiile dela om la om şi aceea a ce 
numia el ciocoimea (în înţelesul de clasă alcătuită din parveniţi, ră 
crescuţi şi puţini corecţi, ridicaţi în urmă până ’n clasa stăpâni- 
toare) şi mai târziu albăstrimea satelor (prin care înţelegea mica 
burghezie ce s'a ridicat în urmă la sate şi pe care o socotia 
mai păcătoasă şi mai abuzivă ca fosta ciocoime). Pentru cei din 
aceste clase avea un neasămuit dispreţ. 

Mama era blondă, cu ochi albaștri şi a fost foarte frumoasă 
ca şi mama ei Henriette, născută Dimachi, despre a cărei frumu- 
seţe şi farmec îşi amintea lon Ghika, într'o scrisoare către Tata din 
August 1886. Bunica, rămasă văduvă de tânără, a avut multe nă- 
cazuri din cauza stărei încurcate a averei şi afacerile au silit-o să 
facă multe drumuri. Era fiica poetului Neculai Dimache şi ne- 
poata de fiu a lui Manolachi Dimachi, care la rândul său era frate 
cu Ileana Dimachi, căsătorită cu Lascarache Rosetti, răstrămo- 
şul meu. 

Tatăl Mamei era Lascar L. Bogdan. Despre dânsul ştiu pu- 
ține lucruri: a fost cadet şi apoi sublocotenent, împreună cu vii- 
torul general H. Herkt, în întâia baterie de artilerie moldovenească 
(1849); s'a căsătorit contra voinţei tatălui său cu bunica mea şi a 
murit tânăr, la Paris, unde a fost înmormântat. Mama avea un 

desemn arătând mormântul tatălui ei. In satul Dimăcheni (Do- 
rohoi) trăia până mai dăunăzi un ţigan Tudorache Scumpu, fiul 
vezeteului care condusesă pe bunica mea la biserică, la nunta ei. 
Acesta povestea cum că Lascăr Bogdan, socrul bunicei mele, opu- 
nându-se la căsătorie, a făcut ca în seara nunţii casa din Dimăcheni 
să fie înconjurată de ostași cari aveau ordin de a ridica pe L. L. 
Bogdan. Ei n'au putut însă pătrunde în casă; Tudorache Scumpu 
afirma că a fost martor la această scenă. 

Despre prima copilărie a Mamei nu ştiu nimic. Incă tânără 
a fost dusă de maica sa la Mannheim, unde a fost pusă în faimoasa 
pensiune mare ducală, azi mutată la Karlsruhe. A stat acolo mulţi 
ani şi păstrase o foarte bună amintire de anii petrecuţi între zidu- 
rile acelei şcoli. A învăţat temeinic nu numai limbile engleză, fran- 
ceză și germană şi artele de agrement dar a căpătat şi foarte se- 
rioase cunoștințe de istorie, de geografie și de literaturile engleză, 
franceză şi germană; partea ştiinţifică pare să fi fost neglijată sau 
predată numai foarte superficial. Populaţiunea pensionatului era 
de toate neamurile; dintre străine predominau Irlandezele şi Mol- 
dovencele. Dintre aceste din urmă erau odată cu Mama: sora ei 
Elena, Lucia Kogălniceanu, Caterina Boldur Epureanu, Simka 
Ghermani, Maria şi Lucia Konaki Vogoride şi Eugenia Docan. Ele 
se aflau în școală când a isbucnit răsboiul franco-german și au 
văzut trecând trupele germane, dintre care chiurasierii albi au făcut 
o deosebită impresie asupra lor. Nu ştiu dacă era în apropiere 
sau a venit într'adins, dar M. Kogălniceanu a sosit să le ieie ime- 
diat pe toate, de oarece se aştepta atunci o ofensivă franceză în 
Germania. Dela Mannheim au fost obligate să călătorească într'un 
vagon de marfă, în care fuseseră transportaţi cai spre zona de 
adunare. În nu mai ştiu ce gară nu au mai putut merge înainte 
până ce Kogălniceanu, punându-și decoraţiile, s'a dus — astfel 
împodobit — să-și decline titlurile de fost ministru, etc. 

Mama nu s'a mai întors apoi în pensionat ci a urmat pe 
bunica în deplasările sale la Dimăcheni, laşi, Kiev şi St.-Peters- 
burg. Ne povestea adesea despre tinereţea ei, dar am uitat aproape 
tot, Imi mai aduc aminte că ne spunea că în casa bunicei noastre 
sau pe urma ei trăiau o sumă de boerănași (dintre cari am cunoscut 
pe N. Filipescu Dubău) și un grec bătrân, de a căror isprăvi rideam 
mult. Deasemenea că ridiculiza pe mulţi parveniţi și între altele 
mania de a imita vorbitul franțuzesc al boerimei. Ne spunea că 
un cârnăţar din lași, voind să se arate la înălțime, își făcuse o 

firmă cu următoarea inscripţie: Ici, ici, derrière, Monsieur et Ma- 
dame... font de la cochonerie. Işi amintea, cu multă plăcere, și 
descria cu vervă viaţa societăţii şi petrecerile din Iașul tinereţei 
sale, acel al anilor 1870—1877, descrieri din care nu lipsia o notă 
de ironie la adresa nouilor ajunşi, cari se înghesuiau spre a fi 
primiţi în cercul vechei boerimi. Mama avea idei aristocratice și 
foarte conservatoare. Nu pot găsi cuvinte potrivite pentru a ex- 
prima chipul său de a fi faţă de cei pe cari îi socotia de o treaptă 
inferioară. Nu era dispreţ, primirea pe care le o făcea era ama- 
bilă (Mama era de o politeţă constantă și avea manierile puţin 
protocolare ale vechei generaţiuni) dar era un ce aproape invizibii 
şi imponderabil care arăta totuşi că nu-i erau deopotrivă. Ea păs- 
trase o foarte bună amintire de timpul petrecut la Kiev şi la St. 
Petersburg şi de strălucitele recepții. mese, baluri, reprezentații 
teatrale la care luase parte. 

După moartea bunicei, Mama avu să se ocupe, cu aju- 
torul tutorelui său colonelul Gr. Sturdza (ale cărui vizite la Căiuţi 
şi la Târgul Ocnei mi le amintesc bine), de afaceri și apoi de 
nunta surorei sale cu Mişa Sturdza. 

Căsătoria ei cu Tata a avut loc la 10/22 Iunie 1876 în bise- 
rica Sfântul Spiridon din Iași. 

După vizite la Răducăneni, la unchiul Tatei, Lascar Rosetti 
şi la alte rude, părinţii mei se stabiliră la Căiuţi, de unde Mama, 
afară de rari drumuri la Iaşi sau pe la rude, nu s'a mai mişcat 
până la mutarea noastră, în 1888, la Târgul-Ocnei. De aceasta 
stare continuă la ţară, cu care nu fusese obişnuită şi iubitoare cum 
era de societate, a suferit mult, dar nu s'a plâns și numai târziu, 
câţiva ani înaintea morţii ei, am auzit-o spunând cât de grele îi 
au părut mai ales iernele dela Căiuţi și cât îi a lipsit, la început, 
viaţa de societate, 

Foarte devotată nouă, Mama ţinea mult ca să nu greşim nici 
în fapte, nici în formă. Ne făcea morală și discuta cu noi atunci 
când greşiam, căutând să ne convingă; dar ne şi pedepsia, ne to- 
lerând „nici odată greșeli care ar fi dovedit lacune în caracter. Ero- 
rile provenite din sburdălnicie erau totdeauna tratate cu indul- 
genţă. Deasemenea Mama nu ne tolera niciodată greșeli de formă; 
trebuia, atunci când veniam la dânsa, sau la masă și în salon, să 
fim îngrijiţi în ţinuta noastră; nu aveam voie a ne trânti ori şi cum 
în scaune (cât a trăit Mama nici odată nu am stat decât drept în 
scaun în prezenţa ei)? să ne amestecăm nepoftiţi în vorba celor mari 

sau să nu ne exprimăm politicos față de toată lumea și în special 
față de servitori. Nici odată nu a îngăduit ca să se vorbească în 
prezenţa noastră lucruri ce le socotia că nu erau pentru noi și când 
alunecau spre lucruri ce nu ne priviau eram trimeși în odăile 
noastre. 

Sănătatea ei era șubredă şi ea a fost totdeauna suferindă, dar 
căuta să nu ne o arate nouă. Era foarte ordonată, totuși, lucru 
ciudat, nici odată nu a putut avea un ceas care să meargă reguiat. 
Ştia să se lipsească la nevoie de multe dar nu ştia să facă economii 
atunci când dispunea de bani. Era foarte generoasă și darnică și a 
ajutat pe mulţi. Deși a fost mâhnită de multe persoane şi mai cu 
seamă de cumnatele ei, nu a păstrat ură nimărui și nu odată 'mi-a 
spus că asemeni supărări trebuesc uitate iar urile nu trebuesc 
transmise din tată 'n fiu. 

M'am născut în casa din Căiuţi, la 20 Martie (1 Aprilie) 1877. 
Tot acolo s'au născut fraţii mei Henri (7/19 Ianuarie 1879), Eu- 
gene (23 lunie/5 Iulie 1881) și sora mea Magdalena (25 August/6 
Septemvrie 1882), N'aș 'mi-a fost unchiul Tatei, Lascar Rosetti, 
de care n'am decât o singură amintire; îl văd venind în odaia 
noastră dela Căiuţi, stând pe un scaun — mi se părea foarte bă- 
trân — și dându-mi o cutie de tablă cu caramele dela Capşa, întâia 
ce ţin minte să fi văzut. Am fost botezat, la 1/14 Iulie, de preotul 
Ioniţă Belloiu din Poiana Sărată, mare patriot şi prieten al Tatei, 
cum fusese și al părinţilor săi. In primele luni ale vieţii mele, a 
venit la Căiuţi Mehmet Bairactar, fostul ienicer de care vorbeşte 
“Tata în amintirile sale. Acesta m'a luat în braţe — 'mi-a poves- 
tit Tata — şi a făcut urări ca să devin ostaş de seamă; pot spune 
astfel că am cunoscut (?) un ostaș care luptase în bătălia dela 
Abukir (1799), căci Mehmet se lăuda că luase parte la acea bătălie. 

Care-mi sunt cele mai vechi amintiri ? Afară de arderea 
serei, de care am vorbit, de bucuria ce aveam să mergem în şura 
-cu trăsuri şi să ne urcăm în vechile trăsuri ale bunicului, în care 
descoperiam fel de fel de buzunare şi de ascunzători, de descope- 
ririle ce le făceam în podul casei, unde erau felurite cufere, mo- 
bile şi unelte vechi, printre cari am descoperit nişte vechi tiparuri 
pentru făcutul lumânărilor, faptele care m'au impresionat mai mult 
sau de cari-mi amintesc mai bine au fost: 

Scârțâitul neîncetat al lungilor convoiuri de care cu cari se 
transportau la vale sarea dela Târgul-Ocna și păcura; trecerea, 
în anumite zile, a diligenţei poștale care se opria aproape în faţa 
casei noastre; trecerea, în nori de praf, primăvara şi toamna, a 

multor şi foarte mari turme de oi, mergând primăvara la munte, 
iar toamna către câmp; aducerea primei mașine de treierat şi loco- 
mobilei sale; trecerea trupei care mergea la Târgul-Ocnei, ca să 
schimbe garnizona de acolo sau se îniorcea; construirea liniei fe- 
rate Adjud-Ocna. Unii dintre ingineri stăteau la noi, lmi amintesc 
de Anghel Saligny şi de M. Râmniceanu și-i văd încă aplecaţi pe 
planurile lor. Ni se dedea câte odată voie să mergem cu dânşii pe 
şantiere, ceea ce era o mare bucurie pentru noi şi făcea ca, întorşi 
acasă, să ne jucăm și noi imediat de a construirea de căi ferate. 

Este greu de arătat ce mare schimbare a adus calea ferată în 
viaţa zilnică din valea 'Trotuşului. In afară de faptul că se ușurase 
călătoriile, că primeam poşta zilnic, că aveam la dispoziţie un ofi- 
ciu telegrafic, ceeace ieftinia şi uşura într'adevăr viaţa, era marea 
înlesnire a aprovizionărilor, căci înainte de deschiderea căei ferate 
părinţii trebuiau să comande de două ori pe an, la Galaţi, toate 
colonialele și lucrurile de cari era nevoie şi să se îngrijească de 
transportul lor cu care cu boi, trimise la Adjud spre a le aduce; 
descărcarea acestor care prezenta un deosebit interes pentru noi, 
copiii. Cu deschiderea căei ferate s'au putut face aprovizinări mai 
mici şi apoi negustorii din Căiuţi au început să ţină în dughenile 
lor mărfuri mai variate şi de calităţi mai bune, 

Un alt fapt era migraţiunea anuală a familiei Ştirbey dela 
Buftea la Dărmăneşti, la începutul verei, şi în sens invers, toamna. 
Veniau în mai multe trăsuri și popăsuiau la Căiuţi. Văd și acum 
pe Maria Știrbey, îmbrăcată în rochii uşoare de vară, stând în 
sa'onașul din Căiuţi și o aud vorbind de schimbările Căiuţilor, aşa 
cum îi cunoscuse ea în copilărie. Alexandru Știrbey îmi părea 
deosebit de înalt. Ultima oară când au trecut cu trăsura îi am în- 
tovărăşit până la Gârbovana. După ce am trecut pârăul Gârvo- 
vanei, s'au oprit toate trăsurile, ne-am dat cu toţii jos, afară de 
Barbu Ştirbey care a rămas pe capră, de frică ca una din surorile 
sale să nu-i ieie locul şi Tata a arătat lui Alexandru Ştirbey ram- 
bleul căei ferate care era gata. În anul 1885 au trecut cu trenul 
şi erau cu totii în doliu, căci tocmai: murise Maria Știrbey. Ziva 
era foarte călduroasă şi Mama pusese să se facă îngheţată, ce li 
s'a servit în tren. orrindu-se în acest scop tren] mai mult în gară. 
Pe acele timpuri şefii de gară nu ezitau să ţină trenul mai mult în 
stație când cineva cu trecere le cerea aceasta. 

„Un lucru care ma impresionat, trebuie să fi avut 7—8 ani 
atunci erau vrletele unni om ce fusese muşcat de un câine turbat 
şi turbase şi el. Pare că le aud şi azi. Fusese închis într'o casă, 

peste drum de casa noastră, şi-i se auziau urletele până 'n odaia 
noastră. Azi, când asemeni lucruri sunt cu totul excepționale, lumea 
nu-şi poate da în deajuns seamă de datoria de recunoşunţă ce o 
avem către Pasteur. Şi era cu atât mai primejdioasă turbarea cu 
cât toată lumea avea pe atunci câini. Şi noi am avut mulţi câini 
şi de telurite rase. Nu pot spune că îi apreciam, cum nu apreciam 
nici un animal aşa cum trebuie, adică ca un tovarăş credincios. 
Târziu, mai ales după ce am cunoscut în Brusturoasa, după răs- 
boiu, pe Vidran, câinele lui Andreescu, am înţeles toată nooleţa 
acestor fiinţe. 

O altă amintire foarte veche, dar cu care se confundă şi 
amintiri mai noui, este acea a faimoaselor vânători dela Căiuţi. 
Zic faimoase pentru că împuşcându-se, cu ocazia lor, mulți urşi 
ele aveau renume în toată ţara şi multi din cei cari aveau patima 
vânătoarei solicitau invitaţiuni la ele. Pregătirile, cari erau partea 
pe care o cunoşteam noi, copiii, mai bine, începeau imediat după 
Sfânta Maria Mare. Ele constau în aprovizionarea alimentelor şi 
împachetarea acestora, cu care ocaziune era mare discuţiune între 
Mama, bucătar şi servitori, căci aceştia cunoşteau gusturile fiecărui 
invitat. Chestiunea aprovizionării era foarte importantă, nu numai 
pentrucă Tata şi tovarăşii lui, cam 8—12 la număr, mâncau mult 
şi țineau a mânca foarte bine şi aceasta timp de aproximativ o 
săptămână, dar pentrucă numărul servitorilor, pușcașilor şi hăita- 
şilor se urca la un număr respectabil. Odată cu această pregătire 
a celor necesare hranei, pădurarii şi unii vânători, ca bătrânul 
Iosif (despre care vorbeşte Tata în amintirile sale), ca Anton Bauer 
şi alţii erau porniţi spre a iscodi și a da de urmele urşilor precum 
şi de locurile unde-şi aveau sălașurile. Se întorceau cu feldefel de 
poveşti. Tot atunci avea loc tocmirea pușcașilor şi a hăitaşilor, cu 
lungi discuţii despre valoarea fiecăruia dintre ei. Gh. I. Donici şi 
Mişa Sturdza sosiau de obiceiu înaintea celorlalţi oaspeţi şi luau 
parte la toate pregătirile şi în special la alcătuirea planvlui după 
care urmau să se facă bătăliile. Părtaşii obişnuelnici erau: Dimitrie 
Ghica Comăneşti, Dimitrie Rosetti Teţcanu, Alexandru Știrbey, 
Costică Sutu, (este Costică Tomşa din nuvela Tatei «Pentru ce 
Costică Tomşa a rămas burlac»), D. C. Sturdza-Scheianu. cei trei 
fraţi Alexandru, Emil şi Grigore Ghica-Brigadier, N. N. Suţu, 
Alexandru şi Dimitrie A. Grecianu. Odată sosiți cu toții, se 'încăr- 
cau bagajele în căruţe (cei mai mulţi aduceau cu dânşii corturi şi 
câte un servitor) care erau pornite înainte cu pușcașii și hăitașii din 
Căiuţi; restul hăitaşilor, mai ales Prăleni, se adunau la un loc 

anumit. In casă era zarvă mare; se făceau ultimele pregătiri, se 
discuta aprig politică — toţi erau conservatori — și se povestiau 
de ale vânătorilor, In fine plecau, unii călări, cei mai mulţi în 
trăsuri. Câteva zile nu mai ştiam nimic afară numai că mai venia 
câte un fecior boeresc după poștă sau după vreun obiect uitat la 
Căiuţi. Bucătarii și feciorii precedeau întoarcerea vânătorilor şi 
pregătiau masa. Vânătorii aveau multe de povestit; se discuta mer- 
sul bătăilor și mai ales cum a tras fiecare. Dar ce ne interesa mai 
mult pe noi, copiii, erau urșii şi mistreţii împușcați cari erau în- 
şiraţi în faţa cașei. Incetul cu încetul vânătorii plecau şi Căiuţul 
revenia la viaţa sa obişnuelnică. 

Care era această viață obișnuelnică pentru noi copiii? Ne 
sculam și ne culcam la ore fixe. Imbrăcaţi foarte simplu, ne duceam, 
după ce ne luam laptele de dimineaţă, să spunem bună dimineaţa 
părinţilor, cari nu erau sculaţi încă, și bunicăi, dacă se afla la 
Căiuţi. Ne jucam apoi în grădină (iarna în casă) şi când ne-am 
făcut mai mari ne luam lecţiile. Masa de amiazi (ora 12 precis) 
şi cea de seară (ora 18; am arătat cât ţinea Tata la exactitatea ore- 
lor de masă), le luam împreună cu părinţii și cu musafirii. Menuul 
cuprindea de obiceiu trei feluri dimineaţa şi trei seara, afară de 
dulciuri sau fructe. Mâncările, simple, erau gătite exclusiv cu unt 
și ceapa sau ustoroiul nu erau tolerate nici odată de Tata, care se 
supăra chiar de mâncau servitorii sau cel puţin acei cari veniau 
mai des în contact cu noi, în special sofragii. Tata, ca ori şi ce 
Rosetti Răducanu, ţinea mult la calitatea felurilor de mâncare și 
păstra mult timp amintirea unui fel bine gătit. Am auzit deseori 
descriindu-se chipul cum se gătia cutare sau cutare fel şi de multe 
ori am asistat și ajutat la gătirea lor. La mese eram obligaţi să 
bem câte un pahar mare de vin roș, recomandat de medici ca tonic. 

Cu părinţii stam cam o oră după fiecare masă. Cu această 
ocazie îi auziam discutând despre cestiunile la ordinea zilei. Așa 
ne-am învăţat să ne interesăm de cestiunile de interes obştesc. In- 
tre altele, la masă şi după masă, auziam discutându-se politică. 
Tata, Mama şi prietenii lor erau conservatori, de diferite nuanţe 
este adevărat. Așa Tata, care în tinereţă avusese precum am spus 
idei feudale, evoluase către un conservatism progresiv şi către so- 
cialismul de stat. Mama a rămas totdeauna de un conservatism 
reacţionar, regretând pierderea privilegiilor, deși, bună de inimă, 
voia sincer ameliorarea stărei mulțimei lipsită de mijloace, dar voia 
această ameliorare mai mult din mila şi din dărnicia celor cari 
aveau mijloace decât din recunoașterea dreptului de egală îndrep- 

tăţire a tuturor fiinţelor la anumite bunuri strict trebuincioase unei 
vieţi omenești. Gh, I. Donici era un conservator dar un conservator 
cu idei liberale în felul acelora ale burgheziei franceze de după 
1830. Mişa Sturdza avea părerile unui junker prusac. Discuţiile 
erau pasionate şi I. C. Brătianu despre care totuși Tata scria lui I. 
Bianu: «il est incontestable que c'est le premier homme d'état que 
la Roumanie moderne ait produit», şi mai ales partizanii săi nu 
erau cruţaţi. A avea de pildă relaţiuni bune cu Leculeştii (pe atunci 
șefii liberali atotputernici la Bacău) era socotit de acei cari veniau 
la Căiuţi ca o adevărată dezerţiune a cauzei conservatoare. In 
această privinţă erau însă deosebiri dela persoană la persoană. G. 
Donici de pildă n'a împins niciodată deosebirea de păreri politice 
până la vrășmășii personale şi mai târziu chiar animozitatea Tatei 
a scăzut și el a avut relaţii normale cu membrii familiei Leca. In 
privinţa apropierei Leculeştilor de familiile boereşti conservatoare o 
oarecare influenţă a exercitat prin farmecul ei, prin bunătatea și 
lipsa de orice luare de parte la intrigi, Alice Strat, măritată cu 
Tache Leca și apoi cu Petru Jurgea-Negrileşti. Pasiunea a ajuns 
la culme cu prilejul alegerilor legislative din iarna 1887—1888 
şi nici persoana regelui Carol, acuzat de a fi unealta liberalilor, nu 
era cruţată, cum bombardarea sa cu ouă clocite la Iaşi, în primă- 
vara 1887, făcuse să se râdă mult în casă la noi, mai ales când o 
povestea Jacqui Bogdan, care escortase cu jandarmii călări trăsura 
regală în acea zi. Pe Mama, care era foarte dinastică o jicnise 
acest lucru. Cu prilejul acelei campanii electorale am auzit pe Mişa 
Sturdza lăudându-se că, cu câţiva ţărani, ar putea pune mâna pe 
palatul regal din Bucureşti, a cărui gardă ar fi uşor de surprins și 
de redus la neputinţă. Vorbe în vânt, este adevărat, ecouri a unei 
mentalități trecute. 

Bine înţeles că tot ceeace auziam la masă sau după masă era 
discutat apoi de fratele meu Henri și de mine sau transformat în 
jocuri. Henri pricepea cestinnile mai bine ca mine şi punea mai 
multă imaginaţiune în jocuri, la mine era o mai mare preocupa- 
ţiune de ordine. 

Cu părinţii făceam plimbări în trăsură la Pralea. la Heltiu, 
la Boiştea şi la vecinii dela Gârbovana, Valea Seacă, Rădeana și 
la mânăstirea Bogdana. 

Sfârşitul anului aducea bucuria pomului de Crăciun. Cu săp- 
tămâni înainte eram foarte agitati de sosirea cataloagelor de jucă- 
rii dela magazinul «Au Printemps», din Paris. Alegeam ceeace 

+ doriam şi greutatea alegerei era mare de oarece multe lucruri din 

catalog le râvniam, şi scriam scrisori lui Moş Crăciun spunându-i 
ce doram; mai târziu scrisorile erau adresate părinţilor. in ziua 
Ajunulu. nerabdarea era şi ma. mare şi era cu acât mai mare cu 
cât inurarea in biuroul Tatei şi în salonaş ne era interzisă şi cu 
cât G. Donici, care de obicei era la noi, ne necăjia afirmând că 
nu se prcgaua nimica, scăpând apoi dintr'adins vreo vorbă care 
ne aducea apa la gură. In acea zi masa de seară ne părea nesuferit 
de lungă şi eram cu toţii lipsiţi de poftă de mâncare. După ce se 
termina, "lata dispărea, se suna dintr'un clopot şi se deschideau 
ușile salonaşului. in faţă era pomul bogat decorat şi scânteietor sub 
lumina multor lumânări. Urma un moment de uluire şi apoi ne 
precip.tam la darurile noastre, care de cele mai multe ori nu erau 
acelea pe care le aşteptam, dar ne aduceau nu mai puţin mare bu- 
curie, isbucnind în strigăte şi râsete sgomotoase. In acea seară ne 
culcam mai târziu şi adormiam mai greu ca de obiceiu. 

Strâns legată de amintirea pomului de Crăciun este acea a 
marelui număr de lelegrame şi de cărţi de vizită ce primiau şi cx- 
pediau părinţii de anul nou. Era atunci obiceiul de a scrie sau 
telegrafia tuturor rudelor şi de a trimite cărţi de vizită tuturor 
cunoscuţilor pentru a le ura un an bun. Din fericire acest obiceiu 
nu se mai practică azi pe aceiaş scară; telefonul a contribuit mult 
la această scădere. 

Este curios că Tata, care ţinea atât de mul; la trecutul nostru, 
nu aprecia destul obiceiurile vechi şi tradiţionale ale poporului 
nostru. Se primiau este adevărat, în curte, cei cari veniau cu plu- 
gul etc., li se dedeau bacşişuri, dar toate aceste manifestări erau 
privite mai mult ca nişte rămăşiţe a unui trecut barbar. 

La noi nu s'au serbat niciodată zilele onomastice, ci numai 
aniversările zilelor de naştere şi acea a căsătoriei părinţilor. 

In vara anului 1884, fiind un caz de «holera nostra» în 
Căiuţi, am fost duşi tuspatru copiii la Valea Seacă, la prietenul 
G. Donici, la care am stat până ce a trecut orice primejdie. 

Pe Gh. I. Donici, prieten al părinţilor şi apoi al nostru, îl 
țin minte de totdeauna Venia şi stătea săptămâni întregi la Căiuţi, 
iar noi copiii aveam mare bucurie când era în casă, cum am avut 
oricând l-am văzut ulterior. Deşi nu eram rude decât foarte de- 
părtate, îi ziceam unchiu Georges, cum îi zicea toată generaţia 
mea şi cum îi s'a zis de Regimentul 9 Roşiori, când a slujit în 
rândurile sale. Dacă Donici avea calităţi cari au făcut dintr'ânsul 
un cetățean conştiincios, un prieten ales şi credincios şi un ostaş 
viteaz, el mai avea, prin inima sa atât de bună şi atât de înţele- 

gătoare, însuşirea de a fi un mare şi iubit prieten al copiilor. 
Deşi-i plăcea să năcăjească, o făcea fără nici o răutate şi nu îm- 
pingea niciodată acest obiceiu prea departe; lua parte la jocuri, 
glumia şi știa să consoleze atunci când vreun mic năcaz aducea 
lacrimi în ochii copilului. Nu odată scăpatu-ne-a de pedeapsă şi 
dacă la masă, aflându-se sora mea lângă dânsul, știa să mascheze 
o bucată de morcov, spre pildă, între două bucăţi de zarzavat ce-i 
păreau ei mai comestibile, ştia tot aşa de bine să treacă de pe far- 
furia copilului pe a sa, bucăţile neplăcute celui dintâi. In fine şi 
nu mai puţin era leal faţă de noi; dacă făceam vreo poznă şi ne 
vedea, ne ocăra şi chiar s'a întâmplat să facem cunoştinţă cu palma 
sa, dar niciodată nu spunea părinţilor sau guvernantelor ce fă- 
cuseserăm. 

Un alt prieten al nostru era cumnatul Mamei, Mişa Sturdza, 
a cărui venire era deasemenea prilej de bucurie pentru noi deşi 
n'am avut pentru dânsul aceiaş afecțiune mare pe care am avut-o 
pentru G. Donici, de care a fost de altfel totdeauna gelos. Cu noi 
Mişa Sturdza a fost vecinic drăguţ. bun şi prietenos El era fiul 
lui Alexandru Sturdza (supranumit Nabuco) şi al Smarandei (năs- 
cută Balş, divorțată de Sturdza şi recăsătorită ulterior cu G. Ci- 
mara). A urmat câţiva ani cursurile unei şcoale din Florenţa, de 
unde, deși prea tânăr, a încercat să ieie parte la luptele pentru 
întregirea Italiei. Din Italia a trecut în Germania înrolându-se 
mai întâi ca voluntar (einjâhriger Freiwiliger) în regimentul Kai- 
ser Alexander al gardei pedestre prusace. Apoi, după ce a isprăvit 
şcoala militară din Anklam (Pomerania), a servit, în al doilea regi- 
ment de vlani al gărzei călări. Fusese un ofiţer priceput cum era 
un bun vânător. 

In aceşti primi ani ai vieţii mele părinţii m'au luat cu dânşii 
la Iaşi cel puţin de două ori. Despre prima călătorie nu am decât o 
amintire foarte vagă şi anume despre trecerea Trotușului prin vad 
la Urecheşti (pe atunci nu existau decât poduri de lemn foarte 
şubrede pe cari le lua Trotuşul ori de câte ori apele-i erau mai 
mari) şi despre vagonul în care am călătorit de la Adjud în colo. 
A doua oară a fost şi fratele meu Henri. La laşi am fost amândoi 
cu mătuşa noastră, Elena Sturdza şi cu Jacqui Bogdan, (pe atunci 
locotenent în escadronul de jandarmi călări laşi. A venit ulterior 
să-şi petreacă concediul de vară la Căiuţi, spre bucuria noastră, 
căci era foarte vesel şi ordonanța sa ne învăţa mânuirea săbiei şi 
instrucţia soldatului fără arme) la o reprezentaţie de marionete, în 
vechiul teatru de la Copou, unde mi-amintesc că am făcut un mare 

scandal, de care a râs toată sala, pentru că una din marionete, 
împuşcase pe alta. 

Sănătatea ne-a fost totdeauna bună; am avut doar boalele 
contagioase ale copiilor. In casă existau medicamente de tot soiul 
dar cele mai deosebite trebuiau să le aducem de la Adjud sau de la 
“Târgul Ocnei. Medicii cari ne-au îngrijit au fost Kopetski din 
Tecuci și Țânţăreanu din Târgul Ocnei şi, mai târziu E. Baroni 
din Bacău, Şt. Possa și Gheorghiu din Târgul Ocnei. 

Invăţasem a ceti și a scrie cu Mama, nu știu la ce vârstă. 
Apoi am luat lecţii cu învățătorii din sat (mai întâi Pâslaru și 
apoi Cerghice). Invăţam bine. Această învăţătură nu era însă în- 
-destulătoare și cum în ţară nu se găsiau persoane care să ne poată 
instrui şi educa, părinţii s'au hotărît, cu toată marea cheltuială 
<e necesita aceasta, să aducă o străină și anume, după lungi dis- 
cuţii. să aducă o englezoaică. La 8/20 Septemvrie 1886, sosi la 
Căiuţi, Miss E. M. Griffiths-Belbin și de atunci pot spune că creș- 
terea noastră s'a schimbat mult. Ea nu fusese întru nimic neglijată 
nici înainte, dar nu eram toată ziua cu părinţii noștri, fiind lăsaţi 
un număr oare care de ore în seama bonelor și a servitorilor, Şi 
deşi unii din aceştia erau foarte buni, cum a fost bona noastră 
“Carolina, ei nu aveau nici educaţiunea, nici, mai ales prestigiul 
şi autoritatea necesară faţă de noi. In special eu aveam nevoie 
atunci de a fi sub conducerea unei mâne ferme. 

Nu înaltă, subţirică, cu o faţă prelungă, Miss Belbin sau 
Zelle, cum am numit-o și noi şi toți acei cari au avut-o pe lângă 
ei, avea atunci aproape treizeci de ani, și mai fusese în asemeni 
situaţii în familii engleze şi franceze. Avea deci experienţă şi mai 
avea mare fermitate de caracter. Inteligentă, foarte vioaie, dădea 
lecţii bune și știa să le facă plăcute. Din primele zile am intrat 
în conflict cu dânsa. Conflictul, rezolvat întâi prin câteva sănă- 
toase lovituri de rravașă, s'a aplanat curând, căci nu era cicălitoare, 
nici nu purta ură şi știa a lua parte la bucuriile și la necazurile 
«copiilor. După câteva săptămâni eram prieteni și prieteni am rămas 
până la încetarea ei din viaţă în anul 1934. 

Continuam lecţiile cu învățătorul din sat, dar făceam mult 
mai multe cu dânsa: limba engleză, pe care am învăţat-o în trei 
luni (nu ne vorbia decât englezește), istoria Angliei, gramatica 
franceză, limba latină, aritmetica (deși o făceam şi cu învățătorul 
din sat), mitologia, istoria antică, desemnul și pianul. Toate după 
un program fixat dinainte şi executat cu punctualitate. Plimbări, 
jocuri precum şi cetirile ce ne făcea în zilele ploioase, completau 

programul zilei. Cu tendinţa pe care o au copiii de a imita și pune 
în acţiune cele ce aud sau învaţă, jocurile noastre s'au schimbat 
în părte. Așa, sub influenţa lecţiilor de istoria Grecilor, înteme- 
iasem, în locul rezervat nouă în grădină: eu orașul Sparta, Henri 
Atena şi Eugène Teba. Puneam în acţiune ceea ce învăţasem des- 
pre răsboaiele peloponesiane, cu efect distrugător pentru orașele. 
respective şi terminându-se adesea, aceste răsboaie, cu lupte între 
alcătuitorii lor. 

Am fost abonat atunci la The Boy's Own Paper, o veche și 
minunată revistă pentru băeţi, plină de povești potrivite lor dar 
și de sfaturi pentru lucrări practice. Sub influenţa acestor sfaturi 
am început să lucrez la lemnărie şi ferărie, lucrări în care am fost. 
mult încurajat de părinţi şi de Miss Belbin, luând şi lecţii de la 
meseriaşi. 

In a doua jumătate a lunei Iunie 1887, am mers la Târgul 
Ocnei, cu Miss Belbin, ca să trec examenul de patru clase pri- 
mare, ca pregătit în particular. Examenul a avut loc în școala al 
cărui director era Gr. Cazacincu. Eram singur și foarte emoţionat. 
Mi s'au dat două coli mari de hârtie purtând în colţurile din 
dreapta de jos semnătura în facsimil a ministrului. Prima lucrare 
scrisă era din gramatică, ceva despre comparativ. Eram atât de: 
emoţionat încât n'am putut începe; părintele Diaconescu, care 
supraveghia, s'a apropiat de mine şi cu câteva cuvinte blajine m'a. 
liniștit. După aceia a mers mai uşor şi examenul s'a isprăvit cu 
bine. , 

Drept răsplată, Tata mi-a cumpărat un cal mic țărănesc: 
(pe care l-am numit Beizade; nu ştiu de ce!), mi-a dat o zăbăluță 
şi o pătură şi m'a prevenit că la primul accident mi-l ia. De câte 
ori am căzut nici eu nu mai ştiu; prindeam însă pe Beizade, încă- 
lecam din nou și nu spuneam nimănui nimic. O singură dată m'am 
dat de gol, în toamna lui 1887. Sosiseră invitaţii pentru vânătoare 
și eu mă fâțâiam călare în jurul casei ca să arăt ce strașnic că- 
lăreţ eram; dar fiind cu privirile sus la fereşti şi nu unde mergea 
calul şi acesta speriindu-se nu mai ştiu de ce, am fost aruncat cu 
capul într'o grămadă de prundiș și am rămas acolo leșinat. Știu 
că m'am trezit mai târziu în pat şi că am fost nesuferit, spre marea: 
supărare a Mamei, Tata nu mi-a luat însă calul. Eram liber să 
merg ori și unde, lucru ce mi-a prins bine. Afară de călărie am 
învăţat tot atunci patinatul pe care Pam practicat cu toţii cu pa- 
siune. 

La moartea bunicului au rămas, precum am spus, multe da- 

torii. Fratele säu, Lascär Rosetti, rämas tutore, a ajutat mult pe 
bunica-mea (care a reparat casa din Căiuţi din banii săi şi a re- 
mobilat-o) ca să administreze averea copiilor ei şi să plătească din 
veniturile ei datoriile cele mai grele. Tata, devenind major, în 
1874, a luat administraţia Căiuţilor, sub conducerea unchiului său 
Lascăr, care prin siaturi verbale și prin scrisori îi îndruma neex- 
perienţa. Tata, bizuindu-se pe memoria sa cu totul extraordinară, 
nu urma în totul sfaturile unchiului său, apoi era uituc și nu des- 
tul de ordonat, pe când unchiul Lascăr era rânduit, bun gospodar, 
meticulos şi nu putea suferi dezordinea şi lipsa de precizie. Mama 
mi-a spus că Tata avea temeiuri să creadă că unchiul său îl] va 
favoriza prin testament sau că îmi va lăsa mie ceva, fiindu-mi naș. 
Nu pot şti ce s'a vorbit, dar din ceea ce spune Tata, în amintirile 
sale, cum că unchiul Lascăr a spus mereu că nu băeţilor care-și 
pot câștiga viaţa trebue a li se lăsa moşteniri şi că el (Tata) nu 
s'a așteptat nici odată să-i lese unchiul Lascăr Răducănenii şi din 
corespondenţa lui Lascăr Rosetti cu Tata, prin care unchiul spune 
mereu nepotului său că atât el cât şi fratele şi surorile sale nu pot 
compta fiecare decât pe o şesime din Căiuţi şi că Tata cheltuia 
prea mult, nu reiese acelaș lucru. Din antinomia de caractere a 
rezultat o îndepărtare a unchiului Lascăr faţă de Tata, îndepărtare 
care a fost sporită prin bârfelile unor foarte apropiate rude. Prin 
testament unchiul Lascăr a lăsat Răducănenii mătuşei Ana. După 
moartea lui se născu un proces între Tata pe de o parte și surorile 
şi fratele său pe de alta, proces pornit şi susţinut, cu toate sfaturile 
contrare ale bunicăi, de mătușa mea Ana. Acest proces a avut 
nwmeroase peripeții şi a adus numeroase și violente certe, certe a 
căror ecouri (cu toate că părinţii se fereau a vorbi de ele în [aţa 
noastră) au otrăvit multe zile ale copilăriei mele. Procesul s'a ter- 
minat în folosul Tatei, care-şi vându partea din Căiuţi surorei sale 
Ana (Căiuţul neputându-se împărţi în natură) şi, în toamna 1888, 
ne mvtaräm la Târeu Ocna. 

Plecarea din Căiuţi a fost pentru Tata o grea lovitură sufle- 
tească. dar a adus şi mari foloase: întâi pentrucă a scos pe Tata 
şi pe noi toţi din atmosfera de ceartă nesfârșită a Căiuţilor şi 
apoi pentru că a silit pe Tata să vadă că averea sa era redusă. 

Mosia Căiuţi. având datorii şi fiind rău administrată de ge- 
neralul Catargi, a fost perdută pentru mătucele şi unchiul meu şi 
a aivns în proprietatea Creditului funciar rural şi a Statului. Tot 
perduţi 3u fost. din pricina generalului Catargi, şi Răducănenii, 
asupra cărora nu era nici o datorie când a moștenit-o mătușa mea 


La Căiuţi 31 


Ana. Şi ea ca și surorile ei (afară de mătușa Margot Jurgea-Ne- 
prilești) și fratele său au dus greu ultimii ani ai vieţii lor. 

După căsătoria mea, Tata care nu se putea mângâia, chiar 
după douăzeci de ani, de pierderea Căiuţilor, la care ţinea cu 
atâta patimă, a insistat ca să-l cumpăr — era pus atunci în vân- 
zare, Am trimes pe O. de Marenzeller să facă o expertiză a mo- 
şiei, expertiză care a arătat că era o afacere păgubitoare. N'am 
cumpărat deci Căiuţii și nu l-am cumpărat și fiindcă insistau și 
mătușele mele să-l cumpăr, dar toate cu gândul de a fi ele stăpâne 
acolo; cu nici un preţ nu voiam a retrăi zilele de certe din copi- 
lărie. Tata a fost câtva vreme supărat pe mine din această cauză. 

In timpul răsboiului în casa din Căiuţi a fost un spital iar 
de atunci a slujit ca local pentru o şcoală de brigadieri silvici, 
Desfiinţându-se aceasta, casa servește acum ocolului silvic. Cea 
mai mare parte din frumoasa grădină a fost împărţită în loturi 
ce s'au dat locuitorilor târgului. 

După moartea bunicei noastre Henriette Bogdan, rămăsese 
moșia Corlăteni, ce urma a se împărţi între Mama și sora ei. Dar 
asupra acestei moşii apăsau grele datorii și cu toate că unchiul Ta. 
tei, Lascăr Rosetti, a vrut să ajute ca să se scape ce se mai putea 
din ea, nu a fost cu putință. Averea s'a încurcat și mai mult şi s'a 
perdut. 


II. 


LA TĀRGUL OCNEI 


Am zis că, părăsind Căiuţii în vara 1888, ne-am mutat la 
Târgul Ocnei. Ce a motivat alegerea acestui orășel? In mare parte 
patima cu care iubea Tata valea Trotușului, bunele amintiri pe 
care le avea despre Târgul Ocnei din tinereţea sa, nevoia de a fi 
într'un oraș, ca Mama, a cărei sănătate era din ce în ce mai puţin 
bună, să aibe un medic la îndemână, faptul că în Târgu Ocna 
se aşezase Elena Sturdza, sora Mamei, nevoia de a găsi profesori 
în stare de a ne pregăti pentru clasele liceale precum și ieftinătatea 
traiului. Mama ar fi preferat un oraş mai mare şi unul în care 
Tata să-şi poată valorifica mai bine capacitatea sa. La început 
așezarea în Târgul Ocnei nu era menită să ţină decât câteva luni, 
un popas înainte de a se hotărî pentru viitor. 

Oricum ne-am mutat. Tata a închiriat fosta casă a lui Cos- 
tache Negri,' casă a cărei chirie era foartc ieftină — şase sute 
de lei pe an —, a reparat-o, căci fusese lăsată în părăsire mulţi 
ani; de unde şi numele de «Castel Crap» ce-i dăduse Tata. 

Proprietatea închiriată se compunea din două trupuri, des- 
părţite prin şoseaua Târgul Ocnei-Slănic (pe acea vreme nu exista 
podul de fier din dreptul bisericei Răducanu şi şoseaua trecea 
peste Trotuş pe un pod de lemn la vale de Vila Negri). Trupul 
dintre şosea şi Trotuş cuprindea o frumoasă grădină cu o mică 
vie şi o plantație de feluriţi arbori fructiferi puși de Costache 
Negri care-i îngrijise cu pasiune. Frumos așezată pe stânci udate 
de 'Trotuş, grădina, plină de fel de fel de tufe purtătoare de flori, 
alcătuia un loc încântător şi pentru cei cari locuiau acolo şi pentru 
acei cari o priveau de pe celalt mal, atât vara, când se vedeau 
pete mari de culori deosebite pe un fond de felurite soiuri de verde, 
cât şi iarna când zăpada o transforma într'o adevărată feerie 
în alb. 

Casa se compunea din două clădiri alipite, una mai veche 
foarte simplă, cu odăi mici şi una mai nouă cu odăi, fereşti și 
uşe mari. Deşi foarte eftină casa întrecea, prin mărimea ei, nevoile 
noastre şi ale musafirilor cari au stat în permanenţă sau numai vre- 
melnic la noi. Este adevărat că chiria casei era ridicol de ieftină, 
dar mărimea ei cerea multe lemne pentru încălzit şi un personal 
destul de însemnat pentru întreţinerea ei. La început acest personal 
era şi mai mare pentru că aveam şi trăsura noastră, cea dela Căiuţi 
cu iepele «isabelle», şi calul meu Beizade. Aceștia erau ţinuţi 
«Peste drum» cum i-se zicea trupului de dincolo de șosea, unde 
era un grajd cam dărîmat, o şură şi o livadă. Mai târziu Tata a 
vândut trăsura cu caii, iar Beizade, cu care mă plimbasem pe 
toate dealurile dimprejur, care-mi procurase mari bucurii şi mă 
învățase a mă descurca singur, a dispărut misterios — zisu s'a de 
servitori mâncat de lupi — în vara 1890. 

Afară de vezeteu și rândaș, mai era ca personal: Profira 
Barbu (numită de noi Baba) care servise în casa bunicei Bogdan 
şi care îndeplinea slujba de cămărășiţă și făcea de toate. Pe noi 
băeţii ne chema ea «căpitani mei» și ne răsfăța mult de tot. Eram 
totdeauna vestiți când prepara dulceţi sau conserve şi veniam ṣo 
ajutăm... mi-e teamă mai mult la consumare. Ne povestea despre 
casa bunicei şi ne vorbea despre mânăstirea Probota (Pobrata) de- 
unde era de felul ei. Era o fiinţă bună, foarte muncitoare şi foarte 
credincioasă, un tip din vechime, când aceiaşi persoană slujea mai 

multe generaţii de stăpâni. Nu avusese o educaţie deosebită şi 
nici nu ştia carte, dar era foarte deşteaptă şi atât firea cât și ex- 
perienţa ei îi dăduseră o educaţie care făcea că nici odată n'am 
auzit de la dânsa vorbe urîle sau povești imorale. Și când bär- 
batul ei, Gheorghe Barbu, un mare leneș. care nu avea vre-un 
rol definit în casă, sau altul scăpau vre-o vorbă nepotrivită, Baba-i 
lua la socoteală şi încă cum. 

Apoi era Regina Harandt, care a fost în serviciul nostru până 
în 1895, ca «femme de chambre» a Mamei îngrijând și de îmbră- 
cămintea noastră. Bine crescută, cu oarecare instrucţie, îi plăcea 
să citească; a îngrijit bine de noi și ne-a fost prietenă. Venia apoi 
Maria, o foarte vrednică bucătăreasă și spălătoreasă. 

Toţi aceștia făceau parte din acea categorie de servitori care 
urma pe cei pe care-i servia și la bine și la rău; se mulțumea 
adesea cu foarte puţin şi în clipele de greutăţi mari aștepta cu 
răbdare zile mai bune. Eu le păstrez o amintire foarte recunos- 
cătoare, pentru că, cu mine au fost buni iar pe părinții mei i-au 
scutit de multe griji și i-au ajutat în necazuri. 

La Târgul Ocnei ca şi la Căiuţi viaţa zilnică era regulată 
după un program foarte strict. Ziua începea printr'o baie rece, 
iarna ca și, vara; în acest din urmă sezon baia se lua în Trotuș. 
Nici la Târgul Ocnei, precum nici la Căiuţi, nu existau săli de 
baie cum nu erau nici instalaţii de apă curgătoare. După gustarea 
de dimineaţă urmau lecţiile cu Miss Belbin (al cărei contract ex- 
pirând în 1889, s'a dus, după un concediu petrecut în Anglia, la 
Tescani) sau cu Miss Glyde. Aceasta, venită după plecarea celei 
precedente, nu se apropia de cea dintâi nici ca cunoștințe, nici ca 
prestigiu. Sub influenţa ei am scos câtva timp un soiu de revistă 
(manuscrisă) în care Miss Glyde critica, prin cronici, oarecari 
defecte de-ale noastre, iar noi contribuiam cu umplutură în care 
frate-meu Henri punea câte ceva original, dar eu mă mulțumeam 
să traduc dintr'o carte de electricitatepe care mi-o dăduse D. 
Rosetti Teţcanu. Cu Miss Belbin şi cu Miss Glyde am continuat 
lecţiile începute la Căiuţi, dar din ce în ce la mai puţine materii 
pentru că aveam mai mult de pregătit pentru lecţiile româneşti 
şi pentru că Miss Glyde nu avea pregătirea necesară. Nepregă- 
tirea domnișoarei Glyde și chipul puţin interesant cum dădea lec- 
tiile, felul sec cum se învăţeau pe atunci ştiinţele naturale în li- 
ceu şi lipsa oricărei priceperi în această direcţie a părintelui Co- 
man Vasilescu, mi-au inspirat o adevărată repulsiune pentru stu-. 

diul botanicei. S'au schimbat lucrurile de atunci și copiii mei au 
învăţat ştiinţele naturale bine în liceu. 

Am spus că, la Căiuţi, am început să iau lecţii de pian; nu 
aveam nici o dispoziție pencru muzică şi mă plictiseau grozav. 
Mergând la patinaj am căzut pe scările ce duceau la Trotuș (în 
iarna 1888—1889) şi mi-am sclintit braţul drept; durerea mi-a 
fost larg compensată ştiind că nu voiu mai putea cânta din pian 
mult timp. De fapt n'am mai cântat nici odată, lucru de care mi-a 
părut rău mai târziu, căi mi-ar fi procurat dese-ori distracţie. 
Numai cu mulţi ani în urmă am început să apreciez muzica, dar 
nici până ’n ziua de azi, deși am auzit muzică bună în viaţa mea, 
nu pot spune că am o cât de elementară cultură muzicală. Este 
evident o mare lacună. 

Tot dimineaţa preparam lecţiile pentru după amiazi. 

Mâncam la ora 12 şi după ce stam cam vreo jumătate de 
ceas cu părinţii eram trimeși să facem o plimbare sau, iarna, la 
patinaj. Această plimbare nu era populară printre noi; ne-ar fi 
plăcut mai mult să ne jucăm prin grădină, dar Tata nu admitea. 

La ora 15 venia părintele Coman Vasilescu, cu care învăţam 
ceea ce era cuprins în manualele pentru clasele în care ne găsiam. 
Srund de trup, slăbuţ, de origină modestă, lipsit de mijloace dar 
ajutat de un unchiu, foarte stăruitor, părintele Vasilescu, deşi nu 
tocmai generos înzestrat de natură din punct de vedere intelectual, 
absolvise seminarul şi, mult mai târziu, şi-a luat chiar licenta în 
teologie. Nu știu cine l-a recomandat Tatei. Avea slabe cunoştinţi 
şi nu ştia să dea lecţii, cum o recunoaşte de altfe!, cu modestia care 
l-a caracterizat totdeauna, într'o broşură în care-și povesteşte amin- 
tirile. Lecţiile sale erau foarte rudimentare. Ele începeau prin as- 
cultarea părţilor ce ne dase data precedentă, la materiile prevăzute 
în programul zilei. Recitam cele cuprinse în cărţile respective. 
Nici odată nu am făcut o compunere sau vreo aplicaţiune. Rezul- 
tatul a fost că, fiind conştiincios, am învăţat bine şi temeinic ceea 
ce se învață numai prin cetire, ca istoria şi geografia. De altfel, 
cunoștințele de istorie şi de geografie ni s'au desvoltat mult prin 
cetirea romanelor istorice, prin aceea a descrierilor de călătorii și 
prin jocurile istorice şi geografice la cari jucam adesea cu părinții, 
după masa de seară. (Aceste jocuri constau în a scrie, într'un 
interval de timp dat, cât mai multe nume (geografice sau istorice, 
după joc) cu o inițială ad-hoc). Nu era de ajuns însă a scrie nu- 
miri ci trebuia să ştim a le situa în timp şi spaţiu. Prodigioasa 
memorie a Tatei era pentru noi un imbold straşnic. De altfel 

frate-meu Henri avea dispoziţiuni deosebite pentru studiul geo- 
grafiei, precum și pentru statistică. Mai târziu cunoştinţele sale 
geografice şi statistice erau mari şi a fost păcat că nu s'a specia- 
lizat în aceste ramure. Siudiul almanacului De Gotha și al aceluia 
al lui Whitaker, care era una din îndeletinicirile noastre favorite, 
ne-a fost de mare folos. Ca și Tata, Henri avea un dar înăscut 
pentru a ortografia corect cuvintele în toate limbele, dar ce mie-mi 
lipseşte. 

„Latina, mulţumită bazei pusă de Miss Belbin, a mers destul 
de bine. La matematice, la care învăţam cuprinsul cărţei şi la 
care nu mi s'a cerut la examene decât aceasta, credeam că eram 
tare și este curios că Tata, care făcuse matematicele speciale în : 
Franţa, n'a băgat de seamă că nu eram în stare să rezolv cea mai 
elementară problemă; această lipsă am plătit-o mai târziu. Greaca 
şi gramatica română nu le ştiam de loc; nici odată nu ne-a dat 
părintele să facem vre-un exerciţiu gramatical sau vreo compunere, 
cum nu ni s'a dat de altfel nici mai târziu în licee. Este de mirat 
cum a învăţat, în asemeni condițiuni, generaţia mea să scrie. După 
ce ne asculta, părintele ne spunea ce să învăţăm pentru data urmă- 
toare. De explicat nu ne-a explicat nici odată nimic şi nici nu era 
în stare s'o facă, nici măcar pentru lecţiile de religie pentru care 
i-am cerut de câteva ori lămuriri. Vinovat am fost, nu e vorbă, 
şi eu, ne cerând lămuriri de la Tata sau de la Miss Belbin (de la 
Miss Glyde știam că nu știe, căci o încercasem); o falșă rușine, 
o frică neîntemeiată, de a fi luat în râs ca neştiutor m'a oprit 
totdeauna să cer orice lămurire, până după ce am ieșit ofiţer. 
Era şi timiditate la mijloc, o timiditate absurdă de adolescent, 
de care am suferit mult şi mult timp. Câte ori m'am dus până 
la o ușă și m'am întors fără a o fi deschis, câte ori am vrut 
să cer ceva și cuvintele nu mi-au ieșit din gură! Nici eu nu mai ştiu. 

De altfel sistemul acela de învăţătură, comod pentru pro- 
fesor, nu era numai al părintelui Vasilescu, om de treabă, care 
făcea cât îl ducea capul și cum văzuse şi el pe alţii făcând, dar 
era a marei majorităţi a profesorilor şcolilor primare şi secundare 
de pe atunci. Şi dovada o aveam la examene. Acestea le treceam 
ca pregătiţi în particular, la gimnaziul (azi liceul Ferdinand) din 
Bacău, unde s'a constatat că aveam cunoştinţele pe care le aveau 
elevii mijlocii din clasele respective. Aceasta la materiile prevă- 
zute în program, pentru că, precum era firesc de altfel, din 

punctul de vedere al cunoştinţelor generale, al limbilor franceză 
şi germană şi al istoriei şi geografiei, pregătirea noastră era mult 
mai temeinică și cuprindea un câmp mult mai întins. 

Cum zic, mergeam în fiecare an, în luna lunie, la Bacău, 
în vederea examenelor. În primul an — 1889 — am stat în gazdă. 
la Gh. Donici, care era atunci subprefect în partea de sus a judc- 
tului. In anii următori au început a veni şi fraţii mei; venia cu 
noi şi părintele Vasilescu şi stăteam sau la vreo gazdă sau la un 
hotel. Cu multă prietenie s'au ocupat atunci de noi când G. Donici, 
când Mişa Sturdza, când fraţii Constantin, Edgard şi Emanoil 
Krupenski când Vasilică Rosetti şi nu numai că se ocupau de buna 
stare a noastră, dar străini cum eram de viaţa în afară de familie, 
ne fereau sau micşorau când le făceam, de greşeli ce comiteam 
din naivitate sau din indemnul camarazilor de clasă. Creşterea 
noastră izolată ne-a folosit mult, căci ne-a ferit de obiceiuri rele 
şi ne-a ţinut întrun mijloc în care cinstea, munca şi iubirea de 
neam nu erau numai proslăvite în chip abstract, dar erau prac- 
ticate continuu. Această creştere îşi avea însă şi neajunsuri mai 
ales pentru mine, care eram cel mai în vârstă dintre fraţi și cel 
mai energic şi cu mai multă iniţiativă. Neajunsurile erau: că, cu 
toate sfaturile de modestie ce ni se dădeau, ne credeam oare-um 
superiori copiilOr cari nu erau din aceiaşi categorie socială ca noi, 
nu eram obişnuiţi cu viața în comun, iar pe de altă parte eram 
foarte naivi şi lesne păcăliți sau influențați de ceilalți. Dar dacă 
educaţia noastră izolată a avut unele neajunsuri, a avut în schimb 
marele folos de a ne da principii solide şi a ne feri de auzul 
şi văzul a multor fapte şi lucruri cari, oricum. deziluzionează copi- 
lăria şi-ţi lasă o anumită amărăciune. Tot acei prieteni din Bacău 
ne procurau distracţii, ducându-ne la circ, plimbându-ne prin îm- 
prejurimi sau mergând cu noi la baie în Bistriţa. Camarazii de 
clasă ne-au primit în general bine şi profesorii au fost binevoitori, 
Rezultatele examenelor au fost de obiceiu satisfăcătoare dar îmi 
dau auma seama că afară de câteva obiecte ca istoria, geografia, 
fizica, franceza şi germana, nu arătau adevăratul meu grad de 
pregătire. In 1891 am rămas corigent la limba română și la greacă. 
şi trebue să recunosc că a fost pe dreptate şi că acuzaţiile ce s'au 
adus atunci profesorului Chiru, că m'ar fi lăsat corigent din patimă 
politică, el fiind liberal şi Tata conservator, nu au fost de loc în- 
temeiate. Vara aceia 1891 nu a fost cu mare noroc pentru mine, 
pentru că, pe lângă că a trebuit să învăţ toată vara ca să-mi pot 
trece corigenţele toamna, ceea ce am reuşit, am căpătat cu toţii 

tusa măgărească, care ne-a ținut toată vacanța. Singurul eveniment 
mai plăcut a fost venirea la Târgul Ocnei și trecerea la Slănic 
a regelui Carol întovărăşit de Lascăr Catargi, pe cari i-am văzut 
atunci pentru întâia oară. Lascăr Catargi, a venit să facă Tatei o 
vizită pe la ora 7,30 dimineaţa şi Tata ncfiind încă gata, a stat 
de vorbă cu noi în grădină. 

Dar să ne întoarcem la programul nostru zilnic. După ter- 
minarea lecţiilor cu părintele Vasilescu, aveam o oră jumătate sau 
două libere. De obiceiu în această parte târzie a după amiezei, 
iarna, citeam, căci devenisem un pasionat cetitor şi în acei ani 
de la Târgul Ocnei am cetit cărţile lui Jules Verne (ce minunate 
îmboldiri la căutare de aventuri, la cercetări ştiinţifice, şi ce des- 
chizătoare de orizonturi sunt cărţile acestui genial scriitor, care 
pentru generaţiile viitoare, auzind din mica copilărie vorbind de 
submarine şi alte inventii moderne, nu vor mai însemna ceea ce 
au înemnat pentru noi), Le Memorial de Saint Hélène a lui Las 
Cases (pe care fraţii mei şi cu mine îl ştiam aproape pe din afară), 
iar pe englezește: Uncle Tom's cabin de Mrs Beecher Stowe (mult 
am mai plâns nenorocirile unchiului Tom şi moartea Evei), roma- 
nele istorice a lui Sir Walter Scott. ale lui |. P. R. James şi ale 
romancierilor Ainsworth, Kingsley, Bulwer Lyton, apoi Tom 
Brown’s Schooldays, cărțile căpitanului Marryat, ale lui Fenimore 
“Cooper şi multe altele, care toate m'au interesat, toate m'au făcut 
să petrec multe ore plăcute a căror amintire îmi face plăcere şi 
astăzi. 

Lucru caracteristic: nu am citit nimic pe româneşte. Cauza 
era că nici nu erau atunci cărţi româneşti pentru copii şi pentru 
că părintele Vasilescu și sarbedele manuale şcolare de care ne fo- 
losiam nu ne-au deşteptat de loc gustul pentru asemeni cetiri. 
Tata recita sau ne citea câte odată versuri din ale lui V. Alecsandri 
sau de ale lui M. Eminescu, în special scrisoarea a III-a, sau anu- 
mite pagini din Letopiseţi care-i plăceau mai mult. Mama fredona 
adesea Steluţa sau Căruta postei şi ne făcea să râdem povestin- 
-du-ne subiectele pieselor comice ale lui Alecsandri. Moartea aces- 
tuia, de care auzisem vorbindu-se mult în casă, a făcut o mare 
impresie asupra noastră. Nu am cunoscut nici basme şi nici legende 
românești altele decât cele două, trei, ce figurau în unele manuale. 
Le-am cetit mult mai târziu, când nu mai aveau nici acelaș interes 
şi nici aceiași influenţă. Pot spune că am învăţat literatura. folklo- 
rul şi obiceiurile noastre străvechi după ce-am aiuns ofiţer. Şi 
fiindcă vorbii de manuale şcolare trebuie să insist că acestea erau 


58 G-ral Radu R. Rosetti: Mărturisiri 


cu totul insuficiente. Multe erau străine, mai ales franceze, bune 
dar nu cu totul potrivıte pentru Români. Celelalte erau sau tra- 
duceri, proaste, sau abstracte și sarbede. Cele de istorie de pildă 
conţineau numai enumărări de domni, de date și nimic care să 
vorbească inimei sau închipuirei, care să desvolre simţiminte de 
legătură cu trecutul sau de solidaritate cu neamul. 

La ora 19 luam masa de seară, al cărui «menu» era de obi- 
ceiu o supă, două feluri de mâncare și un dulce. 

După masa de seară era pentru noi copiii ora cea mai plă- 
cută, căci ne duceam în biroul Tatei, unde ne uitam la ziare și 
reviste sau jucam cu părinţii şi cu prietenii cari stăteau la noi 
diferite jocuri sau ni-se arătau cărţi ilustrate care se comentau. 
Atunci am făcut cunoștință și cu diferite albumuri de caricaturi, 
de un atât de mare folos educativ, de Carandache, Jiquidi, Guil- 
laume și alţii și cu atât de profeticul album La guerre au vi»gtième 
siecle a lui Robida și mai cu seamă am auzit multe discuţii politice 
şi istorice. 

Afară de părinţii noștri, de Miss Belbin sau Miss Glyde, a 
stat atunci la noi unchiul Eugene Balș. Acesta era văr primar cu 
Tata (mama lui, prima soţie a lui Teodor Balş caimacanul dela 
1856, fiind soră cu tatăl Tatei). Fusese crescut în străinătate şi-şi 
începuse studiile la Dresda. Apoi a stat mulţi ani la Paris, chel- 
tuind bani nu puţini. Se atașase de Parisul Imperiului al doilea şi 
a păstrat, cât a trăit, croiala hainelor acelor vremi. Intors târziu 
în ţară a încercat să-și cultive moșia Tureatca (din ţinutul Doro- 
hoiului) dar s'a ruinat și, în 1890, a venit să steie cu noi, aducând 
cu dânsul multe lăzi cu efecte şi câteva mobile. Tipul burlacului 
nepocăit, om cetit, îngrijit (unchiul Eugene a fost primul bărbat 
pe care-l am cunoscut, care să se bărbierească în fiecare zi şi care 
să poarte monoclul), călătorise mult, văzuse și auzise multe şi avea 
multe manii. Având un apetit solid — nu era de geaba văr cu 
Rosetteştii-Răducanu — mânca orice afară de mere și de carne 
de gâscă. Aversiunea sa pentru acest animal era așa de mare încât 
nici pe stradă nu-l putea vedea. Tata convins că această aversiune 
nu era întemeiată, îi a făcut odată următoarea frasă: a pus să se 
gătească o dobă de gâscă pe care a botezat-o galantină, de nu ştiu 
ce altă pasere. Unchiu Eugene nu numai că a găsit acest fel de 
mâncare bun, dar s'a servit o a doua oară și chiar foarte copios, 
cerând Mamei ca să serviască restul seara. Așa s'a făcut. Dar, 
între timp, Tata şi cu G. Donici îi spuseseră din ce era făcută 
doba; nu a mai fost chip a-l face să mai mănânce din ea. Anti- 

patie egală cu acea pentru gâște avea unchiul Eugène pentru tot 
neamul Beldimaniior. Nimic nu-l putea supăra mai mult decât 
aducerea aminte că fratele său vitreg Victor avea fraţi vitregi 
Beldiman, iar pomenirea numelui lui A. V. Beldman, fostul pre- 
fect de poliţie din noaptea de 11/23 Fevruarie 1866 şi fondator al 
ziarului «Adevărul», avea darul de a-l mânia grozav. 

Conservator habotnic, cu manierele cam protocolare din vre- 
mile vechi, unchiul Eugene avea o inimă de zahăr și ne-a fost 
nouă, copiilor, un prieten tot așa de iubit ca şi G. Donici, care 
continua să vie şi să steie lungi săptămâni la noi, luând deseori 
parte cu unchiul Eugene la jocurile noastre. Manierele protocolare 
dar atât de pline de farmec bătrânesc ale unchiului Eugene îmi 
amintesc că relaţiunile erau chiar în ultimul deceniu a veacului 
al XIX-a mai formale ca azi. Acea reţinere prezinta însă şi ne- 
tăgăduite foloase, care nu micșorau întru nimic nici afecțiunile, 
nici căldura relaţiilor şi nici multumirea celor tineri. Unchiul Eu- - 
gene era atunci posesorul unei publicaţiuni care ne plăcea mult 
şi la care ne uitam des: faimoasa enciclopedie a lui d'Alembert 
şi Diderot, ale cărei minunate planşe nu ne săturam să le privim. 

La ora 21 eram trimeşi să ne culcăm și numai foarte rar Tata 
îngăduia o trecere peste această oră fatidică. 

Duminica şi sărbătorile programul era altul. După gustare, 
dacă vremea era frumoasă, mergeam la biserica Precista, dacă nu, 
Mama ne punea să cetim rugăciunile respective din cartea de ru- 
găciuni a mamei sale. Apoi ne jucam sau cetiam. La amiazi sau 
mergeam noi la masă la verii noştri Sturdza sau veniau ei la noi 
şi, în orice caz, petreceam după amiaza împreună. Un partaş sta- 
tornic al jocurilor noastre de Duminică şi de obiceiu al meselor de 
Duminică seara era Eugene Sturdza, fiul lui Iorgu Sturdza dela 
Săuceşti. Era atunci inginer la Saline, după studii făcute la Leo- 
ben şi avea mare dragoste de copii. Tot în zilele de sărbători ne 
întâlneam cu Costăchel R. Sturdza şi cu fraţii săi. Fii ai lui Radu 
Sturdza şi al Mariei, născută Jora, locuiau atunci în casa de pe 
malul stâng al Trotușului ce-i se zicea Le Châlet. 

In vacanţele mari programul era schimbat prin aceia că, pe 
lângă baia de dimineaţă mai făceam una în Trotuș pe la sfârşitul 
„după amiezii, că după amiaza stam întinşi o oră sau două, timp în 
care Miss Belbin sau Miss Glyde ne cetiau și cetiau bine; că ve- 
deam mai des pe verii noștri şi pe ceilalţi Sturdzeşti şi că făceam 
plimbări mai lungi pe dealurile din jurul Târgului Ocna. 

O plăcută diversiune era pentru noi, fie venirea celor din 

Teţcani la Târgul Ocnei, fie, mai ales, mergerea noastră la Teţ- 
cani. Intre familiile noastre erau strânse şi vechi legături și aceste 
legături s'au strâns și între noi copiii după mergerea D-rei Belbin 
la Teţcani. Stăpânul casei, Dimitrie Rosetti Teţcanu era un om 
tăcut şi concentrat, trăind mai ales închis între cărțile lui. Ceeace 
te impresiona la dânsul era privirea lui adâncă și gânditoare, cu 
o nuanţă de tristeţă. Avea totuşi un surâs bun — deşi rar — cum 
era dealtfel foarte bun. O anecdotă care-l caracterizează, ca și pe 
alţii, este următoarea, povestită de Mihai, vechiul vezeteu dela 
Teţcani şi marele prietin al tuturor copiilor cari mergeau la Teţcani, 
anecdotă spusă cu un puternic accent unguresc: mă rog am plecat 
dela Téțcani cu cónaş (D. Rosetti Teţcanu) şi cu cónaş Rudolf (R. 
Sturdza. cumnatul lui D. Rosetti Teţcanu). La plecare c6naș spus 
la c6nu Rudolf, 'mi-e teamă că âre să plâaie; âpoi tăcut âmândoi. 
Sus în deal la Scârţeni răspuns cânu Rudolf: da cred că are să 
plóaie. Când sâsit la Bâcău cónaş spus: tot n'a plóuat. La întoarcere 
âdus pe câniţa Mária (soţia lui R. Sturdza) și conaș Vasile (Jora, 
fratele ei); âpoi de la plecare și până la Teţcani a fost: Chihihi și 
hahaha și hahaha şi chihihi. A 

Dar fie la masă, fie arătându-ne velnița sau misterele camerei 
fotografice (fotografia foarte bine), avea totdeauna cuvinte bine- 
voitoare pentru noi. Doamna Rosetti (născută Jora) plină de viaţă, 
ne antrena la discuţii. Vremea ne-o petreceam însă cu copiii; Ma- 
ria (căsătorită ulterior cu Mihail G. Cantacuzino și apoi cu G. 
Enescu), cea mai veselă dintre toţi, Constantin (omul fin, melan- 
colic, care a avut o purtare așa de frumoasă în marele răsboiu, în 
care a servit ca voluntar, împreună cu G. I. Donici și cu C. R. 
Sturdza) şi Nellie (căsătorită cu Max Costin). Care erau petrece- 
rile noastre la Teţcani ? Plimbări călare și pe jos, tennis, șarade, 
danţ și mai ales mult râset. ; 

In afară de cei arätați până acum mai vedeam, la Târgul 
Ocna, pe Doamnele Catinca Negri, Zulnia Sturdza (ambele surori 
de ale lui Costache Negri) și Smărândiţa Rosetti (fiica Catincăi 
Negri şi mama Alicei Rosetti Tescanu şi a Mariei Radu Sturdza). 
Doamnele acestea. bătrâne 'mi-au făcut o impresie deosebită și 
ne-au arătat multă bunăvoință. Ele răspândeau în jurul lor o at- 
mosferă de simpatică prietenie şi de încredere şi când intrai în 
casa lor parcă simţai că intrai într'o atmosferă primitoare atât de 
obișnuită multor case moldovenești din acea vreme, atmosferă care 
este greu de descris. Eram prea tineri atunci spre a putea aprecia 
la justa lor valoare tot ce ne-ar fi putuf povesti ele despre epoca 

atât de interesantă a Unirei și cele următoare. Doamna Smärân- 
dița Rosetti, deşi bunică, păstra încă toată cochetăria tinereței sale 
şi se interesa mult de îmbrăcăminte, ocupaţia sa de căpetenie fiind 
consultarea ziarelor de modă. 

La mătușa noastră, Elena, stătea Domnișoara Clarisse Karr, 
o franceză în vârstă, venită în ţară cu o jumătate de veac mai 
înainte, în 1842, şi care crescuse pe bunica-mea Henriette și pe 
sora ei Elena Docan. Mişcându-se acum cu greu, stătea aproape 
în permanenţă pe un scaun. Noi o supranumisem Clecle, nu ştiu 
de ce. Ne iubea mult, ne răsfăţa și ştia multe povești. Deşi a trăit 
51 ani în ţară nu învățase româneşte și chipul cum stropşea cele 
câteva cuvinte ce le adresa slugilor făcea deliciul nostru. Nu tre- 
buie să ne mire această neînvățare a limbei românești. Şi în cazul 
Domnișoarei Karr, ca şi în al altor străini, în special Francezi (de 
pildă Doamna Ballif, mama generalului Ballif), ea avea mai multe 
cauze, ca: greutatea cu care Francezi: învaţă și mai ales învățau 
limbile străine; faptul că în cercul în care trăiau aci se vorbia 
aproape exclusiv franţuzeşte, și,*nu mai puţin, deşteptăciunea omu- 
lui nostru din popor care făcea ca servitorii să înveţe foarte repede 
orice limbă străină. Această uşurinţă de a învăţa limbi străine a 
fost în deobşte de un mare ajutor Românilor — o pildă am avut-o 
în marele răsboiu când ostașii noştri au înţeles așa de lesne 
ceea ce li se arăta de către ofiţerii francezi — dar a cauzat și un 
neajuns. Uşurinţa cu care se pricepea o limbă străină a făcut și 
face ca să nu se studieze acea limbă destul de temeinic și ca, în 
general vorbind, dacă înţelegem franţuzește sau englezeşte și sun- 
tem înţeleși când vorbim acele limbi, să nu le vorbim în chip co- 
rect. Domnișoara Karr a murit în 1893, la laşi, unde se mutase 
în 1891, împreună cu mătuşa noastră Elena, care era acum divor- 
tată” de Mişa Sturdza. Când a plecat mătușa la Iași, au rămas la 
noi fiica ei Henriette şi fiul ei Alexandru, atât iarna cât şi 
primăvara 1892, continuându-și studiile împreună cu noi. 

Printre vizitatorii noștri la Târgul Ocna a fost şi I. Bianu, 
prietenul Tatei şi ulterior al nostru, care a petrecut vacanţa de 
Paşti din 1890 sau 1891 la noi. Din prima zi s'a împrietenit cu noi 
copiii, căci a luat parte într'o vajnică bătălie cu pernele, joc în 
care se amesteca totdeauna G. Donici şi câte odată Eugene Balş. 
A vizitat cu noi salinele şi țin minte cum spunea, în coşul în care 
eram coborâţi în mină (pe atunci sarea era urcată în coşuri mari, 
atârnate de funii întoarse pe un manej pus în mişcare cu caii: 
maşinele cu aburi, ascensoarele, tunelul ce dă direct în mină, fiind 

perfecţionări ulterioare), că aspectul ce-i prezintă fundul Ocnei, 
unde se vedeau licârind lumânările lucrătorilor — ocnași şi oa- 
meni liberi — şi de unde se auzia zângănitul lanțurilor ceior con- 
damnaţ: la munca siinică, diterite strigate şi sgomoie, îi aminteau 
descrierile din Infernul lui Dante. 

Afară de cei arătaţi și de câţi va oaspeţi ocazionali, părinţii 
noștri nu vedeau pe nimeni alţii din Târgul Ocna. Deosebirea între 
boeri şi burghezime era încă mare și atât burghezimea cât și func- 
ţionarii nu erau primiţi decât pentru afaceri şi nici odată pe un 
picior de egalitate. Cauzele erau multiple: influenţa trecutului, fap- 
tul că burghezimea nu câștigase încă încredere destul de mare în 
puterile sale, taptul împărțire: corpului electoral ın tre. colegii şi 
faptul că mai ales la unele femei din burghezime creșterea nu era 
încă desăvârșită. In privinţa îmbunătăţirii creşterei ın general, a 
micșgrărei familiarităţii, a mvăţaturii de a mânca curat, a convor- 
birei, clasa mijlocie de atunci, azi aflată în rândul conducătorilor, 
a făcut nişte progrese uimitoare, mulţumită autoeducaţiei şi voinţei 
sale tenace. Mulțumită deasemenea și pildelor ce i-au dat acei 
dintre fiii de boeri cari au fost alături de fiii burgheziei în şcoli, in- 
ternate şi în diferite ramuri de activitate. Şi această desvoltare a 
bunei creșteri învederează şi deșteptăciunea şi cumpănirea atât de 
caracteristică firei româneşti. Trebuie notat însă că intelectualii, în 
înţelesul cel mai înalt al cuvântului, erau totdeauna primiţi, cel 
puţin la noi, pe un picior de egalitate absolută. 

Nici ofiţerii nu erau consideraţi atunci de boerime ca oameni 
ce se pot frecuenta pe un picior de egalitate. Nouă, copiilor, nici 
odată nu ni s'a tolerat să ne considerăm altfel decât egalii altora, 
ni s'a învederat totdeauna că singură munca clasează şi înalță pe 
om şi ni s'a trecut aproape în fire că, purtând un nume ilustrat de 
înainte mergătorii noştri, avem cu atât mai multe îndatoriri dâr nu 
drepturi. Asupra acestui din urmă punct Mama avea idei ce se 
deosehiau puţin de ale Tatei căci, deși ne repeta că avem datorii 
faţă de numele ce-l purtam, ea era convinsă că cei din familiile 
boereşti aveau drepturi mai mari ca ceilalţi. 

Aşa fiind lucrurile. nu este de mirat că deşi se afla în garnizoa- 
na Târgului Ocnei Batalionul 4 Vânători, noi nu am cunoscut și -nu 
am frecventat decât foarte rar şi numai incidental pe ofiţerii ace- 
lui batalion, despre cari auziam vorbind numai pe Eugène Sturdza. 
Comandantul batalionului. fost grad inferior, rămas cu totul incult, 
dar energic, a venit să facă o vizită Tatei, dat atât. Şi fiind vorba 
de relaţiile noastre cu ofiţerii, iată un caz. Printre ofiţerii aflaţi pe 

vremea aceia în Batalionul 4 Vânători, era un sublocotenent sau 
locotenent B. pe care nu l-am cunoscut atunci. Vre-o două zeci de 
ani în urmă, nu mai ţin minte în ce împrejurare, Tata. într'o calitate 
oficială, a avut de a face cu acest ofiţer — atunci căpitan — într'o 
localitate la ţară, unde au mâncat vre-o doua zile, impreună cu 
alţii. La masă B, se lăuda cu relaţiile sale sociale şi între altele 
spunea că fiind în garnizonă la Târgul Ocnei frecventase mult 
familiile lui R. Rosetti, Mişa Sturdza, R. Sturdza, etc. Inutil să 
spun că, Tata zicându-i că el era acel R. Roseti şi că se bucură 
de a afla despre acele relaţii despre care nu-şi aminteşte, a fost 
o răceală la masă şi că în zilele următoare B. n'a mai pomenit nimic 
despre înaltele sale relaţii. In primăvara 1916 lam găsit pe B. 
tot căpitan dar de rezervă, comandând un batalion de miliții la 
Broşteni. Se completa atunci aşezarea acoperirei şi fusesem trimes 
să controlez ce se făcea. Aveam pe I. Antonescu (căpitan şi şef al 
biuroului operaţiilor le Corpul IV Armtaă) cu mine şi am constatat 
că B. nu-şi avea de loc trupa în mână. Am adunat batalionul şi 
i-am spus câteva adevăruri, iar lui B. după ce i-am vorbit între 
patru ochi despre arta de a comanda, i-am dat un ordin scris, în 
numele Marelui Stat Major, cum să procedeze. căci habar n'avea 
de ce trebuie să facă, deşi avea instrucţiuni detailate. 

Dar să ne întoarcem la Târgul Ocnei şi la lumea de acolo. 
Cu autorităţile nu prea am avut de a face. Eu aveam un respect 
înăscut de tot ce era autoritate, respect pe care l'am păstrat toată 
viata. respect pe care nu-l înțelegeau fraţii şi verii mei şi de care 
Henri îşi bătea adesea — şi de multe ori cu temeiu — joc. Căci 
aceste autorităţi erau şi cam ridicole. Așa de pildă comisarii şi 
subcomisarii de poliţie, cari se recunoșteau printr'un chipiu negru, 
de formă ofiţerească dar cu trese şi galoane de lână albă, nu erau 
oameni de meserie ci pur şi simplu agenti electorali de-ai partidului 
la putere, păstraţi în funcţie atât timp cât nu abuzau prea mult 
sau cât «ai lor» rămâneau la putere. Când vre-unul dintre ei avea 
treabă la noi, o înmânare de citaţie sau aşa ceva. nici nn se 
gândea măcar să sune la uşa din față ci mergea direct la bucătărie, 
unde astepta să i se aducă înapoi dovada iscălită. Sergenţii de 
uliţă erau puţin numeroşi. prost echipați şi. ca şi fanarazii (aprin- 
zătorii de felinare) si măturătorii de stradă. erau recrutaţi din 
partea mai răcătoasă a populatiei: ei nu aveau nici o prerätire 
pentru menirea lor. Şi ei constituiau’ o zestre guvernamentală. 
Serviciul lor de pază era rudimentar. Ziua nu erau decât puţini în 
poat, iar noartea aveau de parcurs distante mari pentru a-si pa- 
trula sectorul de pază. Controlul lor se făcea cu fluerul astfel: La 

anumite intervale de timp, şeful lor da un anume semnal din 
fluer, semnal care se repeta din gardist în gardist, producând muit 
sgomot şi arătând rău făcătorilor unde se aflau, în acea clipă, pă- 
zitorii ordinei. Noroc că erau puţini răufăcători. De altfel cam 
acelaş sistem de control îl întrebuința și trupa care păzia închi- 
soarea. Iarna, pe noapte clară, se auzia la noi distinct cum striga 
din ușa corpului de gardă, caporalul de gardă: No 1... 2... 3 (adică: 
santinela No. 1, etc.) şi santinelele răspunzând: biiinee! Şi tot aşa 
la sate. Ţin minte cum, în vara 1892, vătăielul de la primăria din 
Bogdana, striga de două sau trei ori pe noapte: Bagă seama biiine 
măăă! şi cum răspundeau ceilalţi stră jări: biiine, biiine, măăă! 

Sunt doar numai câteva decenii de atunci şi cum s'au schim- 
bat în bine lucrurile! Când am vre-o afacere, azi, cu ofiţerii de 
poliţie, dintre cari unii oameni cu studii speciale, stabili în slujbele 
lor, nu mă pot opri de a face comparaţie cu predecesorii lor din 
cop'lăria mea, deși aceştia din urmă aveau o atitudine mai plecată 
faţă de noi şi erau poate mai îndatoritori. Şi totuşi cât erau de su- 
eriori aceştia acelora pe cari i-a apucat Tta în copilăria sa! 

Att organ al administrţiei erau pompierii, recruta din droj. 
dia populaţiei și cumulând serviciul de pompieri — pentru care 
aveau doar o saca sau două și o mică pompă de mână — cu acel 
de cărători ai gunoaielor. In caz de incendiu nu puteau face mare 
lucru pentru stingerea focului, aveau în schimb reputaţia de a 
fura cât puteau. Trebuie să spun însă, că având odată un început 
de incendiu la noi, au stins focul imediat şi că în urma lor nu a 
lipsit absolut nimic din casă. 

O instituțiune care juca un mare rol în Târgul Ocna era aşa 
numitul Castel, închisoarea centrală. De două ori pe zi locuitorii 
intrun anumit cartier al Târgului Ocna vedeau puşcăriaşii, cu 
lanţuri la picioare şi unii şi la mâini, îmbrăcaţi în hainele lor vär- 
gate și complet rași pe faţă şi pe cap, duşi (şi seara. readuși) sub 
o puternică escortă de soldaţi cu armele încărcate Și baionetele 
puse, la Saline pentru lucrul la sare. Despre locuitorii «Castelului» 
şi- în special despre unii ca Enache Marcu şi alţii circulau felurite 
poveşti sângeroase ce le auziam prin servitori. Evadările erau rare 
Şi cei cari evadau nu rămâneau în Târgul Ocna, pentru că acolo 
erau prinşi mai ușor. 

După vinderea părții din Căiuţi a Tatei, părinţii mei rămăseseră 
cu un capital de circa 100.000 lei (nu trebuie uitat că erau lei aur), 
care a fost depusă la Bank of Roumania din Bucuresti. Intre Mama 
și Tata au fost atunci mari discuţii asupra chipului de valorificare a 
acestor bani. Mama, care precum am spus, ar fi dorit să ne stabilim 


ta Târgul Ocnei 45 


întrun oraş mai mare, insista ca acestă sumă să se plaseze în 
rentă de stat și acţiuni, zicând că aceasta ar aduce un venit mai 
mic este adevărat, dar constant și sigur. Tata voia a pune acești 
bani în agricultură, fie cumpărând o moşioară, fie luând una cu 
arendă. G. I. Donici a fost de aceiași părere şi, prin el, Tata a 
luat în arendă moșia Ordești, din judeţul Fălciu, proprietatea lui 
Iancu Diamandi (tatăl lui G. I. Diamandi — socialistul și apot 
liberalul — şi a lui C. I. Diamandi, diplomatul). Condiţiunile în 
care a luat moșia nu erau rele Dar Tata nu a stat decât rare ort 
acolo, unde a avut ca vechil pe fostul vechil dela Căiuţi, Solomon 
Naiman. Veşnic pe drumuri, în anii 1889—1892, când prefect, când 
deputat, când bolnav şi când silit a merge în străinătate, nu a 
putut să se ocupe de aproape de moşia Ordești. Lucrurile ar fi 
mers totuşi dacă nu interveneau alte cauze, cum voiu arăta ma: 
departe. 

Intre timp, Tata, care-şi începuse studiile istorice asupra 
cestiunii agrare încă cu mai mulți ani mai înainte şi începuse a 
le publica, în 1888, după îndemnul lui I. Bianu şi a lui B. P. Hâi- 
dău (la cetirea manuscrisului primului articol al Tatei, Hâidău a 
spus lui Bianu: «dar s'a deschis o cale nouă»), în Revista Nouă a 
acestuia din urmă, se adâncise în aceste studii şi învățase singur, 
cu acea ușurință pe care o avea pentru învăţarea oricărei limbi, 
limba slavonă veche, de care avea nevoie pentru cetirea documen- 
telor. Aceste lucrări însă, oricât de interesante ar fi fost ele, nu 
au împiedicat pe Tata să-şi amintească că pentru ţinerea casei lui 
şi creşterea moastră avea nevoie de venituri mai mari ca acele cu 
care rămăsese. La venirea partidului conservator la putere, guver- 
nul fiind încredinţat junimiştilor, Tata nu a primit nici o slujbă. 
Dar venind. în 1889, Lascăr Catargi la putere, Tata fu numit. la 
10 August 1889, prefect de Roman, prefectură socotită atunci ca 
importantă, pentru că V. G. Morţun pornise acolo o mişcare so- 
cialistă, presupusă de conservatori ca având scopuri revoluţionare, 
pe când, cum au arătat faptele, mişcarea socialistă în acea fază a 
fost o mişcare de deșteptare a masselor, dar cu totul legalistă. Ştiu 
că primul lucru pe care l-a făcut Tata, la sosirea lui Roman, a 
fost să facă o vizită lui Vasile Alecsandri, prietenul părinţilor săi, 
la Mircești. Prefectura lui însă nu a ţinut mult timp, căci demisio- 
nând Lascăr Catargi, la 3 Noemvrie 1889, a demisionat și dânsul. 

In vara aceluiaș an Mama a fost la Franzensbad iar în 
lipsa ei am ţinut eu socotelile casei, cum era să le ţin ori de câte 
ori lipseau părinții, învățând astfel, ajutat fiind de Miss Belbin, 
de Profira Barbu, în ce consta ţinerea casei. In aceiaşi vară apele 

Trotuşului au venit mari și au luat podul de pe Trotuș. Mătuşa 
noastră Elena a trimes o biriă, care făcând ocolul pe la Oneşti şi 
Bogdănești, ne-a adus pe acelaş drum la dânsa, unde am stat până 
ce au scăzut apele şi am putut să ne întoarcem la Vila Negri. Po- 
dul de peste Trotuş s'a refăcut repede, din cauza vilepiaturiştilor 
dela Slănic, 

In 1890 Tata a fost serios bolnav. Fiind destul de voluminos, 
a vroit să slătească, dar, în loc de a mânca mai puţin şi de a 
face exerciţii, a luat mari cantităţi de niște hapuri, cărora li se 
zicea, mi se pare, Marienbader Reduktionspilln. A slăbit în adevăr 
dar şi-a stricat complet stomacul şi şi-a sdruncinat cu totul nervii. 
S'a dus la Iaşi spre a consulta medicii și a se îngriji şi Mama 
s'a dus să steie cu el încă din Iunie. Noi ne-am dus la Iaşi după 
examene, conduşi de Miss Glvde. Mi-a rămas în ipărită în amin- 
tire impresia ce mi-a făcut Tata atunci, slăbit şi cu un aer aşa 
de șubred, el care de obiceiu dădea impresia sănătăţii şi a vigoarei. 
Tot de atunci îmi amintesc de indignarea mea patriotică (?!) din 
cauză că Miss Glyde nu a fost minunată de frumuseţea Iașilor. 

Tata şi cu Mama au plecat în August 1890 la Paris, de unde 
după ce Tata a consultat pe Charcot, s'au dus amândoi la Vichy. 
La întoarcere s'au oprit la Paris. Mama nu mai fusese la Paris, 
dar cu minunatul ei simţ de orientare s'a descurcat imediat spre 
marea uimire a Tatei, Pe timpul absenței Tatei, G. Donici a stat 
la Ordeşti, a strâns şi a bătut recolta. a vându-to si a trimes hanii 
Tatei. Mult timp după întoarcerea din Franţa, Tata a trebuit să 
urmeze un anumit regim alimentar şi să-şi învriiească sănătatea. 

In Aprilie 1891, Tata a fost ales deputat al Colegiului al III-a 
de Fălciu. Această alegere este caracteristică a vieţii politice de 
atunci căci afară de faptul că era arendaş al Ordeştilor, unde nu 
mergea decât rar, şi că strămoşii săi fuseseră proprietarii domeniu- 
lui Bohotin, el nu avea absolut nimic în comun cu țărănimea din 
Fălciu, de care nu era cunoscut, A avut de adversar pe Radu Ralea 
şi lupta a fost aprigă, cum aprigă a fost lupta şi la noua alegere 
ce a avut loc în Fevruarie 1892, când Tata a fost ales din nou 
deputat al aceluiaş colegiu (sub guvernul Lascăr Catargi). 

Anul 1892 a adus mari schimbări în viaţa noastră. Unchiul 
Eugène Balş ne-a părăsit, pentru că, în urma stăruinţelor Tatei, 
fusese numit director general al Monitorului Oficial și al Impri- 
meriilor Statului. Miss Glyde plecase în timpul verii. Mama şi cu 
sora mea au mers la Jaşi, unde au rămas până toamna iar Tata, 
a cărui sănătate încă nu era bună, s'a dus la Ordești să-şi supra- 
vegheze recolta. Noi băeţii am fost trmmeşi la Valea Seacă, la G. 

Donici. Acolo am început să vânez dar fără mare succes ca şi la 
Ordeşti, unde m'am dus să stau câteva zile cu Tata şi cu Mişa 
Sturaza. Acesta ımı daruise o puşcă Lefaucheux cu care el ım- 
puşcase mult vânat şi mărunt şi mare. Dar nici în valea Trotușului 
nici la Ordeşti, unde mi-a fost dascăl vânătorul pasionat şi priceput 
care era Mişa Siurdza, n'am făcut nici o isprava. Cauza putinuiui 
meu Succes era şi neîndemânare, dar era şi miopia de care sufe- 
ream, miopie care nu sa corectat decât în anul următor când mi 
sau dat să port ochelari. 

Statul la Valea Seacă în acea vară mi-a priit din două puncte 
de vedere. Întâi că am cetit mult, căci G. Donici avea o colecţie 
foarte completă a faimoasei Revue des deux mondes, începând, dacă 
memoria nu mă înşeală. din anul 1842, colecţie pe care G. Donici 
mi-a dăruit-o mai târziu și pe care am dat-o lui Ion I. C. Brătianu 
spre a-şi completa colecţia. Jn volumele ei am cetit multe din cele 
mai de seamă opere literare franceze şi am învățat, cetind cronicele 
politice, istoria contemporană sau 'cel puţin versiunea revistei des- 
pre aceasta. Apoi G. Donici mai avea un Musset complet, ce apar- 
ţinuse mamei sale, pe care l-am cetit şi recitit. Al doilea punct de 
vedere din care mi-a folosit statul în Valea Seacă atunci — afară 
de afecțiunea constantă a lui Donici — a fost că neavând niri o 
ocupaţie ne duceam zilnic la primărie şi acolo ajutam pe notat, 
învățând astfel multe lucruri ce mi-au fost de folos ulterior. 

Făceam multe plimbări şi am mers şi la iarmaroacele de la 
Rădeana și Caşin, acesta din urmă celebru pe vremuri şi încă atunci 
pentru caiii ce se aduceau, spre vânzare. 

La finele lui Octomvrie ne-am întors la Târe”l Ocnei nnde 
a venit si Mama. Tata fusese numit prefect al iudetului Brăila 
(19 Octomvrie 1892) şi trebuia să ne mutăm acolo. Cu împache- 
tarea tuturor mobilelor şi a întregei gospodării. cu trancrortul lor 
la gară şi încărcarea lor în vagoane. am fost însărcinat eu, cu 
vre-o doi oameni de ajutor. Nu mică mi-a fost mândria de această 
însărcinare la care am muncit cu înfrigurare. Aveam totuşi emotii 
ca nu cumva să se strice Iverrri pe drum. Si. de aceia. hneuria 
ce am avut, la sosirea în Brăila. de a afla de la Tata că nimic 
nu se stricase, mi-a fost mare, precum şi mare mi-a fost multumirea 
de a-i fi fnct de folos, 

Ultimele zile cât am stat în Târmnl Ocnei am dormit în 
otel-l care era neste drum de biserica Precista otel rare fncese 
errătat ad-hor. iar masa o Înam la doamna Catinca Negri. Este 
ultima oară când am văzut-o. 

III 
LA BRĂILA 


Şederea noastră în Brăila a fost de o mare însemnătate pen- 
tru mine şi a avut o deosebită influenţă asupra mea, pentru că 
acolo am avut întâiul contact cu viața în afară de cercul foarte 
mărginit în care trăisem până atunci. Cele două săptămâni pe care 
le petrecusem, în fiecare an, la Bacău, cu ocazia trecerei exame- 
nelor, fiind mai mult nişte privelişti trecătoare. Şederea noastră 
în oraşul de pe malul Dunărei a fost cauzată cum am spus de 
îndeplinirea acolo, de către Tata, a slujbei de prefect. Numai ară- 
tarea chipului de îndeplinire a acestei slujbe și a greutăților în- 
tâmpinate poate lămuri cele ce am de povestit. De aceia încep prin- 
tr'o privire asupra activităţii prefectului de Brăila din acea vreme. 

De ce a mers Tata ca prefect la Brăila? Creşterea noastră 
cerea ça să fim într'un centru unde erau mijloace mai serioase de 
învăţământ ca acelea pe care le putea oferi Târgul Ocnei. Apoi 
sănătatea Mamei cerea, cum am mai arătat, să steie într'o localitate 
unde se puteau avea medici şi îngrijiri bune. In sfârşit, şi nu mai 
puţin. Tata avea nevoie de o slujbă, căci venitul său era foarte 
mic. Pe de altă parte, la Brăila, partidul conservator, al cărui şef 
local era Nicu Gr. Filipescu, nu era unit iar unele dintre căpete- 
niile sale locale erau compromise. Lascăr Catargi, care fusese 
prieten al bunicului meu şi al fraților săi, ţinea mult la Tata. L'a 
numit prefect ca fiind străin de localitate (si deci în afară de 
certurile locale), cu misiunea de a face o bună gospodărie. Lucru- 
rile nu au ieşit însă așa rum doria Conu Lascăr, căci Nicu Filipescu 
s'a mâniat foc că s'a făcut această numire fără să fi fost el con- 
sultat, numire care primejduia operaţiile ciracilor săi din localitate. 
Nu trebuie dedus de aci că Nicu Filipescu ar fi foct amestecat în 
potlogăriile agenţilor săi sau că le-ar fi protejat. Nu, Nicu Fili- 
pescu era de o cinste cu totul deosebită și, în felul lui, un Român 
sincer şi bine intenţionat. Dar, ca orice om politic, avea nevoie de 
partizani şi, de aceia, când aceştia, dese ori foarte puţin scrupuloși, 
făceau potlogării îi susţinea, chiar dacă în sinea sa, şi poate între 
patru ochi, îi înjura. Sistemul electoral de atunci, compus din trei 
colegii, din care cele 2 dintâi erau foarte reduse ca număr, cerea de 
altfel ca şefii de partide să ţină seamă, mult mai mult ca azi (1933) 
de interesele individuale-ale fiecărui alegător din colegiile I-iu şi 
al II-lea şi să dea o deosebită importanţă acelor alegători cari, pe 

baza rudeniilor sau a serviciilor ce făceau alegătorilor celorlalți, 
dispuneau de voturile unui număr chiar nu prea mare de alegători. 
Acești şefi de triburi electorale nu trebuiau supăraţi cu nici un chip, 
iar ei, la rândul lor, mergeau până 'n pânzele albe când era vorba 
să apere pe unul din ciracii lor, care ar fi fost lovit în ceea ce 
socotia el că erau interesele sale legitime. Printre acestea era so- 
cotit şi dreptul de a se înfrupta din bunul public, atunci când era 
la putere spre a putea răbda în zilele negre ale opoziţiei. Nu tre- 
buește uitat că atunci nici un funcţionar și chiar majoritatea magis- 
traţilor nu erau stabili şi se va înţelege ușor şi mentalitatea acelora 
cari trăiu din leafă precum şi atotputernicia dar şi robia care era 
impusă şefilor locali politici. Tata însă nici odată nu a înţeles să 
practice astfel politica. Pentru dânsul un funcţionar era bun sau 
rău, indiferent de părerile sale politice. Şi dacă era rău trebuia 
îndepărtat, gricât ar supăra aceasta pe şefii politici sau cu ori câte 
voturi ar fi păgubit din acest motiv partidul respectiv. Deasemenea 
Tata era în contra diferitelor hatâruri solicitate de alegători. Cu 
sistemul electoral de după răsboiul de întregire, interesele indi- 
vidului socoteau mai puţin, căci un şef politic își putea îngădui 
luxul să supere pe un alegător sau doi, mai ales dacă nu erau prea 
influenţi, fiind zeci de mii de alegători într'un judeţ. In schimb 
în trecut se făcea mai puţin apel la demagogie şi se puteau face 
mai ușor legi de interes general, chiar dacă acestea nu mulţumeau 
pe unii. Mulțimea căuta atunci dreptate; după răsboiu, graţie de- 
magcgicmului politicianilor, căuta a impune satisfacerea apetitelor 
sale, ori câtă daună ar cauza aceasta statului. 

Apoi Nicu Filipescu, ca şi Tata, dar într'o măsură mai mare, 
era vn om violent şi de un caracter care nu se putea împăca cu 
o intrasigenţă ca acea a Tatei. Convinperile habotnic conservatoare 
ale lui Nicu Filipescu măriau încă despărţirea de Tata. Şi prede- 
cesorul Tatei la prefectura din Brăila, Emil Teodoru, nu se putuse 
înţelege cu C. Fotin (senator) şi cu I. Suditu (deputat). cari erau 
căpeteniile grupului lui Filipescu la Brăila. Imediat ce a aflat de 
numirea atei, Filipescu s'a dus la cafeneaua Capşa din Bucureşti 
şi a declarat că alegerea noului prefect fusese rău făcută şi că, în 
curând, domnul Radu Rosetti va trebui să părăsească postul. Lascăr 
Catargi a căutat să împace lucrurile admițând ca numirile ce s'ar 
face în administraţie (afară de aceia pe politai, pentru care Tata 
îşi rezervase alegerea unui om de încredere al său şi în care a 
numit pe P. Fabius din Târgul Ocnei, pe care-l avusese ca politai 

şi la Roman) să, nu fie făcute decât cu consimţământul lui Filipescu 
şi al ciracilor săi Suditu şi Fotin. 

Ostilitatea lui Filipescu, cunoscută îndată în Brăila, a îngreu- 
nat mult acţiunea 'Tatei, care din fire nu tolera nici un abuz. Sus- 
ţinut însă leal şi pe deplin de Lascăr Catargi, s'a pus pe lucru. 

Primarul oraşului era atunci acuzat, de opoziţiunea liberală, 
încă înainte de numirea Tatei ca prefect, de a fi necinstit. In scurt 
timp Tata s'a convins că acuzaţiile ce se aduceau primarului erau 
întemeiate şi a obţinut de la Lascăr Catarpi, spre supărarea lui 
Filipescu şi a partizanilor săi, numirea unei comisiuni de anchetă, 
compusă din Alexandru Pencovici, inspector administrativ, Con- 
stantinescu, inspector financiar şi Tata. Comisiunea a constatat 
temeinicia acuzațiilor şi procesul său verbal, publicat de presa 
liberală, conchidea că primarul cunoscuse abuzurile de la primărie 
şi se dovedise că fusese sau de rea credinţă sau de o incapacitate 
patentă. Aceste constatări au cauzat demisia primarului şi a ajuto- 

«rilor să: și au avut darul să supere şi mai mult pe Nicu Filipescu, 
care, împreună cu An. Simu, au ameninţat că vor să demisioneze 
din Cameră. Lascăr Catargiu, socotit de multă lume chiar din par- 
tidul său, ca ruginit şi ca incapabil de a pricepe nevoile unei ad- 
ministraţii moderne, nu a cedat însă. Tata a făcut atunci un de- 
mers, care mi se pare:că era cunoscut de Lascăr Catargi, prin 
prietenul său I. Bianu, pe lângă Dimitrie A. Sturdza, şeful parti- 
dului naţional-liberal, ca să se înţeleagă spre a alege un consiliu 
comuna] compus din elemente cinstite, atât din conservatori cât și 
dintre liberali. Deşi Bianu ceruse lui Sturdza să păstreze secretul 
asupra acestei propuneri (propunere pe care Sturdza de altfel o 
respinsese), şeful liberal, violent din fire cum era. s'a apucat să 
spună. într'o întrunire publică, ce i se propusese. Bine înţeles că 
presa liberală s'a folosit de prilej spre a arăta incapacitatea con- 
servatorilor de a guverna şi că Tata a fost foarte mult criticat de 
conservatori şi mai ales de acei din Brăila. Acest incident dovedeşte 
pe de o parte cât poate orbi politica chiar pe un om de cinstea ri- 
gidă a lui Dimitrie A. Sturdza, care, în viaţa privată, nici nu s'ar 
fi gândit măcar să repete ceva ce i se spusese sub pecetea discre- 
țiunei, iar pe de altă parte dovedeşte ce idealist era Tata, care-şi 
putea închipui că raţiunea şi interesul binelui obştesc puteau în- 
frânge rivalităţile electorale. De altfel aşa a fost şi aşa a rămas. 
Când s'a convins de adevărul temeiurilor proprietăţii rurale la 
noi, a spus-o fățiș, hotărît şi documentat, oricât lovia prin aceasta 
în propria-i clasă, boerimea, de care de altfel a fost mândru toată 

viaţa sa. Când a fost convins de lipsa de ori ce temelie istorică 
și legală a purtării de titluri de prinți, conți, etc., a spus-o, oricât 
ştia că aceasta va supăra rude şi prieteni. Când a fost convins că, 
chiar rude de ale sale îşi atribuiau o filiaţiune neexactă, a scris-o, 
deși ştia ce duşmănie îşi va atrage. lar când, în preziua marelui 
răsboiu, influenţat este adevărat de neîncrederea în Rusia şi Ruși, 
transmisă în ramura noastră din generaţie în generaţie, a crezut 
că este o greșală a merge alături de Rusia, a spus-o, a repetat-o, cu 
toate îniurăturile şi acuzaţiile infame ce i s'au adus. 

Situaţiunea Tatei, ca prefect, devenise astfel grea. Greutățile 
Tatei erau mărite prin ezitarea unora dintre miniştri, faţă de cari 
Filipescu avea trecere, de a satisface nevoile judeţului, semnalate 
de Tata. Deasemenea unii, chiar din anturajul lui Lascăr Catargi, 
nu se împăcau cu rigiditatea sa. Această rigiditate a Tatei era 
pentru noi un ce firesc, căci nu era derât punerea în aplicaţie a 
tot ce auzisem de la dânsul totdeauna. Ceeace nu puteam pricepe“ 
era atitudinea acelora dintre conservatori cari-i făceau opoziţie. De 
opoziţiunea liberarilor nu ne miram. căci de când tineam minte nu 
auzisem vorbindu-se de dânşii decât ca de niște adversari rău in- 
tenționaţi. 

Pe lângă greutăţile politice, Tata a mai avut şi altele, dintre 
care cele mai de seamă au fost: viscolul din iarna 1892/93, care a 
întrerupt comunicațiile; inundaţiile; holera şi o serie de cutremure 
de pământ. Inundaţiile din primăvara 1893 au cauzat stricăciuni 
mai ales în regiunea Vădenilor. Pentru a veni în ajutor celor dău- 
naţi s'au dat serbări în grădina publică din Brăila, serbări la care 
am luat parte şi noi. S'a realizat atunci suma de 9786,60 lei, sumă 
ce azi pare foarte mică, mai ales când ne gândim la bogăţia de 
atunci a Brăilei, dar sumă care atunci era destul de mare şi care, 
adăogată la ceea ce se strânsese prin liste de subscripţie şi la ceea 
ce s'a dat de Comitetul Central pentru ajutorarea victimelor incen- 
diilor şi inundaţiilor, a îngăduit să se ajute pe cei necăfiţi. 

Grevele în port erau atunci aproape endemice şi proveniau 
mai ales din defectuozitatea condiţiunilor de muncă. Încărcarea 
grânelor în corăbii se făcea de hamali cari duceau sacii încărcați 
pe bord şi vărsau conţinutul lor în magaziile vapoarelor. Era o pri- 
veliște interesantă, toamna când exportul era în toiu, vederea 
lungilor şiruri de oameni încărcaţi cu saci cari urcau pe vapoare 
descărcându-i cu aceiaşi mişcare a umărului drept şi a braţuluj 
stâng şi a şirurilor cari coborau de pe vase, pe când pe cheiu, ve- 
miau pe rând căruțele (care aduceau grânele din magazii sau din 

vagoane) la descărcare, într'o zarvă nespusă de uruit de căruţi, de 
strigăte şi de înjurături. Atât căruţaşii cât şi hamalii erau grupaţi 
în cete, ale căror căpelenii se înțelegeau direct cu negustorii şi 
frustau dese ori pe muncitori. De unde certe, înveninate adese ori 
de rivalitatea dintre negustori, dornici de a încărca unul înaintea 
altuia sau de a împiedica pe un rival să încarce. Urmau greve, une 
ori cu bătăi. Apoi erau și agitatori de meserie. După câte îmi 
amintesc, vina nu era de obiceiu a lucrătorilor, cari, supuşi unei 
munci istovitoare, într'o scurtă parte din an, aveau nevoie să 
agonisească destul spre a trăi anul întreg. 

Mai serioasă grijă a adus însă epidemia de holeră ce a 
isbucnit în mijlocul verei. Mij:oacele de combatere erau slabe şi 
s'a întâmpinat o mare rezistenţă din partea populaţiei mabhalalelor, 
populaţie care a dat cel mai mare număr de bolnavi. Guvernul a 
trimes imediat la Brăila pe doctorul Felix, directorul general al 
serviciului sanitar, pe inspectorul sanitar Dr. Blazian şi pe Doc- 
torul Babeş. Spre a se împedica întinderea molimei, care cuprin- 
sese şi alte porturi şi pătrunsese chiar în oraşe din centrul ţării. 
s'a hotărît desinfectarea persoanelor care părăseau orașele conta- 
minate şi izolarea bolnavilor. Nu ştiu ce s'a făcut aiurea dar la 
Brăila, atât la debarcaderul vapoarelor de pasageri cât şi în gară. 
desinfectarea consta în stropirea pasagerilor cu o mătură ce se 
muia într'o soluţiune de acid fenic. Babeș a ridiculizat, cu drept 
cuvânt, acest procedeu care nu avea alt rezultat decât acel de a 
păta hainele celor atinşi de stropii apei fenicate. 

Mult mai eficace a fost măsura izolărei bolnavilor întâi acasă 
şi apoi în bărăcile ce s'au construit anume; dar areastă măsură a 
întâmpinat multă rezistenţă. Rezistenţa venia și dela ignoranță; 
familiile se opuneau luărei bolnavilor şi ridicărei imediate a celor 
morţi, cum nu respectau consemnele de a nu vizita pe cei bolnavi 
acacă, de a nu săruta morţii, de a nu folosi aşternutul sau îmbră- 
cămintea lor. A fost nevoie să se recurgă la armată, pentru că 
poliția nu ajungea, ca să se impună respectarea ordonantelor sa- 
nitare. Lucrurile au mers mai bine când au fost terminate bără- 
cile de izolare şi când nu s'a mai lăsat nici un bolnav acasă. Dar 
şi cu aceste bărăci au fost greutăţi destule. între altele si aceia că 
ziarul liberal local a atacat ne Tta. fiindcă a cernt marilor expor- 
tatori să contribue la costul construirei lor, lucru la care aceştia au 
consimţit de altfel fără greutate. Inchiderea unei brutării. unde 
lucrătorii se îmbolnăviseră, interzicerea, după cererea doctorilor, a 
vinderei pepenilor şi a peştelui (pentru că nu se avea siguranța 

<ă nu erau contaminaţi), au adus deasemenea nemulțumiri. Negus- 
torii de peşte au reclamat Regelui, când acesta a venit toamna la 
Brăila, cerând a fi despăgubiţi de paguba pe care o suferiseră. 
Un efect bun al epidemiei de holeră, în afară de intensificarea 
măsurilor de poliţie sanitară, a fost grăbirea: alimentărei oraşului 
cu apă potabilă. Din vechime Brăilenii beau apă din Dunăre, dar 
de curând se instalase, de o societate engleză, o uzină pentru fil- 
trarea apei ce se pompa din Dunăre. Se iscaseră, însă, conflicte 
între primărie şi societatea engleză şi rețeaua de distribuţie nu 
căpătase o desvoltare îndestulătoare, aşa că mai ales lumea săracă 
se alimenta tot cu apă adusă cu sacaua din Dunăre. In urma epi- 
demiei consumaţia de apă filtrată a crescut. 

La începutul epidemiei (Tata lipsia din Brăila) a fost o oare- 
care emoție în oraș, care însă s'a liniştit curând. Afară de vre-o 
câteva săptămâni petrecute la Ordeşti, noi.copiii am stat în Brăila 
cu Miss Belbin care, după expirarea angajamentului său la Teţcani, 
în toamna anului 1892, venise să stea cu noi şi da lecţii în oraș. 
Singurele restricţii aduse vieţii noastre au fost de a nu mânca 
fructe nefierte sau nespălate cu apă fiartă şi îndatorirea de a bea 
numai ceai. 

Tot în timpul epidemiei de holeră au fost câteva cutremure 
de pământ, din care două mai puternice au cauzat şi oarecari stri- 
căciuni. Aceste cutremure au fost interpretate de populaţie ca 
semne rele. Nu au lipsit guri rele ca să atribue prezenţei Tatei 
în capul judeţului, viscolele, inundaţiile, holera şi cutremurile. 

O altă greutate ce a avut Tata la Brăila a fost starea sănă- 
tăţii Mamei, care, ca şi lipsa de mijloace şi ca şi oroarea ce o avea 
de viaţa de club, a făcut ca să nu poată stabili legături mai strânse 
cu ceea ce constituia elita societăţii din Brăila, lucru ce "i-ar fi 
ușurat îndeplinirea rolului său administrativ. Starea sănătăţii Ma- 
mei se agravase şi Tata s'a dus cu dânsa la Galaţi spre a consulta 
pe doctorul Serfiotti, un medic şi chirurg excelent şi cu mare vază. 
El s'a pronunţat categoric pentru o intervenţie chirurgicală. In luna 
Iulie părinţii au plecat la Viena, unde specialiştii consultaţi au ho- 
tăriît ca Mama să facă dintăi o cură la Marienbad; acolo a stat 
până la finele lunei August când s'a întors la Viena și a intrat în 
sanatoriul Rudolfinerhaus din Doebling. Chirurgul Gersuny i-a 
făcut ablaţiunea unui rinichi. În sanatoriu Mama a rămas până la 
mijlocul lunei Octomvrie şi a fost admirabil îngrijită. Ea a păstrat 
o amintire foarte recunoscătoare lui Gersuny. Despre operaţiune, 
Tata spunea că așteptând, pe un coridor al sanatorului, rezultatul 

ei, a văzut, venind spre dânsul, un domn îmbrăcat în negru. 
In primul moment sa speriat inchipuindu-și ca operaţia avu- 
sesă un rezultat fatal şi că la sanatoriu era un funcţionar special 
însărcinat cu lugubra memre de a vesti cazurile nenorocite. Nu 
mică îi a fost ușurarea aflând că acel domn era un funcţionar al 
legaţiei române, venit, din ordinul lui Lascar Catargi, spre a afla 
rezultatul operaţiei. Conul Lascar, care fusesă la băi în străinătate, 
a stat de altfel atunci câteva zile în Viena spre a vedea pe Mama 
şi a fi lângă Tata, cu care s'a întors împreună în ţară. 

Am zis, la începutul acestui capitol, că șederea în Brăila a 
avut o deosebită influenţă asupra mea ; să povestesc deci ceva 
despre viaţa mea acolo. 

Împreună cu fraţii mei am fost înscris în gimnaziul clasic, la 
care se adăogase o clasă a cincea, particulară. 

Gimnaziul era instalat atunci într'o casă particulară închi- 
riată, ce se afla în spatele bisericei greceşti, deci în centrul oraşului 
şi aproape de locuinţa noastră din strada Municipală — o mare 
șandrama turcească în formă de potcoavă, care nu mai există azi. 
Gimnaziul era lipsit de material şcolar de ori ce fel. Director al 
gimnaziului era Gulliotis, un om de talie mai mult mică, subţire, 
purtând o barbă mică sură şi blând de felul lui. In clasa V-a eram 
numai nouă elevi şi atmosfera generală a clasei se resimţia de 
faptul că nu eram o clasă oficială. 

Pentru prima oară mă aflam într'o comunitate alcătuită din 
băeţi de vrâsta mea. Eram străin de clasă — ceilalţi urmaseră 
gimnaziul împreună — şi de oraş şi Tata avea o poziţie deosebită. 
Nu am fost primit cu ostilitate dar cu oarecare rezervă, care 
a rămas constantă. Mă apropiasem ceva mai mult de un 
coleg dar, după ce tatăl acestuia fu silit să demisioneze din 
funcţia de primar, relaţiile noastre se mai răciră. Eu nu 
aveam experienţa vieţii în comun şi eram prea absolut în 
felul meu de a fi. Crescut în idei de cinste absolută, influenţat de 
cele ce mereu îmi spusese Miss Belbin despre normele de purtare 
din școlile englezeşti, nu am putut să mă solidarizez cu clasa, într'o 
sumă de mici fapte care nu aveau importanţa ce le o dădeam eu 
atunci şi care tindeau la înșelarea profesorilor sau la ascunderea de 
mici greşeli. Nici atunci și nici ulterior n'am copiat vreodată dar 
nici n'am lăsat pe alţii să copieze dela mine şi n'am suflat, cum 
n'am lipsit dela cursuri şi n'am tras chiulul. Din punctul de vedere 
etic aveam dreptate. Dar dacă aveam dreptate în fond, nu aveam 
dreptate în felul de a mă manifesta. Arătarea verbal şi în termeni 


La Brăila 55 


adesea violenţi a dezaprobărei faptelor altora, critica lor, desolida- 
rizarea mea de mici-acţiuni comune, pe care le socotiam ca nefiind 
corecte (și exageram mult, făcând din ţânțar harmasar), nu puteau 
fi pe placul colegilor, crescuţi și mai ales aduși de mijlocul în care 
trăiau și de experienţa vieţii lor în comun, în alte idei. Totuşi, re- 
pet, nu am întâmpinat dușmănie, dar nici atunci, nici ulterior, în 
toate şcolile prin care am trecut (liceul din Iași, școala de poduri, 
şcoala militară de artilerie şi geniu, şcoala superioară de răsboiu) 
nu am fost popular printre camarazii mei de clasă. 

Corpul profesoral nu se deosebia prin nimic. Dădea lecţii 
mediocre, anoste, formalistice și încărcătoare a memoriei, fără a 
face anel la iudecată, fără a inspira gustul de a ceti sau de a se 
cultiva și fără a inspira vreun respect deosebit. Dintre profesori 
acela care era deosebit de anost în chipul său de predare era pro- 
fesorul de limba greacă, care-mi a făcut învăţarea acestei limbi 
tot atât de puţin simpatică ca şi părintele Coman Vasilescu. Nu 
este de mirare că, în asemeni condițiuni, tendința elevilor de a nu 
învăţa decât strictul necesar pentru a căpăta o notă mijlocie era 
mult încurajată. Gimnaziul a avut ceva bun şi anume că a înve- 
derat miopia mea și a făcut pe Tata să-mi ieie ochelari. La finele 
anului școlar (Iunie 1893) am trecut examenul de absolbire a clasei 
V-a, ca pregătiţi în particular, în faţa unei comisiuni prezidată de 
Gulliotis. Rezultatul a fost slab, numai trei dintre noi reușind a 
trece examenul. 

Dacă gimnaziul din Brăila a fost o deziluziune pentru mine, 
dacă n'am învăţat, cu toată conştiinţiozitatea ce o puneam, mare 
lucru, în schimb restul vieţii de acolo 'mi-a folosit mult. Părinţii 
îmi îngăduiau ca, în afară de orele de clasă şi cu condiţia de a fi 
exact la orele mesei, să ies când vreau, în timpul zilei, și să mă 
duc unde-mi era plăcerea. Întăi ma atras portul, în care am pe- 
trecut foarte multe ore plăcute. Cunoştinţa limbei engleze 'mi-a 
îngăduit să mă urc pe vasele supușilor reginei Victoria, care veniau 
atunci, în mare număr, la Brăila, și să le vizitez cu deamănuntul. 
Mecanicii lor erau totdeauna mândri de a-și arăta maşinele și mä- 
rinarii de a-şi lămuri fiecare rostul său şi de a povesti despre călă- 
toriile lor, Barcagii din port, pe cari ajunsesem a-i cunoaşte bine, 
îmi vorbeau de Dunăre, de capriciile ei, de bărci şi de purtarea 
acestora. Vizitam deasemenea destul de des docurile, unde aveam 
intrare liberă, şi, la celalt capăt al orașului, uzina care dădea apă 
orașului, cu ai cărei mecanici englezi mă împrietenisăm. Ca majo- 
ritatea băeţilor de vrâsta în care mă aflam, dădeam un deosebit 

interes la tot ce era mecanic, gust pe care mi-l desvoltase şi mai 
mult cetirea cărţilor lui Jules Verne. Mă interesau cu deosebire 
aplicaţiile electricităţii (se instala atunci lumina electrică în port 
şi legătura telefonică cu Bucureștii). 

Plimbările mele prin port mi-au mărit nu numai cunoștințele 
mecanice (multe din cele ce le vedeam acolo căutam apoi să le 
realizez într'un mic cabinet de fizică ce-mi alcătuisem cu aparate 
electrice date de Tata, cu altele ce mi-am făcut singur, cu o maşină 
cu abur ce-mi dăduse Miss Belbineşi cu o pompă pneumatică, cu ac- 
cesoriile, ei, care mi le dăduse D. Rosetti Tescanu), dar m'au făcut 
să întrevăd, prin ceea ce auziam dela vătafii şi hamalii din port, că 
relaţiunile între capital şi muncă, între patron şi lucrător nu erau 
aşa de simple cum îmi închipuisem până atunci, întru cât cât mă 
gândisem foarte vag la asemeni chestiuni, atunci când auzisem pe 
Tata vorbind cu Mişa Sturdza despre socialismul de stat al lui 
Bismark. 

Nu mai vorbesc de vizitele pe cari le făceam la poliţie, în 
biurourile prefecturei, etc., unde toţi ne dădeau lămuriri la nenu- 
măratele noastre întrebări: de ce? cum? 

La Brăila am făcut prima cunoștință mai apropiată cu ar- 
mata. In garnizonă era Regimentul 3 Artilerie şi un regiment de 
călăraşi. Comandantul regimentului de artilerie era colonelul 
Alexandru Fălcoianu, pe care-l cunoscuseră părinţii mei la Iași, 
în anii dinaintea căsătoriei lor. Atât colonelul cât şi Doamna 
Fălcoianu ne-au primit foarte bine. Invitaţi de colonelul Falcoianu 
ne duceam la cazarma regimentului său, unde priviam cum se face 
instrucţia; am asistat şi la o tragere pe poligonul dela Silistraru. 

In afară de familia Falcoianu am cunoscut şi alte familii, 
şi mi-aduc aminte că vedeam mai des familiile: Mareş, Panas, 
Stathatos, Embericos, Crissoveloni, Mendl, Sulliotis, Gattorno, 
Iellinek (consulul austriac), Churchward (consulul englez), cu mem- 
brii mai tineri ai cărora jucam des croquet în grădina publică sau 
mergeam să ne plimbăm la grădina dela Monument şi uneori la 
Lacul Sărat. Deși în Brăila relaţiunile sociale erau mai puţin rigide 
ca aiurea, totuși ele nu erau lipsite de oarecare formalism; doam- 
nele ieșiau rar singure, pe jos, iar domnișoarele erau totdeauna 
întovărășite de o rudă sau de o guvernantă. 

Tot în Brăila am început a vedea că populaţiunea evreiască 
putea fi văzută și altfel decât o văzusem până atunci. La Căiuţi, 
la Târgul Ocnei, la Bacău nu văzusem decât jidovime din cea mai 
habotnică, păcătoasă, murdară și jerpelită. In casă auzisem tot- 

deauna vorbindu-se de primejdia ce o alcătuia Evreimea pentru 
noi. Dar la Brăila am cunoscut familii de Evrei civilizaţi ca Mendl, 
Rottenberg, primiţi de Tata şi Mama pe un picior de egalitate, 
având case civilizate şi ei însuşi culţi şi bine crescuţi. Am început a 
înţelege că şi Evreii pot fi oameni ca ceilalţi. 

Dintre rudele şi prietenii părinţilor au venit să ne vadă G. I. 
Donici, Eugène Balş (parcă întinerit de când avea o slujbă) şi Mişa 
Sturdza. Am continuat a ceti mult, mai ales romane istorice. 

In vară, noi, băeţii, am fost trimești la Ordești, unde au 
venit pe rând Mişa Sturdza şi G. Donici, ca să supravegheze re- 
colta în lipsa Tatei, aflat cu Mama la Viena. Ambii au dovedit încă 
odată, cum erau să o mai dovedească de atâtea ori, prietenia ce o 
aveau pentru părinţii noştri. La Ordeşti am găsit pe prietenii noştri 
Baba Profira şi Gheorghe Barbu, trimeşi acolo după plecarea noas- 
tră din Târgul Ocna. Ei ne-au primit cu tot vechiul lor devotament 
către Mama şi cu toată drăgălășenia ce o aveau de a pururea faţă 
de noi. Aplecarea ce o aveam pentru mecanică şi plăcerea lucrului 
manual m'au făcut să lucrez cu mecanicul moşiei la forjă şi să-l 
ajut la remontarea mașinei de treerat şi a locomobilei, ce fuseseră 
demontate pentru curăţire. Nu am stat în Ordeşti însă decât vreo 
trei săptămâni, după care ne-am întors la Brăila, unde Miss Belbin 
a stat cu noi. Cu dânsa continuam să ne înţelegem foarte bine: ea 
pricepea atât de bine interesul nostru pentru diferite lucruri şi 
ştia să asculte ce aveam de povestit despre ceea ce văzusem sau 
auzisem prin port sau aiurea. Sfatul ei a fost totdeauna un îndemn 
la muncă şi la îndeplinirea datoriei. Mai avea o mare calitate: 
nu făcea ca atâţi străini veniţi în ţară dintr'alte locuri cu o civi- 
lizaţie mai înaintată ca a noastră, nu critica tot ce era român și nu 
a jicnit nici odată patriotismul nostru. 

La Brăila am auzit pentru prima oară, la biserica grecească, 
un cor şi nu pot spune ce mare impresie 'mi-a făcut. "Mi-a desvelit 
o ramură a muzicei care mi-a plăcut de atunci foarte mult. Este 
poate muzica care mă impresionează mai mult și azi, cu condiţie ca 
să fie executată de un cor bun. Este muzica care mă face să vibrez 
mai mult şi socot că nicăeri ca în exprimarea rugăciunelor nu-şi 
găseşte glasul o întrebuințare mai firească. că pentru nimic nu-i 
cântul omenesc mai expresiv ca pentru înfăţişarea desnădejdei, a 
pocăinţei şi a nădejdei, care sunt bazele sluibei bisericeşti. 

La 30 Septemvrie şi 1 Octomvrie, Regele Carol a vizitat 
Brăila. Venind dela Galaţi, pe crucișătorul Elisabeta, a fost primit 
de Tata şi de celelalte autorităţi la Docuri. Zădarnic să spun că 

am fost să vedem primirea în port, că am privit, dela ferestrele 
prefecturei, trecerea cortegiului regal în oraș şi că ne-am dus peste 
tot unde-l puteam vedea. Alegerea cartierului regal a fost o afa- 
cere întreagă pentru că foarte mulţi doriau să aibe această cinste 
și mai ales diferitele căpetenii conservatoare locale. După multe 
discuţii, intervenţii, interveniri la București, Regele a fost găzduit 
la senatorul C. Fotin. C. Olănescu, ministrul care întovărăşia pe 
suveran, şi suita fiind găzduiţi în alte case, spre a mulțumi pe câți 
mai mulţi dintre acei cari râvniau cinstea de a fi onoraţi, dacă nu 
de Rege dar cel puţin de cineva care se apropia de persoana su- 
veranului. In ziua de 1/13 Octomvrie, Regele a vizitat, după obi- 
ceiul Său constant, diferitele instituţiuni, autorități și căzărmile. 
La gimnaziul clasic s'a adiesat şi mie, întrebându-mă ce vrâstă 
aveam; la răspunsul meu: «șaisprezece ani», m'a corectat: «nu şai- 
sprezece ci șasesprezece»». A plecat din Brăila în după amiaza ace- 
lei zile. 

După plecarea Regelui, ne-am pregătit și noi de plecare. Am 
arătat că situaţiunea Tatei la Brăila devenise, pe zi ce trecea, tot 
mai grea, din cauza opoziţiunii făţişe a lui Nicu Filipescu și a unora 
dintre ciracii săi şi a celei oculte a celor mărunți. Ziarele opoziţiunii 
şi filipescanii anunțau mereu plecarea Tatei. Lascar Catargi nu voi 
însă să cedeze presiunilor, mai ales că acestea erau făcute în contra 
unei administraţiuni care ţinuse seamă numai de interesul obștesc 
şi nu de interesele mărunte ale facţiunilor locale. De aceia a 
menţinut pe Tata în capul judeţului pentru vizita Regelui şi n'a 
cedat decât cererei Tatei de a fi mutat ca prefect la Bacău, loc 
devenit vacant prin demisiunea colonelului Sandu Krupensky. Mu- 
tarea s'a făcut pe ziua de 30 Octomvrie 1893. 

Plecând din Brăila, Tata a lăsat acolo — fără s’o ştie în acel 
moment — și bruma de avere ce-i mai rămăsese. Recolta dela 
Ordești fusese bună dar preţurile erau slabe. Ademenit de speranţa 
unui preţ ulterior mai bun, şi de prevestirile ce se făceau pentru 
primăvara următoare de marile case exportatoare de grâne din 
Brăila, Tata și-a depus recolta în comision la una din acestea. 
Preţurile scăzând, Tata a fost nevoit s'o vândă pe preţ mic, care 
nici nu i-a îngăduit să plătească complet costul de magazinai şi de 
comision. Pentru a putea plăti diferenţa şi a exploata moșia în anii 
viitori, Tata a făcut o convenţie cu bancherul Popper din Iași, con- 
venţiune al cărei cuprins nu-l cunosc, dar care a avut de rezultat 
că Tata nu a mai primit dela Ordeşti decât sume minime în fie- 
care an. 

Din corespondenţa mea de atunci cu Mama ar reeși — lucru 
de care nu-mi amintesc de loc — că la finele verei şi la începutul 
toamnei a fost oarecare vorbă ca să fiu trimes la un liceu din Pa- 
ris, lucru care nu a fost realizabil din cauza lipsei de venituri a 
Tatei. Este evident că, personal, ași fi învăţat mai mult la Paris, 
dar — și cu atât mai mult cu cât nu fusesem de fapt decât un an 
într'o şcoală românească și cu cât eram străin de mediul în care 
urmam să trăesc — dacă nu m'ași fi înstrăinat mult, ca majoritatea 
Românilor, cari au mers la o vrâstă prea fragedă în străinătate, 
ași fi avut greutăţi spre a înţelege și a mă adapta ulterior condi- 
țiunilor de viaţă din ţară, cum am văzut că au avut chiar acei 
dintre Românii cari au fost mai puţin influenţaţi de învățământul 
din străinătate. 

Pe la mijlocul lunei Octomvrie, noi băeţii am plecat la Iaşi, 


întovărăşșiţi de P. Fabius, care ne-a dus la internatul Liceului 
Naţional. 


IV. 
LA IAŞI. 


De ce am fost trimeși la liceul din lași? Dintâi pentru că 
la Bacău. unde se muta Tata, nu era atunci decât un gimnaziu, apoi 
fiindcă Tata se convinsese că pregătirea noastră acasă sau în clase 
improvizate, cum fusese cazul la Brăila, era slabă și în sfârșit pen- 
tru că Liceul Naţional din lași şi internatul său aveau o foarte 
bună reputaţie în toată ţara şi mai ales la Ministerul Instrucțiunii 
Publice, unde Tata mersese ca să ieie informaţiuni. Faptul că 
aveam multe rude în lași a fost și el un temeiu, precum un alt 
temeiu, acela mai mult inconștient, a fost și moldovenismul Tatei. 

Internatul Liceului Naţional era condus atunci de G. Lascar, 
profesor de matematici în cursul inferior. Inalt, subţire, purtând o 
barbă la fel cu aceea a lui Sadi Carnot, era un om hotărît, calm, 
cerând şi impunând ascultare, atât elevilor cât şi pedagogilor. Prin- 
tre elevi era considerat ca aspru, dar nu-mi aduc aminte să-i se 
fi atribuit vre-o nedreptate şi ştiu că pe mulţi i-a ajutat cu sfatul 
şi cu sprijinul său. Cerea, este adevărat, să se înveţe și era sever 
cu acei cari nu îndeplineau această cerinţă, dar ţinea tot atât de 
mult ca zilele de odihnă să fie odihnă și interzicea elevilor să-şi 
ieie cărțile de studii în vacanţele de Crăciun şi de Paşti. 


60 G-ral Radu R. Rosetti: Mărturisiri 


Pentru supraveghere erau niște pedagogi, studenţi cari-și asi- 
gurau astfel traiul. Imi amintesc de numele a trei dintre ei: N. 
Bedreag, Gh. L, Dumitriu şi Vasiliu. Nici unul nu era deosebit, dar 
mână fermă a lui Lascar îi ţinea pe calea dreaptă. Atribuţiunile 
lor erau: de a dormi în aceleași dormitoare cu noi, asigurând or- 
dinea şi liniștea, de a lua mesele cu noi, de a ne supraveghea în 
timpul preparaţiilor şi de a merge cu noi la liceu, la biserică, la 
baie şi la plimbări. 

Dintre personalul de serviciu mai mare importanţă pentru noi 
avea portarul, prin care făceam cumpărături sau trimeteam scrisori 
în oraş. 

Internii erau de două soiuri: bursieri — majoritatea — și 
solvenţi. Toţi erau recrutaţi din mica burghezie și din lumea dela 
țară. Mediul era cu totul democratic. 

Sosind mai bine de o lună după începerea cursurilor şi fiind 
de neam boeresc, am fost consideraţi la început ca niște privilegiați. 
Deşi colegii s'au convins curând că eram supuşi la exact acelaş 
regim cu dânşii, ei au păstrat mult timp o atitudine rezervată faţă 
de noi. De altfel cu niciodată nu m'am apropiat de tot de colegii 
mei, pe când fratele meu Henri şi-a întemeiat prietenii trainice. 
O explicaţie a acestui lucru o dă faptul că Henri era «frondeur» 
pe când eu eram disciplinat şi eram cuntra oricărei călcări a ordi- 
nelor sau regulamentelor. Nu pot zice că colegii noștri să fi fost 
geloși de noi sau că ne invidiau. Ştiau și vedeau de altfel că miţ- 
loacele noastre pecuniare erau foarte reduse, mult mai reduse ca 
a unora dintre dânșii. In majoritate erau băeţi curaţi la suflet Şi 
în felul lor, Funi camarazi. Dar fără să vrem, şi în ei şi în noi, 
acționau calitățile, defectele şi prejudecățile claselor din care fä- 
ceam parte. La ei predomina, poate chiar numai în subconştient, 
părerea despre nedreptăţile făcute veacuri de a rândul de boerime 
şi dorinţa de a ajunge odată deopotrivă cu această clasă, la noi o 
oarecare prevenţiune nejustificată. Nici odată însă colegii noştri nu 
ne-au aruncat în faţă vinele clasei noastre, nici nu au batijocurit 
boerimea şi experienţa ne-a arătat că prevenţiunea noastră nu era 
iustificată, nici din punctul de vedere al creșterii — în general 
bună —, nici din al capacităţii. Printre colegi erau foarte puţini 
având caractere de parveniţi și nu-mi aduc aminte de pilde de 
arivism sălbatec. Mergerea noastră în licee a fost astfel un bine. 
Pe de o parte ne-a făcut să vedem că prevenţiile noastre erau 
neîntemeiate şi că acei din clasele socotite mai prejos erau oameni 
cărora nu le lipseau însușiri şi că, în traiul de toate zilele, în 

lupta pentru atingerea scopului, importa mai mult munca per- 
sonală decât sprijinul ce-l da naşterea sau protecția. Pe de altă 
parte a arătat colegilor de condiție mai modestă că şi cei ce poartă 
un nume sunt nevoiţi să muncească şi pot munci. Și, din acest 
punct, de vedere, sărăcirea boerimei, mai accentuată după procla- 
marea independenței, şi nevoia în care s'a găsit aceasta de a-şi 
trimete copiii — la început numai băeţii — în şcolile publice, a 
fost un bine, pentru că a grăbit evaporarea fumurilor boerești, a 
contribuit la ridicarea nivelulni creșterii obşteşti și a dus, prin 
munca făcută împreună, prin convieţuire şi prin legăturile ce s'au 
stabilit între boeri şi neboeri, la o contopire mai desăvârşită a pä- 
turei mai culte a națunei. 

Majoritatea fiind bursieri și viitorul lor depinzând de felul 
cum învățau, atmosfera internatului era o atmosferă de muncă, deși 
nu lipseau şi câţiva chiulişti şi deşi, printr'o deformaţiune pe care 
n'am priceput-o niciodată, majoritatea — chiar a celor muncitori — 
se lăuda că nu muncia. Dar pe iângă că se muncia spre a nu se 
pierde bursa sau spre a-şi întemeia un viitor mai bun ca prezentul 
lăsat acasă, la mulţi exista o adevărată curiozitate ştiinţifică care-i 
făcea să caute a-şi desvolta cunoştinţele despre anume subiecte. 
Promoţia mea a fost în totalitate o promoţie mijlocie; nici unul 
dintre noi nu a fost atunci şi nici ulterior cineva cu totul deosebit. 
Cuprinzând elemente mult mai deosebite. promoţia dinaintea noa- 
stră (atunci în clasa VII-a), număra printre internii săi pe Neculai 
Costăchescu, omul politic şi profesorul universitar, pe atunci adept 
al socialismului, pe Neculai Lupu, doctorul, și el om politic, veșnic 
gata de harţă, viu, dese ori violent, dar bun camarad; şi el era 
atunci socialist. Tot din promoţia lor, dar ca extern, făcea parte 
şi Gh. Gh. Mârzescu, supranumit atunci Ghiţă sin Ghiţă. 

Programul întrebuinţărei timpului avea în vedere mai ales 
învăţătura. Sculaţi la ora 6, mergeam după o toaletă sumară, în 
sălile de meditație, unde ne pregăteam lecţiile, sub supravegherea 
unui pedagog, până la 7,20. Localul în care era internatul era casa 
Bălaşa Şendrea (Strada Procopie) din dosul Universităţii de atunci 
azi Facultatea de Medicină. În casa propriu zisă erau dormitoriile 
şi în aripa despre Universitate erau infirmeria şi locuinţa lui Las- 
căr. Sălile de meditaţie erau nişte odăi mici din fostele atenanţe, 
cum tot o sală mai mare a fostelor atenanţe slujia de sofragerie. 
Closetele erau peste tot de o primitivitate extremă și de o curăţenie 
din cele mai îndoelnice. In sălile de meditaţie, cari serveau pe 
vreme rea şi pentru recreaţie, tot mobilierul consta din pupitre in- 

dividuale şi din scaune fără speteze; aceste săli, ca şi tot localul, 
erau luminate cu mici lămpi de petrol. 

După prima meditaţie ne luam cafeaua cu lapte, în sofragerie, 
unde eram aşezaţi cu toţii la trei mese lungi, în ordinea numerică 
a claselor, clasele superioare fiind la masa din mijloc. Inșiruiţi 
apoi, doi câte doi, porneam pe străzile Procopie, Ion C. Brătianu, 
Rusească (mai apoi Unirei şi azi V. Place), Arcului, la liceu, care 
era. atunci încă în vechiul local (fost al Academiei Mihăilene — azi 
Şcoala de bele arte). La 11,20 plecam înapoi, tot înșiruiţi, doi 
câte doi, la internat unde prânziam, Dacă nu ni se dedeau feluri 
alese, hrana era bine pregătită şi îndestulătoare şi o dovadă că era 
îndestulătoare era faptul că eu, care mâncam foarte mult, nu mă 
sculam niciodate de la masă flămând. Este adevărat că mâncam 
din tot ce ni se dădea, inclusiv perjele sau caisele cu carne, care 
nu plăceau multora. Menuul consta din două feluri de mâncare, la 
care se adăoga, sărbătorile și Duminica, un dulce sau fructe. 

După prânz aveam o scurtă recreaţie pe care o petreceam 
în curte, jucând une ori oina. Pe atunci nu se practicau şi nici nu 
se cunoşteau jocurile de football, etc., ajunse atât de populare azi, 
popularitate bine meritată, cu condiţie ca să nu se exagereze. 

Urma o nouă preparaţiune de o jumătate oră şi apoi iar 
mersul la liceu, de unde ne întorceam la 16,30, când aveam o 
nouă recreaţie până la masa de seară (ora 18) și alta mai scurtă 
după aceia. Preparaţia de seară ţinea dela 18,30 la ora 20, ora 
culcării. Prima noapte în dormitor o ţin bine minte. Până atunci 
dormisem, este adevărat, în aceiaşi cameră cu fraţii mei, dar nu 
dormisem nici odată cu străini și mai ales cu atâţia. O falșă rușine 
mi-a îngreuiat desbrăcarea, apoi am fost cuprins de frica de a 
părea prea copil şi a nu şti ce trebueşte făcut. In sfârșit, trăgând 
cu ochiul în dreapta şi în stânga, ajunsei a mă vâri sub pătură. 
Patul era străin, dar nu incomod, căci eram învățat de acasă să 
dorm pe un aşternut tare. Glumele şi aluziile celorlalți nu le pri- 
cepeam; venirea pedagogului și tăcerea ce urmă mă liniştiră, Dar 
de dormit nu putui dormi. Prea multe impresii primisem în această 
seară şi prea-mi păreau stranii sgomotele produse de atâtea res- 
pirații, unele mergând până la sforăituri rasunatoare. M'am sucit 
şi răsucit în pat, dar somnul tot nu a venit Şi numai sunetul clo- 
poţelului anunțând că e vremea de sculare m'a mântuit de chinul 
din acea noapte, în care necunoscutul vieţii noui a mărit încă ten- 
siunea nervilor deja surescitaţi. 

Sâmbăta seară şi uneori Duminica dimineaţă mergeam la 
baia cu aburi. 

Duminica ne sculam mai târziu şi mergeam, după cafea, 
de cele mai dese ori la Mitropolie, atraşi de minunatul cor în- 
temeiat de Gavril Muzicescu. După prânz eram învoiţi în oraş 
până la ora mesei de seară sau, mai rar, până la ora culcării. 
Vara, după masa de seară, făceam dese plimbări până la grădina 
dela Copou. 

La laşi am făcut întâi cunoştinţă cu teatrul. Reprezentaţiile 
aveau atunci loc în localul circului Sidoli, care servea şi de teatru 
3i de circ (când venia vreo trupă) și pentru adunări publice. Ni se 
dedea voie să mergem la teatru, cu un pedagog, Sâmbăta seara, 
dar când erau reprezentații extraordinare și în alte seri. Mergeam 
bine înţeles la galerie. Actorul preferat al leşenilor era atunci State 
Dragomir. Pe lângă reprezentațiile trupei Teatrului Naţional am 
mers şi la reprezentațiile date de trupe străine. Aşa în Noemvrie 
1893 la acele ale unei trupe de operetă franceză. Şi azi îmi sunt 
vii în amintire impresiile ce mi-a făcut La Mascotte. In Fevruarie 
următor am văzut pe Mounet-Sully, în Hamlet, și am fost grozav 
de mişcat de chipul cum marele actor francez înfățișa pe moşte- 
nitorul coroanei daneze. In general Mounet-Sully nu a plăcut 
mult la Iaşi și între noi liceenii a fost criticat ca având un joc 
prea exagerat: ce nu se critică când ai vârsta de 16—19 ani! 

In primul an (1893—1894) liceul era, cum am spus. încă în 
vechiul local, acela ocupat acum de Şcoala de belearte. Camerele 
de clasă erau mari dar aveau putină lumină, iar coridoarele erau 
cu totul întunecoase. În anvl următor, liceul s'a mutat în noul local 
(cel actual), construit după planuri moderne, având săli de clasă 
mari si foarte luminoase. 

Director al liceului era atunci A. B. Brandia, un om mic la 
stat, iute la mişcări şi la supărare; nu impunea însă nici pe jumă- 
tate cât impunea Lascăr. Preda, la cursul superior. istoria. al cărei 
program era cu totul deosebit de acel de azi. Noi am făcut cu 
dânsul istoria universală pentru care foloseam cărțile lui P. Râş- 
canu. al căror continut îl exrlira Prandia. cu mwltă animatie. căci 
era un pasionat, şi era un admirator sau un dușman al diferitelor 
personasii istorice. Cornul nrofesoral era compus din nrofecori brni, 
dar cari nu se înteleveau bine între ei. De pildă neamiriţia lui 
Brandia pentru V. Rurlă era cunoscută si adesea folosită de elevi. 
V. Rurlă un om masiv. cu o voce răguşită şi cu o expunere greoaie 
germanică, preda limba greacă şi o preda bine, având însă ten- 

dința de a face prea numeroase digresiuni filologice, mai ales 
despre originile limbei române. Nu punea pasiune în lecții, ceea 
ce era de altfel greu cu un subiect atât de arid, şi era, când lam 
cunoscut, plictisit de repetarea aceloraşi lucruri de ani zile. Prin-: 
tr'ânsul şi prin alţii dintre profesori, foşti membri ai Junimei, am 
fost influenţaţi de spiritul de critică şi de zeflemea al acesteia şi 
ni se insufla oarecare dispreţ pentru şcolile din Bucureşti şi îndru- 
mătorii lor intelectuali. Academia Română era uneori înfăţişată cu 
o oare care aureolă de ridicol, în ceea ce privea temeinicia teoriilor 
linguistice şi istorice ale membrilor ei bucureşteni şi ardeleni; vic- 
toria şcoalei ieşene asupra celei latiniste (in forma ardeleană şi 
în cea pumnistă) era înfăţişată, dar fără proslăvire personală a 
celor din laşi. Temelia extrem de slabă a cunoştinţelor mele de 
gramatică grecească a făcut ca să nu pot folosi învăţământul bun 
al lui V. Buslă, dar mulţi dintre colegii mei aveau cunoștințe te- 
meinice şi ajunseseră să traducă bine din Iliada şi din Odiseie. 

Un profesor foarte mediocru era Al. Sutzu. Deşi doctor în 
litere dela Paris şi cunoscând foarte bine limba şi literatura fran- 
ceză, cursul era anost, căci, lung, subţire şi deşirat avea nu numai 
aspectul, mișcările şi vorba unui plictisit dar era în fapt sătul 
de datul lecţiilor. Gramatica franceză se învăţa bine în cursul in- 
ferior cu V. Castano, dar prea puțini elevi îşi mențineau cunoştin- 
tele în cursul superior, în care Sutzu se mulțumea a ne face să 
învăţăm, pe din afară, vieţile diferiților autori francezi şi câteva 
versuri din L'Art poétique de Boileau cum şi să traducem La cité 
cntique de Fustel de Coulanges, 

Pentru limba germană, aveam ca profesor pe I. Paul, prieten 
al lui I. Bianu cu care urmase aceleaşi şcoli (dar nu în acelas an. 
ci cu un an în urma lui Bianu); el ne-a fost corespondent. De la 
dânsul am căpătat bune noțiuni de istorie a literaturii germane; nu 
apreciam însă comentariile filozofice ce ne făcea asupra lui Faust 
de Goethe, pe care l-am tradus un an întreg. Cu mine şi cu fraţii 
mei a fost foarte drăguţ, atât la liceu cât şi când mergeam să-l 
vedem acasă. Xenophon Gheorghiu era profesorul nostru de limba 
latină. Dădea lecţii bune, dar prea se mărginea numai la gramatică, 
la traduceri şi la textele cărţilor. Nici odată nu făcea comentarii 
asupra mentalităţii romane, legilor şi obiceiurilor, nici odată nu 
făcea legătura între literatura şi istoria romană. 

Un cu totul altfel de profesor şi mult superior în felul său 
de a-şi preda cursul. era Al. Phillipide, profesorul de limbă şi de 
literatură română. Mic de stat, cu un cap rotund şi mare, cu nişte 

mustăţi enorme, de care trăgea mereu, cu ochi sclipitori de inteli- 
genţă, având cunoştinţe vaste şi pasionat pentru subiectul său, a 
fost unul dintre proiesorii cei mai străluciți ai liceului şi al univer- 
sităţii din laşi şi a fost desigur unul din cei mai buni profesori a 
cărui învăţătură am avut prilejul să o ascult. Ne-a făcut două 
cursuri. In clasa a VI-a ne-a predat istoria literaturii române; în- 
cepând cu istoria originei limbei, arătată cu pasiune şi cu multă 
erudiție, a trecut apoi la înfăţişarea formărei şi desvoltărei litera- 
turii românești, expunere care a fost făcută înt'o formă vie şi 
interesantă, cu priviri asupra istoriei, a vieţii şi a mentalităţii epo- 
celor corespunzătoare. Manualul său tipărit (Introducere în istoria 
limbei şi literaturei române) este numai o schemă, excelentă în 
felul ei, dar care nu poate da o ideie despre căldura şi bogăţia 
desvoltărei lui orale. In clasa VII-a ne-a făcut o privire generală 
asupra literaturii universale, începând cu cele greceşti şi latinesti şi 
terminând cu cele contimporane. A fost o scânteietoare arătare 
sumară a producţiunei literare în decursul veacurilor, cu înfăţi- 
şarea curentelor mai de seamă, cu acea a autorilor mai deosebiți 
şi cu arătarea, cuprinsului sau a ideilor de căpetenie a operelor 
importante. Această privire generală, netipărită după câte ştiu, 
pe care o ţin minte şi azi. mai bine de patruzeri de ani după 
auzirea ei. era nu numai plăcută de ascultat. dar şi temeinică. 

In fine, tot în ceea ce priveşte partea literară, aveam ca 
profesor de filozofie pe Ion Pop Florantin, supranumit de elevi 
Ianoş Popus Fleacus Ignorantinus, slab din punctul de vedere al 
cunoștințelor şi mai slab ca profesor. Pedant, mulţumit de sine 
însuşi, cu desăvârşire anost, nu ştia să lămurească nimic şi era 
luat în batjocură de elevi. Preda, cu aceiaşi incapacitate şi tot atât 
de anost, noţiunile de drept și de economie politică. 

Cinci ani după ce părăşisem băncile liceului din Iaşi, mâncam, 
în seara de 8/21 Mai 1Y9vV, la baronul Beyens, minisurul Belgier 
în Bucureşti. Printre invitați era și Take Ivnescu. Acesta ne povesti, 
cu mult humor, că fiind ministru al instrucţiunei publice se po- 
menise odată în cabinetul său de lucru cu I. P. Florantin care-i 
ceruse suma de 120.000.000 de lei, sub cuvânt că descoperise un- 
ghiul fericirei. Intrebat de Take lonescu cum, Florantin răspunsese 
că a observat că ori ce lucru văzut sub unghiul de 120 de grade 
aduce după sine un sentiment de mulţumire şi de aceia propunea 
să se facă o lege prin care să se dispună că acoperișurile caselor, 
unghiurile caselor, străzile, etc., să aibă aceste unghiuri, iar lui 
să i să dea suma arătată ca descoperitorul fericirei. Take Ionescu 

adăogă că el nu se pricepea în matematici dar că atâta lucru în- 
ţelegea că unghiul sub care vezi ceva se schimbă după locul în care 
te gaseşti; n'a putut însă să convingă pe Florantin de acest adevar. 

Protesorul titular de matematici era Gh. Lucescu, dar când 
eram în clasa a Vl-a, fiind bolnav, plecă în străinătate. Locul 
lui fu ţinut de I. Rallet, profesor la universitate. Păstrez şi acum 
caetul meu cu notele trecute pe curat, cum am şi pe acel de cos- 
mografie din clasa a VIl-a. Aveam asemenea caiete la toate cursu- 
rile; le-am împrumutat fratelui meu Henri, care pe unele le-a 
rătăcit iar pe altele le-a împrumutat la alţii și împrumutate au 
rămas până azi. In clasa a VII-a, cosmografia ne-a fost predată 
foarte bine, de însuşi Lucescu. Având reputaţia de a fi nu numai 
sever dar chiar rău şi fiind scump la vorbă dar darnic de note 
extrem de mici, făcea să se înveţe «ă fond» cursul său, chiar de 
cei mai puţin înzestrați pentru matematici şi de cei mai leneşi din 
liceu. Boala de care suferia l’a răpus scurt timp după aceia. 

Tot aşa de aspru şi bucurându-se de o reputaţie tot aşa de 
înfricoşătoare era tânărul profesor suplinitor de științe fizico-chi- 
mice, Gh. C. Atanasiu. De talie mijlocie, subţire, cu faţa ciupită 
de vărsat, având o voce metalică neplăcută, aspru în vorbirea sa, 
de o sgârcenie excesivă în darea notelor dar explicând bine şi mai 
ales făcându-ne experienţe în laborator, ne-a făcut să învăţăm 
foarte bine atât mineralogia cât și chimia. 

Lipsit de severitate, de o desăvârşită urbanitate, vorbind uşor 
şi plăcut şi posedând materia sa bine, Doctorul N. Leon, ne-a dat 
minunate lecţii de ştiinţe naturale. Neintrând în detalii zadarnice, 
ne-a făcut mai mult un curs de biologie generală şi ne-a expus con- 
vingător teoria evoluţiunei. Regret mult că fratele meu Henri nu 
mi-a înapoiat notele luate la acest curs atât de interesant, curs de 
care-mi amintesc totdeauna cu interes şi cu plăcere. 

Desemnul, muzica şi gimnastica considerate ca materii secun- 
dare erau neglijate. Nici nu-mi mai aduc aminte cine ne-a fost 
maestrul de desemn; pentru muzică aveam pe «moş» Dima, care 
nu ştia de loc să se impună elevilor. Cum toată viața mea nu 
am fost capabil să emit o singură notă justă, reuşiam să capăt o 
notă mijlocie învățând teoria şi biografiile artiştilor muzicali din 
manualul său. Gimnastica era în deosebi neglijată. Nu aveam nici 
sală de gimnastică şi nici aparate, iar instructorul era un fost 
sergent major, care nu ştia altceva decât să ne pună să facem 
mânuiri cu nişte puşti vechi şi școala soldatului fără armă. De 


altfel în toată ţara educaţia fizică era atunci cu totul lăsată în 
părăsire. 

Atmosfera liceului diferea puţin de a internatului pentru că 
proporţia elevilor de origină burgheză era mai mare — mulţi fii 
ai burghezimii ieșene — şi pentru că la externi nu era aceiași ne- 
voie să înveţe (frica pierderei bursei) ca la interni. 

In clasele liceului erau şi Evrei. Cu excepţia unui coleg evreu 
la Brăila, fiinţă cu totul ştearsă, cunoşteam pe Evrei sau numai 
ca o mulţime de oameni habotnici, păcătoşi, murdari, de un neam 
socotit ca primejdios pentru Românime şi inspirându-mi repulsiune 
fizică, sau sub forma unor familii ca Mend] şi Rottenberg din 
Brăila. Acum îi aveam alături de mine și unul dintre ei, Fișel 
Rothbard, era chiar coleg de bancă cu mine, învățând bine și 
având în genere o atitudine românească, deși — regret că și eu 
m'am lăsat dus de curent — erau trataţi de colegi cu «măi ji- 
dane», întrun înţeles pejorativ. ln mici incidente am constatat 
chiar caracter şi generozitate la unii ca Rothbard. Dacă analizez 
— pe cât se poate la un aşa interval de timp şi pentru o mulțime 
de inşi a căror sentimente intime nu le cunoşteam ci vedeam nu- 
mai manifestaţiile exterioare — sentimentele colegilor mei faţă de 
Evrei, nu cred că, în 99%/0 din cazuri, acestea erau de ură. Ele 
erau mai mult un soiu de bravadă, un chip de a imita ce auziseră 
dela alţii, şi nevoia înăscută micului animal care este şcolarul, de 
a avea ceea ce numesc Francezii un «souffre douleur». Excepţie 
făceau aceia dintre noi cari se arătau adepţi ai ideelor socialise. 
In general colegii evrei erau şi ei adepţi hotăriţi ai acestor idei şi 
lucrul era firesc. E 

Naționalismul era şi mai afirmat în liceu ca în internat şi 
aceasta pentru că externii cetiau mai multe ziare ca noi şi pentru 
că erau în contact mai apropiat cu studenţimea atât de naționalistă 
atunci. Intoleranţa violentă şi persecuţiunile necurmate ale Ungu- 
rilor contra Românilor ardeleni au făcut mult să crească nu numai 
naționalismul nostru dar şi spiritul de solidaritate faţă de Românii 
de dincolo de munţi, spirit de solidaritate mult mai pronunţat 
decât față de Moldovenii din Basarabia, deși aceştia erau mai ame- 
ninţaţi în realitate. Ori cât ni se vorbea de trecut, ori cât ni se 
spunea cât datoram dascălilor ardeleni dela sfârşitul veacului al 
XVIII-a şi începutul celui al XIX-a, acestea nu erau atât de 
convingătoare ca faptele ce le trăiam. Când ni se cerea obolul 
pentru ajutorarea liceului din Blaj, ameninţat a fi închis de Un- 
guri, sau pentru plata amenzei unui ziarist sau unui preot, sau 
când ceteam desbaterile detailate ale procesului Memorandiştilor 
şi eram autorizaţi a lua parte la manifestaţiile studenţeşti de 

protestare, ni se înfățişa puternic nevoia nu numai a solidarităţii, 
aar şi a ehberării Komânilor de sub jugul maghiar. 

Alături de acest naționalism intens și pe care lecţiunile unui 
Philhpiae (care nu pomenia însă nici odată de cesțiunile la ordinea 
zilei) La desvoltar prin arâ.area a ceea ce se cuvena, in evoluția 
limbei şi culturei ncastre, şi Românilor din Peninsula Balcanică, 
domnea în lhceu, ca şi ın intregul laşi, un sentiment acut de mol- 
doven:sm, format pe de o parte din conştiinţa sacrificilor făcute 
de Moldoveni ın favoarea Unirei — sacrificii foarte reale, dar 
uneori. exagerate — şi din conştiinţa superiorității intelectuale și 
mai ales culturale a Moldovenilor faţă de Munteni. Această su- 
perioritate a fost și este reală și fusese atunci dovedită, încă cu 
două decenii în urmă, cu ocazia polemicelor filologice dintre Ju- 
nimea şi Bucureşti, precum şi prin criticele atât de hotăritoare 
penru scrisul românesc ale Conwvorbirilor Literare, Zeflemeaua 
care a plăcut totdeauna leșenilor, cam «frondeurs» de felul lor, 
şi care fusese cultivată şi proslăvită de Junimea, era bine văzută 
și se exercita — mai ales de şcolari — la adresa Bucureșştenilor. 
Trebuie să mărturisesc că n'am fost destul de inteligent pentru a 
aprecia acest chip negativ de manifestaţie intelectuală, al cărui 
folos îl recunosc totuşi în anumite împrejurări, dar care exercitat 
permanent împiedică pe acei care-l practică necurmat de a clădi 
ceva trainic sau de a lua o parte constructivă la îndreptarea unei 
activităţi sau unui neam. Junimea a contribuit puternic la curățirea 
limbei și literaturei române de neghină, dar junimismul, politic 
nu a dat nimic pozitiv. 

Tot ca o isbândă moldovenească a fost considerată reușita 
lui N. Iorga la concursul pentru ocuparea catedrei de istorie uni- 
versală la Universitatea din Bucureşti. Concursul s'a ţinut, în 
Octomvrie 1894, la Universitatea din laşi. Toată lumea vorbea 
de vasta știință a tânărului candidat. Am fost, cu alţi colegi de-ai 
mei. să-l ascult la examenul oral. la care i s'a dat să facă o di- 
sertaţie asupra istoriei și sistemului impozitelor la Chinezi, diser- 
taţie rare a fost făcută cu mult brio. 

Duminicile şi sărbătorile eram liberi după amiază şi mergeam 
la Fufrosina L. Bogdan, a doua soţie a străbunicului nostru L. 
Po”dan. Ghikvlească din Muntenia (vară primară cu Ion Ghika, 
ne-a srus totdeuna cu numai Ghiculeştii din Muntenia sunt Ghika 
si că rei din Moldova sunt, precum a dovedit-o Tata, Sulgearoglu), 
Grandmaman Bogdan, cum îi ziceam noi, luase pe Lascăr Bogdan, 
care mai fusese căsătorit odată şi era mult mai în vârstă ca dânsa. 

Ea a fost vitregă cu bunicul nostru Lascăr Bogdan (fiul din prima 
căsătorie a bărbatului său) şi cu nevasta acestuia Henriette (bunica 
mea) dar a avut totdeauna excelente relații cu bunicii mei Rosetti 
şi cu Tata şi Mama şi a fost pentru noi copiii duios de bună. 
Stătea de ani de zile în catul de sus al casei ce forma colțul 
Străzei Lăpuşneanu cu Strada I. C. Brătianu, casă care era alipită 
de otelul Binder şi în al cărei cat de jos era atunci băcănia 
Ermacov (ai cărui succesori au fost apoi fraţii Smirnov). Multe 
după amiezi am petrecut acolo şi mai ales, în zilele frumoase, 
pe balcoanele ei, privind la mişcarea depe stradă. Străbunica ne 
povestea adesea despre statul ei în Constantinopol, în anii după 
1848 şi de campania ce o duceau Românii aflaţi acolo pe lângă 
ambasadele marilor puteri spre a le interesa la cauza noastră. Dar 
despre ce vorbia mai mult era despre fiul ei Nicolae Lascăr Bog- 
dan, care-şi găsise moartea în faţa Plevnei în 1877 şi despre al 
doilea fiu, Gheorghe, care comanda atunci escadronul de jandarmi 
călări din Iaşi. 

Cel dintâi, născut la 9 Noemvrie 1849, fusese din copilărie 
prieten cu Tata, cu care se vedea destul de des, fie venind el 
la Căiuţi, fie mergând Tata la Grozeşti. In toamna 1866 a fost 
“trimes la Paris cu fratele său mai mic; a făcut bune studii, reu- 
şind a trece bacalaureatul în ştiinţe în 1868 și a fi admis, în 
toamna aceluiaș an, în şcoala militară din Saint-Cyr. Scrisorile 
sale din Paris către Tata arată, din partea ambilor tineri, preo- 
cupare despre starea ţării, pe care mai ales Tata o vedea printr'o 
prismă pesimistă. Absolvind cursurile şcoalei, s'a întors în ţară, 
în vara 1870, și a fost înaintat sublocotenent la 16 August al 
aceluiaş an. Caracter de elită; nu este personă care să-l fi cunoscut 
ca să nu-mi fi vorbit de dânsul cu emoție și în termenii cei mai 
elogioși. Mama îl iubea mult, iar foştii săi camarazi — generalul 
C. Cica cel din urmă — mi-au vorbit de el ca de un militar des- 
toinic, cult, inimos şi foarte bun camarad. Era profesor la Şcoala 
divizionară, şcoală prin care treceau subofiţerii cari deveniau ofi- 
teri şi din care a eşit generalul Ionescu Floru Claudian, primul 
meu şef de corp ca ofiţer, şi mareșalul Averescu. In răsboiul din 
1877—78 a fost ofiţer de ordonanță la Marele Cartier General. 
In această calitate, ca şi mulţi alți ofiţeri dela Marele Cartier Ge- 
neral, s'a dus în tranşee ca să asiste la atacul din ziua de 6/18 
Septemvrie 1877 asupra redutei Grivita No. 2. Grandmaman Bog- 
dan si Mama mi-au spus că Nicolae Bogdan, văzând pe ai noştri 
retrăgându-se, a sărit pe parapet spre a-i îndemna să nu deie 

îndărăt şi că atunci a fost doborit. Generalul C. Cica mi-a spus 
că Bogdan a fost rănit mortal în tranșee, nu departe de dânsul. 
Domnitorul Carol l'a decorat înainte ca să moară. 

Al doilea fiu al lui Lascăr Bogdan şi al Eufrosinei, Gheor- 
ghe, cunoscut de toţi contemporanii săi sub numele de Jacqui, 
şi-a făcut studiile liceale în Franţa, unde a dovedit mai ales multă 
sburdălnicie. In războiul din 1877—1878 a servit ca voluntar în 
Regimentul 1 Roşiori, distingându-se și fiind decorat cu Virtutea 
Militară. După răsboiu a urmat cursurile şcoalei dela Saumur. 
In 1893 se mai liniştise şi era căsătorit cu Irina Cortazzi. Atât el 
cât şi ea au fost foarte drăguţi cu noi şi veselia unchiului Jacqui 
era un ce care îl făcea popular nouă. In anul următor a fost înain- 
tat maior şi mutat la Bucureşti în Regimentul 4 Roşiori. Şi-a lăsat 
nevasta la laşi. Aceasta s'a mutat cu soacra ei, în catul de jos al 
casei care făcea colţul Străzei Asachi cu Strada Carol. In aceiași 
casă, în catul de sus, stăteau Dimitrie şi Lucia Greceanu (născută 
Vogoride, colegă de şcoală a Mamei) la cari mergeam câte odată. 
Jacqui Bogdan a divorţat ulterior de prima sa nevastă și s'a 
căsătorit cu Maria Rosetti. Aspru până la brutalitate, Jacqui Bog- 
dan nu era iubit de subalternii săi, ofiţeri şi trupă, iar disprețul 
ce-l avea și pe care-l arăta în orice împrejurare pentru ofiţerii 
de alte arme, nu i-au crescut popularitatea. Cu toate că trecea, 
până la gradul de colonel, ca un mediocru tactician de câmp de 
instrucţie, a dat dovezi de bune calităţi manevriere atât cu ocazia 
a diferite manevre cât şi în Bulgaria, în 1913, când a luat prizo- 
nieră o întreagă brigadă mixtă bulgară. O boală, incurabilă atunci, 
a făcut ca în preajma marelui răsboiu să se socotească că nu-i se 
poate da vreun comandament. Când am căpătat dela generalul 
M. Aslan (director al personalului), dela generalul D. Iliescu (se- 
cretar general al ministerului de răsboiu) şi dela Ion I. C. Bră- 
tianu (ministru de războiu) confirmarea acestei hotăriîri, am fost 
să i-o spun şi să-l sfătuesc a-şi da demisia, spre a nu-i trece 
înainte ofiţeri mai noui. Acest demers, făcut atât în interesul lui, 
cât şi al armatei, m'a costat mult și cu atât mai mult cu cât 
Bogdan era atât de dornic de a intra în răsboiu. El a primit în- 
ştiințarea cu bărbăţie şi s'a retras cu demnitate. A murit în timpul 
ocupaţiunei dușmane a Bucureştilor, de boala care-l încapacitase 
cu totul în scurt timp. 

Mai vedeam apoi pe mătușa noastră Elena Bogdan, ale 
cărei fice erau în pensionatul Notre Dame de Sion, unde mergeam 

din când în când să le vedem (Doamne, ce stângaci mă simțeam în 
«parloir»-ul de acolo!) şi al cărei fiu era intern cu noi la liceu, 

r Vedeam deasemenea pe verele Mamei: Esmeralda Ventura, 
Maria Sturza Scheianu, Ana Sturdza Scheianu şi pe fratele lor 
Dimitrie C. Sturdza Scheianu. In fine mai mergeam la corespon- 
dentul nostru I. Paul și la domnişoarele Cimara, prietene cu Mama, 
Cea mai în vârstă, Calomira, era să deie ulterior o traducere — din 
limba ebraică — a părţi din Biblie, iar cea de a doua, Evangelina, 
era să devină vara în gradul al doilea cu mine prin căsătoria ei 
cu C. M. Strudza, care era cu mai multe zeci de ani mai tânăr ca 
dânsa. 

Ca eveniment mai deosebit în timpul șederei noastre la laşi 
a fost vizita Principilor Moştenitori, în primăvara 1894, când, în- 
şiruit în curtea Mitropoliei cu ceilalţi elevi din Liceul Naţional 
Şi înarmaţi cu puşti vechi, cu totul nepotrivite cu variatele noastre 
haine, am văzut pentru întâia oară pe acei cari erau să fie Suve- 
ranii neamului, suverani cari erau să sufere moralmente atât de 
mult în Iaşii anilor 1917 şi 1918. Cortegiul având o mică oprire 
accidentală la sosirea în curtea Mitropoliei, trăsura cu Principii 
Moştenitori a stat câteva clipe în faţa mea; Prinţul, aplecat îna- 
inte căuta să vadă care era cauza oprirei şi descoperise astfel pe 
Principesă — așezată în partea opusă nouă — de o frumuseţe şi 
frăgezime adevărat din povești. Zadarnic să spun că atât cât au 
stat Principii în lași am alergat cu toţii în toate locurile unde-i 
puteam vedea şi mai ales unde puteam vedea pe Principesa 
Maria. 

Vacanţele de Crăciun 1893 le-am petrecut la Bacău, unde 
am arătat că Tata fusese mutat, după cerere, ca prefect. Luase cu 
chirie catul de sus şi câteva camere din catul de jos a casei Te- 
toianu, care se găsia alăturea de clădirea nouă a gimnaziului 
Principele Ferdinand. Am găsit acolo, afară de părinţi, pe marele 
nostru prieten G. I. Donici, din a cărui cauză şi'n casă şi'n oraş 
era mare zarvă, căci era candidat la alegerea complimentară de 
deputat al colegiului al III-lea de Bacău, alegere ce urma să aibe 
loc în Ianuarie 1894. Luam bine înţeles cel mai viu interes la 
tot ce se făcea în această privinţă şi am aflat, după aceia, cu 
multă bucurie, printr'o scrisoare a Mamei, de reușita lui Donici, 
care a fost ales cu 453 voturi contra 270 date candidatului liberal 
Lecca şi aceasta fără a se folosi bătăuşi — încă la modă atunci — 
şi fără a se fi făcut prea multe hatâruri, Tata fiind cu totul 
opus acestui soiu de lucruri. Pe ascuns de Tata, Donici cheltui 

ceva parale, parale cari alcătuiră mai mult acte de dărnicie — 
atât de inerente lui — decât cumpäräri de voturi. De altfel atunci 
colegiul al III-lea vota aproape totdeauna cu guvernul. Aceasta 
n'a împiedicat partidul liberal de a face mare gălăgie în Cameră, 
când s'a pus la ordinea zilei validarea acestei alegeri, validare 
care s'a aprobat. 

Cât era de mare animozitatea dintre partide atunci, o arată 
următoarea întâmplare: se instala atunci linia telefonică între 
Bucureşti și Bacău. Pentru a se împiedica sau întârzia acest lucru, 
care constituia un progres şi un ce meritoriu al administraţiei 
conservatoare, unul din Leculeşti (mi se pare generalul), sub pre- 
text că s'a aşezat un stâlp pe moşia sa a pus să taie stâlpul şi să 
distrugă firele. Tata a voit, cum prevedea legea ,să-l deie în jude- 
cată dar Lascăr Catargi s'a opus, spre a nu înăspri şi mai mult 
relațiile cu liberalii. Bine înţeles că stâlpul a fost înlocuit şi Jinia 
construită, 

Personalul casei din Bacău se compunea din Baba Profira, 
Revina Harandt. o bucătăreasă. o fată 'n casă şi o curioasă fiinţă 
pe care nu stiu de unde o găsise Tata. Era un anume Bernhard 
Braun. un Evreu, sofragiu. care a ocolit globul pământesc şi a 
îndeplinit felurite meserii, printre care acelea de prezicător și de 
prestigitator; lam avut în serviciul nostru şi mai târziu la Bucu- 
reşti. Mare cetitor de romane sensationale. cunostea multe po- 
vesti si anectode despre Evrei, cu care ne făcea să râdem mult. 
In fel] săn a devenit devotat părinților noştri. 

Vacanţele terminate, ne-am întors la şcoală la Iaşi. Un eve- 
niment care a dat naștere în acea iarnă la mari discuţii printre 
noi a fot demisiunea unui mare număr de ofiţeri de cavalerie, 
ca protestare în contra generalului Cantili. Informatiile ce le 
aveam erau bine înţeles incomplete şi culese din numere răsleţe 
de ziare ce ajungeau la noi; aceasta nu a împiedicat ca să discutăm 
aprig şi că să ne arătăm favorabili sau nu acţiunei greşite a acelor 
ofiţeri. Este o pildă a chipului cum se discută adesea şi azi la noi. 

De acasă aveam veşti, regulat, prin scrisorile Mamei, pe care 
le păstrez. Dela dânsa am aflat cât avea Tata de lucru 'a prefec- 
tură, unde voia ca administraţia să se îndrepte. Starea financiară 
îngăduind, a pus să se voteze de consiliul judeţean construcția a 73 
localuri de şcoală, a 2 localuri de subprefectură şi a unui spital: 
localurile închiriate, folosite până atunci fiind cu totul improprii. 
Tata a curăţat administraţia de multe elemente rele, dând afară 
pe unii ca un suprefect, om devotat și agent al şefului partidului 

conservator din judeţ dar pungaș, mutând pe alţii ca poliţaiul din 
Bacău (deştept, capabil, activ, bun agent electoral, dar care nu 
putea rezista tuturor tentaţiunilor ce se prezentau), pe care Fa 
numit subprefect, loc în care era supus la mai puţine tentaţiani. 
El a introdus în administraţie elemente tinere și cinstite ca Vasi- 
lică Rosetti (care n'a primit postul de politai, inferior situaţiei sale, 
decât din devotament personal către Tata), ca fraţii Krupenski, 
Lucian Venier. A adus deasemenea ca subprefect pe unul din sub- 
prefecţii pe care-l avusese la Roman, în 1889, şi pe care-l socotia 
cinstit; prinzându-l însă că întrebuința oameni cari datorau zile 
de prestație sau schimbaşi în folosul său, l'a îndepărtat. 

Vacanţele de Paşti 1894 le-am petrecut cu toţii la Teţcani. 
Cum eram mulţi copii veselia a fost mare. O umbră a fost aruncată 
însă nu atât asupra veseliei noastre a tinerimei — căci la tinerime 
veselia este un lucru greu de stins — dar asupra liniștei părinţilor 
noștri, prin îngrijorarea ce au adus răscoalele țărănești cauzate de 
legea maximului taxelor comunale, în partea dela munte a ţinu- 
tului Bacău. Tata a trebuit să meargă în diferitele localităţi, cu 
trupe şi cu procurori. La Bucșești ne-am dus și Constantin Rosetti 
Teţcanu și cu mine, călări, şi am fost certati pentru că ne-am vârât 
acolo. Mişcarea s'a întins prin Ardeaoani, Leontineşti spre valea 
Trotușului. 

Am auzit atunci pe Tata și pe Dimitrie Rosetti Teţcanu şi 
am cetit și în presa conservatoare că liberalii și socialiștii aţâţaseră 
pe ţărani, răstălmăcindu-le prevederile legei maximului taxelor 
comunale, lege bună și apărătoare a contribuabilului și mai cu 
seamă a celui rural. Peste tot ţăranii, cari, în cele mai multe locuri, 
au bătut și schingiuit pe primari și pe notari, au declarat că se 
ridică împotriva nouei legi care punea, după credinţa lor, taxe pe 
copii, pisici, câini, pluguri, viței, păsări. Campania dusă de liberali 
contra legei. neorânduiele de stradă puse de ei la cale în Bncuresti 
în Aprilie 1893. puteau da loc la o bănuială în contra lor. Bănuiala 
aceasta era întărită prin faptele unor agenţi liberali ca Talianu, 
date în vileag, în chip cu totul întâmplător. Doamna Ca- 
tinca Negri, mergând să facă o vizită Aslăneștilor la Rărăriuni, 
nu a găsit trăsura la gară, de oarece telegrama ei nu sosisă la 
vreme. Un domn, aflat în gară, auzind de neplăcerea ce avea i-a 
oferit trăsura sa. Intrebând, în drum, pe vezeteu cine era stăpânul 
său, acesta a răspuns că era Talianu şi că ei mergeau atunci, din 
sat în sat, spre a le scula din pricina «legei lui Maxim». Nu s'a 
putut dovedi însă, nici atunci, nici mai în urmă, că conducerea par- 

tidului liberal sau şefii liberali locali au avut vre un rol activ în 
punerea la cale a acestor răscoale. Cât despre bănuelile la adresa 
socialiștilor, ele au fost cu totul neîntemeiate. 

In unele locuri ţăranii nu s'au mulţumit a-și bate primarii şi 
notarii, ci au sărit char cu bețe și ciomege asupra trupei. La Leon- 
tineşti, la 22 Aprilie, s'a tras chiar cu revolverul asupra subloco- 
tenentului Jipa şi trupa a avut 17 răniţi. Trupa a răspuns cu focuri, 
cari au răpus pe doi ţărani şi rănit pe alţi doi. Ţăranii s'au arătat 
peste tot dârzi şi foarte porniţi; aceasta a dus la bătăi administrate 
de trupe celor prinşi asupra faptului sau arătaţi ca instigatori, 
bătăi de care opoziţia liberală (care a mers până a spune că Tata 
a asasinat pe ţăranii răsculați) și unii neprieteni conservatori ai 
Tatei lau făcut răspunzător. Ironie a soartei! care a făcut ca, 
Tata fiind prefect, să se aplice bătaia, cu toate că totdeauna a 
socotit bătaia ca ceva barbar şi că orice brutalitate îl revolta adânc! 

In realitate cauza adâncă a răscoalelor, cum 'mi-a spus-o Tata 
atunci şi în urmă, era nemulţumirea cronică a ţărănimei, care a 
dus ulterior la răscoalele din 1907, cum și în trecut căuzase și pe 
cele din 1888. Pe această stare de nemulţumire, justificată, orice 
agitație prindea şi în ea orice agitator avea un teren favorabil. 
De altfel starea de enervare începusă încă din 1893 şi, în urma 
ordinului ministerului, Tata atrăsese atenţia subprefecților, în luna 
Ianuarie 1894, printr'un ordin circular, dar subprefecţii din plăşile 
Muntele, Tazlăul de sus şi Tazlăul de jos n'au avut perspicacitatea 
necesară şi au fost surprinşi de evenimente. 

Raportul inspectorului general administrativ, colonel Logadi, 
trimes la fața locului, arată că nu s'au putut găsi instigatorii deși 
sa putut constata că svonurile s'au răspândit dela oraşe şi prin 
Evrei, a căror expulsare dela sate fusese ordonată atunci și exe- 
cutată. Cunoscusem pe colonelul Logadi la Brăila, unde venise 
pentru o cercetare şi-şi lua mesele la noi şi 'l-am revăzut la Teţ- 
cani. Avea o mare durere pe suflet, pe care o povestea tuturora: 
Regele Carol îl găsise colonel în 1866 şi colonel l'a lăsat până ce 
a ieşit din armată, douăzeci şi cinci de ani mai târziu. După, câte 
am auzit şi după documentele răsboiului din 1877—1878, măsura 
a fost justificată pentru că Logadi nu era o capacitate şi pentru 
că, însărcinat cu funcţia de intendant general pe timpul acelui 
răsboiu, Ion C. Brătianu a fost nevoit să desființeze funcţia aceasta, 
în Decemvrie 1877, din cauza incapacității titularului. Neînaintarea 
lui Logadi arată pe de altă parte — el fiind conservator — cinstea 
cu care au guvernat, când au putut, atât Lascar Catargi cât şi Ju- 

nimiştii, nedând steaua de general unui partizan politic socotit 
inapt spre a conduce un comandament. 

Vacanţele din vara 1894 le am petrecut parte la Bacău şi 
parte la Bohotin, unde Mama şi noi copiii fuseserăm poftiţi de 
vara Tatei, Profira Sturdza. Tata a vorbit, în amintirile sale, amă- 
nunţit, de vechea aşezare dela Bohotin şi despre traiul de acolo. 
Bohotinul aparţinea atunci Profirei Sturdza, fiica lui Dimitrie 
Rosetti, frate cu bunicul meu. Rămasă orfană de mamă a fost 
crescută cu îngrijire de tatăl ei, care a dus-o să asculte lecţiile 
celor mai de seamă profesori din Europa. Temperament foarte 
vioi şi aşi zice chiar vulcanic, era foarte veselă şi glumele ei ne 
făceau să râdem mult. Fusese căsătorită o primă oară cu L. Dossios, 
cu- care avusesă mai mulţi copii cari au murit cu toţii în vrâste 
fragede. Acum era căsătorită cu Mihai A. Sturdza din Bârlad. 
Nalt, spătos, Mihai Sturdza, servise ca ofiţer în cavaleria saxonă 
şi luasă parte la răsboaiele din 1866 şi 1870, în rândurile acesteia. 
El era de un temperament calm și așezat, cu totul opus aceluia a 
mătuşei, care era veşnic în ebuliţie. Pe cât era el de meticulos, 
ordonat şi foarte cumpătat în toate, pe atât era ea de dezordonată. 
El a murit puţini ani în urmă; ea, ajunsă într'o stare de desăvârșită 
lipsă, a încetat din viaţă în 1933, 

Dintre copii, cea mai în vrâstă, Felicia, veselă, zglobie, deş- 
teaptă, inimă bună, care a avut nenorocirea de a lua un bărbat 
de care a fost nevoită să se despartă, şi-a crescut copiii şi şi-a 
asigurat traiul printr'o muncă sârguincioasă şi demnă. A doua 
Alexandrina (supranumită Poppie), a fost şi ea căsătorită cu fra- 
tele celui pe care "l-a luat sora sa, cu care nu a fost mai fericită 
ca aceasta. Constantin, al treilea copil, nu a devenit cineva de care 
ar fi putut fi mândru omul îndeplinirei datoriei care era tatăl său. 

Am petrecut acolo zile plăcute, jucându-ne cu verii noştri. 
mergând la vânătoare cu unchiul Mihai sau călărind cu dânsul, 
ascultând poveştile mătuşei Profira despre trecut, ale Iuliei Lutz 
despre acelaş trecut, ale unchiului Mihai despre viața lui militară. 

Intors la Iaşi am reînceput cursurile, de astă dată în noul 
local. Cu reînceperea lor am început a mă pregăti pentru baca- 
laureat. In acest scop am luat pe rând cărţile claselor anterioare 
pentru toate materiile şi le-am recitit cu deamănuntul, luând note 
şi făcând rezumate; mult au mai luat în batjocură unii din cama- 
razii mei această muncă suplementară a mea şi multe glume fă- 
cut-au pe seama mea. Acestea nu m'au împedicat să urmez lucrul, 
şi, după oarecare trecere de timp, am văzut pe unii începând şi 

ei a ceti din materiile claselor anterioare iar alţii cerându-mi re- 
zumatele. Pregătirea aceasta nu numai că 'mi-a prins bine la exa- 
men, dar "mi-a întărit cunoştinţele ce le căpătasem până atunci. 
In această pregătire, a fost totuşi o mare lacună, firească aşi zice ; 
am învățat sau mai bine zis am repetat ce înväțasem, refăcând 
chiar traducerile latine şi greceşti, dar n'am făcut probleme altele 
decât cele date ca pilde în cărţi şi nu am făcut mai ales nici o 
compunere, poate şi din cauza falşei rușini de a cerere părerea 
vre unui camarad și de a-i auzi critica, 

Vacanţa de Crăciun am petrecut-o parte la Bacău şi parte la 
Teţcani. Din spusele părinţilor şi din convorbirile auzite la Teţ- 
cani am aflat că situaţia Tatei ca prefect devenise grea pentru 
aceleași motive ca şi la Brăila. Tata voia să facă administraţie şi 
administraţie bună. El mai credea că printr'o administraţie bună 
şi cu ajutorul elementelor de care se înconjurase va întări parti- 
dul conservator din judeţul Bacău. In sforțările sale pentru a 
atinge acest scop, s'a bucurat de două sprijine constante: al lut 
Lascar Catargi şi al lui Dimitrie Rosetti Teţcanu. Primul a fost, 
cum am spus, prietin cu bunicul meu și un sprijinitor statornic al 
Tatei, deşi avea uneori discuţii aprige cu acesta în chestiuni de 
serviciu. Tata insista asupra nevoei sancţiunilor drastice, iar Lascar 
Catargi căuta formule mai împăciuitoare. Vasilică Rosetti "mi-a 
povestit că, atunci când era la Direcţia generală a penitenciarelor, 
a fost chemat de mai multe ori de Lascar Catargi, în cestiuni dis- 
ciplinare privind personalul administraţiei penitenciarelor, spre a 
preveni măsuri prea aspre din partea Tatei. Sprijinul lui Lascar 
Catargi nu era întemeiat, însă, numai pe prietenie ci şi pe faptul 
că moşneagul, socotit ruginit, voia sincer o administraţie bună şi 
cinstită și găsise în Tata un om care urmărea aceiaşi ţintă. Și 
dovadă că aşa era a fost faptul că a susţinut pe Tata în măsurile 
luate pentru îndepărtarea celor nedestonici, chiar când aceștia 
erau susținuți de șefii locali conservatori. Altă dovadă că nu era 
ruginit o constituesc legile votate sub guvernul său, între care legea 
organizării jandarmeriei rurale, creaţiune în contra căreia libe- 
ralii au dus o pătimaşă campanie, dar pe care au urmat să o 
aplice când au venit la putere. 

Dimitrie Rosetti Teţcanu, idealist, om de bine, puţin făcut 
pentru politică cum se făcea la noi, dar împins a o face de soţia sa, 
susţinu pe Tata şi din prietenie şi din convingere că aşa cerea bi- 
nele obștesc şi fiindcă avea a se plânge de procedeurile lui Eugène 

Ghika Comăneşti, atunci când Teţcanu fusese prefect sub guvernul 
lai Teodor Rosetti. 

Dar dacă Tata avu sprijinul acestor doi bărbaţi, el avu in 
contra lui, la început nemulţumirea şi apoi ostilitatea făţişă a lui 
Eugène Ghika Comăneşti. Acesta era nepot de văr al Tatei şi şef 
al partidului conservator din ţinutul Bacăului. Chiar după cererea 
sa, L. Catargi primise demisia colonelului Sandu Krupenski, pre- 
decesorul Tatei la prefectura. de Bacău, care dovedise o dephnă 
incapacitate. Lascar Catargi, nemulţumit însă de cumetria lui Eu- 
gène Ghika cu Leculeştii, numise pe Tata fără a consulta pe şeful 
conservator local, ceea ce a indispus pe acesta. Se pregătia atunci 
alegerea unui deputat al colegiului al III-a, alegere ce s'a făcut, 
precum am arătat, în persoana lui G. I. Donici. Eugene Ghika a 
fost la Tata şi i-a spus că este nevoit a merge în străinătate, dar 
că, dacă socoteşte prezenţa sa necesară pentru alegeri, își va scurta 
absenţa. Tata i-a răspuns că poate să steie liniştit în străinătate, 
lucru care a indispus iar pe şeful conservatorilor bacăuoani. Reu- 
şita lui G. Donici (ușurată și prin faptul că puterea Leculeştilor 
începuse a scădea mult din cauză că starea lor financiară nu mai 
era prosperă), îndepărtările din funcţie a celor incapabili sau ne- 
cinstiţi, dar partizani ai lui Ghika, strângerea în jurul Tatei a 
multor tineri conservatori, au speriat pe diferiţi partizani mărunți 
şi trepăduşi (ca Toma Rafael, Polţereștii și alţii) ai lui Eugene 
Ghika şi au supărat pe acesta. Şi nu puteau să nu supere pe a- 
ceastă ciudată fiinţă, făcută dintr'un amestec de sgârcenie și de 
generozitate, de sentimente frumoase şi de sentimente egoiste, pre- 
dominată mai cu seamă de o exaperată idee despre prestigiul său 
personal şi de un snobbism fără seamă, când nu erau interesele sale 
materiale în joc. Superb până a fi grobian cu femei rude cu dânsul, 
era faţă de ai săi chiar dur și-i trata cu dispreţ. Eugene Ghika era 
însă atunci supărat nu numai pe Tata şi pe Lascar Catargi, care 
susținea pe cel dintâi, dar şi pe Alexandru Marghiloman, care-i re- 
fuzase cererea de a schimba personalul judecătoresc al tribunalului 
din Bacău, de a cărui sentinţă favorabilă, în procesul ce-l aveau 
Ghikuleştii cu locuitorii de pe moşiile lor, nu era sigur. Din ziua 
în care magistraţii tribunalelor au devenit inamovibili Eugène 
Ghika s'a lăsat de procese. 

E Spre a se răsbuna a pus la cale o grevă a membrilor con- 
siliului judeţean, care n'a mai putut fi întrunit, In faţa acestei 
situații Tata 'Şi-a pus demisia la dispoziţia lui Lascar Catargi. 
Acesta i-a răspuns că nu se poate dispensa de concursul lui Fu- 


78 G-ral Radu R. Roseili: Mărturisiri 


gène Ghika, care cheltuise şi cheltuia mult pentru partid, dar 
că nu-i primește demisia. Să-şi caute alt loc care să-i convină şi-l 
va numi în acel loc. Intransigenţa Tatei îi crease din nou duşmani 
şi-l sili a părăsi încă un post. Nu am auzit dela dânsul nici o re- 
criminaţiune şi nici dela Mama, care, deşi mai împăciuitoare, 
socotia că Tata avea dreptate. 

Intâmplarea a făcut <a, în Ianuarie 1895, să devină vacant 
postul de director general al închisorilor, prin demisia silită a titu- 
larului de până atunci. Tata înlocui pe acesta la 31 Ianuarie 1895. 

Dar şi la direcţiunea închisorilor Tata avu, dela în- 
ceput, de luptat cu. mari greutăţi, nu de natură politică 
sau de o natură politică mai redusă de astă dată. Necins- 
tea era adânc înrădăcinată și la închisori şi la direcţiunea generală. 
Combaterea acesteia era grea pentru că însăși personalul de direc- 
ție şi control era nărăvit. Tata obţinu dela L. Catargi, pe care-l 
convinse de necinstea subdirectorului general, îndepărtarea acestuia 
şi numirea, în locul lui a lui Vasilică Rosetti dela Filipeni, pe 
care-l avusese poliţai la Bacău. 

Scund la trup, mărunt şi subţire, cu o faţă smolită care-i 
adusese porecla de Zigeuner Baron, Vasilică Rosetti, deștept şi 
foarte vioi, generos, îşi făcuse studiile la Cernăuţi şi la Viena, 
unde absolvise facultatea de ştiinţe (matematici) şi luase lecţii şi 
făcuse practică de comptabilitate. Normal ar fi fost să ocupe o 
catedră în învăţământ, mai ales că pe atunci titraţii lipsiau. Un 
soiu de orgoliu, nepotrivit de altfel cu felul său de a fi, l'a îm- 
pedicat de a se prezenta vreodată la un concurs pentru ocuparea 
unei catedre libere. A intrat în politică şi a fost un credincios prie- 
tin al Tatei. In scurtă vreme a descoperit neregulile şi abuzurile 
ce se obișnuiau la închisori și a pus temelia unei: bune comptabili- 
tăţi, lucru în care a fost secondat cu destoinicie de funcţionarul 
Baraittaru, numit de Tata. Căpătase o așa autoritate în această 
privinţă încât, oricând se părea lui Lascar Catargi că socoteli de ale 
ministerului nu erau tocmai cum trebuiau să fie, dădea ordin să le 
trimeată spre verificare (chiar dacă nu priveau direcţia închisori- 
lor) lui: «ista mic dela închisori». 

De lucru au avut mult, Tata şi Vasilică Rosetti, ca să pună 
ordine. Au reuşit, dar au trebuit să îndepărteze pe mulţi din acei 
cari născociseră fel de fel de mijloace necurate spre a-și crea ve- 
nituri. Aşa: unii trimeteau liste de plăţi a căror verificare mai 
strânsă arăta că socotiau luna de 45 zile, un altul făcuse o înţele- 
gere cu un farmacist ca să deie cretă în loc de chinină, oferind în 

schimb, pentru diferența de cost. parfumuri doamnelor din oraşul 
unde se afla, alţii se înțelegeau cu antreprenorii cari executau di- 
ferite lucrări, etc. In urma experienţii ce căpătase în scurt timp, a 
inspecțiilor făcute pe la diferitele închisori și a celor auzite la 
congresul general penitenciar din Paris, unde Tata a reprezentat 
România împreună cu I. Duca, procuror general la Curtea de Apel 
din București, Tata lucra, în cursul verei 1895, la un proect de 
organizare a penitenciarelor şi ne vorbia de chipul cum erau or- 
ganizate penitenciarele în străinătate şi de cele ce se puteau aplica 
la noi. 

Vacanţele de Paşti 1895, le-am petrecut iarăşi la Teţcani. 

In Mai 1895 atmosfera clasei mele era plină de îngrijorare 
întru cât îngrijorarea poate cuprinde, în chip constant. tinerimea 
de vârsta la care eram noi. Două examene se apropiau, cel de 
absolvire a clasei a VIl-a şi bacalaureatul. Venise acum rândul 
nostru, a celor cari ne pregătisem conştiincios tot anul, să facem 
ironie pe socoteala celorlalţi şi caetele, rezumatele şi explicările 
noastre aveau mare căutare. Am trecut, toţi, mi se pare, prin focul 
celor două examene, dar deși atât la examenul de clasa VII-a cât şi 
la acel de bacalaureat am fost clasificat al treilea, era cât pe aci 
să rămân de căruţă. Am mai spus că nu făcusem nici odată coni- 
puneri românești. La bacalaureat. la înscris, ni s'a dat să facem, 
la limba română, o compunere despre patrie sau patriotism. Lu- 
crarea mea a fost atât de rea încât, dacă celelalte lucrări în scris 
n'ar fi fost foarte bune, aşi fi fost respins. La oral preşedintele 
comisiunei care m'a ascultat cu deosebită atenţie mi-a spus că nu 
poate înţelege cum un candidat, care era atât de stăpân pe toate 
materiile, să fi făcut o compunere atât de nulă. l-am arătat că 
nu făcusem o compunere în tot cursul liceului. 

După terminarea examenului Tata m'a chemat la Bucureşti. 
Am stat acolo câteva zile şi ne-am dus apoi împreună la Mânăsti- 
rea Văratec, unde am petrecut vacanţa cu toţii. 

Viaţa la mânăstirile din Moldova, vara, era foarte plăcută, 
căci se găsia, în mijlocul unei naturi bogate şi variată ca aspect, 
un traiu liniştit, într'o atmosferă prietenească, fără a fi nevoit să 
frecventezi toată lumea. Maicele, care posedau vreo casă mai mare 
decât o cereau nevoile lor sau chiar aveau mai multe case, le 
închiriau pe un preț modest, pe timpul verei. Aceste case, curate, 
mobilitate simplu dar îndestulător pentru o aşezare trecătoare, 
erau prototipul așezărilor moldoveneşti ale clasei de mijloc și 
aveau un farmec de arhaism şi de primire prietenească. Lumea 

care venia să petreacă vara la mânăstiri era o lume care avea 
nevoie de liniște şi cum pe acele vremuri nu existau nici gramo- 
foanele, nici radio-ul, domnea în adevăr, în cuprinsul mânăstirilor 
o linişte binefăcătoare, întreruptă câte odată numai de un râs al 
vreunei maici mai tinere sau vreunui copil de-ai vizitatorilor. 
Toaca şi clopotele făceau să răsune văzduhul la ore anumite, 
de chemările lor sonore. Maicele erau ocupate, pe lângă lun- 
gile slujbe bisericeşti (la unele din care, în special kele de 
noapte, multe lipseau), de gospodăria lor şi cele mai tinere cu 
sericicultura, pentru care se înființase o școală la Văratec. 

Vizitatorii îşi petreceau vremea contemplând natura, plim- 
bându-se prin pădure sau făcând excursii ceva mai lungi la 
mânăstirile vecine. Am fost astfel la Cetatea Neamţului, la mânăs- 
tirile Agapia şi Neamţ, la Schitul Horaiţa și odată, cu Tata şi cu 
fratele meu Henri, călări peste munţi la Bisericani, care era atunci 
o închisoare, pe care Tata a inspectat-o; vederea de pe culmea 
D. Simonului, aflat deasupra Bisericanilor, este una din cele mai 
frumoase şi mai caracteristic moldovenească ce cunosc. Cu aceste 
plimbări, cu cetiri plăcute şi cu mergeri a celor tineri la balurile 
săptămânale de la Bălţăteşti, a trecut vara repede. 

Stareţă a mânăstirei era atunci maica Eugenia Negri, sora 
lui C. Negri şi a doamnelor Catinca Negri şi Zulnia Sturdza. Ea 
conducea ferm comunitatea maicelor şi impunea vizitatorilor res- 
pectul liniștei; pe toţi îi primea cu o perfectă urbanitate şi bună- 
voinţă. E 

Părinţii erau hotărîţi să se stabilească în București, atât din 
cauza slujbei 'Tatei, cât și pentru studiile noastre. De oarece tre- 
cusem bacalaureatul, trebuia să-mi aleg o carieră. Alegerea aceasta 
era de mult făcută. Interesul ce-l aveam pentru tot ce era mecanic, 
pentru fizică şi chimie şi credinţa că eram tare la matematici, 
mă hotărîse de mult să devin inginer și părinții, nu numai că 
nu se opuseseră la această dorinţă a mea, dar mă încurajară şi 
cu atât mai mult cu cât în acele vremuri ingineria se bucura de 
o mare vază la noi în ţară, inginerii fiind cei dintâi specialişti 
cari dovediră că putem produce prin noi înşine. M'am prezentat 
deci la concursul pentru admitere în anul preparator al Şcoalei 
Naţionale de Poduri şi Şosele, pentru care mă pregătisem toată 
vara, şi am fost admis, printre cei din urmă primiţi. 

Un eveniment politic a dărimat planurile părinţilor: guver- 
nul Lascăr Catargi a demisionat şi a fost înlocuit, la 4/16 Octom- 
vrie 1895, prin guvernul național-liberal al lui D. A. Sturdza. Cu 

obiceiurile de atunci, cu relaţiile personale proaste ale Tatei cu şe- 
ful noului guvern, era cu neputinţă ca Tata să-și păstreze slujba. 
Şi-a dat demisia, care i-a fost primită; odată cu dânsul a demisionat 
și Vasilică Rosetti. Noua administraţie, larăși după obiceiul vre- 
mei, s'a pus să răscolească totul, a spus-o Baraittaru (rămas în 
slujbă în urma intervenţiei Tatei pe lângă Bianu) Tatei, spre a-i 
găsi vreo vină dânsului și lui Vasilică Rosetti, dar n'a găsit absolut 
nimic. Cu lipsa de lealitate a moravurilor politice de atunci a în- 
trebuinţat atunci calomnia şi Voința Naţională a publicat, la 3 
Ianuarie 1896, un articol Rescoala de la Mărgineni, în care Tata 
era acuzat de a fi luat «dispoziţiunea neomenosă de a se pune în 
fiare toţi deţinuţii fără nici o vină». Acuzarea era de rea. credinţă 
şi Tata a făcut un răspuns, pe care, cu toată intervenţia lui I. 
Bianu, Voința Naţională a refuzat să-l publice. 

Tot atunci a fost silit să demisioneze şi Eugene Balş. Pentru 
dânsul a fost o adevărată catastrofă. După ce-și pierduse averea, 
avusese norocul să fie numit director general al Monitorului Ofi- 
cial și al Imprimeriilor Statului. Această slujbă, care nu cerea 
cunoştinţe speciale şi nici o muncă deosebită, era cât se poate de 
potrivită pentru omul de bine, cult, ordonat, dar necunoscând ser- 
viciul de funcţionar, care era unchiul Eugene. De trei ani se în- 
vățase cu serviciul şi ducea o viaţă modestă dar plăcută pentru 
dânsul. Nici nu se gândea că nu va rămâne acolo mult timp. 
Demisia lui Lascăr Catargi a fost o groaznică lovitură pentru dân- 
sul. La început a crezut că totuşi va putea rămâne. Iluziile nu 
i-au fost de lungă durată şi a fost nevoit să-și deie demisia; aceasta 
însemna pentru dânsul ruina totală şi finală. Omul de bine şi ge- 
neros care a fost totdeauna G. I. Donici l-a scos din impas ote- 
rindu-i ospitalitatea la Valea Seacă. Intr'acolo, după ce şi-a vân- 
dut cărţile (pe preţ de nimic), şi câteva cbiecte, a plecat bietul 
unchiu Eugene, un om îmbătrânit şi adânc desnădăiduit. 

V. 
IN ŞCOALA DE PODURI ȘI ŞOSELE 


Toamna 1895 adusese, precum am văzut, necazuri, nouă şi 
celor din jurul nostru. Pentru părinţi, ale căror planuri de stabilire 
în Bucureşti şi strângere a copiilor în jurul lor erau cu totul zădăr- 
nicite, se punea problema grea a ce vor face, căci veniturile dela 
Ordeşti erau minime şi aveau de crescut -patru copii, a căror in- 
strucţie, deși ieftină, totuși reprezenta drept cost poate mai mult 
ca întregul lor venit. Mie, la Bucureşti, mi s'a dat din Octomvrie 
1895 şi până'n lunie 1896, 150 lei pe lună, pentru locuinţă, între- 
tinere, cărți şi îmbrăcăminte şi am avut şi am multumirea că 
această sumă mi-a ajuns și că nici n'am cerut mai mult şi nici 
n'am făcut datorii. Pensiunile fraţilor mei, la Liceul Internat din 
Iaşi și a surorei mele la pensionul Notre Dame de Sion, se ridicau 
la sume iarăşi nu mici pentru mijloacele părinţilor. Aceştia însă, 
cu dragostea ce o aveau pentru noi şi cu grijă pentru viitorul nos- 
tru, au hotărît ca să facă orice sacrificiu pentru continuarea stu- 
diilor noastre. Cât despre dânşii, ne mai rămânându-le mijloace 
Îndestulătoare pentru a ţine casă, și, cu toate că Mama era bol- 
navă, au primit invitaţiunile a diferite rudenii şi prieteni de a 
sta pe rând la dânşii. Nevoia de a sta la alţii, de a nu-şi avea 
căminul lor, a costat mult de tot şi pe Mama şi pe Tata. Dacă, 
în scrisorile ei, Mama îmi vorbea de dorul ei după noi și de dezi- 
luzia de a nu avea momentan un cămin, nici ea, nici Tata nu s'au 
descurajat şi au primit acestă încercare a soartei fără recriminări. 
Cu demnitate, cu mult curaj, au luat lucrurile aşa cum erau, iar 
pe noi ne Îndemnau a ne face datoria. Grijile Mamei pentru ai 
săi nu au împiedicat-o să se îngrijească de soarta credincioşilor 
slujbaşi de atâţia ani cari au fost Profira și Gheorghe Barbu, Re- 
gina Harandt şi chiar Bernhardt Braun. “E 

Din toamna 1895 până la sfârşitul primăverei 1896, Mama 
şi Tata au stat la Grădinţi, la o vară prin alianță a Mamei, Mariă 
Lupu Bogdan. Atât ei — despre care voiu vorbi mai târziu — cât 
şi tuturor acelora cari, ca Ghedrghe Văsescu, prietenul Tatei, ca 
mătușa noastră Elena Bogdan, ca G. Donici, ca Vasilică Rosetti, 
cari pe rând şi cu inimă deschisă au găzduit pe părinţii, pe fraţii 
şi pe sora mea, le sunt adânc recunoscător şi poate mai recunos- 
cător acum când văd lucrurile de departe şi în ansamblul lor decât 
atunci când, tânăr și preocupat de studiile mele, nu mi-am dat 

seamă în deajuns — mai ales că din copilărie văzusem peste tot 
de ai noştri stând ani de-arândul la noi sau la rude — de cât 
făceau ei pentru ai mei. 

Cu cetitul, cu cântatul la pian, cu facerea de acvarele şi prin 
convorbiri cu cei ai casei, Mama reuşia a face să-i treacă vremea. 
Tata, care nu manifesta nemulţumire şi nu voia să se lese abătut, 
lua interes la tot ce se petrecea în lume, cum luase totdeauna şi se 
puse pe lucru. Continua lucrarea asupra reformei închisorilor şi 
începuse un roman, pe care-l denumise atunci Păunaşul Codrilor, 
roman care a devenit mai târziu Cu Paloșul. Dar lucrul mergea 
greu şi de cele mai multe ori nu mergea de loc, lucru pe care-l 
spunea în scrisorile sale către Bianu, justificându-se cu spusa lui 
Miron Costin că pentru a scrie «gând slobod şi fără valuri tre- 
bueşte»; dar numai așa nu erau şi nu puteau fi gândurile Tatei 
atunci. Încetul cu încetul Tata şi-a revenit şi în primăvară studiul 
asupra penitenciarelor era gata, iar în Septemvrie, fiind la Vă- 
ratec, terminase cam un sfert din roman. 

După plecarea Mamei, a Tatei, a unchiului E. Balş şi a lui 
Vasilică Rosetti, rămăsesem, pe la mijlocul lui Octomvrie, singur 
în București şi locuiam într'o cameră mobilată, în calea Griviței 
No. 94 (azi hotel Basarabia), unde mai locuia un coleg dela Şcoala 
de Poduri. Deşi eram ambii în anul preparator şi deşi stam în 
aceiași casă, nu ne-am împrietenit nici odată şi nici nu ne-am 
gândit să cetim şi să lucrăm împreună. Mesele le luam la un 
restaurant din Calea Griviței, Bratu, care era atunci între actualul 
hotel Traian și Gara de Nord. Preţurile erau foarte ieftine: cartela 
de 30 feluri, costa 9 lei, adică 30 bani felul de mâncare și pâine 
se dedea la discreţie; cu 1,80 lei pe zi sau chiar cu 1,50, te săturai. 
Unde mai sunt zilele de atunci! Dimineaţa îmi făceam singur o 
ceaşcă de cacao, pe rare o luam cu un corn. Din cauza cacaolui 
am petrecut odată o noapte foarte agitată. Colegul locuind în 
aceiaș casă, urmând pilda mea, îşi făcea şi el cacao, însă în loc 
de o ceaşcă, lua în cursul zilei, un mare număr de cești, ceea ce 
a avut un efect prost asupra nervilor lui. Intr'o seară, gazda a 
venit să mă cheme zicând că colegului îi este rău; avea un ade- 
vărat atac de nervi şi nu voia să se cheme un doctor. După sfatul 
unuia dintre locatari, că numai mersul îl va calma, am luat pe 
coleg cu mine şi am colindat în acea noapte aproape tot Bucu- 
reştiul. Către ziuă s'a mai liniştit şi lam dus acasă, dar i-am 
luat cacao ce mai avea. O rudă a mea, căreia îi povestiam a doua 
zi cum petrecusem noaptea, mi-a spus că o ședință de «palme. 

picioare, spete jos», după cum arată Caragiale în ale sale Tele- 
grame, ar tı fost mai inaicată şi mai ales că mi-ași fi putut răsbuna 
astfel de hpsa de somn la care fusesem silit. 

Școala Naţională de Poduri şi Şosele, cum se numia atunci 
actuala Şcoală Foliecnică, era în acelaș local din colţul caei 
Griviţa cu Strada Polzu şi se bucusa de un foarte bun renume, da- 
torit mai cu seamă fostului ei director Gh. Duca, un om muncitor, 
sever şi foarte bun organizator. 

Director al Şcoalei (titlul s'a schimbat azi în acel de rector: 
nu știu dacă printr'aceasta el are un prestigiu mai mare decât 
îl avea pe vremea lui Duca şi a urmaşilor săi) era atunci C. Sturd- 
za, frate cu R. Struza. cu ai cărui copii ne jucasem la Târgul 
Ocnei. Era. un om liniștit, a cărui influenţă nu era vizibilă. dar 
nu mai puţin eficace pentru aceasta. Cu mine a fost foarte bine- 
voitor și m'a primit bine, cum m'a primit şi nevasta sa. 

Acei care inspirau teamă erau profesorii, oameni aleşi și fie- 
care distins în ramura sa. Am avut ca profesori pe: Spiru Haret, 
care preda geometria analitică, David Emanuel, algebra superioară 
(fusese coleg cu Tata la Paris), Capuţineanu de geometria descrip- 
tivă, Ureche de geometria proexctilă, Many pentru fizica-matema- 
tică, D-rul Alfons Saligny pentru chimie şi bătrânul Dupperex 
pentru desemn și laviu. 

Cursurile aveau loc dimineața, iar toată după amiaza era 
rezervată desemnului, care avea atunci o mai mare importanţă ca 
azi. Cursurile erau foarte bine şi conştiincios făcute. Nu se pome- 
uea de întârzierea sau de nevenirea unui profesor la curs. Dacă 
era împiedicat a veni la curs unul, venia în locul lui altul; aşa G. 
Duca a înlocuit câtva timp pe Dupperex la desemn. Dar, un mare 
dar. cursurile erau numai expuneri teoretice, ex cathaedra, şi nu 
se făceau atunci, cu profesorii, nici o aplicaţie, nu exista ceea ce 
există în universităţi azi, aşa numitele seminarii. Ce rezulta de 
aci pentru elevii conștiincioşi dar slab pregătiţi în matematicile 
elementare, cum eram eu? N'am lipsit nici odată, luam note — 
am şi azi o parte din caetele mele de note şi din rezumate — în- 
văţam regulat lecţie cu lecţie, dar nu făceam aplicaţii. La examene 
am fost incapabil să rezolv problemele ce ni se dădeau. La geo- 
metria descriptivă, al cărui curs chiar, aşa cum îl făcea bătrânul 
Capuţineanu — care desemna pe tablă niște epure admirabile —, 
era o continuă aplicaţie, la chimie. unde ni se făceau continuu 
experienţe, şi la desemn, nu eram de loc mai slab ca alţii. Pe la 
finele anului școlar C. Sturdza (care mă sfătuise mai înainte să iau 

un preparator, dar de unde era să-l plătesc?), m'a sfătuit a nu 
mă prezenta la examenul de admitere în anul întâi al școalei ci 
să repet anul pregătitor. Bizuindu-mă pe faptul că muncisem şi 
că aveam încă toată vacanţa înaintea mea, nu l-am ascultat și am 
fost astfel nevoit a face silit ceea ce mă sfătuise el să fac de bună- 
voie. O soluţie ar fi fost să lucrez împreună cu un coleg, dar un 
sentiment absurd de sfială pe de o parte, de mândrie de a nu 
avea aerul inferior altuia pe de alta, m'au împedicat de a o face 
Am plătit scump prin rana de amor propriu ce mi-a cauzat 
căderea la examen şi prin suferința ce mi-a prilejuit știința că 
adusesem o nemulţumire părinților şi aşa destul de necăjiţi. 

In şcoală domnea atunci o atmosferă de muncă, de muncă 
intensă, şi un sentiment de superioritate asupra celor cari urmau 
alte cariere. Cariera inginerească era aceia în care Românii produ- 
seseră întâi, prin ei însuși, și elemente de valoare și lucrări însem- 
nate — atunci s'a inaugurat doar podul de peste Dunăre — şi era 
oarecum firească această părere de superioritate. Dar în şcoaiă 
domnia atunci, cum domnia şi printre mulţi ingineri, un spirit 
păgubitor de unilateritate. Aveam la dispoziţie două biblio- 
teci în care lucram aproape în toate serile, căci cărţile erau 
foarte scumpe şi mulţi dintre noi nu puteam să ne plătim luxul 
de a le cumpăra: a școalei, pur tecnică, şi a Fondaţiei Regelui 
Carol I, unde se găsiau și cărţi şi reviste literare și de cunoştinţi 
generale. După o zi întreagă de matematici și de desemn, simţiare 
nevoia de a ceti şi altceva şi atunci mă duceam adesea la biblio- 
teca Fondaţiunei Carol I. 

Nu se făcea gimnastică și nici nu se practica vreun sport. 

Colegii erau oameni de treabă, unii ajungând la situaţiuni 
importante. In promoţie erau şi câţiva Evrei. Cu unul dintre a- 
ceștia, antipatic prin chipul său de a critica și de a dispreţui 
multe lucruri din ţară, am fost de mai multe ori în conflict și 
am ajuns chiar la lovituri, pentru care am fost dezaprobat — şi 
cu drept cuvânt — şi de colegi şi de C. Sturdza, care m'a chemat 
şi mi-a vorbit prietenește dar ferm, pentru că dreptatea nu era 
de partea mea şi pentru că întrebuinţasem expresii pejorative la 
adresa neamului lui Israel. Dacă conflictul s'ar fi întâmplat la 
Iaşi, desigur că majoritatea clasei, fără a mai judeca, ar fi sărit 
asupra colegului evreu; fiind la Bucureşti şi'ntr'un mediu mai pu- 
ţin inconștient antisemit, lucrurile nu s'au petrecut așa, spre cinstea 
colegilor mei. In afară de colegii mei de clasă am cunoscut multi 
din ceilalţi ani de studii, printre cari m'am împrietenit cu I. D. 

Ghika, omul de treabă a cărui creştere în Anglia îl apropia mult 
de mine, şi cu N. Miclescu, inginer distins, scriitor inimos şi viteaz 
comandant de batalion în marele răsboiu. 

Tot din şcoală făcea parte atunci şi Secţia de conductori 
de lucrări-desemnatori, ce este azi o şcoală deosebită. Atât din 
cauza nivelului de cultură mai puţin ridicat (se cereau numai patru 
clase de liceu pentru a fi admis în acea secţie) cât şi din cauza 
unui adevărat snobism, nu era nici o relaţiune între elevii şcoalei 
de ingineri şi între acei ai secţiei de conductori, cu toate că 
ambele erau în acelaş local. 

Duminicile şi sărbătorile mă plimbam de obiceiu dimineaţa, 
prin oraş, pe care învăţam a-l cunoaşte, mă duceam la bisericile 
care aveau coruri, mai ales la Domnița Bălașa, sau mergeam să 
patinez. După amiază mă duceam să văd rude ca Sturdzeştii dela 
Șcheia (pe <ari-i cunoscusem la laşi, ca familia lui I. Duca, cari 
nu numai că mă primeau totdeauna bine, dar, mai ales cei de al 
doilea, mă poftiau des la masă. 

In casa cea dintâi, Mitică Sturdza Șcheianu, care-și făcuse 
studiile în universităţile Germaniei din mijlocul veacului al 
XIX-a, scund la trup, bine clădit, purtând o barbă tăiată rotund 
în jurul feţei (din care cauză fusese supranumit Tata Le Babifere) 
şi ochelari, cu mişcări socotite, cu vorba lui domoală, îmi vorbia 
de multe lucruri, căci cetise multe şi se interesa, ca majoritatea 
acelora din generaţia sa, de toate. Muncitor pe atât de sârguincios 
pe cât era de modest, adunase o însemnată bibliotecă istorică (pe 
care a dăruit-o Academiei Române) și un foarte numeros material 
pentru studiul chestiunii agrare la noi, material care a fost folosit 
de Tata pentru scrierile lui asupra acestei chestiuni, iar o parte 
a fost publicat tot de Tata în colecţia de Acte și legiuiri privitoare 
la chestia țărănească. D. C. Sturdza-Şcheianu s'a ocupat şi de sigi- 
lografia moldovenească, făcând o minunată serie de fotografii a 
peceţilor de pe documente, fotografii care şi ele se găsesc azi îu 
colecţiunile Academiei Române. Afară de o fotografie reuşită ce 
se află într'una din sălile Academiei, de cuvântările rostite în Aca- 
demie cu prilejul morţii sale şi a primirei donaţiei sale, de I. Bianu 
şi de A. Lapedatu (cuvântări rămase ascunse în Analele Academiei 
Române — partea administrativă), de cele câteva rânduri ce i-a 
consacrat Tata în introducerea la Pământul, Sătenii şi Stăpânii în 
Moldova, de un articol al lui N. Iorga şi de o notiţă biografică 
foarte sumară în Dicţionarul Enciclopedic al Cărţii Românești, nu 
ştiu să existe ceva care să reamintească, cel puţin cercetătorilor 

în ogorul istoriei, ce datoresc acestui muncitor harnic şi atât de 
modest. Dintre surorile sale eu o preferam pe Maria, care era 
mai puţin rigidă și avea pentru mine o adevărată atecţiune. Esme- 
ralda Ventura era prea rece şi prea rigidă, iar Anmicuţa Sturdza, 
deşi veselă și amuzantă, avea o oarecare tendinţă de spirite în- 
ţepătoare, și eu având înţelegerea mai puţin vie nu m'am putut 
nici odată împăca bine cu asemeni persoane, cu cari nu mă sim- 
{eam la largul meu, căci, chiar când nu era cazul, mă aşteptam 
la o înţepătură din partea lor. Casa lor era ţinută admirabil. Cu 
dânşii mai steteau soţul mătușei Esmeralda, lancu Ventura, fiul 
lor Georges, care-şi făcea atunci serviciul militar şi fiica mătușci 
Anicuţa, Margareta Negruzzi. Toţi ai casei erau conservatori con- 
vinşi şi bine înţeles că guvernul liberal, atunci la putere, era rău 
văzut, cu toate că avea în capul său pe vărul lor primar, D. A. 
Sturdza, cu care de altfel nu trăiau bine. D. A. Sturdza avea atunci 
— el boer de neam vechi — slăbiciunea ca, aproape în fiecare 
cuvântare, să atace boerimea fanariotă — în care cuprindea pe 
toţi acei de viţă boerească, pământeni sau fanarioți, cari nu erau 
liberali — atribuindu-i toate relele şi, pasionat cum era mergea 
departe în ponegririle sale. Intr'un discurs, din acei ani, a spus 
că mama sa, o adevărată matronă română, l'a oprit din cea mai 
fragedă copilărie ca să se joace și să vie în contact cu alţi copii 
de boeri. Această afirmare, precum o spuneau mătușele de la 
Șcheia, era inexactă, 

In cealaltă casă, a lui I. Duca, care era consilier la Curtea 
de Casaţie, am mers şi mai des şi am fost tratat ca un fiu al casei. 
I. Duca era un conservator de nuanța Marghiloman şi vedea în 
fiecare liberal un duşman — îi făcuseră, nu-i vorbă, şi liberalii, 
cu Eugene Stătescu în cap, multe mizerii —, atmosfera era deci 
şi mai antiliberală în casa sa. Cu dânşii sta și mama lui Duca, 
văduva generalului Duca, care fusese în tinereţea ei de o mare 
frumuseţe. Mă împrietenisem cu fiul mai mare, Georges, ajuns 
ca şi tatăl său consilier la Curtea de Casaţie. — Vremea m'a 
îndepărtat cu totul de aceste familii. care au fost atât de primi- 
toare pentru mine şi mi-au arătat atâta prietenie; amintirea prie- 
teniei şi ospitalităţii lor a rămas însă cu totul vie, cum adâncă este 
recunoştinţa ce le păstrez. 

Vedeam deasemenea câte odată pe Lascăr Catargi, la care 
mă dusese Tata. Despre Catargi nam multe de spus căci cele 
spuse de Tota în ale sale amintiri, redau exact impresia ce mi-a 
făcut şi mie, crescut într'o atmosferă de sinceră admiraţie pentru 

bătrânul şef al partidului conservator. Un lucru m'a isbit: vorbia 
puţin şi mai ales când era nevasta sa de față vorbia şi mai puţin 
şi nu vorbia decât rar de politică de partid. Apoi vedeam pe I. 
Bianu, totdeauna prietenos și de bun stat și mai des pe Miss 
Belbin. Am arătat că după ce a stat trei ani la noi şi trei la 
Veţcani, venise la Brăila, unde începuse a da lecţii de limba en- 
glsză, lecţii însă care găsiau prea puţini amatori. De aceia se 
mutase în București. Cu tenacitate și cu energie reuşise să-și creeze 
relații bune și avea un număr suficient de elevi și eleve, A con- 
tinuat să fie pentru mine buna prietină și îndrumătoarea ce fusese 
de la venirea ei în ţară. 

In toamna 1895 am făcut cunoştinţă și m'am apropiat de 
două familii cu care eram înrudit de aproape: acea a fratelui bu- 
nicei mele beizade Iancu Ghika și familia A. Balș, în care intrase 
prin căsătorie mătușa mea Zoe. Cea dintâi se compunea atunci din: 
mătușa Alexandrina și fiii săi Alexandru zis Rapineau (pentru 
că picta din când în când), Vladimir şi Dumitru. Mărunţică, slabă, 
arătând atât de slabă încât se părea că era deajuns să sufli ca să 
o dai jos, tante Alexandrine, nepoată de frate a celor doi Ghiku- 
lești cari au domnit în veacul al XIX-lea în Ţara Românească, 
fusese căsătorită cu Beizade Iancu Ghika (fiul lui Grigorie Ghika 
Vodă din Moldova) despre care am scris în introducerea la cores- 
pondenţța sa din timpul și de după răsboiul din 1877—1878. 

Inteligentră, cultă, bună muzicantă, puţin cam afectată, vă- 
zuse multe şi ştia foarte multe şi despre trecutul nostru apropiat 
şi despre persoanele diriginte ale Europei. Era cât se poate de 
interesant să o auzi vorbind. Inrudită aproape cu toată boerimea 
din București, vedeai la dânsa multă lume. Pe fiul mai mare, 
Alexandru, îl cunoscusem la Târgu Ocna. Venise şi stătuse mai 
multe zile la noi. Era îndrăgostit de nu ştiu ce tânără persoană 
din împrejurimi sau care era la băile Slănic şi ruga pe Tata ca 
să-l ajute să o răpească. Tata a scris însă mătuşei Alexandrina 
care-şi rechemă fiul. Mai scund puţin ca Tata, nu așa de rotund. 
Rapineau seamăna leit la faţă cu Tata — îi era doar văr primar. 
Adevărat boem, având mult haz, nu a făcut nimic toată viaţa lui. 
Ba a fost şef de cabinet a lui Lascar Catargi, într'unul din minis- 
terele dintre 1890 și 1895. Ceilalţi doi fii şi mai ales Dumitru 
care-și făcea atunci serviciul militar, făcuseseră studii strălucite. 
Dumitru a intrat în diplomație în care a fost element de valoare, 
deși uneori, cum a fost în anii 1914—1916, a încercat sau cel pu- 
țin a dat impresia lui Ion I. C. Brătianu că nu se conforma cu 


In Şcoala de Poduri și Şosele 89 


totul instrucţiilor sale, părând că vroia să ducă o politică personală. 
Ulterior, ca ministru al afacerilor străine, a dat dovezi de caracter, 
între altele refuzând a se face organul de răsbunare al altora. 
Nimic nu arăta atunci că Vladimir, care se îndeletnicea pe acea 
vreme mai ales cu cetirea de memorii despre curţile regilor Lu- 
dovic al XIV-lea şi al XV-lea, era să devină preot catohc. Se zice 
că în această calitate este foarte caritabil şi că face mult bine sără- 
cimei din mahalalele Parisului. 

Familia Balş se compunea atunci: dintr'o soră şi trei fraţi. 
Cea dintâi Elena. frumoasă, admirabil de bine crescută, de un 
caracter meticulos şi înzestrată cu un deosebit simţ al datoriei. Ea 
a luat, în vara următoare, pe doctorul I. Cantacuzino de soţ. Cei 
trei fraţi erau: Alexandru, Gheorghe şi Matei. Primul, mai în 
vrâstă ca toţi, era un om înalt, subţire cu o privire sclipitoare de 
deşteptăciune, foarte cult, foarte hazliu, având foarte mult farmec, 
cunoscător a o grămadă de anecdote pe care le povestia cu mult 
brio, dar bolnav și risipitor. Căsătorit cu mătuşa mea Zoé, era 
atunci consul general la Budapesta. In anii dinainte de 1888 făcuse 
parte din «Junimea», dusese o vajnică campanie contra liberalilor, 
prin presă şi prin graiu, avusese dueluri, fusese închis la Văcăreşti 
şi se distinsese şi prin violenţa sa egalată numai de acea a priete- 
nului său Nicu Filipescu. Gheorghe Balş era inginer şi lucra atunci 
la construcţia podului dela Bărboşi. Prietenia noastră începută 
atunci, s'a strâns şi mai tare după ce am devenit cumnaţi. Om de 
bine în înţelesul cel mai larg al cuvântului, bun soţ, bun tată, bună 
rudă, bun cetățean, prietin credincios, caritabil, muncitor, foarte 
cetit, excesiv de modest, este acela care cel dintâi a scos la iveală 
în ce a constat arhitectura moldovenească în trecut. El a condus 
cu destoinicie, atât la Iași, în timpul răsboiului de întregire, cât şi 
ulterior în întieaga ţară, Crucea Roşie. Cu fratele său Matei, atunci 
student în drept şi funcţionar la nu ştiu ce minister, m'am împrie- 
tenit deasemenea și prietini am rămas cât a trăit. Matei era un 
magistrat de o integritate, mai presus de orice, conştiincios, foarte 
muncitor, nu aşa de deştept ca fraţii săi, bun prietin, puţin cam 
intolerant şi îngust ca idei sub influența educaţiei ce o căpătase 
în Elveţia. 

Două case în care mai mergeam, Duminica după amiazi, erau 
acele ale Doamnei Caterina Exarcu și ale lui Nicu Krupeinski, 
directorul Monetăriei Statului, în care case se dansa. 

Atât pentru vacantele de Crăciun 1895 cât şi pentru cele de 
Paşti 1896, am fost la Gădintţi şi pentru câte o zi la lași. Nu mai 
fusesem la Gădinţi până atunci. Casa Bogdăneştilor de acolo este 

aşezată pe un tăpşan deasupra satului și a şesului Siretului. Ve- 
derea este întinsă şi frumoasă, iar grădina înconjurătoare fusese 
frumoasă. Zic fusese, pentru că, atunci când am cunoscut-o eu, nu 
mai era bine întreţinută, cum nu era nici casa. Vremurile erau 
destul de grele pentru Maria Bogdan, care cheltuise cam mult 
înainte şi trebuia să facă faţă acum la o sumă de creditori. Din 
această pricină, în casă era un mare amestec de lux și de primiti- 
vitate. Cai şi trăsuri frumoase, bine ţinute, cu vezeteu în livrea 
impecabilă ; mobile de lux într'o parte iar aiurea abia strictul ne- 
cesar; coroane princiare peste tot şi camere de toaletă mai mult de 
cât primitive; mese îmbelşugate, servite la ore foarte variabile și 
o bucătărie de o curăţenie îndoielnică. Afară de părinţii mei și de 
musafiri, unii stând mai mult, alţii numai trecători, se aflau la 
Gădinţi : Maria L. Bogdan, stăpâna casei, o fiinţă foarte bună, 
veselă și plină de viaţă, deşi avea atunci destule griji. Regreta, fără 
doar şi poate, de a nu mai putea sta în Bucureşti şi de a nu mai 
putea călători în străinătate, dar firea-i veselă și un sentiment de 
mândrie o făceau să ieie lucrurile cât mai bine. Mai erau acolo: 
Mama ei, Doamna Docan, născută mi se pare Alecsandri şi în ori 
ce caz rubedenie de a poetului, o doamnă bătrână, având pentru 
jocurile de noroc tot atâta pasiune câtă ură înverşunată avea pen- 
tru dânsele fiica sa, şi petrecându-și vremea cu căutarea de sisteme 
pentru a câştiga la ruleta dela Monte Carlo ; fratele ei Alexandru 
Docan, om foarte sclivisit, plăcut în societate ; fiul ei Dumitru, 
pe care-l iubea cu atât mai multă pasiune cu cât perduse pe întâiul 
său fiu Bob. Dumitru avea un caracter blajin dar era grozav de 
răsfăţat. Toţi erau foarte drăguţi cu părinţii mei și au fost tot așa 
şi cu mine, 

Cum spuseiu mai sus, prin deosebire de ce fusese în liceul 
din Iași, politica nu interesa mult pe elevii Şcoalei de poduri şi 
ecourile ei nu găsiau decât un slab răsunet printre ei. Totuși, în 
primăvara 1896, afacerea Ghenadie găsise ecou și între noi. Este 
greu de a da o ideie de ce pasiuni a stârnit această afacere, în care 
patima politică pe de o parte, lipsa de tact şi de măsură a lui D. 
A. Sturdza şi nu mai puţin mentalitatea neduhovnicească a mem- 
brilor Sfântului Sinod pe de alta, au fost deopotrivă de vină. In 
cercurile conservatoare ea a dat naştere la iluzii de revenire la 
putere, iluzii care au ţinut toată vara şi de care unii, ca Eugène 
Balș, se agăţau cu disperare. El se afla tot la Valea Seacă, la G. 
Donici, unde, după ce am stat câteva zile la Gădinţi, m'am dus să 
stau și eu ca să mă pregătesc pentru concursul de admitere în anu? 
I, concurs la care, precum am spus, n'am reuşit. In tot timpul verei 

Eugène Balş urmäria cu pasiune prin gazete cursul afacerei Ghe- 
nadie și era o vedere tragică disperarea cu care căuta să-şi men- 
țină iluziile că dorita plecare a liberalilor va deveni fapt şi că-şi 
va putea relua postul de director al Monitorului Oficial și al Pm- 
primeriei Statului. Și, pe măsură ce vedea că nădejdile sale se 
sfărmau şi că soarta-i era să rămână pe veci în Valea Seacă, par'că 
încerca şi mai mult să se convingă că D. A. Sturdza va fi înlocuit 
prin Lascăr Catargi. Tragedia era scrisă pe faţa sa, în mişcările și 
gesturile sale și în caracterul său care devenise mai puţin tolerant. 
Multă răbdare a avut G. Donici şi mult a încercat să-l liniştească. 
Săracul unchiu Eugène ! Este ultima oară când l-am văzut, căci 
s'a stins, la 19 Septemvrie (1 Octomvrie) 1900, la Căiuţi, unde se 
mutase şi locuia cu mătuşele şi unchiul meu. Este înmormântat 
alături de bunicul și bunica mea. 

Căderea la examenul de admitere în anul I al şcoalei mwa 
durut mult şi m'a durut cu atât mai mult cu cât era primul meu 
insucces mai de seamă. Am fost foarte descurajat la început dar 
scrisorile Mamei pe de o parte și spusele mătuşei Alexandrina 
Ghika, cum că oricui îi se poate întâmpla așa ceva, au făcut să-mi 
revin încet în fire, deși am trecut toată iarna printr'o grea criză 
sufletească. Eram și în acea vrâstă — 19 ani — când tinerii se 
formează. Eram hotărât să-mi fac o carieră, voiam cu orice preţ 
să mă disting prin munca mea, crezusem până atunci că am toate 
însușirile pentru a mă face un bun inginer şi totuş dădusem greș; 
eram cam uluit. Am fost acuzat, mai ales mai târziu, că mergeam 
prea mult în lume atunci. Vinovat de aducerea acestei acuzări am 
fost şi eu. In cele ce spuneam în casa Sturdzeştilor dela Șcheia, 
în scrisorile către Mama, nu vorbiam de ce făceam la şcoală — era 
mereu acelaş lucru — nici că nu lipsiam nici odată dela cursuri 
şi că cetiam foarte regulat, dar vorbiam despre cei pe cari-i văzu- 
sem în cele câteva case pe care le frecventam regulat Duminica şi 
sărbătorile şi despre cele auzite, cu gândul, în scrisorile către Mama, 
ca să o distrez puțin. 

Mijloacele mai reduse ale părinţilor au făcut ca pe de o 
parte să primească oferta Mariei L. Bogdan ca să locuesc, în Bucu- 
reşti, în casa ei (colţ Calea Victoriei cu Strada General G. Manu, 
azi consulatul italian), iar pe de alta ca suma ce mi se alocase lu- 
nar să fie redusă și să nu-mi fie trimisă atât de regulat. Totuși, 
dat fiind și faptul că eram poftit des la masă de rude şi prietena, 
am scos-o la capăt. Mai greu a fost pentru fraţii mei cari au tre- 
buit să-și întrerupă studiile un an și au stat câtva timp la Vasilică 

Rosetti, la Filipeni (toamna 1896) şi apoi la bunul și primitorul 
prietin care era G. Donici. 

Viaţa la şcoală a continuat la fel ca în anul precedent, pro- 
moţia consta din cei ce nu reușiseră, ca şi mine, la examenul de 
intrare și din elevi noui. 

O nenorocire a însemnat acest an școlar. Ne aflam, pe la 
finele unei dimineţi, la cursul lui Haret, când o explozie puternică 
a sguduit toată şcoala. Haret 'şi-a continuat cursul, iar când am 
ieşit am văzut zarvă mare şi fum în ceea ce se numia laboratorul 
de carbon. Ce se întâmplase ? In fiecare săptămână se prepara o 
cantitate oarecare de oxigen, de care era nevoie pentru lucrările de 
laborator, oxigen care se înmagazina în anumite rezervorii. Oxi- 
genul se pregătia, prin clorat de potasiu, de către laborantul Cos- 
tache Jiletcă, ajutat de altul, anume Ilie. Ce au făcut ei sau ce 
precauţiune n'au luat, nu s'a ştiut precis, fapt este că retorta în 
care era pus cloratul de potasiu a făcut explozie, rănind pe ambii 
laboranţi şi distrugând tot ce era în acea cameră. Pe o saltea a 
fost transportat afară Costache ; era greu rănit (și a murit ulte- 
rior în spital), dar spunea mereu: «Ilie, Ilie, ce-mi făcuşi tu mie» 
Ilie a scăpat. 

In iarna 1897, cu ocazia căsătoriei lui G. Balş cu Marietta 
Știrbey, am reînoit cunoştinţă cu parte din Ştirbey-ii, pe cari nu-i 
văzusem în anul precedent din cauza doliurilor lor succesive. De 
atunci am văzut din ce în ce mai des pe Eliza (căsătorită atunci 
cu Al. Marghiloman), sclipitoare de inteligentă, vioaie, frumoasă, 
îmbrăcându-se foarte bine şi, cu toate că era uneori por- 
nită, bună rudă, prietină credincioasă şi statornică, carita- 
bilă. Pentru mine şi pentru copiii mei a fost şi este o rudă 
şi o prietină în deosebi de bună şi statornică. Cu mult simţ 
politic a fost, cred, de multe ori o sfătuitoare şi ajutătoare folosi- 
toare a ambilor săi bărbaţi. Luând un viu, pasionat şi inteligent 
interes în tot de se petrecea, a avut, pe rând, pasiune deosebită şi 
s'a ocupat cu înfrigurare de: astronomie, cai de cursă, cusături 
româneşti (a fondat şi ţinut ani de zile Albina), lucrarea chihliba- 
rului, grădini (Bucureştii datoresc mult prezenţei sale în consiliul 
de conducere al grădinilor publice), bibliotecă, şi a avut şi are o 
constantă pasiune pentru cetit și mai ales pentru istorie. Este una 
dintre persoanele cele mai interesante şi mai atrăgătoare pe care 
mi-a fost dată să le cunosc. 

ă Două evenimente, exterioare preocupaţiunilor mele zilnice, au 
lăsat în amintirea mea urme mai puternice. Primul a fost răsboiul 

greco-turc, răsboiu în timpul căruia, de a valma cu întreaga opinie 
publică din ţară, am fost de partea Turcilor şi am dorit înfrân- 
gerea Grecilor. Şi eram greşiţi pentru că Grecii erau un popor mic 
care lupta pentru desrobirea alor săi şi eram şi noi în cazul acesta. 
Dar tot ce ni se spusese în şcoli despre domnii fanarioți, ridiculi- 
zarea Grecilor în scrieri comice și altele (anecdotele lui Th. D. 
Speranţă, Le roi des montagnes de Edmond About, care au făcut 
deliciile copilăriei noastre) şi în fine conflictele dintre noi şi Greci 
pe cestiunea Zappa şi pe acea a Românilor macedoneni, au făcut 
ca să fim cu toții rău dispuşi faţă de Greci a căror purtare în răs- 
boiu a fost luată în batjocură. 

Al doilea eveniment a fost boala prinţului Ferdinand. De 
când eram în Bucureşti, auzisem vorbindu-se mai mult despre prin- 
tul Ferdinand. Dacă ceea ce se spunea era în general pejorativ, 
socotindu-se că nu era înzestrat nici cu inteligenţă nici cu capaci- 
tate erau însă şi printre tinerii ofițeri cari serviau sub ordinele sale 
şi printre acele persoane“care aveau ocaziunea să-l întâlnească, 
unii cari afirmau contrariul. In orice caz începea a fi socotit ca de 
ai noştri şi lucrul s'a văzut în primăvara anului 1897, când sa 
îmbolnăvit de febră tifoidă. Dacă, cu un an mai înainte, fusescm 
martor al unei mişcări generale de revoltă şi de scârbă, cu ocazia 
afacerei Ghenadie, acum asistam la o mişcare generală de îngri- 
jorare a întregului popor. Ingrijorarea era, aşi putea spune, mai 
mult politică la lumea de sus, teama de nevoia eventuală a unei 
regenţe între domnia regelui Carol şi acea a copilului de patru 
ani, ce era atunci fiul mai mare a prințului Ferdinand. Această în- 
grijorare era însă mai mult sentimentală la poporul de jos, impre- 
sionat mai ales de tragedia putinţii morţii unui om tânăr şi de du- 
rerea unei tinere prințese, frumoasă şi care devenisă populară. 
Fusesem cuprins şi eu de îngrijorarea generală, fără să pot discerne 
azi, după patruzeci de ani, dacă ceea ce mă îngrija mai mult era 
prințul sau omul, căci auzisem în jurul meu şi o părere şi alta, 
şi-mi aduc aminte şi acum de fiorul de ușurare ce a trecut prin 
toți atunci când buletinul medical a arătat că primejdia trecuse. 

Vacanţele de Crăciun 1896 şi de Paşti 1897 le petrecusem în 
Bucureşti, iar cea din vara 1897 la Gădinţi. Intre persoanele pe 
care le-am văzut acolo, de mai multe ori, era generalul A. Gorjan, 
comandant al Diviziei a 7-a, din Roman. De un fizic masiv şi im- 
punător, generalul era socotit de obiceiu în public ca un om foarte 
simplu şi fără multă judecată şi era numit în deridere (prin ana- 
logie cu un clown numit August cel prost). de ziarele umoristice, 

August cel Gorjan. Dacă nu era o capacitate, muncise mult toată 
viaţa şi pricepea nevoia culturei. Publicase o geografie cam ire- 
dentistă şi voia să facă atunci săpături acolo unde socotia că fu- 
sese Smirodava. Energic, suprimase în câteva ore răscoala dela 
Ploeşti, în 1871, şi fusese şi prefect de poliţie al Capitalei. Dar 
în manifestările sale exterioare nu se putea zice că era distins. În 
armată se povestia că, la întoarcerea din răsboiul de neatârnare, 
ţinuse Regimentului 2 Dorobanţi, pe care-l comanda, următoarea 
cuvântare : «Dorobanţi din Gorj! Teferi vam dus în răsboiu, 
«teferi v'am adus înapoi. Aţi sămănat câmpiile Bulgariei numai 
«cu... Rupeţi rândurile ! Marş !» Si non è vero, e ben trovato, şi se 
potriveşte perfect cu felul de a fi şi de a vorbi al lui Gorjan. La 
masă, la Gădinţi, fiind aşezat lângă Doamna Docan, aceasta l’a 
întrebat dacă nu cumva ar vrea să facă o partidă de cărţi după 
masă. La aceasta Gorjan răspunse, pe un ton indignat: «Madam 
Docan, cărţile şi muerile nici odată nu le-am putut suferi». lar 
altădată, văzând că şervetul Doamnei Docan căzuse, îi zise: «RÂ- 
«dică-ţi șervetul, Madam Docan, nu vezi că a căzut». Era de alt- 
fel un om bine intenţionat şi credincios jurământului său, dar nu 
era ceea ce numeşte Neamţul : «salonfâhig», 

La Gădinţi am ajutat pe Maria Bogdan în administrarea 
moşiei şi pădurei, alergând în dreapta şi 'n stânga, ziua şi noaptea, 
pentru a controla personalul său, iar pe de altă parte m'am pre- 
gătit pentru examenul de intrare în Școala militară de artilerie 
şi geniu. 

Frate-meu Henri voise, în anul precedent, să devină ofiţer 
dar şi Tata și G. Văsescu l'au sfătuit să renunţe. Și bine au făcut, 
căci nu avea şi nu a avut nici ulterior sănătatea necesară şi mai cu 
seamă nu avea un caracter potrivit pentru așa ceva. Ar fi fost în 
continuu conflict cu şefii săi, cum a fost de altfel peste tot unde a 
făcut serviciu, la Stat sau în întreprinderi particulare. 

Eu însă, deşi exprimasem voinţa de a merge ca voluntar în 
caz de răsboiu, nu mă gândisem niciodată să devin ofiţer şi soco- 
tiam chiar până atunci cariera ofițerească ca inferioară. Și aceasta 
fiind că auzisem dela părinţi că ofițerii noştri erau oameni de o 
creștere nu tocmai aleasă şi pentru că, în şcolile prin care trecu- 
sem, era o axiomă că nu intrau în școlile militare decât elementele 
cele mai slabe sau care nu reuşiau în alte direcţii. Tata însă, dân- 
du-şi seama că nu aveam aptitudini suficiente pentru matematici 
iar pe de altă parte ştiindu-mă şi muncitor şi disciplinat din fire, 
'mi-a vorbit de o schimbare a carierii mele şi m'a convins. Că sfatul 

Tatei a fost bun, o dovedeşte cariera mea, că muncisem în cei doi 
ani la Şcoala de poduri a dovedit-o nu numai examenul de intrare 
în Şcoala de artilerie şi geniu, examen la care am fost clasat în- 
tâiul, dar şi faptul că profesorii dela școala militară m'au găsit 
bine pregătit în cursul celor doi ani de studii. 

Printr'o reacţie, dacă nu firească dar omenească, după pără- 
sirea Şcoalei de poduri, am avut oarecare antipatie pentru amin- 
tirea celor doi ani petrecuţi pe băncile ei. Curând însă în urmă am 
început a-mi da seama de marele folos ce mi-a adus sistemul stu- 
diilor ei ştiinţifice. 


VI. 


ELEV AL ŞCOALEI MILITARE DE ARTILERIE 
ŞI GENIU. 


In seara ultimei zile a lunei August 1897, Tata ne-a dus pe 
tustrei fraţii cu dânsul la masă într'un restaurant. Eugene era să 
intre ca intern la Liceul Sfântul Sava iar Henri urma să-şi facă 
dreptul ; îşi luase, cu chirie, o cameră în «asa Olbrich, din Strada 
Sfântul Ionică, azi dărămată, unde a stat şi Tata câtva timp. Am 
vorbit de una şi de alta, dar Tata a vorbit mai ales despre cariera 
armelor şi a evocat faptele bunicului său, Hatmanul Răducanu 
Rosetti, pentru care avea o deosebită venerație, deşi nu-l cunos- 
cuse. După masă Tata şi cu fraţii mau întovărăşit până la poarta 
Şcoalei militare de artilerie şi geniu, instalată atunci în Calea 
Grivitei, în localul unde sunt acum diferite comandamente. Inainte 
de a se despărţi de mine, Tata, foarte emoţionat, 'mi-a amintit că 
cariera pe care o îmbrăţişam era o carieră în care, mai presus de 
orice, onoarea juca rolul de căpetenie. Poarta grea de lemn s'a 
închis, materializând prin aceasta şi mai mult despărţirea de viaţa 
ce dusesem până atunci. 

Localul, în care era să petrec doi ani de zile, era compus 
din mai multe corpuri de clădire. Partea mai veche, aşezată pe 
Calea Griviței, cuprindea comandamentul, administraţia, maga- 
ziile, dormitoriile, sofrageria şi bucătăria ; în aripa de Răsărit se 
găsia infermeria şi în prelungirea ei laboratoriile şi sălile de clasă, 
atât ale noastre cât şi ale sublocotenenţilor elevi ai şcoalei de apli- 
caţie, care era sub acelaş comandament. In partea de Nord a curții 
(curte în care făceam instrucţia) era o clădire în care se aflau 

sălile de meditaţie, cancelariile inspectorilor de studii şi a bateriei 
elevilor şi şcoala elevilor guarzi de artilerie şi gemu. in sfârşit în, 
partea spre Sırada Barbu Catargi (nu ştiam atunci că-mi voiu 
avea casa în imediata apropiere a şcoale:) și spre Strada Sfinţii 
Vocvozi, erau grajdurile, remizele şi maneiurile. 

Şcoala era comandată de locotenentul-colonel I. Aronovici, 
un om masiv, domol şi bun, supranumit Babacul; el şi-a găsit, 
câțiva ani mai târziu, o moarte stup:dă într'un accident de trăsură, 
cu ocazia unei vânători, mi se pare. Era iubit de toţi acet cari-l 
cunoşteau sau aveau de a face cu dânsul. Nu tot aşa era cazul cu 
ajutorul său. Acest ofiţer era ceea ce se numeşte pe româneşte o 
brânză bună întrun burduf de câine. Deştept, învățase bine şi fu- 
sese tzimes, ca mulţi ofiţeri de artilerie şi de geniu, în Franţa, de 
unde se întorsese cu multe datorii. Jocul de cărți şi un pronunţat 
gust pentru băutură nu i-au ameliorat situaţia financiară şi nici 
nu i-au îndreptat manierile care erau grosolane. Fiind dator vân- 
dut i se dăduse atunci o cameră de locuit în clădirea unde erau 
sălile de meditaţie. Se întorcea târziu acasă şi dese ori trecea prin 
dormitorii. Rezultatul acestor inspecții nocturne, în timpul cărora 
urla cât putea, era de obiceiu pedepsirea cu numeroase zile de în- 
chisoare a celor dintre noi cari erau de planton sau a celor pe cari-i 
scula din somn spre a le inspecta cismele, pe care, în starea lui 
obişnuită de ebrietate, nu le găsea destul de bine lustruite. Luase 
în special în primire pe un elev din anul II, Toma Sotir, pe care-l 
scula regulat din somn şi-l trimetea, stande pede, aproape tot- 
deauna, la închisoare. Se adresa totdeauna cu expresii de: tu, mă 
sau boule (mai: ales acelora pe cari-i știa fără spete), ceea ce i-a 
atras vre-o câteva răspunsuri drastice. Ne făcea cursul de educaţie 
militară (în timpul căruia scuipa mereu pe jos). Acest curs era 
alcătuit mai cu seamă dintr'o serie de înjurături la adresa celor 
cari nu făceau sau nu ar face cutare sau cutare lucru. Ii cunosc 
totuşi prietini, unii oameni foarte fini, cari-l făceau haz; nu am 
priceput niciodată de ce. A ajuns la gradul de colonel, dar era 
declasat. La una din inspecţiile pe care le făcea prințul Ferdinand, 
ca inspector general al armatei (5/18 Septemvrie 1911), i s'a dat 
să comande, în regiugea Nucetului (Dâmboviţa), o brigată mixtă ; 
așa-i tremurau mâinele încât nu a putut nici să ieie plicul din 
mâinele Prințului, până ce nu a venit G. Moruzi şi i-a ţinut bra- 
tul. Zadarnic să adaog că a fost foarte slab în comanda acelei bri- 
gade. In 1913, s'a făcut bolnav ca să nu treacă Dunărea, iar în 
timpul marelui răsboiu comanda un lagăr de prizonieri sau ins- 

pecta mai multe lagăre. Şi era încă ofiţer activ! ?! In această 
din urmă calitate a venit odată la Vorniceni, unde comandam 
Regimentul 55/67 Infanterie, şi mi-a telefonat dela primărie, in- 
„vitându-mă să vin să mă prezint lui. li am răspuns că n'am nimic 
a face cu internații civili sau cu prizonierii de răsboiu. N'am făcut 
bine, dar prea m'a desgustat ambuscarea neruşinată a acestui ofiţer 
atât de bătăios în vorbe şi atât de laș în fapte. După întregire a 
fost senator în timpul primului guvern Averescu dar a rămas tot 
veşnic lipsit de bani. 

Comandant de baterie aveam pe căpitanul H., un grec ţicnit 
şi plin de ifose, cu desăvârşire lipsit de calităţile necesare unui 
comandant de baterie de elevi şi care și el a avut de altfel o pur- 
tare cât se poate de slabă în marele răsboiu. Ca și maiorul ajutor, 
dar cu mult mai puţină grobienie, însă cu mai multă laşitate (maio- 
rul nu se răsbuna când la o grosolănie căpăta câte un răspuns 
obraznic dar meritat, pe când H. se răsbuna întotdăauna), uza şi 
abuza de pedepse. 

Ofiţeri la baterie aveam pe locotenentul Mircea Botez (însăr- 
cinat şi cu aprovizionarea. Era frate cu Eugene Botez (Jean Bart), 
sa purtat foarte bine în răsboiu fiind decorat cu Mihai Viteazul 
şi a murit de un anevrism pe când făcea o plimbare călare) un 
excelent instructor şi un om de inimă, și alt locotenent, bun ma- 
tematician, bun flautist, totdeauna sclivisit şi cu frica de a-i se 
murdări hainele, ghetele de lac sau mănușile impecabil de albe, 
dar având repulsiune pentru grajduri și nefiind tocmai o stană de 
piatră din punctul de vedere al caracterului. O ducea de altfel 
prost şi cu maiorul ajutor şi cu H., pe cari manierismul lui exa- 
gerat îi scotea din fire. Cu desăvârșire lipsit de calităţile unui ofi- 
ter de front, dar prea bun technician, a servit în timpul răsboiului 
la ministerul munițiilor, unde a fost colaborator al lui Vintilă Bră- 
tianu, care nu avea în urmă o bună părere despre dânsul. După 
intrarea în București, la 1 Decemvrie 1918, a scris „generalului 
Berthelot, cerându-i ca să intervină la Paris, conform unei promi- 
siuni ce i-ar fi făcut generalul Lafond, spre a fi invitat de gu- 
vernul francez ca să ieie parte în suita mareșalului Foch la intra- 
rea triumfală a acestuia în Paris, în capul armatelor aliate. Ber- 
thelot mi-a arătat scrisoarea, căreia bine înţeles nu i-a dat nici o 
urmare, Şi în această ocaziune ca şi în altele, unii camarazi ro- 
mâni, din fericire puţini la număr, mă puneau, atunci când eram 
ofiţer de legătură pe lângă Aliați, în situaţiune falșă, căci pe de o 

parte se dovediau lipsiţi de tact și nu puteam contesta. faptul, iar 
pe de alta eram umilit ca să o constate străinii. 

Inspector de studii aveam pe căpitanul Gh. Toplicescu, din 
geniu, un om cult şi civilizat, care ne făcea şi cursul de geografie 
militară. i 

Elevii ambilor ani alcătuiau o baterie de şase tunuri. Gradaţi 
ai bateriei erau elevii anului al II-lea, luaţi după clasificaţie. Ser- 
gentul major (şeful promoţiei din anul II) era D. Marțian, care 
după aceia a servit sub ordinele mele la biuroul operaţiilor din 
Marele Stat major în anii 1914—1916. Era un element bun, bine 
crescut, pasionat pentru scrimă şi dacă, câte odată, era cam pripit, 
nu ajungea la conflicte nici cu noi nici cu şefii noştri. Sergentul 
furier era Tr. Râpeanu. Provenit dela trupă, era un om de o 
deosebită fineţă de sentimente şi avea o creştere foarte bună ; s'a 
stins în primii ani de ofiţerie. Şeful meu de tun era elevul sergent 
Ştefan Orescovici, care făcea câte odată gură dar avea inimă bună 
şi era un om liniştit şi muncitor. Şi el a servit, ulterior, sub mine 
ca şef de diviziune la cursul căpitanlor aspiranţi la gradul de 
maior în anii 1921 şi 1922. Ca şef de clasă şi în curând brigadier 
furier nu aveam brigadier pe cap. De altfel relaţiile dintre elevii 
ambilor ani, cu prea puţine excepţii, erau bune şi nu erau de loc 
de la inferior la superior. 

Afară de acești șefi permanenţi mai aveam pe doctorul An- 
dreescu (care ne făcea şi cursul de igienă), un om bun, blând, cam 
apatic şi cuprins de o boală de care suferiau mulţi medici militari: 
frica sau convingerea că cel ce se prezintă la vizită este un «chiu- 
list». In fine mai era personalul zis de zi, compus din: căpitanul 
de săptămână, ofiţerul de zi şi sergentul de zi. 

Serviciul de căpitan de săptămână era îndeplinit de căpitanii 
din cadrul şcoalei. In afară de acei deja numiţi mai erau: Neculai 
Vasiliu (fiinţă ştearsă, care ne preda şi cursul de material de ar- 
tilerie), Octav Boian (fire pornită și pripită, căutând totdeauna 
prilej de a certa pe subalterni; căzut prizonier cu o bună parte 
din brigada sa, în toamna 1916, la Agăș, din cauza, se zice, a ne- 
luărei de elementare măsuri de siguranţă; ne preda cursul de 
fortificaţiune), Dumitru Iliescu (despre care voiu mai vorbi. 
Deştept, viu, foarte bun profesor, era foarte temut de toţi din 
cauza severităţii sale în darea notelor; politicos, nu căuta greșala, 
nu sâcâia ca alţii. Toată lumea vedea într'ânsul viitorul şef şi 
îndrumător al artileriei. In anul al doilea ne-a predat mecanica 

raționată) şi Ştefan D. Mihail (om civilizat, cult; ne preda geo- 
metria descriptivă). 

Precum am spus: în acelaş local şi sub acelaș comandament 
erau şi sublocotenenţii elevi ai școalei de aplicaţie. Prezenţa Jor în 
aceiași şcoală făcea să existe o strânsă legătură între promoţiile 
succesive de ofiţeri, care se regăsiau, deşi în clase deosebite, mereu 
pe băncile aceleiași şcoli, trăiau împreună şi se cunoşteau bine. 
Ofiţerii-elevi erau, în imensa lor majoritate, buni camarazi faţă 
de noi şi nu făceau nici un caz de distanţa ce desparte în ierarhia 
militară un ofiţer de un elev. Mulţi dintr'ânşii, mai ales dintre cei 
mai deştepţi dar mai puţin muncitori, recurgeau la noi spre a le 
face desemne și planşe. Am făcut şi eu planşe pentru veselul şi 
amuzantul VY. H., deştept, capabil, dar mult mai preocupat de jocul 
de bacarat și alte jocuri de cărţi (juca chiar în şcoală în orele de 
meditaţie) decât de planșele anexe la praectele ce avea de făcut. 
Acești sublocotenenţi făceau serviciul de ofiţeri de zi. Ei erau 
de obiceiu puţin severi, afară de unii, ca G. D., cari ne 
plictisau şi erau cu atât mai plicticoși cu cât, D. spre pildă 
era dintre acei pe cari-i îi vedea rău maiorul ajutor şi-i pedepsea cu 
câte unul sau două servicii peste rând. Cum D. nu lipsia nici 
odată a lua asemeni suplimente îl supranumisem : cel de săptămână. 

Sergentul de zi era un elev gradat din anul al doilea. 

In afară de acei menţionaţi, mai aveam ca profesori şi ins- 
tructori pe următorii: Lt.-colonel I. C. Istrati, adjutant regal, 
profesor al cursului de tactică ; cam satisfăcut de persoana sa dar 
om de omenie, dorind binele ; făcea un curs pur teoretic și anost. 
Căpitanul Scarlat Panaitescu, supranumit: Şarpele cu ochelari, 
om cult, visător, devotat științei, sever în aprecierile sale, dar gata 
totdeauna a discuta și a se convinge; ne făcea cursul de calcul 
diferenţial și integral. Căpitanul C. Sclia, lipsit de orice autoritate 
faţă de elevi, ne făcea un curs mai mult de cât mediocru de fizică 
matematică, încurcându-se de obicei în calcule (ce deosebire între 
cursul lui şi cel al lui D. Many la Școala de poduri!). Având 
poate și mai puţină autoritate dar făcând un curs excelent și 
foarte reuşite experienţe de laborator, era profesorul de chimie, 
“căpitanul farmacist C. Stabil. Cum cunoşteam foarte bine chimia 
de pe urma severităţii lui Anastasiu dela liceul din laşi şi a 
lecţiilor Doctorului Saligny dela Şcoala de poduri, mă aşezam, de 
-obiceiu, în orele lui, în fundul amfiteatrului şi cetiam romane. In 
clasă era sgomot, căci Stabil era incapabil, cu toate cele trei trese 

ale sale, să impună respect elevilor. Odată eram adâncit în cetirea 

unuia din romanele lui Alexandru Dumas, care m'au pasionat 

mult atunci, când mă chiamă Stabil la tablă, mă întreabă de ce 

nu ascultam lecţia şi-mi cere să-i repet ceeace a spus. I-am răs- 

pypg că nu ştiam despre ce tratase, dar dacă-mi va spune, cred 
că voiu şti să expun subiectul. Era chiar începutul chimiei organice. 

` I-am expus atunci teoria hidrocarburelor, am trecut la benzen şi 
era să trec mai departe, când m'a întrerupt şi mi-a spus: dar D-ta. 
ştii chimie multă, Domnule, ce mai cauţi aici ? Unde-ai învăţat ? 
Ii am spus. Mi-a pus nota 20 şi cu această notă am rămas tot 
timpul. Dar, lucru mai plăcut, m'a numit şeful său de lucrări şi 
mi-a dat cheia laboratorului, unde am putut petrece astfel multe 
ceasuri liniștite cetind romane, mai ales istorice, englezeşti sau 
franțuzeşti, în loc de a fi nevoit să stau în curte sub un soare 
torid sau în sălile de meditaţie cu aer îmbâcsit. 

Pentru geometria analitică aveam pe puţin simpaticul și cu 
desăvârşire lipsitul de caracter căpitan Teodor Georgescu, supra- 
numit : Pârjoală. Făcea un curs mizerabil (mai ales pentru mine- 
care avusesem pe Haret ca profesor), pur teoretic și pe care nu 

"era de loc stăpân. Lipsa lui de caracter am constatat-o și ulterior 
când, după ce făcuse nişte vagi studii la școala de stat major din 
Belgia, a fost stagiar la Marele Stat major, odată cu promoţia mea. 
din Şcoala de răsboiu şi când a fost prins de noi cu minciuni şi 
încercând să arunce o vină cu totul neîntemeiată asupra lui E. O. 
Ballif. In timpul răsboiului a fost cu totul nul şi a fost nevoie a-i se 
lua comanda.. Lui sau mai bine zis la adresa lui s'a făcut o mani- 
festaţie la sfârşitul anului școlar. S'au adunat toate cursurile lui 
Pârjoală (cursurile se litografiau şi se distribuiau gratis elevilor); 

„erau voluminoase şi mi se pare că foarte multe nu-şi aveau nici 
foile tăiate. Cursurile astfel adunate au fost aruncate în... W. C. 
Era evident o lipsă de respect şi chiar o atingere a disciplinei, dar 
chiar după trecerea a atâţia ani de atunci socotesc manifestarea 

„meritată. Mi s'a spus ulterior, dar nam avut mijlocul să con- 
trolez faptul, că maiorul ajutor ar fi fost de departe martor al 
scenei şi că atunci când a venit Pârjoală la şcoală i-ar fi spus de 
ce stimă se bucură. Ar fi vrut Pârjoală să facă gălăgie, dar nu l-a 
lăsat maiorul, care a găsit astfel încă un motiv pentru a lua pe 
Pârjoală peste picior. i 

Profesor de limba franceză era foarte civilizatul şi cultul că- 
pitan G. Exarcu. Tot aşa de simpatic, deşi neavând aceiaş vitali- 
tate şi nici aceiași prestanţă, era profesorul de limba germană, 
căpitanul Dionisie Şoltiș, Veterinarul căpitan R. I. Nicolaescu ne 
fccea cursul de hipologie. 

Ca instructori aveam: la călărie, la început, pe bătrânul 
Mahala, prin mâinele căruia trecuse aproape toată ofiţerimea ro- 
mână. Deşi era în ţară de peste 40 ani, vorbea o românească 
«cu totul sui-generis. După dânsul am avut pe căpitanul Roni, că- 
lăreţ pasionat şi foarte bun instructor. Pentru conducerea cailor 
împerechiaţi aveam de instructor pe Mircea Botez, despre care am 
vorbit, cu care am făcut şi şcoala de baterie înhămată ; el avea 
glasul cel mai pătrunzător — nu puternic — ce am auzit. Glasul 
său acoperia ușor sgomotul bateriei în plin galop şi acest sgomot, 
cu vechile tunuri Krupp Model 1879, numai mic nu era. Ca ins- 
tructor de infanteria și ajutor la cursul de geografie aveam pe lo- 
cotenentul I. Pavelescu, care a ajuns mai târziu director al Insti- 
tutului geografic al armatei. Instructor de scrimă aveam pe un 
belgian, H. Pipart, un beţiv strașnic dar un foarte bun instructor. 
Mai trăeşte şi azi (1933) şi patruzeci şi mai bine de ani de bău- 
tură nu-l împedică a da şi acum lecţii de scrimă, foarte apreciate 
de specialişti. Regulamentele le învăţam cu locotenenţii instructori. 
Elevii proveniţi din liceele militare aveau un mare avantaj asupra 
noastră, căci învăţaseră în acele licee mare parte dintre ele. Pen- 
tru învăţarea materialului de armament, şcoala dispunea de nu- 
meroase modele reduse, de piese secţionate, etc. 

Programul zilnic era următorul : Goarna suna deştentarea la 
ora 5. Până la 5,30 trebuia să ne spălăm, să ne îmbrăcăm şi să ne 
facem paturile. La 5,30 se făcea apelul în curte ; unde rece mai 
era iarna ! De la 5,30 la 7,30 stam în meditații pentru a ne pre- 
găti lecţiile şi pentru unii spre a-şi continua somnul. La 7,30 
luam cafeaua cu lapte cu un sfert de pâine, iar în post ceai cu rom 
şi pâine. Urmau trei ore de curs, cu câte zece minute de repaos 
între ele, de la 8 la 11,20. Cursurile erau în general bine făcute 
deşi aproape exclusiv teoretice şi chiar aplicaţiunile ce se făceau 
fiind pur formalistice. Ce se învăţa însă se învăţa temeinic și o 
cauză era faptul că orice notă slabă sau rea atrăgea automatic după 
ea: consemn, arest sau închisoare. De altfel pedepsele curgeau 
şi la apelul de 11,30, cetirea lor lua mult timp. Cel mai mic lucru: 
un nasture care nu lucia destul, o notă slabă, o mişcare greşită la 
instrucţie, atrăgea pedeapsă. Şi numărul zilelor de pedeapsă era 

atât de mare încât, faţă de capacitatea mai mică a localurilor dis- 
ciplinare, erau totdeauna restanţe de executat. Depindea de elevul 
sergent furier ca să execuţi sau nu pedeapsa sau să o execuți numai 
parţial. În anul al doilea, când am fost eu sergent-furier, luasem, 
cu de la mine putere, măsura de a reduce la toţi cei pedepsiţi 
pedeapsa proporţional cu numărul zilelor de pedeapsă şi cu capa- 
citatea localurilor disciplinare. Comandanții de baterie nu s'au in- 
teresat niciodată de această cestiune şi bineînţeles că noi nu le am 
atras niciodată atenţia. Nu era foarte cinstit dar era o supapă de 
siguranţă faţă de ploaia de pedepse ce cădea, mai ales asupra co- 
daşilor. Şi stările pe care le-am apucat eu erau în progres sensibil 
faţă de ceea ce fusese în trecutul foarte apropiat, când aceste pe- 
depse te urmăriau o viaţă întreagă, căci, până ce generalul Laho- 
vari desfiinţase aceasta, ele erau irecute în memoriul de ofiţer. 

Am scăpat cu trei pedepse: odată două zile de arest, pentru 
că nu m'am deșşteptat la semnal ; altă dată patru zile arest pentru 
că laptele a fost ars (sergentul furier era însărcinat cu suprave- 
gherea bucătăriei) şi a treia oară patru zile arest, de la Roni, pen- 
tru că un elev, care era în repriza mea de călărie, a scăpat calul 
care fugia prin manej tocmai când intra Roni. 

Iată o pildă de chipul cum se pedepsia: cei din secţia de 
marină din promoția dinaintea mea, ca să se arate adevăraţi mă- 
rinari, 'şi-au ras mustăţile. Când îi a văzut maiorul ajutor, cu 
toate că regulamentul nu opria raderea mustăţilor, i-a băgat pe 
toţi la închisoare, cu ordin ca să steie acolo până ce le vor creşte 
mustăţile la loc. Ca protestare, mărinarii s'au apucat să-şi radă şi 
sprâncenile. Urlete din partea aceluiaş când i-a văzut așa şi trans- 
ferarea lor de la închisoare la carceră. 

Unul din motivele de pedepse mai aspre erau bolile venerice. 
Cum se constata, cu ocazia inspecțiilor medicale, că un elev era 
bolnav de o asemenea boală, el era trimes drept la carceră sau la 
garda pieţii (închisoarea garnizoanei); ceea ce era pur și simplu 
sălbatec. În această privinţă se datorește mult lui Al. D. Sturdza 
(trădătorul), care fiind, câțiva ani mai târziu, comandant al com- 
paniei elevilor din Şcoala militară de infanterie şi cavalerie, a făcut 
să se desființeze, în toate şcolile militare, pedepsirea fără rost, să 
se introducă un curs de educaţie militară adevărată (nu cum ni-l 
făcea nouă maiorul ajutor); deasemenea a introdus educaţia sexuală 
prin medici și a dat elevilor putinţa de a ieşi mai des în oraș. 

După apelul de la ora 11,30, cetirea ordinelor de zi şi a pe- 
depselor, urma dejunul, Ja care aveam, ca şi seara, hrană îndestu- 

lătoare și bună. După o recreaţie de o oră, urma o nouă meditaţie 
şi apoi un curs până la ora 15. De la 15 la 18, aveam instrucţie, 
scrimă și călărie, Instrucţia era mai mult un «drill» tinzând a ne 
face să executăm mişcările automatic şi cu ansamblu. Unele din 
şedinţele de instrucţie, anume acele de serviciu la gurile de foc, 
erau un adevărat chin prin uniformitatea ce se cerea în mişcări, 
care se repetau nu ştiu de câte ori. Ceea ce agrava chinul acestor 
şedinţe era faptul că H. se enerva repede şi atunci auziai: Cutare ! 
atâtea zile de închisoare! Ai să te faci ofițer în artileria română 
(artileria română zisă pe nas şi cu triluri) când 'mi-oiu rade mus- 
tața dreaptă! (purta atunci mustăţi lungi de palicar grec, pe care 
le-a scurtat mai târziu). Iar de sus de la fereastră, maiorul ajutor, 
care privea, curăţindu-și unghiile, sbiera din când în când: Numă- 
rul cutare ! de la tunul cutare ! patru zile închisoare ! Nu este de 
mirare că în această încrucişare de pedepse, unii se zăpăciau şi 
greşiau, mai ales că observaţiile şi pedepsele cădeau cam totdeauna 
asupra aceloraşi. 

Pregătirea avea în vedere mai ales părăzile (în special cea 
de 10 Mai) şi inspecţiile Regelui. Am luat bineînţeles parte la toate 
parăzile, dar oricât am fi fost impresionați de dânsele am fost şi 
mai impresionat de parada degradării unui administrator în curtea 
cazărmei Malmaison, Și acum văd pe vinovat, cu faţa pământie, 
trecut după degradare prin faţa noastră. 

«Drill»-ul este necesar, mai ales pentru Români, dar exclusi- 
vitatea lui făcea că nu eram de loc pregătiţi pentru rolul nostru 
de răsboiu, cum nu eram pregătiţi pentru rostul de instructori. In 
cei doi ani cât am fost în şcoală, afară de câteva şedinţe de baterie 
înhămată — şi aci numai mişcări de ordine strânsă — şi de două 
şedinţe de tragere în ţintă cu pușca — și acestea ca vai de ele — 
nu am făcut nici o aplicaţie de regulamente tactice. Am ieşit ofiţer 
fără să fi văzut vreodată, chiar în curtea şcoalei, desfășurându-se 
măcar un pluton în trăgători, fără să fi făcut vreodată serviciul în 
campanie sau să fi lucrat la întărituri, fără să fi tras vreodată cu 
tunul altfel decât cu stupile (capse) în curtea şcoalei ! Şi în această 
privință Alexandru Sturdza a făcut să se realizeze mari şi reale 
progrese, punând instrucţia pe adevăratul ei teren, al pregătirei de 
răsboiu şi pregătind pe viitorii ofiţeri pentru rolul de instructori şi 
de educatori. 

După călărie sau scrimă urma masa de seară; în recreaţia 
ce urma dansam. Treceam apoi din nou în sălile de meditaţie până 
la ora 21, când se făcea în curte apelul de seară şi rugăciunea. 

Aveam apoi vre-o 20 minute, pentru a ne curăţi hainele, cismele 
şi gradaţii pentru a face inspecţie elevilor negradaţi din subîm- 
părţirile lor. Deşi mai omenoase ca în trecut, aceste inspecții erau 
făcute destul de brutal. Mult depindea de omenia gradatului şi în 
această privinţă trebuește spus că, afară de una sau două excepţii, 
gradaţii noștri nu abuzau de drepturile lor. Fiind înaintat curând 
brigadier (lanuarie 1898) am scăpat de această corvoadă cum am 
scăpat şi de îndatorirea de a face planton noaptea în dormitor. 
La, 21,30 suna stingerea şi trebuia să ne culcăm, ceea ce făceam 
cu plăcere după 16!/2 ore de lecţii, instrucţie, etc. Dacă nu venija 
maiorul ajutor să sbiere în dormitor, atunci dormiam duși până 
dimineaţa. 

Duminica, deșteptarea suna la ora 6 — bună mai era ora 
suplimentară de stat a lcne în pat! Apoi ne duceam la bărbier — 
tot lui Alexandru Sturdza se datoreşte inovaţia obligării elevilor 
de a se bărbieri singuri. După pustarea de dimineaţă mergeam pe 
rând la baie, la spitalul militar, sau la biserică. La 11,30 avea loc 
apelul şi inspecția acelora învoiți a merge în oraş (în principiu 
toţi acei nepedepsiţi în cursul săptămânei) a căror număr se reducea 
mult de maiorul ajutor, dară potcoava săbiei sau duriţa pintenului 
nu străluceau deajuns sau dacă i se părea că ţinuta nu era aşa cum 
trebuia să fie. Noroc că Aronovi”i mai dădea câte o ieşire generală. 
Se dădeau foarte rar învoiri de a sta în oraş peste ora stingerii. 
Acei cari aveau note îndeosebi de bună erau învoiţi a ieşi și Joia 
între orele 18 şi 21; dar eram foarte puţini cari beneficiam de 
această ieşire. 

Trecând acum la elevi și la starea noastră de spirit trebue 
să încep printr'o mărturisire și anume că nici eu nici mulţi dintre 
camarazii mei nu îmbrăţişasem cariera armelor din vocaţiune pro- 
prie ci mai mult din alte temeiuri. Că. la mine cel puțin, a devenit 
mai târziu o vocaţiune este adevărat, dar cât am fost în şcoala 
militară nu a fost așa. Ca şi mulţi alţii am îmbrățișat cariera ar- 
melor după sfatul părinţilor; alţii au făcut-o din calcul. căci pe 
atunci dintre -arierele de salariaţi ai Statului, cariera ofiţerească 
era cea mai sigură şi era aproape cu totul ferită de efectele 
politicei. În marea majoritate mu aveam mijloace sau aveam 
mijloace foarte restrânse (eu nu am avut ca bani de buzunar decât 
cinci lei pe săptămână ; pentru mijloacele Tatei era însă mult şi 
asta). Afară de mine şi de un fiu de general, toţi elevii proveniau 
din mica burghezie sau chiar din muncitorime. Educaţia, cu mici 
excepţiuni, nu lăsa de dorit şi exista în general mai multă 

cinste în atmosferă ca în liceele prin care trecusem. Disci- 
plina de fer, la care eram supuși, era bună. Ceea ce imput, 
din punctul de vedere educativ, şcolilor militare din acea vreme, 
era rigiditatea aplicării regulamentelor, unilateralitatea vederilor, 
tinzând a separa în viaţă pe militari de civili şi lipsa desăvârșită 
de convorbiri sau de cetiri care să desvolte, în viitorii ofiţeri, dra- 
goste pentru cariera lor şi comprehensiune pentru măreţia abstrac- 
ției de sine pe care această carieră o cere continuu. Apoi nu se 
desvolta de loc personalitatea. cerându-rni-se să fim doar nişte 
executanţi pasivi ai ordinelor primite. Dar să mă întorc la noi. 

La început leșenii — adică acei cari veniau de la liceul 
militar din laşi — se strângeau la un loc, Craiovenii deasemenea 
(între elevii ambelor licee militare era o diferenţă destul de 
sensibila, cei veniţi de la Iaşi fiind în genere mai fini şi mai 
bine educați) iar noi civilii, proveniţi din şcoli deosebite, nu cam 
ştiam cum să ne strângem, mai ales că dacă era oarecare separatism 
între leşeni și Craioveni, ei se uniau spre a ne lua pe noi civilii 
peste picior. Certe sau persecuții nu erau, dar zeflemea berechet, 
cel puţin la început. Repartizarea pe tunuri, după înălţime, dea- 
valma cu cei din anul II, a făcut ca să ne contopim destuţ de 
repede. 

Promoţia noasiră era o promoţie mijlocie. Faptul că din 
52 câţi am devenit ofiţeri, la 1 Iulie 1899, 15 au ajuns la gradul 
de general se datoreşte împrejurărilor de după răsboiu şi mai 
ales nerezistenţii șefilor armatei și a oamenilor politici la desmă- 
tata goană după galoane ce a avut loc după răsboiu. 

Fiind reușit întâiul la examenul de admitere, am fost numit 
şef de clasă şi înaintat, în Ianuarie 1898, brigadier furier. Ca atare 
aveam răspunderea menţinerii ordinei în meditaţie şi în clasă și 
eram acela prin care inspectorul de studii comunica clasei diferite 
dispoziţiuni. Eram prea riguros şi nu aveam supleţa necesară şi 
dacă dedeam pilda de exactitate şi de muncă nu am ştiut a mă 
apropia de camarazi. Azi, cred că mi-ar fi făcut bine să fiu în 
front şi nu înaintea lui, cu atât mai mult cu cât la început nu 
aveam nici o ideie de regulamentele militare. Am căpătat însă 
o oarecare experienţă de a comanda altora egali cu mine, expe- 
riență care mi-a fost de folos ulterior. Trebuie să spun că am avut 
binevoitorul concurs al camarazilor şi al profesorilor; aceştia din 
urmă apreciindu-mă pentru că învăţam bine, lucru ce-mi era ușor 
pentru că multe cursuri nu erau decât o repetare a celor învăţate 
în Şcoala de poduri şi şosele. ; 


Vi 

In ieșirile de Duminică și de Joi vedeam pe Tata, care stătea 
atunci într'o cameră mobilată din casa Olbrich, precum şi pe toate 
rudele și prietenii arătaţi până acum. In plus am fost la G. Vă- 
sescu, Acesta era fiul lui Alecu Grigoriu (care făcuse parte din 
Comisia Centrală din Focșani pe care o prezidase bunicul meu. 
El își schimbase numele din Grigoriu în Văsescu, spre a relua 
vechiul nume de familie. Tata cam ridiculiza această schimbare 
de nume, care a fost acum în urmă (1933) justificată de Artur 
Gorovei într'o comunicare la Academie) şi era o cunoștință a Tatei 
de la liceul din Toulouse. Pe atât de liberal convins pe cât fusese 
Tata de conservator, au avut amândoi nesfârșite discuţiuni poli- 
tice, fără a ajunge însă să se convingă unul pe altul. Om de 
inimă şi de onoare, G. Văsescu a fost un credincios prietin Tatei 
şi l-a ajutat, împreună cu I. Bianu, să-și creeze o nouă situaţiune. 
G. Văsescu avea o admiraţie fără margini pentru familia I. C. 
Brătianu și mai ales pentru Ionel I. C. Brătianu, căruia îi era de- 
votat cu trupul și cu sufletul, iar I. Bianu, era, precum este în 
deobște cunoscut, un credincios admirator și colaborator al lui 
D. A. Sturdza. Mulțumită intervențiilor lor, Tata fu numit, pe 
ziua de 1 Aprilie 1898, oficialmente ajutor arhivar în Ministerul 
Afacerilor Străine, fiind însă însărcinat cu lucrări speciale. Ti- 
tiul său de bacalaureat nu îngăduia să i se deie o funcţiune ofi- 
cială mai mare. Tata putu astfel, mulţumită acestor doi prieteni 
credincioși, să înceapă, la vârsta de 44 ani, o carieră în care curând 
se distinse prin munca sa sârguincioasă şi prin capacitatea sa. 
Mai avu, nu-i vorbă. multe piedici de învins din cauza caracte- 
rului său întreg și neșovăelnic și dacă această întregime și ași a- 
dăoga chiar și incapacitatea de abdicare a părerilor i-a adus încă 
nemulțumiri, prestigiul său a rămas întreg și s'a afirmat din ce 
în ce mai mult și ca istoric și ca specialist în cestiunea, graniţelor. 
Unor prieteni, cum au fost I. Bianu şi G. Văsescu pentru Tata, 
nu li se poate mulţumi prin cuvinte, oricât de elocvente și de sim- 
tite ar fi ele. 

G. Văsescu fusese ofițer de artierie și regreta mult că, în- 
trun moment de supărare contra lui Iacob Lahovari, îşi dăduse 
demisia. Se interesa mult de studiile mele şi mă chestiona despre 
multe şi mărunte de fiecare dată când mă vedea. 

Prin luna Noemvrie 1897, fiind câteva cazuri de febră ti- 
foidă, şcoala a fost închisă. Am plecat la Bacău, unde Mama 
sta atunci într'o cameră la hotel Central (azi oficiul telegrafo- 
poştal). Mişa Sturdza și buna și prietenoasa sa a doua soție m'au 

luat în gazdă la ei şi tot în gazdă la ei am stat în vacanţa Cră- 
ciunului. : 

Anul I-iu a trecut repede. La finele primăverei am avut ins- 
pecţia anuală a Regelui Carol. Aceste inspecții erau pregătite 
dinainte până în cele mai mici detalii şi aveau de rezultat că 
instrucţia era îndreptată şi mai mult spre mișcări de paradă. Ele 
nu prezintau lucrurile sincer. Așa de pildă cei mai slabi dintre 
elevi erau ascunși în pod şi la inspecția din 1898, pe când făceam 
instrucţie în faţa Regelui în curte, am văzut că, din spatele Rege- 
lui, căpitanul G. Exarcu făcea semne amenințătoare spre cineva 
care era în spatele nostru și mai sus. Am crezut că era vreun soldat 
care se arăta neîmbrăcat ca lumea pe sala dormitoarelor noastre. 
Când colo, am aflat imediat după inspecţie, că era camardul nostru 
de clasă F. care, fiind închis în pod, cu alţi indezirabili, scosese 
capul pe ochiul de bou din apropiere şi nu-l mai putea trage 
înapoi; şi ce era mai grav e că avea boneta de elev pe cap. Regele 
nu a văzut sau s'a făcut că nu vede. O altă întâmplare cu ocazia 
unei inspecții a Regelui cu un an sau doi înainte a fost următoarea: 
intrând într'o sală de clasă unde se ținea examen de calcul dife- 
renţial și integral sau de mecanică, s'a prezentat Regelui catalogul 
spre a hotărî elevul care să fie examinat. Regele, dând de numele 
lui Moruzi (Paul Moruzi, fratele generalului Georges Moruzi), 
acesta fu scos la tablă şi, conform chipului cum se făcea examenul 
atunci, trase din urnă un bilet pe care era scrisă cestiunea pe care 
urma să o desvolte. Paul Moruzi habar n'avea de acea cestiune 
şi de fapt nu cunoştea din tot cursul decât o singură cestiune. Cu 
o admirabilă îndrăsneală o desvoltă pe aceia, cu preciziune şi cu 
o generoasă înscriere de calcule pe tablă. Nimeni nu relevă faptul 
că Moruzi trata altceva decât ceea ce trebuia, iar Regele văzând 
siguranţa lui Moruzi şi, probabil, ne mai amintindu-și de aceste 
cestiuni, dacă le învățase vreodată, a spus: «pun, pun, tomn 
Moruzi, eu tau nota touăzeci la tumta». Şi cu 20 a rămas Moruzi 
la acel examen. De altfel inspecția ţinea mai multe ore şi Regele 
trecea peste tot, în sălile de meditaţie, în cele de clasă, în dormi- 
torii, la grajd, la manei şi termina în sala de mâncare, unde gusta 
din mâncarea noastră. Pe mine m'a recunoscut după asemănarea 
cu Tata. 

In timpul examenelor am avut un puternic acces de febră 
palustră. Dându-mi-se, de caporalul sanitar, o doză prea mare 
de sulfat de chinină, am căpătat o intoxicație şi am fost transportat 
apoi, în stare de nesimţire, la spitalul militar. După câteva zile 

am putut să mă prezint iar la examene, la care nu am mai răs- 
puns așa de bine ca la cele dintâi. Dar nu numai aceasta a făcut 
ca să fiu clasificat al doilea la sfârșitul anului. I. Sichitiu, care 
ieşise întâiul, şi care deveni astfel sergent-major, pe când eu 
deveneam sergent-furier, învăţa foarte bine (fusese totdeauna în- 
tâiul în clasa lui) şi direcţia şcoalei căpătase convingerea că, 
fiind fost sergent major și în liceul militar din Craiova era mai 
apt ca mine pentru funcţia de sergent major; i se dădu deci, cu 
drept cuvânt, o notă mai mare la aptitudine şi cred că bine s'a 
făcut. Fiind ulterior ofiţer de infanterie am înaintat maj repede 
ca dânsul și l-am avut în subordine, în două veri, când comandam 
cursul de informaţie a căpitanilor aspiranţi la gradul de maior, 
când mi-a dovedit cunoștințe temeinice și destoinicie în condu- 
cerea aplicaţiunilor tactice pe hartă şi pe teren. 

După luna de concediu, petrecută la Mişa Sturdza, la Poiana- 
lui-lurașcu şi la Geoseni, la Tache şi Alice Lecca, m'am prezentat 
pentru stagiu la Regimentul 2 Geniu, la Focșani. Regimentul a- 
cesta era comandat atunci de colonelul Gr. Crăiniceanu (generalul 
de mai târziu), care era spaima tuturor prin ordinele, contra ordi- 
nele și pedepsele cari curgeau ca o ploaie cu răpăeli repezi. At- 
mosfera era o atmosferă de teroare. Norocul nostru, a fost ca ne-a 
trimes, în aceiaşi zi, la batalionul al doilea de săpători minari, care 
era în tabără la Cosmeşti. Acolo lucra la facerea unui cap de 
pod, în fortificaţie pasageră. după proectele lui Crăiniceanu. Ba- 
talionul era sub corturi la câţiva paşi, la Sud, de gara Cosmeşti 
Și avea de comandant pe maiorul Tiberiu Robescu. Inalt, bine le- 
gat, inspirând încredere, cult, având o educaţie aleasă și vânător 
“pasionat. era un comandant priceput şi inimos, iubit de ofiţeri şi 
de trupă. Cerea muncă, dar nu ne sâcâia. Cine ar fi crezut că 
tocmai el să-și capete moartea prin mână de soldaţi români? Co- 
mandant de brigadă fiind, într'una din diviziile care au luptat la 
Câmpulung, în toamna 1916, a fost împușcat, nu ştie de cine din 
mulțimea de soldaţi cuprinși de panică, cari fugeau pe podul de 
peste Prahova (şoseaua Târgoviştea-Ploești) şi pe cari a căutat să-i 
oprească. Avea de altfel! nevoie de mult tact, pentru că avea trei 
căpitani (compania de telegrafie, care făcea parte normal din fie- 
care batalion de săpători-minari, nu era prezentă), cu cari trebuia 
o mână ușoară dar foarte fermă. Erau: Seneca Segârceanu, M. 
Stejanu şi Ion A. Ghica. Cel dintâi, sclipitor de inteligent, fusese 
șef de promoție, dar, trăsnit. o dusese rău cu şefii săi, rămâsese 
-căpitan, și o ducea rău de tot cu Crăiniceanu. O boală incurabilă 

îl desfigurase și zeama viței de vie nu-i displăcea. Avea o dami- 
geană de vin în cortul său şi un număr de sifoane. La lucru se 
auzia, la fiecare oră, pe Segârceanu comandând: Alecule! Halba 
la linie! Şi Alecu, ordonanța, se prezenta cu un pahar mare de 
un litru, pe care-l golea Segârceanu. Era foarte hazliu și mulţi 
ani armata întreagă a râs de anectodele lui, care treceau din gură 
în gură şi erau nu numai sărate dar şi piperate. Zisei că o ducea 
rău cu Crăiniceanu. Acesta-l notase că bea. La următoarea zi ono- 
mastică a lui Crăiniceanu, Segârceanu se răsbună. La primirea 
care avu loc acasă la Crăiniceanu, acesta oferi lui Segârceanu, cu 
un surîs acru-dulce, un pahar de vin sau de liqueur. Segârceanu 
refuză, zicând că el bea numai lapte. Crăiniceanu porunci atunci 
să i se aducă un pahar cu lapte. Dar... ia lapte de unde nu era, 
căci Segârceanu pusese la cale cu ordonanţele colonelului, cari erau 
din compania lui, ca să nu se găsească lapte în casă. Şi apoi lasă 
pe Segârceanu ca să atragă atenţia tuturor asupra faptului că la 
Crăiniceanu se găseşte în casă vin şi liqueur-uri, dar lapte nu. 
Altă dată, fiind căpitan de săptămână, aştepta prin curte venirea 
lui Crăiniceanu, ca să-i deie raportul. Crăiniceanu veni, cum avea 
dese ori obiceiul, prin poarta din dos şi se duse drept la latrine, 
cari nu erau sau nu i se părură a fi așa cum ar fi trebuit să fie. 
Chemă pe Segârceanu şi înainte ca acesta să-şi poată începe ra- 
portul, îl apostrofă : «Ai dat cu nasul pe aci?» La care Segârceanu 
răspunse, foarte calm: «Nu, am așteptat ca să daţi Dv. mai întâiu». 
La lucrări, era foarte cald în vara aceia, Segârceanu purta o pălărie 
de paie cu margini mari, ca plantorii din ţările cu climat tropical 
Nu era regulamentar, dar Robescu se făcea că nu o vede şi, când 
se apropia el, Segârceanu îşi punea chipiul şi se încheia la bluză. 
Intr'un rând compania lui lucra călare pe calea ferată. Segârceanu 
ştia că într'o anumită zi Crăiniceanu era să treacă cu trenul spre 
Galaţi şi că se va uita la lucrări. Se aşeză pe marginea unui mic 
debleu al căei ferate şi se prefăcu că ceteşte un jurnal; apoi când 
trenul se apropie, ridică încet ochi şi, când văzu pe Crăiniceanu, 
salută pe acesta distrat ridicându-şi pălăria. Cum sosi Crăiniceanu 
în Galaţi îl şi pedepsi telegrafic cu nu ştiu câte zile arest. Altfel 
Sepârceanu se ocupa bine de compania sa şi se pricepea la toate. 
Celalt comandant de companie, Sterjanu, era şi el deochiat, dar nu 
avea hazul şi nici deşteptăciunea lui Segârceanu. Compania a 8-a, 
la care fusesem repartizat eu, era comandată de un văr primar al 
Tatei, Ion A. Ghica. Acesta-și făcuse studiile militare în Austria, 
fusese adjutant al lui Iacob Lahovari, când fusese ministru de 

răsboiu pentru prima oară, şi se gândia la chefuri și la ori şi ce, 
numai la slujbă nu. Trecea atunci printr'una din acele crize, prin 
care a trecut de mai multe ori în viaţa lui, de insuficienţă a veni- 
turilor şi ca urmare solda companiei sale era plătită cu mare 
întârziere. 

Ofițerii subalterni erau: Leon Cerkez, Toma Constantinescu, 
Dumitru Rădulescu, Dumitru Știrbey, V. Gălăşescu (care avea 
un mare talent de «diseur») şi Tache Ionescu, băeţi buni, cari 
ne-au primit prieteneşte pe noi elevii. 

Programul prevedea patru zile de lucru la tranșee, când am 
învăţat practic conducerea trasărei, săpărei şi căptuşirei lor, două 
dimineţi instrucţie de infanterie, când se făcea exclusiv ordinea 
strânsă, școala de companie şi de batalion, de care era nevoie ca 
să se pune trupa 'n mână, şi două după amiezi pentru spălatul 
rufelor și baie în Siret la Cosmești. Ofițerii şi elevii cari nu erau 
de serviciu Duminica puteau pleca de Sâmbătă seară. 

Puțin timp după noi au venit la Cosmeşti și cele patru re- 
gimente de roşiori, ca să facă exerciţii de înot și de trecerea apelor. 
Primul contact între roşiori şi noi a fost luat de subofiţeri, cari 
s'au întâlnit prin cârciume şi după câteva pahare de vin s'au luat 
la bătaie. Au urmat cercetări, etc. 

Ca să se arate că nu eram supăraţi, Robescu a poftit pe toţi 
ofiţerii de roșiori la o masă în tabără la noi. In vederea ei Ion 
Ghica a fost învoit să meargă la Galaţi spre a aduce șampanie. 
lată cum se aproviziona Ghica cu șampanie. Fiind la masă cu 
-cheflii cunoscuţi sau chiar puţin cunoscuţi, punea rămășag, pe o 
duzină de sticle de șampanie, că va bea o sticlă de şampanie pe 
nerăsuflate şi o făcea. Ghica s'a întors cu mai multe panere cu 
“şampanie, iar Segârceanu a asigurat aprovizionarea cu vin obişnuit. 
Se prevăzuse că va fi o întrecere la băut între băutorii mai rezis- 
tenţi ai noştri şi ai roșiorilor și se pregătiră şi unii și alţii pentru 
luptă. Masa a avut loc și fu foarte veselă. Se bău mult şi la fine, 
noaptea târziu, furgoanele noastre şi ale roşiorilor trebuiră să 
ducă pe mulţi ofiţeri de roşiori în cantonamentul lor. Geniştii, 
recte Segârceanu, Sterjanu şi Ghica, îi răpuseseră. Roșiorii vrură 
să-şi ia revanşa şi mai ales nu vrură să se dea bătuţi. Intorși în 
garnizoanele lor, brigada din Bârlad (regimentele 2 şi 4) ne pofti 
la o masă comună iar regimentele din Tecuci (1 şi 3) ne poftiră 
fiecare separat. Aflarăm că roşiorii își pregătiau băutorii de forţă 
şi că, în special un căpitan Marinescu, cunoscut băutor, era supus 

la un regim ad-hoc, fiind pus să mănânce multă ceapă şi supri- 
mându-i-se băutura. Nădejdea geniștilor era în Segârceanu, care 
a învins pe toţi, dar și Sterjanu și Ghica s'au ţinut bine. Mi-aduc 
aminte că de la una din mesele de la Tecuci, plecasem devreme 
să mă culc, în nu mai ştiu casa cărui ofiţer, unde am dormit tun 
până ce, disdimineaţă, un planton m'a trezit. Conform înţelegerei 
luate înainte, am trecut pe la cazinoul regimentului respectiv de 
roșiori ca să iau pe geniștii cari mai rămăseseră la chef, spre a 
ne întoarce cu trenul la Cosmești. Era în a doua jumătate a lu: 
August și soarele de abia se ridicase în zare. La cazinou, mulţi 
dormiau pe, și sub mese, Segârceanu continua să peroreze şi să 
bea. Când i-am spus că e vreme de plecare s'a urcat pe masă şi-a 
scos sabia din teacă şi, cu gestul cu care era arătat Regele Carol 
pe gravurile de pe dosul caetelor de şcoală de pe atunci, a în- 
“dreptat vârful săbiei spre unul din băutorii celebri ai cavaleriei, 
care dormia dus, şi a ţinut un speech arătându-și isbânda. 
Asemenea chefuri, asemenea glorificări a băuturei, când nu 
dădeau loc la scandal, nu erau rău văzute atunci (semnalul Regi- 
mentului 2 Geniu era pus pe cuvintele, de care erau oarecum 
mândri cei din regiment: Jancule, lancule, iar te-ai îmbătat !). 
Șefii de corp mai închideau ochii asupra scandalurilor și bătăilor 
provocate de anumiţi ofițeri arțăgoşi prin diferite localuri de 
noapte. Ofițerii scandalagii erau socotiți ca elemente, nu alese de 
sigur, dar de nădejde și bune pentru răsboiu, ceea ce experienţa 
răsboiului a arătat că nu era exact. Poate că în trecut, când luptele 
erau de scurtă durată și se dădeau de aproape, asemenea cheflii 
să fi fost capabili de scurte acţiuni energice. Cu schimbarea formei 
răsboiului, cu nevoia de a sta nemișcat ceasuri și chiar zile sub 
bombardamentul de artilerie foarte intens de azi, aceste elemente, 
— afară de câteva elemente excepţionale — s'au arătat fricoase 
şi incapabile de a îndura încordarea nervilor cerută de războiul 
modern. Şi este firesc ca nervii obosiţi ai unui chefliu să poată fi 
struniți momentan dar să nu sufere o încordare de mai lungă 
durată. Şi în Germania ofiţerii petreceau astfel până'n preziua 
răsboiului şi ofiţerii români cari și-au făcut studiile acolo, au re- 
întărit, la întoarcerea lor în ţară, aplecarea spre chefuri, care se 
micşorase întru câtva. Nu condamn chefurile, cari au și o lature 
bună, dar cred că abuzul şi mai ales glorificarea lor este un rău. 
În anul al doilea au fost câteva schimbări în cadrele şcoalei. 
Aşa maiorul ajutor a fost, cu folos, înlocuit în funcţia lui prin 
omul cult şi bine crescut care era maiorul C. Burghele; coman- 

dantul bateriei a fost înlocuit prin căpitanul M. Mihailide, un 
om de o natură cu totul opusă predecesorului său; el nu era însă 
destul de ferm. Spre sfârşitul anului a fost şi acesta înlocuit temporar 
de căpitanul de artilerie Ed. Polţer,.om slab pregătit şi grosolan. 
Lipsit de tact, exasperase pe elevi şi într'o zi la instrucţie, fără 
o prealabilă înţelegere dar cu o admirabilă unitate, la terminarea 
şedinţei, bateria elevilor a defilat într'un chip voit mizerabil. Stri- 
gäte, sbierete și raport lui Aronovici. Acesta veni în curte şi puse 
să defileze bateria în faţa lui. Detilarea a eşit impecabil. In loc 
ca să fie mulţumit că lucrurile au eșit așa, Polţer, după plecarea 
lui Aronovici, ne puse să defilăm din nou, în faţa lui. Defilarea 
eşi iarăşi prost de tot. S'a răsbunat consemnând, pentru Duminica 
următoare, toată bateria şi adăogând ca pedeapsă şi instrucţie pen- 
tru Duminică după amiază. Dar Aronovici i-a dat peste nas căci 
ľa obligat să fie prezent şi el la şedinţa de instrucţie din acea 
Duminică. Cu câteva săptămâni înainte de terminarea şcoalei s'a 
prezentat noul comandant de baterie, căpitanul D. Paşalega, cu 
care eram să fiu ulterior camarad de promoţie în Şcoala Superioară 
de Răsboiu, om cu bunăvoință, cu stăruință la muncă, dar şters. Ca 
instructor de infanterie, în locul lui Pavelescu, venise locotenentul 
I. Grămăticescu, un element bun, muncitor în felul sau, dar prea 
ocupat de exteriorul persoanei sale. 

In Martie 1899, muri subit Lascăr Catargi, vrednicul şef al 
partidului conservator şi destoinicul slujitor, timp de o jumătate 
de veac, al ţării. Paguba a fost îndoit de mare pentru că, pe lângă 
faptul că cu dânsul dispărea un om încercat, partidul conservator, a 
cărui existenţă începuse a nu mai avea rost, nu a găsit un şef având 
o destoinicie care că fi apropiat de departe pe a lui. G. Gr. Canta- 
cuzino, care i-urmă în şefia partidului conservator și formă atunci 
guvernul, era un om colosal de bogat, cumpănit şi chiar foarte 
restrâns în cheltucli, având ambiția de a fi şef de partid şi de 
guvern, dar, precum o arătară faptele, cu totul insufi-ient 
ca şef de guvern și bucurându-se în partidul său de o auto- 
ritate redusă, mai ales faţă de oameni ca generalul Gh. Manu şi 
P. P. Carp. Partidul conservator avea nevoie, spre a continua să 
fie folositor ţării şi a-şi justifica existenţa, să ţină seamă de evo- 
luţiunea statului și societăţii nostre şi să-și croiască un program 
` progresiv pentru rezolvarea cestiunilor ce se puneau. Aşa de pildă 
în cestiunea, ce era să devină din ce în ce mai arzătoare, numită 
agrară, partidul liberal, mai ales sub influenţa omului de bine şi 
clar văzător care era Spiru Haret, propusese o soluţiune prin de- 

punerea proectului de lege a unei bănci agrare. Și în această ces- 
tiune şi în acea a băncilor populare şi cooperativelor sătești, por- 
nite tot de Spiru Haret, conservatorii ar fi trebuit să aibe o poli- 
tică constructivă şi nu pur și simplu de megaţiune, cum au avut-o. 
Dar nu era Nababul — cum îi se zicea lui G. Gr. Cantacuzino — 
omul unei asemenea schimbări, mai ales că ţinea mult la pă- 
mânt şi-şi exploata moşiile în condițiuni nu deosebit de uşoare 
pentru ţărani. Nici generaiul Manu şi nici P. P. Carp, acesta 
din urmă din spirit de junker prusac, nu erau oameni cari să ieie 
o iniţiativă în această privinţă. Dintre cei ceva mai tineri cum erau 
Iancu Lahovari, Tache Ionescu, N. Filipescu şi Alexandru Mar- 
ghiloman, cel dintâi om cinstit şi doritor de bine ar fi urmat poate 
o iniţiativă în acest sens. Tache Ionescu pricepea nevoia, dar, de 
origină modestă, nu putea impune partidului conservator vreo so- 
luţie care ar fi părut demagogică majorităţii partizanilor, nici 
Filipescu, inteligent, viu, iubitor de neam şi dorindu-i întregirea, 
nu se arăta favorabil întărirei masei populare şi era prea pasionat 
anti-liberal pentru a accepta orice era propus sau era binevăzut de 
liberali, iar Margiiloman, deştept, bun orator, nu era om de stat 
cu vederi largi şi cu vederi asupra viitorului. Apoi toţi erau mult 
prea ocupați de zizaniile din partid și de cestiuni de preeminenţă 
personală. Moartea lui L. Catargi a fost preludiul dispariţiei par- 
tidului conservator. Pentru Tata, această moarte şi mai ales întâm- 
plarea ei în clipa când partidul conservator fusese chemat la pu- 
tere, a fost o grea lovitură, lipsindu-l de prietenia şi sprijinul 
vechiului şi încercatului prietin al părinţilor săi şi a lui. 

In luna Mai 1899, am fost la Cernavoda, unde am stat câtva 
timp făcând ridicări topografice. M'am folosit de o după amiază 
liberă spre a merge să văd Constanţa şi marea, pe care nu o vă- 
zusem încă. 

Garnizoana Cernavodei se compunea atunci dintr'un bata- 
lon de infanterie, al cărui comandant, un moş tăpârţă, maio- 
rul T., era un tip sui generis. Intre altele avea mania ca. în cali- 
tate de comandant de batalion, să-şi facă rapoarte tot lui, în cali- 
tatea sa de comandant al garnizoanei, solicitând congedii; pe 
acestea punea rezoluţii în a doua sa calitate, cum că prezenţa sa 
fiind necesară, nu aproba permisia sau reducea numărul zilelor 
solicitate. 

Părinţii mei erau stabiliți în București din toamna 1898 şi 
locuiau în partamentul de jos al casei Orăscu din Strada Mihai 
Vodă, aproape colţ cu strada Isvor. Deşi departe de centru, cum 

se socotia atunci, avea avantajul de a nu fi scumpă şi de a avea 
tramway-ul în faţa casei. Erau mulţumiţi amândoi că-şi reaveau 
în fine un cămin. Cu părinţii stăteau fraţii şi soră mea şi Miss 
Belbin, care subînchiriase una din odăi. Tata fusese detaşat (în 
luna Mai 1899), dela serviciul arhivelor şi însărcinat cu conducerea 
lucrărilor speciale, tot în Ministerul Afacerilor Străine. 

Se apropia vremea când urmam să mă hotărăsc asupra uni- 
tăţii la care să mă duc ca ofiţer. Numărul ofiţerilor de geniu se 
înmulţise şi erau în genere ofiţeri culţi, aşa că înaintarea în acea 
armă se făcea cu greu. Pe de altă parte în infanterie era lipsă de 
ofiţeri culţi. In vara precedentă, pe când îmi făceam stagiul la Re- 
gimentul 2 Geniu, toţi, în cap -u Robescu. mă povăţuiseră să trec în 
infanterie şi, la şcoală, Grămăticescu mă sfătui la fel. Vorbii cu Tata 
şi cu Văsescu, cari fură și ei de aceiaşi părere, deşi Văsescu îşi 
arătă părerea de rău, precum şi-o arătase şi înainte, că nu deve- 
niam ofiţer în singura armă de elită după dânsul, artileria. Tata 
vorbi cu Jacob Lahovari, care era atunci ministru de răsboiu şi 
care aprobă ideia. Spuse însă Tatei să nu vorbesc de aceasta la 
şcoală, dar, când va veni tabloul pe care trebuia să arătăm fiecare 
unitatea în care doriam a fi numiţi ofiţeri, să cer Batalionul 5 
Vânători. Primii sfatul cu atât mai mult cu cât aflai, tot dela 
Lahovari, prin Tata, că Batalionul 5 Vânători urma să meargă la 
Sinaia şi apoi la Bucureşti. 

Toate merseră bine până ce sosi tabloul pe care mă înscrise; 
cum fusese hotărât. In după amiaza acelei zile, un planton veni 
în sala de meditaţie unde ne aflam cu toţii: «Don' elev sergent 
furier, la Domnul Colonel». Cum colonelul chema foarte rar un 
elev, ne întrebarăm cu toţii ce putea fi. Imi ajustai ţinuta, Guţă 
Manoliu care avea totdeauna perii de haine şi de ghete în pupitru 
(lucru strict interzis) mă ajută să mă curăţ şi o pornii pas alergător. 
Când intrai în cabinetul comandantului acesta se plimba supărat 
prin cameră și nici n'avui timp să pronunţ formula de prezentare, 
că mă şi luă în primire, cum că ce este asta de a trece în infanterie, 
că de ce-l înşelasem și-l făcusem să se bucure că voiu fi ofiţer de 
geniu; şi dăi și dăi pe acest temei. După ce se mai potoli, îi ex- 
plicai cum vedeam eu lucrurile. Se supără din nou şi-mi spuse 
hotărât că nu admite cererea mea şi că să scriu pe tablou în ce 
regiment de geniu vreau să merg, pentru că altfel mă înscrie el 
din oficiu. Ii spusei atunci că ceeace făcusem, o făcusem cu apro- 
barea şi prin sfatul ministerului de răsboiu. Nouă supărare pentru 
că am sărit peste treptele erarhiei. La sfârşit o lăsă mai domol şi 

îmi spuse să mă duc, pe un ton care arăta că nu mai era aşa de 
supărat. Trecerea în infanterie mă costă însă un loc la clasificare; 
-o notă mai scăzută la purtare sau la aptitudine avu drept rezultat 
să fiu clasat al treilea. 

Pe ziua de 1 Iulie 1899 fui înaintat sublocotenent în al 5-a 
de vânători iar congediul ce-l avui până la 31 Iulie îl petrecui cu 
toți ai mei la mânăstirea Văratec. De data asta părinţii luaseră o 
casă în incinta mânăstirei, alături de clopotniţă. Vacanţa, în 
timpul căreia Mişa Sturdza cu nevasta sa veniră să steie cu noi, 
trecu repede şi, în „după amiaza zilei de 31 Iulie, sosii la Sinaia. 
© nouă viaţă era să înceapă de a doua zi pentru mine. 


VII. 
LA SINAIA. 


Am arătat în capitolul precedent că, după înaintarea mea la 
gradul de sublocotenent, am petrecut luna Iulie cu părinţii mei la 
Văratec şi că, la sfârşitul aceleiași luni, sosisem la Sinaia spre a-mi 
începe slujba în Batalionul 5 Vânători. 

Trăsăsem la hotelul Caraiman; acesta şi Vila Ungarth erau, 
în 1899, singurile bune. Mă plimbai prin oraş sperând să găsesc 
acolo vreun cunoscut, ceeace nu a fost cazul. Din această primă 
plimbare, deşi îmi păru prea înghesuit, oraşul îmi plăcu mult. 

In dimineaţa de 1 August mă pusei în mare ţinută și ur- 
-mând drumul pe la mânăstire, drum pe care-l recunoscusem din 
ajun, mă dusei la cazarmă ca să mă prezint de sosire. Era Dumi- 
nică și erau puţini ofiţeri prezenţi, cu cari făcui cunoştinţă pe când 
aşteptam să mă primească comandantul batalionului. 

Iacob Lahovary spusese Tatei că mă sfătuieşte să aleg Ba- 
talionul 5 Vânători pentru că comandantul era foarte destoinic 
şi-şi avea ofiţerii şi trupa bine în mână. Eram curios să văd ce fel 
de om era. 

In sfârşit fui chemat în cabinetul lui. Văzui, în faţa mea, 
un om mai mult înalt, bine legat, cu ochi albaștri într'un cap re- 
lativ mare, chel, cu mustăţi mari blonde, ca şi resturile de păr ce-i 
mai acopereau capul. După ce rostii formula de prezentare, îmi 
adresa. câteva vorbe de bun venit şi mă vesti că eram dat la com- 
pania l-a. Impresia ce o căpătai din acest prim contact cu maiorul 
Tonescu Florea Claudian, era a unui om serios, dar cu multă bună 

voinţă şi, ca în tot timpul celor patru ani cât îl avui ca şef, bine 
dispus faţă de mine. Această impresie, desăvârșită cu vremea, îmi 
îngădue să mi-l reamintesc foarte bine pe Claudian precum ur- 
mează: 

De origină modestă (era după spusele Craiovenilor fiul unui 
dascăl de biserică din acel oraş), după puţine studii, intrase ca 
voluntar în armată şi luase parte la răsboiul din 1877—1878 cu 
gradul de caporal, întrun regiment de linie. mi se pare. După 
răsboi intră în aşa numita Școală Divizionară (premergătoarea 
școalei dela Bistriţa) în care se primeau subofițerii doritori să de- 
vină ofițeri. Șef de promoţie, fu, în al II-lea an de studii, ser- 
gentul-major al şcoalei. Şeful promoţiei următoare era Averescu 
(mareșalul), căruia Claudian îi făcu unele mizerii, punându-l în- 
tre altele — după câte mi-a povestit — să repare broaştele ușilor 
şi să facă şi alte lucrări de lăcătuşerie, căci Averescu fusese elev 
al unei şcoale de meserii. Claudian, ca şi Averescu de altfel şi ca 
şi mulți din subofiţerii care râvneau a căpăta epoletul, a muncit 
mult şi a muncit nu numai cât a fost în şcoală dar şi după cea 
ajuns ofițer şi muncea mult şi când l-am cunoscut eu. De fapt se 
ocupa de cele mai mici amănunte şi lăsa foarte puţină iniţiativă 
celor în subordine. Este adevărat că nu prea putea pune temei pe 
dorul de muncă şi pe conştiinţiozitatea tuturora. Pe lângă munca de 
administraţie şi de conducere zilnică, care îi cerea aproape toată 
ziua — era prezent la cazarmă întotdeauna în orele de serviciu — 
mai muncea spre a se ţine la curent cu cele cuprinse în cărţile şi 
revistele militare române și franceze. 

Dorea sincer binele, era cruțător de banii Statului şi cinstit. 

Deşteptăciunea îi era vie, avea un pronunțat simţ al terenu- 
lui (luase parte la ridicarea hărţei ţărei) şi conducea cu pricepere 
batalionul în manevre. 

Supărându-se lesne, nu păstra ura şi ierta uşor. 

Care-i erau slăbiciunile ? Afară de mânie, de un cult — 
foarte moderat este adevărat — pentru biblioteca Grimaud, de 
oarecare timiditate faţă de mai marii săi, nu-i am cunoscut slăbi- 
ciuni sau lipsuri. Era rezervat, bine crescut, nu-ţi era ruşine de 
dânsul nici la masă nici în saloane, unde era foarte rezervat, şi nu 
era intrigant. 

Nevasta lui. ca multe dintre nevestele de militari de atunci, 
— deşi de o familie mai bună ca bărbatul ei — dădea uneori 
impresia că nu era cu totul la înălțimea lui Claudian. Eu nu am 
avut însă nici odată să mă plâng de dânsa. 

Căci erau pe atunci soţii, ca acea prea bine cunoscută a unui 
comandant de corp de armată, care se amestecau şi fie căutau a 
impune anumite purtări ofiţerilor, fie se amestecau în căsniciile 
lor. De altfel, poveştile lui Kipling arată că aşa se întâmpla şi în 
alte armate. Nu am lăsat nici odată ca soțiile şefilor sau a camă- 
razilor să se amestece în afacerile mele sau să mă influenţeze în- 
trun fel sau altul. Aşa de pildă când, una dintre ele s'a certat 
cu doamna D., rudă cu ea dealtmintrelea, și ca să se răsbune, la o 
serată la Cercul Militar, a căutat, printr'o licheluţă, să împiedice 
ofiţerii de a dansa cu doamna D., cu care dealtmintrelea nu se 
prea dansa fiind o femee mai în vrâstă şi nu prea simpatică, eu 
care dansam numai cu dansatoare tinere și vesele şi care nu dan- 
sasem niciodată cu acea doamnă D., m'am dus imediat să o invit 
şi am trecut dinadins, cu dânsa la braţ, de mai multe ori prin faţa 
doamnei ce interzise să se danțeze cu doamna D., doamnă pe care 
am uitat să o invit să danseze în acea seară. Ştiu că s'a plâns 
lui Claudian, dar acesta niciodată nu a dat vre-o însemnătate 
unor asemeni lucruri. Uneori comandantul nostru venia supărat 
la cazarmă. Trebuia să te ferești de a da ochi cu dânsul în ase- 
meni cazuri. Sergentul-ajutant al batalionului, Pandele Melancro- 
pol, despre care voi mai vorbi, afla de obicei din vreme aceste 
supărări, mai ales când eram la Galaţi. şi ne prevenea, prin for- 
mula: «domnul maior s'a ars cu ceaiul în astă dimineaţă». Toţi 
acei care nu erau siliţi prin serviciul ce-l îndeplineau, puneau 
atunci spaţiul și timpul între ei şi maior. 

In ceace mă priveşte, Claudian văzând, în scurt timp, că-mi 
plăcea munca şi că eram conştiincios, m'a tratat ca pe un prieten 
şi m'a pus la muncă grea pe de o parte iar pe de alta a căutat 
mereu să mă îndrume, să mă ajute şi să mă împingă înainte. Lui 
îi datoresc multe cunoştinţe — mai ales administrative — precum 
şi mărirea gustului de a munci. Dar despre astea se va vedea mai 
departe. 

Cine erau ceilalți ofițeri ai batalionului în care eram menit 
să trăiesc şi să muncesc mai mulţi ani? 

Căpitanul ajutor era un gorjan lăudăros lucru mare dar lip- 
sit de cunoştinţe, leneş fără pereche, fricos şi mare jucător de cărţi. 
Nu avea nici-o autoritate şi nu era luat în seamă de nimeni. 

Casierul, administratorul cl. II Atanasie Rîcu, era om de 
treabă, care muri curând. Imi dădu imediat jumătatea soldei pe 
Iulie, 138,85 lei, ce'mi păru o adevărate comoară cu care plătii 
camera dela hotel și-mi luai o odaie cu chirie pe Furnica, lângă 

cazarmă. De mâncat, după primele 2—3 zile, când căpitanul aju- 
tor mă ademenise să mănânc cu dânsul la berăria Oppler, am 
mâncat la o popotă pe care o înfiinţaseră locotenenţii (mai puţin 
Cernătescu care sta la cumnatul său maiorul Claudian) şi sublo- 
cotenenţii (mai puţin Costandache care sta cu mama sa) la Milcu 
acasă. Mâncarea nu era extraordinară dar era făcută din alimente 
bune și era îndestulătoare. După mese și mai ales seara se jucau 
cărți — mai cu seamă poker — cu care prilej doi din cei mai 
vechi scuturau pe ceilalţi de economiile ce le făcuseră cât fuseseră 
cu batalionul pe graniţa Dobrogei. Eu, nejucând cărţi niciodată, 
plecam acasă imediat după masă sau cel mult jucam o partidă 
de table. 

Convorbirea la masă se referea exclusiv la serviciu sau la 
chestiuni militare, ca înaintări, povestiri despre serviciu aiurea, etc. 

Nici-o preocupare intelectuală. Când s'a aflat că voiam să 
intru în Școala Superioară de Răsboi, că îmi cumpărasem progra- 
mul amănunţit al cunoştinţelor cerute la examenul de admitere în 
acea școală şi că începusem să citesc diferite cărţi (de mare folos 
îmi erau pentru aceasta zilele în care eram de gardă la Palat, 
precum și Miercurile şi Sâmbetele după amiază), am fost luat în 
primire de camarazi şi mult necăjit. Nu m'am lăsat însă şi am 
stăruit, Claudian încurajându-mă când a aflat despre scopul meu 
şi când s'a încredinţat că citeam. În cei cinci ani cât m'am pregătit 
de acel examen de intrare am luat pe rând, în fiecare an, toate 
chestiunile așa cum erau puse în program și am citit în cărţi şi 
regulamente tot ce găseam despre fiecare în parte, făcând şi re- 
zumate. La Sinaia am început prin recitirea regulamentelor și re- 
zumarea lor în tabele și schiţe, precum am citit vre-o două, trei 
cărţi de tactică pe care le-am cumpărat după listele de subscripţie 
ce veneau la batalion. 

Pe ofiţerul cu îmbrăcămintea, Bucur Tuţuianu, un vrednic 
contabil, îl cunoscui mai târziu căci atunci era cu depozitul bata- 
lionului la Slatina. 

Comandantul meu de companie era A. P., fost subofițer, 
ajuns la finele carierei sale. Nu prea avea nici dor de muncă, nici 
râvnă de înaintare și lăsa compania pe mâna sergentului major, 
o brută fără seamăn care a trecut mai apoi în serviciul Siguranţei 
Statului. Şi pentru că am zis că sergentul maior era o brută, am să 
vorbesc de ceva dureros, de bătaie. Da, cu toate ordinele aspre se 
continua a se bate în armată dar, ce-l puţin în corpurile de trupă 
pe unde am trecut eu, nu mai erau bătăile sălbatice din trecut. Am 

lovit și eu, și am greşit, câte o palmă ici, colo sau un lat de sabie. 
Trebue făcut însă o deosebire între o palmă dată ici colea de ofi- 
teri şi sălbaticele bătăi ale gradelor inferioare şi mai ales ale re- 
angajaţilor. In 99%/0 din cazuri, soldaţii nu simțeau jignirea unei 
palme, erau doar învăţaţi de acasă cu asemenea tratamente; îi 
băteau părinţii, profesorii şi toţi reprezentanţii autorităţilor; pot 
spune chiar că preferau bătaia pedepsei cu închisoarea, care atră- 
gea după dânsa rămânerea în cazarmă, după eliberarea contin- 
gentului, un număr egal de zile cu numărul zilelor de pedeapsă. 

Se bătea de altfel și în alte armate, lucru ce nu va să zică 
că se făcea bine. Greșeala mea de a lovi — lucru ce nu mi s'a mai 
întâmplat după 1904 — a fost cu atât mai mare cu cât Tata mi-a 
repetat totdeaun4 că bătaia este o laşitate din partea unui ofițer 
şi că degradează pe ostaș. Meritul încetărei bătăi în armată este 
în mare parte a lui Alex. D. Sturdza (atât prin ordinele de zi ce a 
făcut, prin tatăl său, să fie date de Regele Carol I, cât și prin 
educaţia ce a dat-o nouilor generaţii de ofiţeri) precum și al cam- 
paniilor duse în această privinţă de unele ziare, printre cari cel 
mai aprig a fost Adevărul. 

La compania a doua era căpitanul P. D. şi la a patra N. P., 
ambi slabi. La a treia era căpitanul Ştefan Ștefănescu; şi el, ca şi 
ceilalţi căpitani, provenit din subofițer, dar muncitor şi energic. 
S'a condus bine în marele răsboi şi a ajuns inspector general al 
jandarmeriei rurale. 

Locotenenţi erau : I. C. (neterminându-și studiile, intrase în 
armată ca voluntar şi trecuse prin şcoala dela Bistriţa. Cunoscut 
scandalagiu, bătăuş şi jucător de cărţi. Stagiul făcut în armata 
austriacă, din toamna 1899 până în acea 1901, îl civilizase. Că- 
sătorit cu o femee bine, s'a aşezat dar a rămas un ofiţer mediocru. 
"L-am avut în subordine în timpul răsboiului la batalionul de marș 
al Regimentului 47/72 Infanterie, şi a comandat chiar regimentul 
câteva zile în urma rănirei mele. Fricos lucru mare); Nicolae Făr- 
cășanu şi Grigore Cernătescu. Iar sublocotenenții: C. Roman, Gri- 
gore Costandache, Ştefan, supranumit Stan, Popescu, Haralambie 
Milcu, Marin Ionescu, Gheorghe Bărbulescu şi Virgil Racoveanu. 

Cum eram să descopăr curând — una din primele mele 
deziluzii — cu toată munca, cu toate imboldurile lui Claudian, 
munca nu era idealul întregului corp ofițeresc al Batalionului 5 
Vânători, cum nu era nici al altor corpuri de trupă şi în special 
al regimentelor de infanterie. De cetit — afară de maiorul Clau- 
dian şi de Grigore, supranumit Goe, Costandache — nu citea 

nici unul. Jocul de cărţi era petrecerea cea mai plăcută a cor- 
pului ofițeresc iar în ceace priveşte serviciul, aplecarea multora 
părea să fie de a face numai atât cât era trebuincios spre a nu da 
de bucluc cu maiorul şi a nu fi notat rău în memoriu. 

De unde venea această stare de lucruri, care atunci m'a scâr- 
bit, născând în mine, o recunosc, dispreţ pentru unii dintre ca- 
marazii mei ? 

Lămurirea, cred azi, stă în istoria armatei. Afară de câțiva 
lefegii și de anumite bresle, principatele româneşti n'au mai avut, 
dela mijlocul veacului al XVII-lea, armate. Ne mai având armate 
n'au mai avut nici cadrele trebuincioase acestora și s'a pierdut 
tradiția — deşi au fost mulţi luptători individuali — firească unor 
asemenea cadre. 

După cum este în deobște cunoscut, Rușii înființând, prin 
regulamentele organice, milițiile pământene, nu au voit să alcă- 
tuiască oştiri ci numai nişte trupe de poliţie. Dacă, la început, 
mulţi fii de ai boierimii au intrat în rândurile miliției, numărul 
lor a fost totuși mic faţă de nevoile acesteia şi apoi serviciul de 
poliție îi a desgustat curând făcându-i să părăsească rândurile 
oştirei. S'a simţit deci nevoia să fie primiţi în rândurile acesteia 
toţi acei cari, de obârşie mai modestă, de cultură mărginită şi lip- 
siţi de tradiţie militară, cereau să intre în rândurile ofiţerimii, cu 
gândul de a se ridica. Nu trebuieşte uitat că până mult încoace 
era o prăpastie între boierime şi celelalte clase şi că dacă gradul 
de ofiţer nu aşeza pe un om din treptele mai de jos pe aceaş 
treaptă cu boierii, îl apropia de aceştia şi-l ridica din clasa în care 
se născuse și trăise până atunci. 

Boierimea a făcut o mare, o foarte mare, greşeală, mai cu sea- 
mă după 1848, neintrând în mare număr în armată căci tradiţiile ş. 
obiceiul de a stăpâni ar fi întemeiat o clacă ofiţerească mai indepen- 
dentă, mai conştientă de menirea sa și având tradiţia culturii. Dealt- 
fel şi celelalte clase mai ridicate au făcut aceeaşi greşeală și cu puţine 
excepţiuni s'au ferit să intre în armată, alegând mai ales carierele 
civile, deși de fapt acestea erau mai puţin sigure. De aci s'a năs- 
cut şi nevoia de a lua şi subofiţeri pentru completarea cadrelor 
ofiţereşti. Nu zic, şi aceștia au dat armatei unii ofiţeri de valoare, 
dar — afară de Averescu — nici unul n'a fost capabil de a crea 
sau de a schimba lucrurile. Cultura lor. chiar dacă era îndestulă- 
toare din punctul de vedere al cunoștințelor militare, era foarte 
mărginită din acel al cunoștințelor generale. 

A venit răsboiul Independenţei. Acesta a învederat că, în 

cea mai mare parte, corpul nostru ofițeresc nu era la înălțimea 
cerințelor. O poruncitoare cerință politică a fäcut însă să fie ne- 
voie să se arate lumei cum că armata română a fost mai presus 
decât acea a puternicei ei aliate. Și în puterea inerției s'a repetat 
mereu acest lucru. Laudele astfel veşnic reînoite au avut drept 
urmare că, încetul cu încetul, şi armata şi ţara au căpătat credința 
că armata era la înălţimea. nevoii. Pe de altă parte cadrele supe- 
rioare ale armatei, rămase, până aproape de finele veacului, ace- 
leași ca în 1877—1878, fireşte că n'au cerut să se practice decât 
ceace fäptuiseră şi dânsele adică puţină instrucție în ordine strânsă 
încredințate fiind că prin câteva iuruşe se va isbândi ca în fața 
Plevnei şi ca la Smârdan. 

Este oare de mirare că aşa recrutat corpul nostru ofițeresc, 
era lipsit în majoritatea sa, cum am arătat când am vorbit de tre- 
cerea mea prin şcoala militară, de o adevărată chemare pentru 
meseria armelor, pe care o îmbrăţişase numai pentru ca să-şi asi- 
gure o pâine? Aproape toţi ofiţerii erau siguri pe atunci — şi se 
mulţumeau — că trebue să ajungă la gradul de căpitan. Era chiar 
o adevărată axiomă, ce se repeta mereu, că de căpitănie şi de 
moarte nu puteai scăpa. Acestui corp ofițeresc nu i se cerea nici-o 
sforţare intelectuală, nu i se pusese încă, drept ţel, reîntregirea 
neamului, nu avea o doctrină de răsboi (Şcoala de Răsboi deabia 
fusese creiată şi pe băncile sale se căpăta o instrucţie mai mult 
formalistică, în primii ei ani). Şi dacă era o vină, acesta era a 
guvernelor care s'au gândit mai mult la desvoltarea economică a 
ţării decât a armatei şi într'o oarecare măsură a omului de bine 
care a fost Regele Carol I. Om politic, la nevoie ca în 1877, bun 
militar, primul nostru rege vedea viitorul prin prisma combina- 
țiilor diplomatice şi a desvoltării economice — trebuinkioase, este 
adevărat. dar nu singurele trebuincioase. El nu se mai ţinuse la 
curent cu transformăriile ştiinţei militare şi mai ales era prea in- 
fluențat de ce văzuse şi făptuise la Plevna şi de ce i se raporta 
de către şefii armatei, ei însuşi nepregătiţi şi nedornici de a li se 
turbura liniştea. In anii de după răsboiul din 1877—1878 a lipsit 
mult armatei un şef de felul generalului Ion Em. Florescu. 

In ceace priveşte corpul subofiţerilor reangajaţi, efectivul lui 
era foarte redus şi se compunea din sergentul adjutant Pandele 
Melancropol, sergentul maior al companiei afară de rânduri şi 
ajutor la casierie Vasile Tomescu, din sergenţii majori ai compa- 
niilor şi din trompetul-major Marinescu, bun trompet dar, ca şi 
mulți semeni ai lui, un beţivan fără pereche; înalt, subțire, cu nişte 

mustăți impunătoare, totdeauna sclivisit şi curat, «Maimuțoiul» 
cum era supranumit, avea o înfăţişare ostășească în capul gorni- 
ştilor săi. 

Sergenţii-majori de la companii, am vorbit mai sus de acei 
al companiei I-a, erau băieţi tineri, muncitori, văzând bine de 
scriptele companiilor și neînchipuindu-şi chiar de a putea merge 
mai departe. Sergentul-major V. Tomescu era foarte deştept, 
foarte muncitor, cunoştea cât se poate de bine contabilitatea (atât 
cea bănească cât și cea în materie). De la dânsul am învăţat multe 
detalii ale serviciului. Eşit la pensie cu gradul de administrator 
sublocotenent în rezervă, a luat parte la campaniile din 1913 şi 
1916—1918, îmbogăţindu-se şi făcând apoi pe agentul electoral 
prin Bucureşti; tentaţiile au fost pentru dânsul prea puternice 
îndată ce s'a ridicat din treapta de subofițer, lucru ce s'a întâmplat 
multor subofiţeri ajunşi să poarte epoletul. 

Dar cu mult cel mai bun dintre toţi şi desigur din marea 
majoritate a subofiţerilor reangajaţi ai armatei era sergentul ad- 
jutant P. Melancropol. Deștept, priceput, având câteva clase de 
liceu, foarte calm, foarte conștiincios şi credincios serviciului, bine 
crescut, era un om de nădejde şi care se impunea chiar șefilor săi. 
Retras la Constanţa, după împlinirea anilor de serviciu, a fost 
numit controlor al perceptorilor comunali, împlinind şi acest ser- 
viciu în cel mai conştiincios chip, ceace a făcut că a rămas în 
slujbă chiar când se schimbau primarii și consiliile comunale. 

Trupa era recrutată din judeţele Gorj, Olt, Romanați şi 
Vâlcea (eram singurul Moldovan din întreg batalionul, dar n'am 
avut niciodată vreun neajuns din această pricină. Dealtfel nici- 
odată nu am găsit în armată manifestându-se sentimente regiona- 
liste altfel decât în glumă; eram cu toţii, până după marele răsboi: 
Români). Făcând serviciul trei ani în cazarmă, cu foarte rare şi 
foarte scurte învoiri acasă, ostașii căpătau o bună creștere, erau 
disciplinaţi şi-şi făceau conştiincios datoria; cu bună voinţă căutau 
să înveţe ceeace li se arăta şi pricepeau iute. Efectivul îndestulător 
de mare (22 ofiţeri, 444 oameni de trupă, prezenţi la inspecția 
Regelui, la 13/25 Octomvrie) şi constant îngăduia să se facă ins- 
trucţia în bune condițiuni. Dar firea lor de Olteni aprigi la câştig 
se arăta și sub uniformă. Dintr'o ceartă a doi dintre ei, am constatat 
că-și împrumutau unii altora bani cu dobânzi care apropiau suta 'n 
sută pe săptămână. Revolta mea o arătai maiorului (nu ştiu cum 
tineam în acea zi locul comandantului de companie) care. Oltean 
şi el, îşi cam bătu joc de naivitatea mea şi mă sfătui să las oamenii 

să se descurce singuri, căci toți practicau aceleași moravuri cămă- 
tăreşti, lucru de care mă convinsei cu prisos în cei patru ani în 
timpul cărora trăii cu dânșii. 

Dacă erau isteţi, nu erau toţi deştepţi. Acel ce ţinea însă 
recordul prostiei ca şi al murdăriei în compania l-a era un ţigan 
anume Dănilă, pe care mi-l dădu Claudian într'adins ca ordonanţă. 
Maiorul nostru avea în privinţa ordonanţelor ofiţerilor necăsăto- 
riți o teorie, care la prima vedere părea ademenitoare şi anume că 
trebuia să li se deie cei mai proşti dintre soldaţi, pentrucă, ofiţe- 
rul fiind burlac, avea vreme să se ocupe de acest ostaş şi putea 
să-l instruiască. Eu știu că nimic nu am putut scoate din Dănilă, 
care a rămas tot prost, tot leneş şi mai ales tot de o murdărie extra- 
ordinară şi de nevindecat. Am avut în urmă multe alte ordonanţe. 
şi n'aşi putea, în general vorbind, lăuda îndeajuns aceşti servitori 
cu deasila, atât de credincioşi celor pe care îi serveso. Cunosc ne- 
numărate pilde de asemeni credincioase sluibe şi în timp de pace 
şi în timp de răsboi (cum a fost de pildă Matei Vlăjoagă ordo- 
nanţa dela caii mei din'nainte şi din timpul răsboiului). cum cu- 
nosc foarte multe pilde de adevărată prietenie ce a legat ofiţeri 
şi familiile lor de fostele lor ordonanţe. E spre cinstea şi a unora 
şi a altora şi dovedeşte să nici toate ordonanţele nu erau Dănili 
şi că nici toţi ofiţerii şi soțiile acestora nu au fost şi nu sunt bru- 
tele ce se arată uneori prin anumite publicaţiuni, deşi erau şi din- 
tre aceştia, ca soţia unui cunoscut ofiţer general, care a pătimit 
pe urma răutăţii sale. 

Programul ne aducea la cazarmă dimineaţa şi după amiază, 
afară de Miercuri şi Sâmbăta după amiază când trupa îşi spăla 
rufele şi de Duminica după amiază când eram liberi. 

De obicei dimineaţa eram înghesuiți toţi pe micul platou 
deasupra cazarmei, unde se făcea aproape exclusiv instrucţie în 
ordine strânsă (şcoală de companie şi de batalion) şi foarte rar 
desfăşurarea în trăgători a vreunui pluton ; totul foarte formalist, 
fără ideie tactică, şi având un singur scop: o mare uniformitate în 
executare. Tragerea se făcea în Valea-Rea, fără sistem, fără con- 
trol şi numai spre a putea completa imprimatele respective. Deşi 
regulamentul prevedea anumite distanţe, ţinte şi posiţiuni de tra- 
gere, pentru fiecare şedinţă, toate tragerile se făceau la o aceeaşi 
distanţă, cam 80 paşi. Nu învăţasem în şcoala militară nici să 
trag, nici cum să învăţ pe alţii, lucru ce am învăţat numai mai 
târziu. Tragerea era un exercițiu care plictisea atunci pe ofiţeri; 
la şedinţele de tragere de cele mai adese ori stăteau la taifas: 

lăsând pe sergenţii majori «să fabrice tuburi», cum s'a zis ulterior 
adică să tragă cu trupa, indiferent cum, numărul de cartuşe hotărît 
de regulament. Şi totuşi maiorul nostru, bun trăgător de felul său, 
pricepea nevoia acestei instrucţiuni şi dădea ordine severe pentru 
executarea. ei conform regulamentului. Ocupat însă cu administra- 
ţia, nu controla decât foarte rar şi cu toate supărările pricinuite de 
acest control tragerea urma ca mai înainte. Toamna, târziu, ne-a 
dus într'o zi cu întreg batalionul, la Vârful cu Dor ca să facem 
tragerea de luptă; rezultatul (cel real nu cel scris în dările de sea- 
mă) fu cât se poate de slab. Campania dusă de Alexandru Sturdza 
în această privinţă (scandalul ivit cu prilejul dărei în vileag a fap- 
tului că un căpitan din garnizoana Călăraşi punea trupa să tragă 
în Dunăre spre a putea preda numărul de tuburi rezultând dela 
tragere), ofiţerii întorși din armatele Austro-Ungare şi Germane 
şi înființarea Şcoalei de tragere a Infanteriei, au făcut ca peste 
câți-va ani instrucţia tragerei să apuce pe calea cea bună. Azi 
(1933) metodele de instrucţie sunt bune, dar nu ştiu dacă armata 
are toată cantitatea de cartușe trebuincioasă pentru asemenea 
exerciţii. 

In tot timpul cât am stat la Sinaia nu am făcut un singur 
exerciţiu de serviciu în campanie; am eşit din cazarmă de două 
ori, odată pentru a face un marş, fără ideie tactică, la Azuga și 
altădată am făcut un mic exerciţiu de luptă la Buşteni. 

Dacă am semnalat mai sus, când am vorbit de ofițeri și 
semnalez aici din nou greșelile — cum voi arăta mai departe 
greşelile mele proprii — nu o fac din dorul de a critica, ce-mi 
este străin, dar din acel de a arăta adevărul și de a folosi poate 
celor ce vor ceti odată aceste rânduri. 

După amiază se făceau de obicei teorii de către gradaţi, sub 
supravegherea unui ofiţer de companie. Aceste teorii constau în 
învăţarea pe dinafară a anumitor părţi din regulamente, pe care 
soldaţii le repetau papagaliceşte, fără a le pricepe, cem nu le pri- 
cepeau nici gradaţii care le predau. Erau adevărate şedinţe de 
canon pentru trupă. 

Dar cum era să se modifice chipul de instrucție când șefii 
se declarau mulţumiţi de rezultate şi când şeful suprem nu cerea 
altceva la inspecție de cât ceea ce se pregătea săptămâni dearândul, 
făcându-se repetiții de ceeace urma a se prezenta la inspecţie ? 
Inspecţia Regelui avu loc la 13/25 Octombrie, de faţă fiind şi 
prințul Bernhard De Saxa Meiningen și prințul Ferdinand, precum 
și şefii ierarhici. Batalionul s'a prezentat bine, precum a arătat 

Regele la critică dar nu s'a făcut (cum nu se făcea niciodată) nici 
tragere, nici exerciţii de serviciu în campanie sau teme tactice, 
toată atenţia fiind îndreptată asupra ţinutei, asupra mișcărilor în 
ordine strânsă și a gospodăriei. 

Am avut și necazuri pentru că trupa — și dela ea am luat şi 
noi — a fost bolnavă de oreioane, boală care a ţinut până la ple- 
carea noastră din Sinaia. Sau făcut inspecţiuni sanitare și s'au 
luat fel de fel de măsuri, dar boala şi-a urmat mersul până ce s'a 
stins singură. 

O altă latură a serviciului era aceea de gardă la castelul 
Peleş, un serviciu plăcut în timpul căruia însă erai dator să rămâi 
24 ore, în mare ţinută, în corpul de gardă, unde puteai citi în 
linişte sau privi la lumea care trecea prin faţa corpului de gardă. 
Cetitor pasionat, mai ales de cărţi de istorie și de memorii, citeam 
orișice îmi cădea în mână. In vara aceea am citit, pe lângă cărţile 
englezeşti ce-mi împrumuta familia Kennedy, cărţi de Tolstoi. 
Mi-a plăcut mai ales La Guerre et la Paix, pe care am citit-o de 
2—3 ori în şir, și cărţile fraţilor Paul şi Victor Margueritte, îm- 
prumutate și unele şi altele de d-na Esmeralda Manu. 

Când erai de gardă luai parte la masa familiei regale, atât 
la prânz cât şi seara. Inainte de prânz trebuia să te prezinţi adju- 
tantului de serviciu. Erau atunci adjuanţi regali: coloneii I. Manu 
şi Priboianu, ambii oameni şterşi dar bine crescuţi, locotenent-co- 
lonelul G. Georgescu şi locotenent-comandorul Gragovski, amândoi 
țâfnoşi şi crezându-se datori a face întotdeauna câte o observaţie 
ofițerului de gardă. 

După prezentare treceai în sala maură, unde personalul 
Curţii şi invitaţii se așezau în formă de potcoavă, doamnele la 
dreapta iar domnii la stânga, ofiţerul de gardă tocmai la capăt, 
între domni și doamne. La ora precisă (13 pentru dejun şi 20 
pentru prânz) se deschideau uşile din sala de biliard și adjutantul 
de serviciu anunţa: Maiestăţile Lor. Regele cu Regina, cu membrii 
familiei sau cu oaspeţii princiari înaintau și, după ce salutau pe 
toţi cei de faţă, convorbeau cu fiecare din cei aflaţi în sala maură, 
Rege începând cu bărbaţii iar Regina cu doamnele. Prima dată 
când fusei de gardă, cum ajunsese Regele în faţa, începui a pro- 
nunţa formula de prezentare când Regele mă apucă uşor de guler. 
Ingheţai, închipuindu-mi că aveam ceva neregulamentar la guler. 
Când colo, Carol I îmi spuse că-l pare bine a mă vedea acolo, 
că ştie cine sunt şi că îşi aminteşte bine de mine din inspecţiile 
făcute la şcoala militară. Răsuflai ușurat! Mă întrebă despre Tata 

şi apoi mă prezintă Reginei care ajunsese şi Ea până la mine. Ori 
de câte ori eram de gardă, amândoi aveau cuvinte amabile pentru 
mine, iar Regina mă reţinea de obicei seara spre a asculta. muzica 
sau a dansa, mai ales când erau şi doamne tinere sau domnişoare. 
Reginei îi plăcea să povestească dar Ii plăcea şi să se asculte şi 
se îmbăta de propria-i vorbire. Fire de artist, deşteaptă, dorind 
binele, entuziastă, era uşor exploatată de oameni puţin scrupu- 
loşi. Dacă din punctul de vedere literar, influenţa ei nu a fost nici 
mare, nici nu S'a menţinut, în schimb a avut o foarte mare şi bună 
influență în ceeace priveşte formarea gustului muzical la noi. Ei 
i se datorește, în primul rând, faptul că la Bucureşti s'a făcut 
şi se face muzică atât de bună. 

Cu prilejul meselor dela Peleş am văzut bine înţeles multă 
lume. În afară de personalul Curţei ca doamna Olga Mavrogheny, 
marea doamnă de onoare, femeie deşteaptă dar având sub formele 
cele mai discrete o limbă din cele mai ascuţite, apăreau dese uri 
I. Kalinderu mulţumit de persoana sa, sentenţios, ridicol dar foarte 
mult apreciat de Rege şi Regină, Al. Steriadi directorul reșe lin- 
telor regale, un om de treabă şi foarte modest, Lecomte du Nouy 
arhitectul şi fratele său pictorul, apoi miniștrii care vencau să 
lucreze cu Regele, diplomaţi, prințul şi prinţesa Benhard De Saxa- 
Meiningen prieteni ambii ai Regelui Carol şi bucurându-se de 
încrederea Lui, şi alţii. Acolo cunoscui şi auzii întâi pe G. Enescu, 
genialul muzicant, pe atunci un tânăr de 18—19 ani şi de o grozavă 
timiditate. Odată văzui și pe tatăl său acolo, om “modest şi la 
locul lui. Tot atunci cunoscui întâi pe Edgard Dall'Orso, secretarul 
Reginei Elisabeta. Deştept, viu, bun muzicant, om cult, era. dar 
făcea mai ales pe nebunul; vesel, ne făcea să râdem mult şi 
câte odată aducea un surîs chiar pe figura severă a Regelui Carol. 
După masa de seară suveranul juca fie o partidă de bridge, fie 
una de biliard. 

Vremea. liberă o petreceam plimbându-mă prin Sinaia şi îm- 
prejurimi, unde am vizitat şi diferitele fabrice, mergând la Brașov 
(păşeam pentru întâia oară peste graniţă), fie cu camarazii din 
batalion, fie cu lumea din Bucureşti stând pentru vară în Sinaia. 
Această lume, unde mă duse G. Cretzianu, care era să-mi devină 
cumnat, mă primi foarte bine. Dar înainte de a vorbi despre dânsa 
să vorbesc de G. Cretzianu care mi-a fost nu numai rudă dar un 
bun şi foarte credincios prieten. Om citit şi foarte deştept, Johny 
(nu ştiu de ce i se dăduse acest nume) Cretzianu era un foarte plă- 

<ut tovarăș. I se imputa că era cam «snobb», dispreţuind adică : 

pe acei care nu se coborau din cele mai vechi şi mai bine înzestrate 
familii. Un grăunte de adevăr era în aceasta dar Cretzianu era 
totdeauna de o perfectă urbanitate cu orişicine. Diplomat cu inter- 
mitenţe şi la un moment dat deputat, a rămas, şi în diplomaţie şi 
în politică ca şi la vânătoare, un amator. Cunoştea multe anec- 
dote pe care le povestea cu haz. Era atunci văduv, soţia lui, Zoe 
Ştirbei, murind cu 3 ani înainte de febră tifoidă la Constantinopol. 
Sta cu mama lui, la care am avut o foarte bună primire. Copii 
săi gemeni, Gheorghe şi Alexandru, erau atunci foarte drăguţi 
băieţași de 4 ani, foarte vii şi cu mult vino încoace, cu cari m'am 
împrietenit imediat. Erau îngrijiţi de Lucreția Bengescu, pe care 
o numeau Chei-Chei, o femeie de neam bun dar scăpătată şi erau 
nedespărţiţi de o căţea fox-terier numită Nitouche. Cretzeanu s'a 
îngrijit ca să cunosc cât mai multă lume. Prin el am cunoscut 
pe sora lui, căsătorită cu colonelul I. Manu, atunci adjutant al 
Regelui, care au fost totdeauna foarte buni cu mine. 

Nu era prea deștept Ioan Manu şi cunoştinţele sale militare 
erau cam învechite dar era om foarte bine crescut, cu frumoase 
sentimente, de o discreţiune cu totul deosebită, ceace îl făcea cu 
deosebire bun pentru slujba ce îndeplinea și în care era foarte 
mult apreciat de Regele Carol. 

Prin Cretzianu am cunoscut pe Iancu Lahovary în casa căruia 
am dansat şi prânzit de mai multe ori, pe bătrâna doamnă Zoe 
Slătineanu, în casa căreia, atât la Sinaia cât şi la Bucureşti, am 
petrecut multe seri plăcute înveselite de convorbirile fiului şi 
nurorei sale, ambii foarte deştepţi şi culţi, pe Sir John Kennedy, 
ministrul Angliei cu care şi cu familia căruia am legat prietenie, 
pe Brown — secretarul de mulţi ani al Legaţiei Engleze supra- 
numit Braunescu din cauza acestei lungi şederi la noi și pe mulţi 
alții. O sumă de domnişoare între care se deosebeau prin frumu- 
seţea lor surorile Bengescu( fiicele doamnei Bengescu născută Ro- 
setti, femee cu mult farmec şi cu un tact deosebit care era doamnă 
de onoare a Reginei Elisabeta: Ella, o viziune de frumuseţe şi 
gingăşie, care s'a măritat cu G. Baicoianu, fiul generalului Sergiu 
Bacoianu, Mimi, devenită soţia omului de bine care este Niculae 
Racotta și încă două fete mai mici, Elise şi Zoé, care nu eșeau 
atunci în lume), surorile Băleanu (Emanuela căsătorită ulterior cu 
Robert Roma, Yvonne căsătorită cu Niculae Ghika Comăneşti şi 
Lysbeth căsătorită cu Gheorghe Știrbey), Yone Kennedy, nu atât 
de frumoasă dar având mult farmec şi fiind de relaţii atât de 
sigure şi plăcute; altele vioaie ca Bob Soutzo, etc., făceau ca 

seratele să fie plăcute şi vesele. Toată această lume ducea la Sinaia 
aceeași viață ca la Bucureşti, adică făcea vizite și se vedea des, 
făcând din când în când şi câte o plimbare spre castelul Peleș. 
Sporturi nu se practicau atunci, afară de puţin tennis iar plimbări 
mari în munţi nu făceau decât prea puţini. 

Am stat la Sinaia până după plecarea Familiei Regale, ple- 
care ce a avut loc în ziua de 20 Noemvrie (2 Decemvrie). In acea 
zi ne aflam în salonul gării din Sinaia şi am fost martori la urmă- 
toarea scenă : prinţul Ferdinand a luat de mână pe Regina Elisa- 
beta şi pe principesa Maria (se uitau fiecare în altă parte — era 
neînțelegere între dânsele, neînțelegere despre care se răspândise 
svonul până la noi) și trecând prin faţa noastră, pe când Regele 
vorbea cu autorităţile, le-a dus prietenește până la vagon, vor- 
bindu-le vesel. 

Câte-va zile în urmă, am plecat şi noi la Bucureşti, unde 
batalionul s'a aşezat într'o parte a cazărmii Cuza Vodă (ocupată 
acum de O. N. E. F.) cealaltă fiind a Regimentului Mihai Vi- 
teazul No. 6. 


VIII 
LA BUCUREȘTI 1899—1901 


Primul lucru care-l făcui, cum ne stabilirăm în Bucureşti, fu 
de a mă îmbolnăvi de orelion, boală ce o luai dela ostașii din 
companie şi care mă făcu să lipsesc dela inspecția generală din 
acel an. 

Cum mă făcui sănătos, reîncepui serviciul şi instrucţia recru- 
ților companiei pe care o începusem la Sinaia. instrucţie pe care 
o făcui cu stângăcie, nefiind bine pregătit. Dacă căpătasem oare- 
care noţiuni de conducerea unei unităţi, nu fusesem, precum am 
mai spus-o, deloc pregătiţi pentru rostul de instructori. Incepui 
să caut prin cărți — de mult folos îmi fu ulterior Essai de psycho- 
logie militaire de D-rul Câmpeanu — ceeace îmi fu cu atât mai 
uşor cu cât fui numit ofiţer cu biblioteca, sarcină ce nu fu grea 
pentru-că, afară de maior şi de Costandache, nimeni nu cerea, 
niciodată vre-o carte. Când luai biblioteca în primire, băgai de 
seamă că cea mai mare parte a cărţilor era cu foile netăiate, ceia- 
ce mă făcu ca, fiind de serviciu într'o Duminică după amiază, 
să concentrez toţi sergenţii din batalion, punându-i să taie foile 

cărţilor și să pună ştampila batalionului pe acestea. Biblioteca nu 
era bogată dar cuprindea îndestulătoare cărţi pentru mine, îngă- 
duindu-mi să urmez pregătirea pentru examenul de admitere în 
Şcoala de Răsboi, pregătire ce o făceam mai ales în zilele de 
sărbătoare şi atunci când eram de gardă la unul din palate. Căci 
în Bucureşti serviciul de garnizoană ne lua foarte multă vreme. 
La cinci zile batalionul nostru era de serviciu şi atunci intrau patru 
ofiţeri în gardă : câte unul la Palatele regale din Calea Victoriei 
şi de la Cotroceni, unul la Cameră şi altul la Senat. La Cameră, 
care era atunci în vechiul local şi la Senat, serviciul ţinea numai 
cât ţinea şedinţa şi rolul ofițerului consta în a se prezenta preşe- 
dintelui şi a sta într'un anumit loc pe timpul şedinţei. Nu am fost 
niciodată de gardă când a avut loc vre-o desbatere mai deosebită 
şi odată am fost chiar grozav de păcălit. Şedinţele Senatului (găz- 
duit atunci la Universitate) erau mult mai scurte şi având în acea 
zi o invitaţie la un ceai după amiază şi seara la o masă în oraş, 
fiindu-mi rândul să fiu de gardă la Cameră, am cerut lui Stan 
Popescu (cărui îi venia rândul la Senat) să facă schimb cu mine, 
ceea ce acesta a primit. Când colo. la Senat, Ilariu Isvoranu, om 
lung la vorbă şi mare isvor de vorbe late, interpela guvernul asu- 
pra aprovizionării cu fân prost, făcută de Fleva. Şi dăi, şi dăi și 
iarăşi dăi... şi şedinţa s'a ridicat pe la ora 20. astfel că nu am 
putut merge nici la ceai, nici la masă. 

La palate serviciul ţinea 24 ore. La cel din Calea Victoriei 
luai masa cu personalul palatului (adjutant, secretari, etc....) şi erai 
sâcâit mereu de ofiţerii de rond, de acei dela comenduire, căci 
erai în calea lor. Dar aveai vreme destulă ca să citeşti. La Cotro- 
ceni luai masa cu familia princiară; prinţul Ferdinand, sfios ca 
înfăţişare, se arăta simplu şi fără ţâfnă şi te întreba totdeauna 
ceva despre serviciu, câteodată făcea glume; principesa Maria ne 
spunea numai bună ziua. După ce în anul următor s'a știut că 
vorbeam englezește, am fost aşezat lângă Miss ffolliot, guvernanta 
copiilor, cu care am stat câte odată singur la masă seara, când 
prinții mâncau singuri sau prin oraş şi nu era adijutantul de ser- 
viciu prezent. Convorbirea ei era interesantă, mai ales că îi plă- 
ceau cărțile lui Rudyard Kipling, precum îmi plăceau şi mie foarte 
mult, şi pentrucă cunoştea chiar pe unul din eroii lui Kipling, 
Stalky, mai târziu generalul Dunsterville. Impărtășea deasemenea 
gustul meu pentru romanele istorice englezeşti. 

Afară de gărzi (şi batalionul dădea şi multe gărzi comandate 
de subofițeri: la închisoarea militară, la depozitul de furaje, la 
G-ral Radu R. Rosetti; Mărturisiri 9 

comenduire, etc., dădea şi plantoane la domiciliul diferiților gene- 
rali aşa că în ziua când intra de gardă nu mai rămâneau în ca- 
zarmă decât recruţii, dela care se luau chiar uneori şi instructorii), 
serviciul de garnizoană ne mai cerea corvezi şi ne consemna în 
cazărmi sau ne făcea să stăm lungi ore în diferite cartiere cu 
prilejul manifestaţiilor politice, cum au fost de pildă acelea când 
cu afacerea Hallier, pricinuitoare de mare zarsă şi enervare în 
lumea politică și în publicul bucureştean. Atunci am stat mai multe 
după amiezi cu trupa în jurul Curţii de Conturi (unde judecau 
arbitrii), în cazarma pompierilor sau în curtea Universităţii. In 
acest din urmă loc am stat o zi intreagă în ceaţă și am fost pă- 
trunși de umezeală. Barbu Știrbey trecând pe acolo, ma văzut şi 
m'a întrebat ce făceam; văzându-ne cuprinși de frig s'a dus peste 
drum la Cosma şi a pus să ne trimită ţuică caldă care a fost mult 
apreciată de noi. Aceste neliniști au ţinut de la 28 Fevruarie până 
la 15/28 Martie, 1900, pentrucă liberalii au ținut mereu întruniri de 
protestare şi au agitat strada, cu oarecare temei dealtmin:erlea, 
pentrucă, deşi nu se putea să nu admitem tribunalul de arbitraj, R. 
Poincaré, care era avocatul lui Hallier, nu a ușurat lucrurile prin 
câte-va eşiri ne la locul lor, ceeace a avut drept urmare ca să fie 
rău văzut chiar în cercurile cele mai francofile, 

Inmormântările (se dădeau atunci unităţi de onoare la înmor- 
mântarea oricărei persoane decorate) ne luau deasemenea multe 
după amiezi. 

Tot în afară de cadrul serviciului în batalion era și acel de 
apărător la Consiliul de Răsboi. In acea vreme nu se pomeneau 
avocaţi în faţa acestei instanţe judiciare sau numai extrem de rare 
ori şi apărarea acuzaților se făcea prin apărători numiţi din oficiu 
şi luaţi pe rând dintre locotenenţii şi sublocotenenţii din garni- 
zoană. Zadarnic să spun că acest serviciu era rău făcut, căci nici 
unul dintre noi nu cunoştea decât foarte vag codul de justiţie mi- 
litară și nici nu aveam timp să studiem fiecare caz, deoarece nu 
ni se dădea drumul dela cazarmă decât în dimineaţa când era 
procesul. Norocul era că procesele erau foarte simple, dezertări 
sau furturi şi că consiliul nu era prea aspru. La primul meu pro- 
ces preşedinte al consiliului era colonelul Zosima, pe care-l plic- 
tiseau grozav procesele şi care era expeditiv. În acest proces acu- 
zatul era un ţigan care mai dezertase nu ştiu de câte ori. Ordo- 
nanţa de dare în judecată era numai de câteva linii. Comisarul 
regal spuse foarte puţine cuvinte şi apoi Zosima se adresă către 

mine şi îmi spuse: fii scurt. Ce ceri? Achitare sau indulgență ? 
Si aşa proceda cu toţii. 

Când eram la batalion făceam instrucţie, după tipicul arătat, 
în mica parte din curte ce era dată nouă şi în partea de jos unde 
este acum stadionul O. N. E, F. Acolo se făcea ordinea strânsă, 
acolo (într'un spaţiu de circa 100/250 metrii, pe care se exercitau 
patnt companii) se făceau desfăşurări în trăgători, serviciul în 
campanie şi lucrări de fortificaţie pasageră. In timp de un an 
şi jumătate cât am fost la Bucureşti. am făcut numai două marșuri 
cu batalionul, unul până la Militari şi celalt la Bragadiru, şi nici 
o manevră cu alte trupe. 

Marşuri nu se puteau face pentru că, din cauza serviciului 
în garnizoană rămânea puţină vreme pentru cealaltă instrucţie şi 
pentru că părăsirea garnizoanei nu se putea face decât cu auto- 
rizarea comandamentelor superioare; acestea însă nu erau bucu- 
roase să fie tulburate în liniştea lor. Cât despre exerciţii cu arme 
combinate — afară de epoca manevrelor — nimeni nu se gândia 
la aşa ceva. Cu toate că pe câmpul Cotrocenilor erau unităţi de 
toate armele, odată nu s'a dus o unitate de o armă să vadă cum 
erau şi ce făceau cele de celealte arme. 

In schimb am luat parte la multe parăzi (10 Mai, 28 Noem- 
vrie, 6 Ianuarie, Paşte), ale căror pregătiri cereau foarte mult timp. 
Cum se făcea primăvara, mergeam de făceam instrucţie pe câm- 
pul neted al Cotrocenilor, unde veneau şi celelalte trupe ale gar- 
nizoanei. Tot la Cotroceni, la poligonul garnizoanei, făceam şe- 
dinţele de tragere la ţintă, în condițiuni superioare celor dela Si- 
naia, dar încă departe de ceeace ar fi trebuit să fie. 

In cursul iernei maiorul Claudian ne-a dat mici teme tactice 
de rezolvat în scris şi a făcut cu noi mai multe teme pe hartă, ca 
joc de răsboi. Insărcinat fiind a fi secretarul acelor şedinţe — 
care se făceau după un procedeu formalistic — am învățat mult. 
Deasemenea mult folos am tras mai în urmă, dar multe plictiseli 
am avut atunci, prin îndeplinirea slujbei de ofiţer cu cazarmarea, 
care era o prea bună școală de gospodărie. 

Primăvara ne-am mutat din cazarmă în bărăcile dela Cotro- 
ceni, în care condiţiunile de trai ale trupei erau mai rele ca în 
cazarmă. Acolo a venit, în ziua de 12/24 Mai 1900, principesa Ma- 
ria, să deie, după moda engleză, câte o ramură cu flori fiecărui 
oștean din batalion. Maiorul nevorbind decât românește, mă luase 
în acea zi pe lângă dânsul spre a. vorbi englezeşte cu principesa, 
care a fost mirată de a auzi vorbindu-i-se în limba ei. 


132 G-ral Radu R. Rosetti: Mărturisirk 


Serviciul, de care mă legam din ce în ce mai mult, nu mă. 
împedica să petrec. Petrecerile însă aşa cum la practicam eu mă 
despărţeau mult de camarazii mei. Dacă şi eu mergeam — rar 
căci aveam și puţine mijloace — și prin localurile de petrecere de 
noapte, de obicei petreceam mergând, cum se spunea atunci: în 
lume, adică la ceaiuri, mese, serate şi baluri ale celor mai sus 
puşi prin naştere sau prin avere, cu mulţi din cari eram inrudit. 
In aceste petreceri se dansa mult mai mult ca azi și dansuri mult 
mai vioaie. Mie îmi plăcea mult dansul şi jucam cu patimă. Este 
adevărat că erau atunci dănţuitoare neîntrecute ca Olga Catargi, 
Nadeje Știrbey, surorile Emanuela, Yvonne și Lysbeth Băleanu, 
surorile Adine şi Lisette C. Ghyka-Deleni, Jeanne şi Denise Henry, 
ca cele cu care dansasem la Sinaia și multe altele, mai erau apoi 
şi d-na Bamberger, neîntrecută «tapeuse» la pian și Cristache 
Ciolac, lăutarul fără pereche, favoritul general care însă nu și-a 
pierdut niciodată cumpătul şi a rămas totdeauna cuviincios; val- 
surile şi bostonurile cântate de ei te duceau fără voia ta. Nu pot 
formula destul de plastic senzaţia de plăcere a unui vals cu o 
bună dansatoare (nu am dansat decât foarte rar cu dansatoare 
care nu dansau perfect; nu era politicos este adevărat, dar dansam 
pentru plăcerea de a dansa și nu pentru a târî pe cineva greoi 
sau care nu putea urma perfect tactul muzicei) pe un bun parchet, 
duşi de muzica d-nei Bamberger sau a lui Cristache Ciolac. 

Nu mă mărgineam însă să dansez numai valsuri şi bostoane. 
Dela început am făcut parte din Chindia, asociaţie care propaxa 
gustul pentru dansurile naţionale, prin întruniri săptămânale în 
sala Richter. In aceste întruniri, în care se juca exclusiv dansuri 
naţionale, doamnele și uneori chiar unii domni purtau costumul 
național. A fost una din manifestaţiile reacţiunei contra străinis- 
mului, reacțiune atât de vie în anii 1900—1910. Mai târziu — în 
1910 — această asociaţie a făcut chiar un apel public pentru cule- 
gerea şi publicarea dansurilor naţionale. 

J Deasemenea luam parte la convorbiri plăcute şi auzeam dis- 
cuții între cei mai pregătiţi și mai bine informaţi şi despre eve- 
nimentele la ordinea zilei şi despre diferite scrieri. Aşa de pildă 
la Elisa Marghiloman nu se auzeau numai ştiri politice ci, dori- 
toare de a şti cum era ea, de tot ce putea frământa și da mintea 
omenească, de o deşteptăciune sclipitoare, citită, făcea să se nască 
discuţiuni asupra. feluritelor subiecte din toate ramurile gândirii 
omeneşti. „Nu mai puţin interesante discuţiuni auzeam la Jeam 
Linche-Slătineanu sau la I. Bianu, la Sander Brăiloiu şi la alţii 

“şi mai ales la noi acasă, unde Tata (stam cu toţii în casele Orăscu 
din str. Mihai Vodă, ceace îmi convenea de minune căci eram 
aproape de cazarmă) vorbea cu mult temei despre tot ce se în- 
tâmpla, despre scrieri şi despre lucrările sale istorice sau pe care 
le făcea la Ministerul Afacerilor Străine. Trăiam într'o atmosferă 
intelectuală, atmosferă în care începea să placă din ce în ce 
mai mult producţiunea literară românească ce se înfățișa ma 
puternic şi începea, dacă nu a înlocui dar cel puţin a păşi spre 
egalitate cu literaturile străine. Printre acestea domnise până atunci 
mai cu seamă cea franceză, deşi şi cea engleză cu Kipling, pus 
la modă de Elisa Marghiloman (care a şi tradus Cartea Junglei pe 
franţuzeşte, dar n'a publicat-o, cum a tradus mai târziu Pandurul 
de Bucura Dumbravă) începea să placă multora precum se vedea 
în convorbirile lumei «bune» din Bucureşti. Am urmat să fiu un 
cititor pătimaş a tot ce îmi cădea în mână dintre scrierile lui Ki- 
pling, scrieri pe care nu numai că le-am citit dar le-am şi recitit 
de multe ori şi care au avut o puternică influenţă asupra mea. 
Atât nuvelele sale militare, din care am învăţat mult în privinta 
artei de a comanda, cât şi celelalte nuvele, care toate scot în evi- 
dență omul întreg, omul care face faţă la împrejurări grele cu 
mijloace puţine dar isbândeşte prin dârzenie, calm şi voinţă, mi-au 
lăsat toate, amintirea cea mai plăcută şi azi încă le recitesc cu 
multă mulţumire găsind în ele mereu pilde îmbărbătătoare. 

Este adevărat că această lume «bună» de atunci. atât de 
mult hulită, nu avea numai griii literare sau intelectuale. Poate 
tă mulţi chiar nu aveau deloc asemeni griji. Dar era bine crescută 
şi petrecerea în mijlocul ei era plăcută, observându-se un «deco- 
rum» care făcea ca multe slăbiciuni să nu iasă la lumină. Petre- 
„cerile aveau loc în case particulare, în cercuri închise şi foarte rar 
se mergea la vre-un bal sau serbare cu intrare plătită, spre a 
dansa — cel puţin domnișoarele de lume bună — şi numai dacă 
era de binefacere sau patronată de anume doamne din lumea de 
sus. Relaţiile erau mai formale ca azi, nu ştiu însă dacă aceasta 
se pomenea atunci de eşirea domnişoarelor neîntovărășite de rude 
foarte apropiate şi încă în multe familii se urma moda franceză 
<a copii să se adreseze părinților la persoana a doua plural. Nu 
se pomenea atunci de eşirea domnișoarelor neîntovărășite de rude 
sau de persoane în vârstă. Evident că lucrurile erau împinse prea 
-departe şi că viaţa în general a câştigat printr'o mai mare libertate 
dată doamnelor şi domnișoarelor, dar şi trecerea peste margini a 
acestei libertăţi, cu mergerea domnișoarelor în baruri publice şi 

băutul de către acestea acolo sau în camerile lor, în tovărăşia de 
tineri, de fel de fel de băuturi alcoolice, nu poate fi spre binele 
societăţii în general și a fiecărei ființe femeiești în parte. 

Datoria de a face vizite nu era totdeauna plăcută, cum nu 
era plăcută nevoia de a lăsa cărţi de vizită la toate persoanele care 
se numeau după sfântul sau sfănta zilei. Deasemeni şi în privința 
îmbrăcămintei era un mare formalism; niciun bărbat nu s'ar fi dus 
la un dejun mai puţin într'un altfel ca în redingotă, la ceai decât în 
jachetă iar seara în frac; nicio doamnă sau domnişoară nu s'ar fi 
arătat la dejun, după amiază și seara cu aceiaşi rochie, sau ar fi 
pus-o la două baluri. Era scump evident şi nu era chipul cel mał 
priincios de a-şi cheltui veniturile, dar în schimb ce plăcere nu nu- 
mai a ochilor producea atunci priveliștea unei săli de bal sau a unei 
săli de teatru. Mesele frumos decorate, servitorii în livrele, muzica 
bună. adăugau şi la plăcerea mâncărei, cum menu-uri prea încărcate 
după părerea noastră de azi. dar cu feluri alese şi bine gătite ce 
se digerau uşor mulțumită bunei voie ce domnea la masă şi a 
vinurilor alese ce le întovărăşeau. Până şi pentru cotilioane se dă- 
deau amintiri de preț. 

Printre casele în care mergeam mai des în anii 1899—1901, 
au fost acelea ale Elisei Marghiloman, totdeauna drăguță cu mine 
şi plină de farmec, a lui G. Cretzeanu la care luam masa de amiază 
în fiecare Duminică, a d-nei Slătineanu, a lui Sander Brăiloiu, 
I. Bianu (pe care mergeam să-l văd adesea şi în biuroul său la Aca- 
demie), Arsène Henry, ministrul Franţei, Sir John Kennedy, mi- 
nistrul Amgliei, cu care legasem prietenie cu toată diferența 
de vârstă dintre noi şi cu care vorbeam mult despre în- 
tâmplările zilei (isbucnise răsboiul Anglo-Boer şi-mi cerea a-i 
lămuri știrile pe hartă. In general aproape unanimitatea Ro- 
mânilor au fost filoboeri; fraţii mei și cu mine „sub in- 
fluența creşterei noastre dar și prin faptul că citind zia- 
rele engleze aveam ştiri mai amänunțite şi mai adevărate = 
presa engleză nu a ascuns atunci de loc adevărul ori cât de umi- 
litor era pentru Englezi — am avut simpatie pentru Englezi), 
G. Văsescu (care se interesa mereu de cariera mea, de tot ce privea 
armata şi era un liberal tot aşa de aprig), Beyens ministrul bel-" 
giei, Ion şi Iacob Lahovary, D. Moruzy, P. P. Carp, G. Gr. Can- 
tacuzino (Nababul), Alecu Catargi (supranumit: le grand homme). 
C. Ollănescu. 

Am zis că felul cum petreceam mă despărțea de camarazii 
mei. Aceștia nu mergeau şi cei mai mulţi nici nu doreau să meargă. 

în lumea în care mergeam eu, prin urmare nu era nimic, în afară 
de serviciu, care să alcătuiască legături între noi. Apoi dela veni- 
rea noastră în București au mai venit în batalion și alţi ofiţeri ca: 
căpitanul N., unul din cei mai mari mincinoși pe care să-i fi cunos- 
cut, brutal, leneş, nedestoinic ca militar, jucător de cărţi, veşnic 
dator, care a coborât nivelul nostru moral; ca P., pe atât de leneș 
cât era de nepriceput; ca locotenentul N. R. C., fire bună dar care 
era cu totul străin de militărie. Se lăuda mereu, ca și N., de suc- 
cese feminine închipuite şi era mereu cu gândul aiurea. lată două 
întâmplări: ieșind, într'o după amiază de iarnă, dela cazarmă am 
plecat cu mai mulţi camarazi, printre cari N., N. R. C. şi Fărcășanu 
pe Calea Victoriei. N. ne pisase toată ziua, şi în special pe N. R. 
C., cu succesul ce Var fi avut pe lângă o doamnă din corpul di- 
plomatic (!?), în acea noapte, la un bal mascat cu totul ordinar. 
Nimeni nu-l crezuse. La un moment dat ne-am oprit ca să ad- 
mirăm fructele expuse în geamlâcul magazinului Iulian Oprescu 
(colț str. Doamnei cu Calea Victoriei). Deodată N. spune lui C.: 
uite vezi asta-i doamna, îmi face semn să viu la dânsa. Ne-am 
întors cu toţii să vedem persoana indicată de N. Era o doamnă 
într'o birje care într'adevăr făcea semne spre grupul nostru. Când 
colo N. R. C. exclamă: «Este sora mea care îmi face semn să viu, 
la masă, la dânsa». Tablou! N'a urmat nici provocare, nici ex- 
plicaţie; toți ştiau, dela început că lauda lui N. era o minciună. 

Primăvara, pe câmpul Cotrocenilor, făceam şcoală de com- 
panie. Compania mea era în repaus și ne uitam la compania III-a 
care venea spre noi în coloană de companie, cu N. R. C. înaintea 
plutonului din cap. Comandantul companiei, căpitanul Ştefan 
Ştefănescu, care avea tocmai un glas foarte strident, comandă: 
«Companie, la stânga împrejur, marș!» Compania se întoarse, 
luând mersul înapoi, dar N. R. C., cu gândul aiurea, îşi urmă 
mersul peste câmp, singur, cu sabia la umăr. Fu văzut de generalul 
Al. Tell, care se repezi călare la el şi-l trezi, berfelindu-l. 

Căzut prizonier în 1916, N. R. C. a avut o purtare cât se 
poate de demnă. 

Deasemenea au mai venit în batalion sublocotenenţii D. 
Finţescu, D. Vasilescu şi I. Gerota. E 

La batalion se mai schimbaseră medicii. Becherescu, pe 
care-l avusesem la Sinaia, îşi isprăvise stagiul. Au venit apoi pe 
rând ca stapiari: doctorul D. Noica, om foarte conştiincios, cult, 
cu care am rămas prieten până la încetarea sa din viaţă; doctorul 
Herescu iarăși foarte bun şi doctorul Gheorghiu. 

Incă un lucru mă mai despărţea de camarazi sau cel puţin 
de majoritatea lor. Am arătat că la început n'am avut focul sacru 
pentru cariera militară. Indemnul la muncă al maiorului Clau- 
dian, citirea, instrucția primului meu contingent de recruți, care 
mă făcu să cunosc Românii mai bine (vorbisem mult cu dânșii, 
le cunoşteam familiile şi păsurile, îmi povestiseră multe din obi- 
ceiurile lor), revenirea mereu în vorbirea Taitei a nevoii întregirei 
Neamului, a făcut ca să fiu cucerit, încetul cu încetul de mărimea 
rolului ofițerului, rol care să devină pentru mine un adevarat 
sacerdoţiu. Acesta nu era însă punctul de vedere al tuturor ca- 
marazilor. 

In luna lunie 1900 a avut loc nunta lui Matei Balș. Cu toate 
că eram în pat, cu o congestie pulmonară, m'am dus la acea 
nuntă. Intorcându-mă de acolo am fost zărit de Claudian care 
şi-a închipuit că boala mea era un simplu chiul. A doua zi m'am 
trezit acasă cu vre-o trei medici militari, veniţi nu numai să mă 
controleze pe mine dar să controleze şi pe medicul batalionului 
care mă vizitase şi certificase că sunt bolnav. M'au găsit bolnav 
şi mi-au prescris să nu mă mai mişc din pat iar Claudian a venit 
să mă vadă şi să mă ocărască pentru imprudenţa ce făcusem. 
Mi-am petrecut vremea citind pe Stalky & Co de Rudyard Ki- 
pling, de nu ştiu câte ori în şir, fiecare dată cu o reînoită plăcere, 

Tata, fusese numit delegat român în Comisia de revizie 
decenală a graniţei Austro-Ungară-Română şi în timpul verii a sat 
la Vatra-Dornei, unde am fost şi eu să-mi petrec începutul con- 
cediului. Acolo mi-am găsit toată familia şi am făcut cunoştinţă 
cu Miko Balint, delegatul ungur şi cu Dobrovici ajutorul său. 
Am fost cu dânşii pe graniţă la Triplex Confinium și în alte 
puncte şi am făcut cu Tata, cu fraţii şi cu sora mea, o excursie 
în susul Bistriţei până la Cârlibaba şi apoi prin Rodna la Bistriţa 
Năsăudului şi înapoi la Vatra Dornei prin pasul Tihăuţei. De la 
Dorna ne-am dus la mânăstirea Neamţ unde am stat până aproape 
de sfârşitul concediului, mergând apoi la Sinaia unde fusesem 
poftit de G. Cretzeanu şi întorcându-mă la București la termina- 
rea concediului. Ai mei au plecat la Brașov unde au stat mai 
multe luni, Tata fiind ocupat mereu cu revizuirea graniţei. 

La Bucureşti găsii atmosfera destul de încărcată. Cu Bul- 
garii era de mult conflict din cauza unor ostroave ale Dunării. 
După o lege constantă. Dunărea se abate mereu spre malul ei 
drept mâncând din acest mal şi mutându-şi talvegul mereu spre 
dreapta. Astfel insule care se găsiseră în partea bulgărească 

ajungeau cu timpul în partea noasträ. Bulgarii susțineau cä ele 
trebuiau să rămână ale lor, noi, pe temeiul că prin tratate mijlo- 
cul navigabil alcătuia graniţa, le socoteam ale noastre. De aci 
conflicte agravate de interese locale. Un asemenea conflict aveam 
atunci din cauza ostrovului Bujorăscu. La aceasta sa adăugat 
faptul că mai erau conflicte cu Bulgarii din cauza Românilor 
Macedoneni. Dar ceeace a deslănţuit o adevărată furtună a fost 
asasinarea profesorului Ştefan Mihăileanu de bulgarul Stoian 
Dimitroff (22 Iulie/4 August 1900). 

Neînţelegerea fu mărită și din cauza lui Alexandru Mar- 
ghiloman, ministru al Afacerilor Străine, care căuta o isbândă 
personală. Armata era nepregătită, totuşi faţă de starea spiritelor 
s'au luat oarecari măsuri şi s'au trimes la Cerna-Voda Batalioa- 
nele 5 şi 7 Vânători, trupe de geniu, artilerie de cetate şi vase de 
ale marinei, toate pentru a întîmpina vre-un atac bulgar asupra 
podului. Neînţelegea nu a ajuns însă la o luptă cu armele din 
cauza mijlocirei Germaniei şi fiindcă Primul Ministru, P. P. Carp, 
a bătut din pumn în masă lui Marghiloman — mi-a spus-o în 
urmă Tata care aflase aceasta dela colegii din Ministerul Aface- 
rilor Străine — şi spusese hotărât că nu va îngădui să intre ţara 
în răsboi pentru mofturile sale. 

Oricum ar fi, noi am plecat la 6/19 Septemvrie 1900, pentru 
manevre după versiunea oficială, dar având câte 160 cartușe de 
răsboi pe oameni şi chesoanele pline — dar fără cai — la Cerna- 
voda. Eram convinși, — trupa și ofiţerii tineri — că vom ajunge 
la răsboi şi trebue să mărturisesc că eu cel puţin, dornic de a lua 
parte la un răsboi, nu vedeam această eventualitate cu neplăcere. 

Ajunși la Cerna-Vodă am bivuacat spre D. Dermengiu și am 
fost puşi să facem, împreună cu un batalion de geniu, întărituri 
în sectorul cuprins între calea ferată și lacul Seimeni, pe când 
Batalionul 7 Vânători, cu alt batalion de geniu, făceau acelaş 
lucru la Sud. Artileria (baterii de tunuri de 105 lung) lucra sin- 
gură la săparea locaşurilor bateriilor sale. Singurile incidente ce au 
avut loc au fost câteva împuşcături noaptea şi ruperea firelor 
telegrafice şi telefonice ce le întinseseră geniștii. S'a crezut la în- 
ceput că şi unele şi altele se datorau unor agenţi bulgari dar s'a 
descoperit că focurile de armă proveniau dela locuitorii turci care 
îşi păzeau bostănăriile, la care soldaţii nostri se duceau noaptea 
spre a fura pepeni, focuri la care santinelele noastre răspundeau, 
fără temei, cauzând o pârâială pe toată linia. Serpentul nostru 
adjutant, Melancropol, a prins pe ai noștri asupra faptului iar 

patrulele au prins curând şi pe alţii din alte unităţi. In ceace 
priveşte ruperea firelor telefonice şi telegrafice, aceasta provenia 
dela faptul că firele erau întinse mai mult pe pământ și se rupeau 
mai ales de vitele ce erau lăsate să pască libere pe câmp. 

Bine înţeles că svonurile despre spioni şi spionaj nu au 
lipsit şi că mulţi nevinovaţi au fost arestaţi de patrule şi de po- 
liţie. O oarecare întărire a acestor svonuri a provenit din faptul 
că o patrulă a găsit un vânător care nu-i se părea că vânează 
numai epuri şi prepeliţe și "l-a arestat. Vânătorul adus în faţa 
autorităţilor nu era altul decât cneazul C. Moruzi, român de obâr- 
şie dar diplomat în serviciul Rusiei (era la ambasada rusească din 
Constantinopol atunci) frate cu Mitică Moruzi, bine cunoscutul 
prefect al poliţiei Capitalei. Având actele sale în regulă, a fost 
imediat liberat dar faptul că un membru al ambasadei ruseşti din 
Constantinopole venise, tocmai atunci, să vâneze tocmai acolo, a 
întărit bănuielile tuturor asupra campaniei de spionaj. 

Am fost detaşat cam o săptămână cu trupa din compania 
I-a în ostrovul Hinogului, ca să facem gabioane, fascine şi gratii. 
Impărţind lucrul între oameni şi hotărând fiecărei echipe un mi- 
nimum de făcut zilnic, lucrul a mers repede şi de obicei era gata 
către ora 17, după care oră oamenii se scăldau în Dunăre şi prin- 
deau pește. Dealtfel prinderea de pește, cu năvoade luate nu ştiu 
de unde de trompetul major Marinescu, era una din ocupațiile 
mele. Hrăneam astfel trupa bine. Alte ocupaţii erau ferirea de 
țânţarii foarte numeroşi, convorbiri cu marinarii depe torpilorul 
de pază legat la malul insulei, plimbări cu barca pe Dunăre şi 
vizitarea ruinelor dela Axiopolis, primele ruine romane ce am 
văzut. 

Cam cu o săptămână înaintea înapoierii noastre la Bucureşti 
(care a avut loc la 30 Septemvrie 1900), Claudian m'a însărcinat 
cu serviciul mobilizărei, adică cu alcătuirea lucrărilor (carnetelor) 
pregătitoare de mobilizare, serviciul pe care l-am condus — pe 
lângă serviciul ce-l făceam pe front — până la plecarea mea din 
batalion, în toamna 1903. Tocmai atunci se decretase un nou re- 
gulament asupra mobilizărei şi Claudian m'a pus să-l învăţ sub 
directa sa supraveghere şi să întocmesc toate lucrările, inclusiv 
carnetele companiilor, căci în afară de Ştefan Ştefănescu co- 
mandanții de companie erau sau incapabili sau prea leneşi pen- 
tru aşa ceva. Mult 'mi-a mai slujit pentru cunoaşterea mecanis- 
mului mobilizărei îndrumările omului conştiincios și meticulos 
care era Claudian și ajutorul sergentului-major V. Tomescu, care 

ţinea foarte bine registrele matricole şi ne dădea astfel putinţa 
să întemeiem lucrările pe situaţiuni reale. 

La 28 Septemvrie artileria din sectorul de Nord a executat 
o tragere de răsboi, la care au fost de faţă toate trupele. Şi această 
tragere ca şi tot ce am făcut la Cerna-Vodă și ca şi organizarea 
fortificaţiei de acolo au avut un caracter de improvizare şi au 
arătat nepregătirea noastră de răsboi, nepregătire materială o 
socoteau cercurile de sus dar mai ales nepregătire a cadrelor su- 
perioare şi a instrucției, o cred eu acum. Ce mia isbit atunci a fost 
mai cu seamă puţinul entuziasm al corpului ofițeresc pentru un 
eventual răsboi, nepăsarea absolută pentru lucrările ce se înfăp- 
tuiau și neștiinţa ce o văzui la comandanții noștri de companie 
pentru așezarea, trasarea și executarea lucrărilor de fortificaţie 
cum și completa lor neștiinţă în ceeace privea tragerea artileriei; 
nu cunoşteau deosebirea dintre un obuz şi un şrapnel, nu-și dä- 
deau seama de ce însemna o regulare de tragere şi nici de întreg 
mecanismul tragerei artileriei. 

Dela Cernavoda am scris foarte amănunțite scrisori Mamei, 
scrisori pe care Mama le-a ţinut multă vreme dar care s'au pier- 
dut în urmă. În ele se aflau multe amănunte asupra vieţei ce 
duceam acolo. 

Intorşi la Bucureşti, ne-am reluat reşedinţa în cazarma Cuza 
şi activitatea noastră a reînceput la fel ca anul precedent. Biblio- 
teca, mai puţin, dar cazarmarea şi mobilizarea îmi dădeau un plus 
de muncă dar nu împiedicau să fac şi serviciul la companie şi 
acel de zi şi de garnizonă. . 

In cursul toamnei am trecut prima mea inspecţie generală. 
Mai superficială din partea comandantului de divizie, mai amă- 
nunţită din partea comandantului de corp de armată, ea,a constat 
din inspecția detaliată a ţinutei oamenilor (comandantul corpului 
de armată a dat o deosebită atenţie sforicicei care lega capătul sfo- 
rilor de corturi), în vizitarea localurilor, în câteva întrebări puse 
ici şi colo trupei și în examinarea ofiţerilor asupra cunoştinţelor 
regulamentelor. Nimic însă din ceeace privia pregătirea adevărată 
de răsboi. Aceste inspectii, sâcâitoare prin pregătirea lor, îndru- 
mau ofiţerii pe căi greşite şi nu le dădeau nici-un imbold spre 
munca cea trebuitoare şi acea care sunt încredințat că prin însuşi 
varietatea sa nu ar mai fi plictisit atât pe ofițeri şi nu ar fi stins 
dorinţa de a citi. - 

Inainte de Crăciun am fost să stau câteva zile cu părinţii 
mei la Braşov. Mulțumită amabilităţei lui Miko am vizitat regi- 

mentele 2 Infanterie, 24 de honvezi (unde am fost poftit la de- 
jun) şi 34 Artilerie. Cazărmile lor nu mi-au părut mai bine ținute 
ca ale noastre, nici trupa prezentându-se altfel ca a noastră. De 

pregătirea lor de răsboi evident că nu mi-am putut da seama. i 

De Crăciun am fost cu G. Balş, G. Cretzianu şi G. Știrbey 
la vânătoare de iepuri la Pătulele (Mehedinţi) unde m'am dus şi 
în anii următori, când numărul invitaţiilor a crescut mult, adău- 
gându-se: doctorii I. Cantacuzino şi A. Slătineanu, fratele acestuia, 
apoi Matei Balş, G. Diamandi, G. Manu (ofiţerul) şi alţii, Se îm- 
pușcau foarte mulţi iepuri şi se petrecea bine timp de două zile, 
G. Diamandi fiind cel mai vesel dintre toţi. 

Bine înţeles că mi-am urmat viața «mondenă», poate chiar 
mai mult, căci în iarna 1900—1901 au fost foarte multe petreceri. 
In ultima săptămână a carnavalului (nu se dansa atunci de loc 
în timpul postului mare) am dansat în fiecare noapte iar la sfâr- 
şit, pentru că nu dormisem decât foarte puţin şi unele nopți chiar 
de loc, am luat o permisie de 48 ore pe care am petrecut-o în 
pat dormind aproape necurmat primele 24 de ore iar în cele ur- 
mătoare netrezindu-mă decât pentru a cere mâncare. 

In această vreme Tata, pe lângă munca de cancelarie la 
Ministerul Afacerilor Străine, îşi urma studiile şi pregătea lucră- 
rile istorice pe care era să le tipărească în anii următori. 

larna am văzut des pe bunică-mea Aglae Ghika Allaux, 
care stătea împreună cu mătuşă-mea Ana Catargi, în casa lui 
Henry Catargi din strada Polonă, peste drum de grădina Icoanei. 
La dânsa vedeam pe generalul G. Catargi, atunci senator mi se 
pare, care îmi povestea despre Şcoala militară dela Saint-Cyr, al 
cărui elev fusese. Era un convins anti-dreyfusard ca foarte multă 
lume din Bucureşti. In toate casele aveau loc multe și nesfârşite 
discuţiuni aprige pe această temă, de care lumea noastră s'a in- 
teresat aproape tot atât ca şi Francezii. 

Ceeace dădea lumei atunci tot atât de vorbit era şi politica 
internă. Conservatorii, la putere din primăvara 1899, nu erau uniţi 
şi formaseră două ministere, întâi a lui G. Gr. Cantacuzino (Na- 
babul) şi al doilea a lui P. P. Carp. Slăbiţi de neînțelegerile dife- 
ritelor personalităţi, lipsiţi de un şef care să se impvnă şi de oa- 
meni de stat care să cuprindă cu adevărat nevoile şi să găsească 
îndreptări. nu au fost în stare să găsească leacul pentru primei- 
dioasa criză financiară ce bântuia atunci. Măsurile luate de mi- 
niştrii de finanțe Tache Ionescu și generalul Manu dovedindu-se 
a nu fi decât paliative. Nu e de mirare deti că guvernul Carp, pus 

în minoritate la 12/25 Fevruarie 1901 fu înlocuit de un minister 
liberal D. A. Sturdza, având ca menire să îndrepte starea finan- 
ciară (partidul liberal îşi strânsese rândurile şi se întărise prin 
intrarea, în iarna 1900, în rândurile sale, a unui grup de tineri 
de valoare care făcuseră până atunci parte dintre conducătorii 
partidului socialist). Sturdza dizolvă imediat parlamentul (eram 
de gardă la Cameră la 14 Fevruarie când veni să citească decretul 
de dizolvare) şi se puse pe lucru făcând mai ales mari economii. 
Aceste economii readuseră echilibrul bugetar, fără să fie nevoie 
de a înstrăina ceva din averea Statului cum o propusese Tache 
Ionescu. Economiile se realizară prin aplicarea faimoasei curbe 
a lui Haret, pe temeiul căreia se micșorară lefurile tuturor 
slujbaşilor Statului (cât s'a mai strigat atunci contra lui Haret!) 
şi prin reduceri la materiale, în special la armată, lucru dăunător 
căci nu se reveni decât după mulţi ani la o înzestrare îndestulă- 
toare a capitolelor pentry materiale, golindu-se în acest timp ma- 
gaziile cu rezervele de mobilizare. S'a strigat atunci mult dar 
faptul rămâne că guvernul liberal a scăpat ţara şi-şi a îndeplinit 
menirea, 

La 18/31 Martie 1901, sosi în Bucureşti misiunea engleză 
însărcinată să vestească oficial urcarea pe tron a Regelui Edward 
al VII-a. Această misiune se compunea din: mareșalul viconte 
Wolseley, colonelul John Hotham din artileria călăreață, căpi- 
tanul (comandorul) R. H. S. Bacon din marină (acel care a co- 
mandat apărarea Canalului Mânecei în răsboiul din 1914—1918), 
vicontele Castlereagh (azi lord Londondery, de mai multe ori mi- 
nistru) locotenent în garda călare, Robert Follet Synge de la 
Foreigm Office şi colonelul F. M. Wardrop ataşat militar englez 
la Viena şi la București, care era să se sinucidă, la Paris mi se 
pare, curând în urmă. Pe lângă această misiune am fost atașați, 
locotenentul-colonel G. Georgescu, adjutant regal şi cu mine, 
ambii vorbind englezeşte. Ii am întovărășit peste tot, luând parte la 
toate primirile, mesele date în cinstea lor, la vizită, iar la plecare, 
în ziua de 21 Martie, i-am întovărășit până la Predeal. La masa 
de gală din 19 Martie eram la un capăt al mesei alături de mare- 
şalul Curţii G. Philippescu un «gourmand» şi un «gourmet» fără 
seamăn. Printre alte feluri erau şi nişte rățuşte de Rouen, aduse 
special cu Expresul Orient. Erau foarte bune în adevăr, atât de 
bune în cât Philippescu luă de trei ori din acest fel, îndemnân- 
du-mă şi pe mine a face la fel şi zicându-mi, fiecare dată când se 
servea din nou: «asta va cere un supliment de cură de două săp- 

«tămâni la Karlsbad». Totul m'a interesat mult şi am auzit şi 
văzut multe. Privind pe platoul Cotrocenilor la exerciţiile trupe- 
lor noastre, Wolseley m'a întrebat despre chipul cum se fac exer- 
ciţiile de tragere. După ce i-am răspuns l-am întrebat şi eu dacă 
este adevărat că Boerii trag aşa de minunat, (el fusese pe vremuri 
comandant al trupelor engleze din Africa de Sud). Mi-a răspuns 
că la distanțele mici şi mijlocii nu trăgeau mai bine ca soldaţii 
englezi, cum constatase cu prilejul a multor întreceri de tragere, 
dar că, copiii al Veldt-ului nemărginit, Boerii vedeau ţinta (os- 
taşi dușmani sau vânat) la distanţe aşa de mari la care nu ve- 
deau clar soldaţii englezi, născuţi şi trăiţi într'o ţară cu orizon- 
turi vizibile foarte mici. Atât lord Wolseley (despre care aveam o 
părere preconcepută puţin simpatică, sub influenţa celor scrise de 
Rudyard Kipling, care-l arăta ca un om căutând numai a ajunge 
şi neinteresându-se de traiul ostaşilor săi) cât și ceilalți membrii 
ai misiunei au fost foarte amabili dar nu păreau de loc a fi intere- 
saţi de cele ce li se spuneau sau lise arătau. Oameni bine crescuţi 
găseau de sigur cuvinte potrivite spre a da răspunsuri convenţionale 
în care nu era însă nici-o licărire de interes sau de arătare a per- 
sonalităţei. Un fapt caracteristic al lor a fost refuzul lor şi în spe- 
cial acel a lui Wolseley de a gusta chiar icre sub pretext că nu 
mâncau fiinţe vii şi că refuzase să mănânce icre şi la încoronarea 
Țarului. 

Cu prilejul vizitei lor mi s'a înfățișat o fiinţă, nouă pentru 
mine, vânătorul de decoraţiuni, între alţii în persoana colonelului 
A. S., atunci comandant al pieţei. In chip scârbos şi pe toate to- 
nurile s'a milogit până și pe lângă mine ca să fie pus pe lista 
celor ce urmau, după credinţa lui, să fie propuşi pentru decoraţiuni 
englezeşti, deşi i s'a arătat că Englezii nu dau decoraţiuni. In loc 
de decoraţiuni, Wolseley ne-a dat, generalului Georgescu şi mie, 
câte un dar din partea regelui său, dar, care pentru mine a constat 
dintr'un toc de argint pentru ţigări de foi, având pe dânsul cifra 
lui Edward VII. 

Era o normă atunci ca batalioanele de vânători și regimen- 
tele de roșiori să schimbe de garnizoană spre a veni, pe rând, la 
Bucureşti. Aceste schimbări de garnizoană, ce se făceau primă- 
vara. aveau neajunsuri pentrucă ofiţerii fiind mai legaţi de gar- 
nizoane decât de unitate, le părăseau — acei care puteau — la 
fiecare dislocare, cum au făcut-o mulţi dintre ai noştri, dar aveau 
şi folosul că ne făceau să cunoaştem ţara. La 24 Aprilie 1901 am 

plecat la Galaţi înlocuind Batalionul 7 Vânători, care ne-a luat 
tocul la București. 

Nu pot încheia aceste rânduri despre traiul meu la Bucu- 
reşti în anii 1899—1901, fără a pomeni pe vrednicii furnizori care 
au fost Radu I. Popp croitorul (făcea haine bune şi trainice pe 
care le plăteam în rate lunare şi ne procura fireturile tot pe 
credit) şi cismarul cinstit Negrea (în realitate Şfarț) a cărui cisme 
de iuft mi-au fost de cel mai mare folos şi în răsboiul de întregire 
şi pe care le are acum fiul meu pentru vânătoare. 


IX. 
LA GALAȚI 


e 

Dupä aproape 8 ani de zile reveneam pe malurile Dunării a 
cărei bună amintire mă făcea să întrevăd o şedere plăcută. 

Batalionul s'a aşezat în cazarma de curând clădită şi prevă- 
zută cu toate cele trebuincioase; ea era pe Calea Traian, alături 
de închisoarea civilă. Incă din primele zile, Oltenii noştrii își dă- 
dură în petic. Moştenisem dela Batalionul 7 Vânători un cantinier 
evreu al cărui contract nu lua sfârşit decât peste câteva luni. 
Intr'o dimineaţă cum sosii la cazarmă, Melancropol îmi raportă că, 
în urma unei certuri între cantinier care căuta să înșele pe câţi-va 
soldaţi şi între aceştia, care şi ei, la rândul lor, căutaseră să tragă 
pe sfoară pe negustor, Oltenii devastaseră complet cantina, unde 
nu mai rămăsese un singur articol, toate fiind dispărute în stoma- 
curile, buzunarele sau raniţele acestora din urmă. Ofiţerul de 
serviciu tocmai făcea percheziţii peste tot spre a da de lucrurile 
tuate cu deasila, Ceeace era mai rău, adăugă Melancropol, era că 
Evreul aţinea calea maiorului și că acesta «se arsese cu ceaiul de 
dimineaţă». Cum am spus aceasta era formula prin care ne vestea 
Melancropol că Claudian era rău dispus. Mă rugă să primesc eu 
pe cantinier şi să-l ascult pentru a linişti lucrurile. Ii spusei să 
mi-l aducă. Uşa se deschise şi cantinierul se aruncă la picioarele 
mele plângând şi strigând mereu: «vei mir! m'o nenorocit! m'o 
prupudit! ghivolt! vei mir!» Degeaba îl tot întrebam, el îi tot dă- 
dea înainte cu plânsetele, gemetele şi strigătele sale. Incepeam să 
fierb şi eu, mai ales că Melancropol îmi dădea zor mereu că vine 
maiorul. Scos din fire, trântii evreului o serie de înjurături evre- 
ieşti pe care le învăţasem în copilărie de la un preot şi a căror 

veracilate îmi fusese confirmată ulterior de cunoscuţi evrei. Pe 
măsură ce înjurăturile eşiau din gura mea, bocetele şi vaietele în- 
cetau, lacrimele se uscau şi Evreul, sculându-se de pe jos, îmi 
spuse, cu un glas în care era un amestec de mulţumire şi de ad- 
miraţie: «dar dumneavoastră sunteţi din Muldova, dumneavoastră 
ştiţi cum se vorbeşte cu noi!» Cu pedepse date celor prinşi cu 
mâţa în sac, adică la cari s'au găsit lucruri de ale cantinierului, 
cu o despăgubire bănească dată acestuia, lucrurile s'au liniștit și 
n'au ajuns la cunoștința autorităţilor superioare, lucru de care se 
ferea mai ales Claudian. Scurt timp în urmă cantinierul, neputând 
face afaceri cu Oltenii, s'a lăsat de cantină. 

Asupra slujbei la cazarmă n'am de spus altceva decât că 
părăzile şi ceremoniile fiind rare (am fost de faţă la înscăunarea 
episcopului Pimen Georgescu în Fevruarie 1902), serviciul în gar- 
nizoană fiind foarte puţin împovărător (afară de acel al piche- 
telor de incendiu chemate des în port unde în anumite părţi erau 
mereu focuri, până ce societăţile de asigurare s'au înțeles ca să 
nu mai asigure magazinele şi depozitele de acolo), se putea face 
în mult mai bune condițiuni instrucţia trupei. Această instrucție 
avea loc pe marele islaz comunal ce se întindea atunci dela 'Ţi- 
glina şi până spre Tulucești. Fiind destul de frământat îngăduia 
să se facă şi exerciţii de luptă și de serviciu în campanie. La în- 
ceput serviciul a fost ceva mai greu pentru că mulţi ofiţeri ră- 
mânând, cum am spus, în Bucureşti, nu mai eram decât cinci sub- 
alterni atât pentru serviciul la companie cât şi pentru cel de zi 
In curând lipsurile s'au umplut prin venirea unor ofiţeri ieşiţi în 
acea vară din şcoala militară. Instrucţia lua dealtminterlea o cale 
mai practică şi mai potrivită pregătirei de răsboi sub influenţa 
acţiunei căpitanului A. D. Sturdza. Intoarcerea în ţară a primelor 
serii de sublocotenenți foşti în şcolile militare din Germania şi a 
locotenenţilor şi căpitanilor foști la stagiu în armata austriacă 
făcu deasemeni mult pentru o Țiregătire mai temeinică a armatei. 

Ori cât de mare este crima colonelului A. D. Sturtza — cu 
atât mai mare din cauza binelui ce făcuse şi a încrederei ce se 
pusese în el — nu se poate lăuda în deajuns buna influenţă ce 
avu el, mai ales la început, şi îndreptările în bine ce le-a adus 
întru o mai potrivită pregătire de răsboi a armatei. A lipsit de 
tact — din belşug e adevărat — dar se putea oare face altfel dată 
fiind rugina şi năravurile comandamentelor noastre? A supărat pe 
mulți şi şi-a făcut dușmani nenumărați, nu însă dintre ofiţerii cei 
cu dor de bine. Dar a descătușat armata de o mulţime de păreri 

neîntemeiate, de idei învechite. de bateri de apă în piuă şi mai 
târziu a pregătit foarte bine ofiţerii pe care i-a crescut el. Repet, 
condamn crima sa, pentru care nu găsesc nici-o împrejurare uşu- 
rătoare, nu pot însă să nu laud marile servicii pe care le-a adus 
Sturdza armatei până'n 1914. 

Noi nu aveam nimic de a face cu dânsul dar cele ce tăcea 
el, mai întâi la compania sa din Batalionul 2 Vânători şi apoi la 
Şcoala Militară ajungeau la cunoștința noastră și aduceau cu ele 
un sănătos dor de îmbunătăţire. Această pornire era întărită prin 
ordinele de zi pe armată date de Rege, dar pornite dela dânsul, 
prin ordinele și circulările date de tatăl său ca ministru de răsboi, 
dar sub influenţa sa. 

Sublocotenenţii întorși din Germania au avut o influenţă 
mai mică şi aceasta peniru următoarele temeiuri: 

Ca foarte mulţi Români duşi în străinătate la vârstă fragedă, 
se înstrăinau cu totul, prefăcându-se chiar unii la întoarcere a fi 
uitat limba românească. 

Erau crescuţi în armata germană căreia nu-i lipsia nimic şi 
veniau la noi unde lipsiau multe şi unde mulţi şefi de corpuri nu 
erau în stare să-i îndrume. 

In fine aveau la întoarcerea în ţară un grad prea mic şi erau 
prea străini de mediul în care veneau pentru a putea avea vre-o 
influență temeinică. 

In urmă, fiind stagiar la Marele Stat Maior în 1908, am 
trebuit să studiez şi să referez asupra reînoirei convenției cu Ger- 
mania în privința trimeterei de elevi în şcolile ei militare. Am 
studiat chestiunea mai largă a pregătirei ofițerilor noştri în şcolile 
militare şi în armatele străine. Pentru temeiurile arătate mai sus. 
precum şi pe baza studiului memoriilor personale a celor 72 ofi- 
teri ce fuseseră până atunci în Germania şi în sfârşit pentru mo- 
tivul că atunci în armată — mai ales în artilerie şi geniu — co- 
mandanții de regimente fuseseră în şcoli franceze, maiorii și căpi- 
tanii la stagii în armata austro-ungară şi locotenenţii şi subloco- 
tenenţii în Germania, ceeace avea drept urmare o lipsă de uni- 
tate de vederi, am propus să nu se reînoiască convenţiunea. Am 
mai propus să se trimită la stagii în străinătate numai ofițerii mai 
în vârstă, maiori şi locotenenţi-coloneli, cunoscând bine armata 
română şi posibilitățile ei. Generalul Crăiniceanu, atunci şef al 
Marelui Stat Major, a vrut să mă pedepsească pentru că depăşisem 
cadrul lucrării ce-mi dase. l-am răspuns că nu ştiam că păreri 
întemeiate merită pedepse. Convenţia nu a mai fost reînoită. 

Stagiile locotenenților şi căpitanilor în armata austro-ungară 
au dat mai bune rezultate, această armată fiind mai aproape de 
felul nostru de a fi şi ofiţerii trimeși fiind mai maturi, 

N'am cerut, nici când eram în şcoala militară — atunci se 
trimetea prima serie în Germania — nici mai în urmă când s'au 
trimes ofiţeri în Austria și nici când am reuşit la Şcoala de Răsbui 
(când, necerând eu s'a trimes al doilea reuşit la examenu! de 
admitere, Mihai Ignat (fost mai târziu inspector general al Geniu- 
lui) la Şcoala de Răsboi din Torino) ca să merg în străinătate, 
deşi a-şi fi obţinut de sigur trimeterea dacă o ceream. De ce 
oare? Nu-mi dau bine seama acum, dar mi se pare că ceeace a 
predominat în aceste cazuri a fost mai ales teama de a fi stângaci 
sau a părea astfel străinilor. Aşi fi căpătat desigur şi practică 
şi cunoștințe. Acestea din urmă le-am căpătat prin foarte multă 
citire așa că în ceeace priveşte cunoştinţele nu cred să fi fost vreo- 
dată mai prejos de acei care au fost în armatele străine: practica 
însă nu mi-a fost aşa de desăvârşită. Am cunoscut însă armata 
noastră mult mai bine şi cred că am dovedit ca și alţi camarazi, 
cel puţin după aprecierea tuturor şefilor mei, din care unii fuseseră 
în şcoli şi armate străine, şi după aprecierea generalului Berthelot 
și a celorlalți camarazi străini cu care am lucrat, că amnata şi 
şcolile româneşti au putut produce ofiţeri care se puteau pune 
alături de bunii ofiţeri ai armatelor cu experienţe mai vechi. 

Dar să revin la cele dela Galaţi. 

Spuneam că s'au făcut progrese în chipul de a instrui armata. 
Intre altele s'au făcut îmbunătăţiri mari în privința tragerei, îm- 
bunătățiri ce erau să fie şi mai desăvârșite în curând, prin înfiin- 
tarea școlilor de tragere. Claudian mă numise, încă din Martie 
1900, ofiţer cu tragerea. Poligonul dela 'Țiglina era destul de bun şi 
se pntea face pe dânsul tragerea în chip multumitor. Primul lucru 
pe care l-am făcut a fost că nu am lăsat să se tragă altfel decât 
prescria regulamentul şi m'am opus la fabricarea de tuburi, adică 
la tragerea în vânt. Am avut este adevărat oarecari conflicte cu 
comandanții de companie, în special cu căpitanii L. şi V., unii 
dintre cei mai puţini conştiincioşi oameni pe care să-i fi cunoscut 
şi cu unii camarazi. Aveam însă cuțitul în mână. Cartușele erau 
în primirea mea şi nu le dădeam decât pentru o şedinţă odată ȘI 
numai pe numărul oamenilor prezenți. Nu îndrăzneau să se plângă 
lui Claudian și au trebuit deci să facă tragerea ca lumea. Multe 
ceasuri am trebuit să stau pe acel câmp de tragere căci nu aveam 


La Galaţi 147 


o încredere nelimitată în conştiinţa şi puterea de rezistență la pre- 
siuni a subofițerilor cu tragerea. 

Am făcut şi o experienţă interesantă. La un joc de răsboi, 
maiorul a descoperit că dintre căpitanii noştri erau cel puţin doi 
cari nu ştiau şi nu pricepeau cum mergea glonţul în aer. Mi-a 
spus atunci că ar dori să le dovedească aceasta în mod practic 
şi mi-a poruncit să studiez cum s'ar putea îndeplini. Ca fost 
elev al lui Iliescu eram stăpân pe chestiune şi m'am pus pe lucru 
făcând experienţa următoare : 

La distanţa de 600 metri de ţintă am aşezat un căluş reru- 
lamentar de fier, pe care l-am fixat bine în teren. Ţinta de 2,00 
X 1,50 își avea centrul negru exact la înălţimea gurei ţevei aşe- 
zată pe trepied (căluş) astfel că linia de ochire era paralelă cu 
pământul, lucru pe care l-am controlat şi cu ajutorul unei lunete 
topografice. Intre trepied şi ţintă am așezat, din 50 în 50 metri, 
câte un cadru de lemn, de dimensiunile arătate ale țintei. Aceste 
cadre erau acoperite cu hârtie albă. bine întinsă, numai pe părțile 
lor superioare, marginea de jos a hârtiei fiind exact la înălţimea 
ţelului puştei, lucru verificat iarăşi cu luneta. Trăgătorul putea 
astfel vedea bine jumătate de jos a centrului țintei și ochi asu- 
pra lui. 

Pe fiecare cadru am însemnat, după tabelele din regulamen- 
tul de tragere, înălţimea medie a traectoriei (în cazul nostru dea- 
supra marginei de jos a hârtiei) la distanţa respectivă. Maiorul a 
venit cu toţi ofițerii din batalion şi a tras el (era foarte bun tră- 
pător) mai multe focuri, a căror urme s'au grupat, destul de bine, 
pe ţintă şi pe hârtia întinsă pe cadrele puse din 50 în 50 metrii. 
aşa că se putea vedea bine urma traectoriei. Totuşi, cum erau 
unii încă nelămuriţi, maiorul a mai tras un număr destul de mare 
de gloanţe, în aceleaşi condițiuni, eu stând jos la picioarele unuia 
din cadre, spre a învedera că nu era nici-o primejdie pentru cineva 
care se găsea sub linia de ochire. 

Experienţe la fel, pentru a arăta mersul glontelui în aer, 
am făcut mulţi ani în urmă când comandam Brigada V-a Vână- 
tori, cu cartuşe cu gloanţe trasante pe care le obţinusem dela 
generalul Berthelot. Asemeni cartușe îngăduesc azi să se arate în 
mod practic traectoria şi să se scutească trupa de lungile şedinţe 
de teorie abstractă şi de cele mai mult ori neînţeleasă. 

Deşi erau şi alte trupe în garnizoană nu am făcut nici-o sin- 
gură dată manevre împreună cu dânsele s'au n'am fost faţă, cel 


143 G-ral Radu R. Rosetti: Mărturisiri 


puțin oficial, la exerciţii sau trageri de-ale lor, la care însă m'am 
dus singur după înţelegere cu camarazii din acele unităţi. 

Fiind în Galaţi, am luat parte cu batalionul la trei manevre 
de toamnă. 

In 1901 am făcut manevre pe itinerariul Pechea — Cudalbi 
— Tecuci — Focşani — Râmnicul Sărat. Manevrele au fost dintâi 
de regiment contra regiment, apoi de brigadă mixtă contra bri- 
gadă mixtă, batalionul nostru fiind ataşat la brigada 12 Infan- 
terie comandată atunci de omul priceput care era generalul Moise 
Groza, și în sfârșit de divizie contra divizie (a şasea contra a cin- 
cea) în fata Reselui. S'au terminat printr'o revistă cu defilare la 
30 Septembrie/13 Octombrie, la Râmnicul Sărat. Cu toată formali- 
tatea acestor manevre (ni se dăduseră crochiuri dinainte stabilite, 
cu toate mişcările. până în cele mai mici amănunte, ce aveam să 
le executăm în fiecare zi de manevră), am învăţat mult mai ales 
pentru că am îndeplinit slujba de adjutant, V. Hânţescu, atunci 
locotenent în Galaţi, împrumutându-mi caii săi. Această sluibă 
pe lângă că m'a învăţat în mod practic multe, în special în ceeace 
privea cancelaria de campanie şi întocmirea ordinelor şi a ra- 
poartelor, mi-a învederat şi nepregătirea şefilor noştri. Şi aceasta 
nu numai prin faptul șabloanelor de miscări ce ni s'au dat din- 
nainte şi prin greșelile ce văzusem făptuindu-se mereu, dar între 
altele nrin următoarea scenă, la care am fost martor. 

Dură terminarea manevrelor de brigadă contra brigadă s'au 
întrunit divizia VI-a și divizia de cavalerie între Cudalbi şi Tecuci, 
spre a se face o repetiţie a manevrei ce urma să se execute în 
ultima zi a manevrelor regale lângă Râmnicul Sărat. Batalionul 5 
Vânători. escadronul cu schimbul al regimentului 2 Roşiori şi o 
baterie de artilerie, am fost trimeşi spre a înfătișa dusmanul, cam 
la înălțimea satului Matca. Terenul nu se potrivea deloc cu acela 
pe care urma să aibe loc manevrele regale. Fiind cu mniorul la 
cartierul general al diviziei VI-a, unde Claudian urma să primească 
instructiuni asupra conducerei manevrei apărărei, am fost fată 
la o ceartă între comandantul diviziei VI-a şi comandantul divi- 
ziei de cavalerie, care nici unul, nici altul, nu erau în stare să 
citească harta și cari voiau să execute neschimbate mişcările nre- 
văzute pentru manevra regală. neținând seamă de teren, Dacł 
povestesc acest incident nu este pentru a batiocori pe acesti fe- 
nerali. cari amândoi au fost buni cu mine şi din cari unul mi-a 
arătat multă prietenie, dar spre a arăta starea în care se găsea 
atunci comandamentul nostru. De altfel comandantul diviziei de 

cavalerie dându-și seama că nu mai era la punct şi-a dat dimisia 
după manevre printr'un foarte frumos raport. 

In 1902, am luat parte la manevrele diviziei VI-a în regiu- 
nea Fundeni — Obilești — Vultur — Focşani, tot ca adjutant al 
batalionului, având un cal închiriat dela Iacob, birjarul lui Alfons 
Dall'Orso, un lipovan foarte de ispravă, de la care am închiriat 
un cal şi pentru manevrele din anul următor. 

Insfârșit, în 1903 am luat parte la manevrele regale din re- 
giunea Radovan — Craiova, terminate prin revista din 30 Sep- 
tembrie 13 Octombrie, la Craiova. 

Cu prilejul tuturor acestor manevre, efectivul batalionului 
ca şi acele ale celorlalte unităţi ale armatei, era mărit (la 567 în 
1903) prin chemarea unor contingente dela vatră. 

Un alt lucru învăţai în batalion la Galaţi şi anume serviciul 
de casier pe care-l îndeplinii dela 5 Fevruarie 1902 la 20 Aprilie 
al aceluiaşi an, titularul lipsind. Fui ajutat, mult şi bine, în înde- 
plinirea acestui serviciu şi de ordinea severă a lui Claudian şi de 
cărui poveste este cea următoare. Fusesem, cu sergentul-major To- 
mescu, despre care am mai vorbit. Experienţa dobândită atunci 
mi-a fost de cel mai mare folos mai târziu când am avut de con- 
trolat pe altii, de administrat averea soţiei mele sau de condus 
diferite instituţiuni. La casierie avui şi o neplăcere trecătoare a 
cărui povestea este cea următoare. Fusesem, cu sergentul-major To- 
mescu, la administraţia financiară ca să încasez un mandat — 
vre-o 12.000 lei, sumă mare pe atunci — și primisem valoarea lui, 
în mare parte, în fişicuri de câte 50 lei, în piese de argint de câte 
50 bani şi de 2 lei, în piese de aramă de câte 2 bani (100 bucăţi 
deopotrivă de mari în ambele cazuri). Când am predat suma maio- 
rului spre a o pune în casa de bani a corpului au lipsit 48 de lei. 
Cu maiorul, cu ajutorul și cu Tomescu am renumărat banii dar 
tot lipseau 48 de lei. Am pus banii lipsă dela mine şi ne-am dus 
din nou la administraţia financiară, unde ni s'a spus să revenim 
după amiază când se făcea verificarea casei. Am fost faţă la a- 
ceastă verificare; era o diferenţă de 12 bani. Peste vre-o 10 zile 
am făcut referatul spre a mi se da din casa corpului banii pentru 
plata soldelor. Cu acest prilej am reverificat cu toții împreună 
casa şi am descoperit greşeala: dădusem un fişic de 50 de lei în 
piese de 50 de bani drept unul de 2 lei în piese de 2 bani. Răsuflai 
ușurat. 

Implineam atunci următoarele servicii: bibliotecar, casier, 
cu mobilizarea şi cu tragerea. Claudian căpătând încredere în dis- 

creţiunea mea îmi dădea să fac şi copiile de pe memoriile ofiţe- 
rilor, copii ce se trimeteau corpului de armată şi Ministerului de 
Răsboi. Una din cauzele nemulțumirii a câtorva camarazi a fost 
că, ne-fiind învoit de maior, n'am voit niciodată să le arăt notele 
sau să le spun ce cuprindeau. Redactam şi scriam deasemenea 
istoricul corpului şi jurnalul de operaţiuni. Şi la batalion ca şi mai 
târziu au fost camarazi care au privit rău extrema mea reticenţă ca 
şi discreţiunea în privinţa lucrurilor confidenţiale ce le cunoşteam 
prin îndeplinirea serviciului sau din convorbiri particulare. Ar- 
mata suferia. şi 'mi-e frică că suferă încă, de lipsa păstrărei se- 
cretelor militare; se vorbea deschis şi se flecărea despre orişice şi 
din această privinţă rar am văzut — şi din nefericire sunt mulţi 
la noi — aşa flecari ca A. N., ca L. şi ca V. O pildă de nepăs- 
trarea secretului: odată cu construirea fortificațiilor dela Galaţi se 
construiseră 2 baterii, una în curtea închisorii militare, armată cu 
guri de foc cu tragere curbă, menită să spargă ghiaţa de pe lacul 
Brateş în cazul unui atac rusesc iarna şi să bată şoseaua Galați- 
Reni pe porţiunea dintre Brateș şi Dunăre şi alta lângă Docuri. 
Menirea acesteia era de a bate cursul Dunărei până la Cotul 
Pisicei; tunurile ei de 210 mm. erau depozitate la, Târgovişte în 
urma presiunei Rușilor, tunuri cu care dealtfel nu s'a tras nici- 
odată în timp de pace şi care au servit în marele răsboi pentru 
armarea bateriei Florica de la Giurgiu. Ori, tot ce privea aceste 
baterii era cunoscut de toată lumea din Galaţi şi se vorbea curent 
şi fără sfială de ele. Nu mai spun că nici un ordin observator şi 
nici-o pedeapsă nu rămânea nedată în vileag. 

In sfârșit mai făcui câteva luni şi serviciul de adjutant al 
pieţei, slujbă ce era departe de a fi lipsită de griji cu generalul 
Sergiu Băicoianu în capul Corpului III de armată. Acest mare 
şef militar, care făcuse o carieră foarte frumoasă, ocupând tot- 
deauna posturi de încredere, bine meritată, răspândea o atmosferă 
de groază care-l făcuse temut până atunci de marea majoritate a 
ofiţerilor de cavalerie, al căror inspector general fusese. El ve- 
nise de curând la comandamentul Corpului III şi al Regiunei în- 
tărite Focşani-Nămoloasa-Galaţi. Groaza venea de acolo că cerea 
îndeplinirea serviciului cu cea mai mare conștiințiozitate, cum îl 
îndeplinea şi el, și mai cerea cunoașterea desăvârşită a regulamen- 
telor şi a geografiei ţărei. Deşi totdeauna foarte politicos, neri- 
dicând niciodată glasul şi dând cu cele mai politicoase vorbe 30 
zile închisoare, pedepsia orice eroare şi nota pe ofiţeri în conse- 
cință. Puţina simpatie de care se bucura venja și de acolo că era 

rece şi sec în aparenţă. Având o memorie uimitoare nu uita nici- 
odată nimic din ceeace făcea un ofiţer, rău sau bine. Cincizeci de 
ani după Răsboiul Independenţei îmi înșira ordinea de bătaie a 
diferitelor unităţi în acel răsboi şi-mi dădea amănunte pe care 
verificându-le le-am găsit cu totul adevărate, cum adevărate erau 
înfăţişările ofițerilor ce mi le-a făcut deseori. 

De fapt Băicoianu, pe care l-am cunoscut de aproape atunci 
şi de a cărui prietenie m'am bucurat până la încetarea lui din 
viață, 30 de ani mai târziu, era un militar iubind armata, con- 
ştient de nevoile ţărei şi de multe lipsuri ale corpului ofițeresc, 
lipsuri pe care voia cu tot dinadinsul să le îndrepte. Continuitatea 
cu care a aplicat felul său de a vedea a schimbat întru totul cava- 
leria noastră, a învăţat-o să călărească şi a adus în capul ei mulți 
ofițeri destoinici. El mai luase în calitate de comandant al gar- 
nizoanei Galaţi aspre măsuri pentru punerea în mână a ofiţerilor 
și a trupei de marină, cari, mai ales aceștia din urmă, erau ne- 
disciplinaţi şi făceau scandaluri. 

Dacă Baicoianu era aspru cu ofiţerii care nu-și făceau da- 
toria, el începea chiar cu cei mai mari în grad. Așa am fost mar- 
tor involuntar, la 30 Septemvrie/12 Octomvrie 1901, la Râmnicul 
Sărat, observaţiunilor, politicoase ca formă dar extrem de aspre 
ca fond, pe care le făcu generalului, comandant al Diviziei a VI-a. 
La Galaţi pedepsea mereu atât pe șeful său de Stat Major, colo- 
nelul A. H., ofiţer uşuratec, jucător de cărţi și nu totdeauna corect, 
cât și pe şeful serviciul intendenţei, intendentul colonel P., lipsit 
de conştiinciozitatea trebuincioasă. În schimb era drept și nimeni 
ca dânsul nu era gata să îndrepte o greşeală sau să susţină drep- 
turile unui bun ofiţer. Iată cu privire la dânsul câteva fapte ca- 
racteristice. A 

Un administrator clasa II-a folosise un soldat dela o maga- 
zie de mobilizare pentru slujba sa personală. trimeţându-l la o vie 
a sa la Slatina. Cercetarea fusese făcută de maiorul Claudian, care 
îşi încheia raportul zicând că vinovatul ar trebui convins să nu 
mai greșească. Când dădui acest raport lui Baicoianu acesta îmi 
ordonă să-i aduc memoriul administratorului vinovat. 

Venind a doua zi, îmi întinse tot dosarul şi îmi spuse: cetește 
ce am scris acolo. In dreptul încheierii lui Claudian, scrisese cam 
următoarele: «deoarece din trecutul acestui asimilat (nar fi spus 
«pentru nimic în lume ofiţer) se vede că nu este întâia oară când 
«greșeşte în acest chip (citise tot memoriul vinovatului) reiesă că nu 
«este om ce se poate convinge. Il înving cu 30 zile închisoare pe 

«care le va executa în închisoarea garnizoanei». Şi-mi ţinu apoi o 
adevărată conferinţă, arătându-mi că ceeace preconiza atunci A. D. 
Sturdza, convingerea, este un foarte bun şi civilizat chip de pro- 
cedare dar că trebue pentru aceasta ca cel ce urma să fie convins să 
fi primit o educaţie potrivită și să aibe un astfel de caracter încât 
să poată fi convins. Cu ceilalţi trebue a se proceda prin învingere. 

Camaradul şi prietenul meu Grigore Sîrbu servea atunri în 
artileria de cetate la Nămoloasa. Comandantul detaşamentului de 
acolo, un căpitan I. mi sc pare, era abuziv şi avea o nevasta şi mai 
abuzivă. Din această cauză Sârbu a avut conflicte cu căpitanul, 
care, spre a se răsbuna 'l-a notat rău, arătându-l ca nedisciplinat 
şi îndărătnic, notă pe care şi-a însuşit-o, fără un control serios, şi 
comandantul de regiment colonelul T. C., care a mai pedepsit pe 
Sîrbu, când acesta a reclamat. Venind în Galaţi, Sirbu imi po- 
vesti totul şi, împins și de mine, ceru pe cale ierarhică o audienţă 
lui Băicoianu. Când îl primi, Băicoianu îl puse să-i spună ama- 
nunţit întreaga afacere şi-l supuse apoi unui adevarat in.erogato- 
riu de judecător de instrucţie, spunându-i la sfârșit că va cerse.a 
lucrurile. 

Câteva zile mai târziu Băicoianu luă, fără să spună nimanui 
nimic, trenul la ora 5 dimineaţa și se cobori în gara Hanu Conache, 
de unde se duse pe jos la cazarma detașamentului de artilerie de 
cetate. Cum era cu chipiu alb de vară în cap şi cu pelerina pe 
umere garda nu-l a recunoscut şi numai după ce ajunsese în curte 
un sergent-major a văzut cine era. Emoţie la darea semnalului de 
prevestire şi la sunarea onorului şi apariţia în curte a lui I, şi a 
lumătății sale, în costume sumare. Urmă, timp de patru ore, o 
inspecţie amănunţită a întregei gospodării a detaşamentului şi a 
zestrei comandantului, interogarea trupei şi a ofiţerilor, expedie- 
rea stante pede a comandantului detașamentului şi a oarecari aju- 
toare ale lui, tot așa de puţin cinstite, la închisoarea garnizoanei 
din Galaţi. Intors la Galaţi, generalul ceru și obţinu, până la fa- 
cerea instrucției, mutarea ca măsură de disciplină a lui I. la 
Craiova şi chemă, ad audiemdum verbum regium, pe colonelul T. 
C. la comandament. Cu toată placiditatea acestuia din urmă, el era. 
roş şi enervat când eşi din cabinetul lui Baicoianu, care şterse no- 
tele rele din memoriul lui Sîrbu şi dădu ordin ca să fie notat 
din nou. 

Ca şi cu Ernest Ballif şi cu alți ofiţeri care-și vedeau de 
treabă, Băicoianu a fost cu mine, cum spusei, foarte prietenos şi 

nu l-am găsit niciodată supărat de vre-o discuţie sau părere con- 
trară sincer arătată, dacă era justificată. | 

In Aprilie 1903, fui atașat pe lângă generalul M. Groza, însăr- 
cinat, împreună cu H. Dundas vice-consulul englez, să facă o cer- 
cetare în privinţa unui incident cu marinarii de pe vasul de răs- 
boi englez Mohawk. Aceștia, fiind beţi, făcuseră scandal în grădina 
-din centrul oraşului; ai noştri îi arestaseră şi-i bătuseră. Ancheta 
arăta vina a lor noştri şi mai ales a brutei care era un căpitan A. 
B., dela comenduirea pieţei. În cercurile românești și mai ales 
în cele militare se puneau stăruinţe pentru a se face lucrurile mu- 
şama, dar Băicoianu, care vorbise de altfel cu D. A. Sturdza venit 
pentru a merge cu Comisia Dunăreană la Sulina, nu a vrut decât 
să fie leal. A pedepsit pe B. şi pe ceilalți vinovaţi ai noștri cum 
şi comandantul vasului englez a pedepsit pe ai lui. Ca să arate că 
nu mai este supărat, căpitanul englez a cerut voie, care i s'a dat, 
să defileze cu compania sa de debarcare cu ocazia paradei dela 10 
Mai 1903; acea companie a fost aşezată atunci în capul trupelor 
noastre. 

Pe comandantul nostru de divizie nu 'l-am văzut decât la 
inspecții şi la manevre. Era un om dorind binele dar care de mult 
nu mai era la curent cu cunoştinţele militare, lucru firesc și prin 
faptul că servise mai cu seamă la pompieri şi la școala militară 
din Iaşi. 

In batalion corpul ofițeresc se s-himbase nu numai prin ve- 
nirea ofiţerilor nou înaintați dar și prin acea a trei căpitani: S., 
om conştiincios, muncitor dar cu totul lipsit de pricepere şi sufe- 
rind de începutul unei boale atunci incurabile, L. și V., de care am 
mai vorbit. Cel din urmă a avut o rea influenţă asupra ofiţerilor 
necăsătoriți, fiind o statornică pildă de neîndeplinirea datoriei şi 
împingând mult la petreceri ordinare şi la jocul de cărți. Mişel, 
fricos (când am comandant Regimentul Mihai Viteazul No. 6, în 
primăvara 1917, întreg regimentul, ofiţeri şi trupă, nu contenea a 
vorbi cu scârbă despre purtarea lui mişelească pe câmpul de luptă) 
şi leneș, nu lucra nimic şi când era prins dădea vina... în Ţigani. 
Cu mine a avut multe ciocniri pentru că nici ca ofiţer cu mobili- 
zarea, nici ca ofiţer cu tragerea, nu îngăduiam încercările sale de 
a trage veşnic chiulul. Nu reacționa altfel decât prin bârfeli, mai 
ales pe lângă camarazii tineri, cărora le spunea că eu comandam 
de fapt batalionul şi că toate măsurile erau luate de maior sub 
imboldul meu. Parcă Claudian ar fi fost omul să se lese dus ! Şi o 
dovadă fu că atunci când greşii el nu stătu o clipă la îndoială şi 

mă pedepsi cu cinci zile închisoare la arestul pieţei. Iată vina mea: 
purtam sabia ascuţită şi cu vârful subţiat. Intr'o zi la instrucţie. 
făceam şcoala de companie; comandantul companiei comandase 
focul de salvă pe 2 rânduri. La acest fel de a trage rândul întâi 
îngenunchia. Exerciţiul s'a repetat de mai multe ori, mai ales pen- 
tru că la comanda de: drepţi! nu se ridicau toţi odată. Eram la 
locul meu regulamentar în spatele plutonului, cu sabia afară, şi la 
repetarea exerciţiului mă apropiai spre a vedea de ce nu se scula 
unul din soldaţi mai repede. Cauza era că se așeza greşit în ge- 
nunchi. Vrui să-l ating cu sabia spre a-i arăta ce parte a trupului 
era rău aşezată, uitând cu totul cât de ascuţit era vârful care 
străbătu pantalonul şi sgârie pe ostaș în partea cea mai grasă a 
şezutei sale. Zpârâitura era o nimica, dar vina nu era mai mică, 
atinsesem şi rănisem un soldat şi trebuia să urmeze pedeapsa ce 
a urmat. 

Vimovat de neînțelegerile cu camarazii am fost și eu pentru 
că, plăcându-mi munca, având dragostea răspunderilor şi a muncit 
neatârnate, nu numai nu mă dădeam în lături de la nici-o însăr- 
cinare (cum căutau cei mai mulţi) dar le căutam. Apoi urând spi- 
ritul de gaşcă şi mai ales câștigând încredere în puterile melc şi 
fiind din ce în ce mai scârbit de lenevia şi nepriceperea unora, nu 
m'am stăpânit în deajuns şi, cu lipsă de tact, am lăsat să se vadă 
disprețul ce-l aveam pentru dânșii și pentru chipul cum îşi făceau 
serviciul Dar ceeace supăra mai mult pe V., şi pe unii care s'au 
luat dupe dânsul, a fost faptul că eram bine primit de tot ce al- 
cătuia lumea bună din Galaţi, în care V. care se credea om cu 
succese feminine, nu putea pătrunde. 

Ofițerii afară din corp pe care-i vedeam mai des erau căpi- 
tanul H. Cihoski dela corpul de armată cu care discutam adesea 
probleme tactice şi chestiuni de tragere, locotenentul H. Masciotti, 
un prieten de al lui Alfons Dall'Orso, locotenentul R. Brătuianu, 
comandantul secţiei de pompieri şi locotenentul V. Hânţescu din 
bateria călăreaţă. 

Găsisem o foarte bună cameră mobilată, în care am stat tot 
timpul şederei mele în Galaţi, în casa giuvaergiului M. Helder 
în colţul străzei Domnești cu strada Fraternităţei; camera eu la 
etaj chiar în colţul clădirei dând pe aceste străzi. Era în centrul 
oraşului și în imediata apropiere a celor două linii de tramvai care 
duceau, una la cazarmă și cealaliă la poligonul de tragere. 

De mâncat, mâncam la popota cercului militar; câte odată 
seara la Sure, unde era un bun restaurant şi unde ne duceam adese 


La Galaţi 155 


ori noaptea după vre-un bal sau după teatru. Odată mergând acolo 
cu Alfons Dall'Orso pe la miezul nopţii n'am găsit o masă liberă 
decât lângă una ocupată de un grup foarte vesel alcătuit din: 
B. S. Delavrancea, I. L. Caragiale și colonelii D. Lambru /vred- 
nicul comandant al diviziei 21 în timpul marelui răsboi) şi D. Co- 
corăscu; aceştia doi din urmă veniţi pentru un proces la Consiiiul 
de Răsboi. Au stat glumind şi povestind până ’n zorii zilei şi atât 
erau de vesele şi de hazlii glumele şi poveştile lor încât am stat 
și noi ca să-i ascultăm. Atunci am auzit pe Caragiale dând 
definiţiuni şi apreciaţiuni foarte exacte, dar neputând fi reproduse 
aci, asupra chipurilor de înjurătură a Românilor. 

Am făcut cunoştinţa societăţii gălăţene mulţumită scrisorilor 
de recomandare ce-mi dăduse Mama pentru generalul E. Pen- 
covici, pe care-l cunoscuse bine în tinereţe la laşi şi Matei Balş 
(care fusese magistrat la Galaţi) pentru prietenul său şi în curând 
al meu, Alfons Dall’Orso. 

Societatea gălăţeană se alcătuia atunci din mai multe stări 
a căror întâietate era socotită ca următoarea: membrii și funcţio- 
narii Comisiunei dunărene, marii negustori şi unii profesionişti 
străini şi câteva familii de funcţionari sau politiciani români. 
Această parte a societăţi era în deobşte foarte protocolară şi atât 
eticheta cât şi prezeanţa jucau în viaţa ei un rol de seamă. Venea 
apoi, ceeace era socotit ca o a doua stare: ofiţerii, unii funcţionari 
şi unii comercianţi pe cale de a se ridica. Să descriu pe rând aceste 
diferite categorii. 

Comisiunea Europeană Dunăreană. fusese întemeiată în 1856 
pentru a face cu putinţă navigabilitatea în bune condițiuni a Du- 
rei, dela Brăila în jos. Fiinţa ei a fost justificată atât timp cât trei 
puteri mari: Austria, Rusia şi Turcia, doriau, fiecare pentru sine, 
a fi stăpâni exclusivi pe navigația şi comerţul Dunării de jos, şi noi 
eram prea slabi pentru apăra acestea. Dela pacea din Versailles 
încoace n'a mai ființat nici un temeiu pentru păstrarea ei. Comisiu- 
nea şi personalul său se bucurau de un statut special (exteritoriali- 
tatea) ceeace îi făcea să fie neatârnaţi de autorităţile locale. Imbu- 
nătăţirile de fapt pe care le adusese Comisiunea navigabilităţii și 
comerţului, faptul că delegaţii erau diplomaţi, au contribuit spre a 
da membrilor şi funcţionarilor ei superiori întăietatea arătată mai 
sus, întăietate pe care toţi aceştia o păzeau cu gelozie. Cine erau 
atunci membrii şi funcţionarii acestei comisiuni ? Întâiul pe care 
l-am cunoscut şi care era de altfel decanul membrilor comisiunei 
(preşedinte era pe rând fiecare delegat) a fost generalul E. Pen- 

covici, delegatul României. Militar care avusese vază în armată, 
în rândurile căreia muncise mult, dar care nu trecuse Dunărea în 
1877—1878, rămânând comandantul unei divizii depe malul 
stâng la Calafat, era întrebuințat de mulţi ani mai cu seamă în 
slujbe diplomatice (delegat la Comisiunea dunăreană, delegat 
pentru verificarea graniţei, reprezentant român la serbările jubi- 
leului Reginei Victoria) în care adusese servicii reale, mai ales 
prin simţul foarte adânc a ceeace se cuvenea României; drepturi 
şi prestigiu pe care le-a apărat întotdeauna cu dârzenie. Altfel 
era o ciudată fiinţă, care cunoscuse multă lume şi putea povesti 
lucruri interesante când eșia — rar — din tăcerea sa obișnuită, 
deştept, adunător de documente, acum cumpătat, foarte exact, de 
un caracter dificil. Avea totdeauna lume la dejun Duminica di- 
mineaţa și din când în când şi în câte o seară. Fui poftit odată 
pentru totdeauna la aceste mese cu prilejul cărora facui cunoștință 
cu lumea din Galaţi. 

Era căsătorit cu domnişoara Corinne Dall'Orso. foarte fru- 
moasă, vie, care-i plăcea să discute despre cărţi, teatru, etc.. dar 
care era cu 35 de ani mai tânără ca dânsul. Devsebirea de vârstă, 
acea de religie — era catolică şi practicantă — adusese neînţe- 
legeri între ei şi când i-am cunoscut generalul nu adresa niciodată 
cuvântul soţiei sale, comunicându-i numai în scris hotărârile sau 
dorinţele şi ea folosind aceiaşi cale pentru a-i face cunoscut cele 
ce voia să-i spună. Aveau doi copii mici şi foarte bine crescuţi: o 
fiică, măritată după răsboi cu un medic francez şi un fiu, azi în 
diplomaţie. 

Atât generalul cât şi doamna Pencovici m'au primit foarte 
bine şi mi-au arătat multă prietenie în tot timpul şederii mele în 
Galaţi. Doamna Pencovici s'a măritat, câţi-va ani după încetarea 
din viaţă a generalului, cu un fost ofiţer, atunci avocat, C. For- 
tunescu, cu care nu a fost fericită şi de care s'a despărțit după 
răsboi. Acum este căsătorită la Viena cu un domn Bucheisen. care 
era, în vremea când am fost la Galaţi, funcţionar la comisia du- 
năreană. Sunt foarte recunoscător acestei familii de chipul cum 
m'a primit şi-i păstrez o foarte bună amintire. 

Delegatul englez era locotenentul-colonel H. Trotter, om 
umblat prin lume, mare vânător și ştiind a povesti multe. Trecea 
drept ramolit, ceeace nu era cazul cum era învederat de prea bunul 
articol asupra României, scris de dânsul, în ediţia X-a a Ency- 
clopaedia Brittanica, apărută atunci. Soţia sa, Olivia, mai tânără 
ca dânsul, veșnic neastâmpărată, era nepoata de văr a ducelui de 

Wellington, învingătorul dela Waterloo. Cu dânşii venea să steie 
des, deşi trecuse de 80 ani, lady Wellesley, mama doamnei Trot- 
ter, o fermecătoare bătrână a cărei convorbire era totdeauna şi 
plăcută şi veselă. Auzea e adevărat greu, lucru ce nu o împiedica 
să se plângă de surzenia Reverendului Patterson, fost preot mili- 
tar, deservind atunci capelele engleze din Bucureşti, Galaţi şi Su- 
lina, care şi el era plăcut de ascultat. 

Ceilalţi delegaţi erau: Kartamischev, delegatul rus pe care 
abia l-am cunoscut (cum am cunoscut puţin și pe Romanenko un 
predecesor al său retras de mult la pensie şi locuind în Galaţi), 
cunoscând în schimb bine pe înlocuitorul său Lobanov-Rowstosky 
şi pe soţia lui. doi mari nervoși; Noradounghian Efendi delegatul 
turc, armean de origină, șiret, a jucat mai în urmă un rol politic 
în guvernele june-turce. Era scund, gros şi aproape perfect sferic 
cum erau şi soţia şi fiicele sale; nu-l vedeai niciodată fără ţigara de 
foi în gură. Specialitatea sa era bridge-ul. Se povestea că pentru a 
putea trăi (Constantinopolul uitând să-i trimeată leafa cu lunile) 
presura pe supușii greci, armeni, evrei şi câţi-va turci, a padişahu- 
lui. Mai erau N. Pappalepore di Caneto, delegatul italian, un 
burlac nepocăit. Avea o curioasă colecţie de picturi italienești din 
veacul a XVII-a cu subiecte mai mult sau mai puţin clasice, care 
toate se puteau deschide apăsând pe anume dispozitive şi cuprin- 
deau în interior tablouri, din aceaşi epocă, cu subiecte... uşoare. 
Mai avea un nepot, un soiu de zăpăcit şi de bun de nimica, care 
mi se parte nu făcuse și nu făcea nimic şi căruia i-am făcut cu 
toţii foarte multe farse, ce prindeau totdeauna. Delegatul german 
era Marheinecke, ființă ştearsă, căsătorit cu o americancă. Deşi 
trecută de cincizeci de ani doamna Marheinecke nu voia să re- 
nunţe la privilegiile femeilor tinere. Victor de Borhek era dele- 
gatul Austro-Ungariei. Era un Ungur de caracter ciufut. foarte 
gelos de nevastă sa, o femee drăguță dar ştearsă. Delegatul fran- 
cez, Marcelin Pellet (romancierul) nu stătea în Galaţi ci venea 
numai primăvara și toamna pentru sesiunile Comisiunei. Ca mulţi 
protestanți francezi era de obicei tăcut și foarte rezervat, câști- 
gând mult a fi cunoscut, căci era foarte fin şi deosebit de cult. 

Toţi aceştia primeau des și dădeau mese la care se mânca 
cât se poate de bine, comisiunea având un bucătar renumit şi o 
pivniţă umplută cu fel de fel de vinuri de soiu. Deasemenea mem- 
brii comisiunei dunărene ne invitau la plimbări pe Dunăre cu 
iahtul Carolus Primus, în balta Brăilei. în josul Dunărei, unde 
am mers în Iulie 1903, invitat fiind de Pencovici, până la Sulina. 

Am stat acolo împreună cu familia lui cam o săptămână în palatul 
comisiunei şi petrecând vremea în plimbări pe mare cu o pilotină 
a comisiunei, fiind faţă la regate sau făcând băi în mare. 

Nefăcând parte din comisiune dar cuprinși în aceiaşi sferă 
erau consulul Greciei Kymbritis, vice consulul Franţei J. Pollio, 
vice consulul italian Vescovali şi vice consulul englez H. Dundas 
(azi viconte Melville), un Scoţian cu mult farmec dar al cărui ca- 
racter fantezist şi irasciabil nu fusese îmbunătăţit de şederea mai 
mulţi ani la Dar-es-salam în Africa orientală germană și l'a dus la 
multe conflicte, în special cu furnizorii săi. Il precedase ca vice 
consul L. Lidell, un om liniştit şi foarte plăcut pe care l-am cu- 
noscut în urmă la Bucureşti. 

Apoi erau înalții funcţionari ai comisiunei: Auguste Gauvain, 
Sir Charles Hartley, Kühl, Magnussen, Ştefan Bălăceanu, C. 
Grand şi Bucheisen. Dintre aceștia am cunoscut bine şi curând 
m'am împrietenit cu Auguste Gauvain, cu care am rămas prieteni 
şi în corespondenţă până la încetarea lui din viaţă. Era atunci 
secretar general al comisiunei, deci cel mai mare dintre funcţio- 
narii ei şi, prin permanenţa sa, păstrătorul tradiţiilor şi al firului 
director. Burlac, foarte cult și cu mult tact, deși se supăra uşor, 
dădea mese foarte bune şi alese şi se interesa cu patimă de ches- 
tiunile de politică europeană şi de istorie. Avea o bibliotecă aleasă 
din care am citit, după sfatul său, multe cărţi interesante. La 
câte-va luni după plecarea mea din Galaţi a plecat și el, la 
Berna, unde a fost secretarul general al comisiunei internaţionale 
de transporturi pe căile ferate. A fost apoi mulţi ani redactorul 
pentru politica externă a cunoscutului ziar Journal des Debats, în 
care calitate îl vom mai întâlni în aceste pagini. 

Sir Charles Hartley (1825—1915) este creatorul canalului Su_ 
lina. In primii ani — pe la 1860 — ai şederii lui în ţară (acum 
venea numai odată sau de două ori pe an) fusese invitat la vânători 
de urşi la Căiuţi şi-mi vorbi. când află că eram nepotul celor pe 
care îi cunoscuse, de bunicul şi de bunică-mea, cum şi de stră- 
bunica-mea care sta atunci la Căiuţi. 

Urmau apoi cum am spus familiile străine. Dintre acestea 
am cunoscut întâi familia Dal'Orso, care era alcătuită atunci din: 
August DallrOrso bancherul comisiunei dunărene, om de afaceri 
priceput, bun muzicant; nevastă-sa: fiicele sale, doamna Pencovici, 
despre care am vorbit, şi Olga rămasă nemăritată, care făcea şi 
face şi acum mult bine şi fiii: Edgard, pe care-l cunoscusem la 
Sinaia şi Alfons de care era să mă lege curând o mare şi trainică 


La Galaţi 139 


prietenie. Acesta din urmă făcuse studii bune în Elveţia şi la 
Berlin (unde fusese împreună cu Sebastian Moruzi), era deştept, 
priceput și avea o inimă de aur, făcând binele în chip cu totul 
discret. Fra iniţiatorul și sufletul tuturor serbărilor și operilor de 
binefacere şi făcea politică conservatoare, care dealtfel nu i-a adus 
decât necazuri. Este păcat că năstruşnicul egoism al tatălui său 
Va ţinut într'o poziţie subalternă la banca acestuia pentru că 
Alfons s'a provincializat şi n'a dat ceeace se putea aştepta dela 
o natură înzestrată cu însușirile cu care era înzestrat. A fost o 
adevărată binecuvântare pentru toți săracii şi nenorociţii. Mulţi, 
foarte mulţi, chiar dintre cei mai bine, au abuzat de bunătatea 
lui. A suferit mult în ultimii ani ai vieţei sale, devenind infirm 
dar îndurând toate durerile şi toate loviturile cu un curaj și o 
seninătate creștină în adevăr înălțătoare. Am devenit curând prie- 
teni nedespărţiţi şi îmi luam în toate Duminicile seara masa în 
familia lui. 

Era apoi familia Youell compusă din tată. mamă și patru 
fiice, dansând toate cât se poate de bine şi una mai frumoasă şi 
mai fermecătoare ca cealaltă: Winnie, căsătorită cu Benett; Sybill, 
nebunatică dar de un «stirling caracter» cum spun Englezii, vie, 
plină de farmec, mamă devotată, prietenă statornică și credin- 
cioasă, care a fost căsătorită cu J. Crisoveloni; Gladys, cea mai 
frumoasă poate dintre toate dar mai puţin vioaie și Claire, atunci 
o fetiţă de 15—16 ani, plină de viaţă şi ea. Mult şi bine am 
petrecut în această casă primitoare și prietenească, în care se lua 
masa de obiceiu de întreaga tinerime în fiecare Joi seara și se 
dansa mult. O anexă a familiei Youell erau fraţii Watson, nepoți 
«de frate ai doamnei Youell. Ei erau atunci burlaci, ţineau casă îm- 
preună cu Hayles, directorul companiei de ape din Galaţi, un 
Englez tăcut dar nu lipsit de mult humor şi C. Grant, curios a- 
mestec de însușiri englezești şi românești şi foarte simpatic. Mân- 
cam sau petreceam din când în când seara la dânșii. In ce constau 
aceste petreceri? Se vorbea de una de alta, se povesteau anecdote; 
W. Watson mai cânta la pian sau dansa dansuri negre iar Grant, 
Hayles şi Patterson, când era la Galaţi, făceau cu un al patrulea 
o partidă de bridge. Pe la ora 11 ne duceam să ne culcăm. 

Altă familie la care mergeam era acea a doctorului Serfiotti 
care locuia împreună cu două surori ale sale. Oameni de bine, 
înaintați în vârstă, ne pofteau la masă, pe Alfons Dall'Orso şi pe 
mine, şi ne povesteau multe despre viaţa din trecut şi în special 
«despre aceea dela Constantinopol și din insulele Prinkipo. Doctorul, 

care-și făcuse studiile la Londra, era un prea bun chirurg, înte- 
meietor al spitalului Elisabeta Doamna, căruia i-a lăsat la moarte 
averea sa. Alfons Dall'Orso îl ajuta în administrarea spitalului. 
Buni, un singur lucru îi supăra, să nu fi făcut cu prisosință cinste 
unei mese cu feluri din belşug și cu vinuri alese, lucru care era 
câte odată greu chiar pentru niște fiinţe înzestrate cu marea poftă 
de mâncare cu care eram înzestrați Dall’ Orso şi cu mine. 

Mai erau apoi familia doctorului Caravias, familia Constan- 
dinidi şi numeroasele ramuri și rude ale familiei Mendl, ca Sul- 
zerii (nimeni nu știa să povestească mai bine ca bătrânul Sulzer 
anecdote și poveşti hazlii despre Evrei) şi Schwabii. Dintre aceștia, 
familia lui Sigismond Mendl era mult deasupra celorlalte prin 
fineţea lui Mendl şi a doamnei Mendl, ambii culţi şi subţiri, prin 
minunata muzică ce se făcea în casa lor (doamna Mendl absolvise 
Academia Sfânta Cecilia din Roma) și prin discreta bogăţie a 
întregei familii. Insfârșit familiile Foscolo, Oetli, etc. 

Familiile românești erau acele ale lui G. L. Aslan, Gheor- 
ghiade, M. Gh. Orleanu, N. P. Ştefănescu (atunci director genera! 
al docurilor şi al N. F. R. și mai târziu atât de priceputul director 
general al Băncei Româneşti), Bastache, Mateeccu, amiral Kos- 
linsky comandantul marini, A, Gusti, comandor Angelo Frundia- 
nescu, etc. 

La aceştia trebuesc adăugaţi burlacii ca Sebastian Moruzi, 
fiinţă deşteaptă, plină de fel de fel de şuruburi fanariotice 
de care era mândru. Povestea de pildă, cu mulţumire, cum, fiind 
prefect iar Alfons Dall'Orso consilier comunal și ştiind că Dall’ 
Orso va vota contra unei afaceri ce o dorea el. a poftit pe Dal!” 
Orso la dejun și l-a închis apoi în W. C., că să nu poată lua 
parte la ședința în care urma să se voteze, în acea după amiază, 
afacerea despre care era vorba, lucru ce mi-a fost confirmat de 
Dall'Orso. Manifestaţiile sale cam comuniste în ceeace privea 
anexarea bunului altuia, făcuse pe Dall'Orso să spună că deviza 
îi era: «prendre, ne jamais rendre et encore prétendre». deviză 
ce am susţinut mai târziu, pentru a necăji pe I. Bianu, că se po- 
trivea Academiei Române. Veniau apoi Ştefan Urlăţeanu, atunci 
prin președinte al Tribunalului, Constantin Plagino, care era foarte 
vesel și gata oricând a face pe caraghiosul, Matila Costiescu 
Ghika — fiu al colonelului Matila Costiescu și al Mariei Ghika, 
vară cu Tata. Unchii lui Matila Costiescu Ghika, Leon și Thto 
Ghica Dumbrăveni, veneau des la Galaţi unde stăteau lungi săp- 

tămâni. In fine mai erau Mitică Strat şi căpitanul de marină V. 
Pan.azi. 

Cum petreceam? Cum se petrecea pe atunci, adică dansând 
ori de câte ori se putea, jucând şarade, mergând la teatru, la ser- 
bani, paunand (iarna) şi jucand tennis. 

Un alt soiu de petrecere era vâshirea. Alfons Dall'Orso avea 
un yoe, pe care am :nvaţac sa vaslesc şi cu care am făcut multe 
plimbări în susul și în josul Dunării. Minunată și sănătoasă dıs- 
ti acţie in care am invăţat multe despre Dunăre, despre pescuit, dela 
îngrijitorul bărcii, un anume Ghiţă, supranumitul căpitan Ghiţă, 
un bun de gură fără pereche. Am luat parte la mai multe vână.ori, 
dar fără succes, Pentru una din acestea tusesem poftit la domni- 
şoara Maria Constaniinidi la moşia sa Vladnicul, din județul ie- 
cuci. La acea vânătoare mai erau poftiţi colonelul Trotter cu 
nevas.a sa, Alfons Dali Orso, Sebastian Moruzi, C. Flagino şi tâ- 
nărul Pappalepore. Nu am împuşcat nici unul nimic, căci nu a 
fost vânat, dar mulţumită spiritului inventiv şi veseliei lui Plagino 
am râs aproape necontenit timp de 48 de ore cât am stat acolo. 

La una din «bătăi» s'a petrecut scena următoare: eram înşi- 
rați pe muchea deasupra Siretului. In stânga mea era plasat tână- 
rul Pappalepore iar ın stânga acestuia 'lrotter. Cu câteva săptă- 
mâni inainte Pappalepore, care habar nu avea să ție măcar o 
pușcă în mână, vroipd să tragă într'o cioară nemerise în partea 
cea mai cărnoasă a unui băieţaş. Deabia eram aşezaţi de astă dată, 
că văd pe Trotter venind la Pappalepore şi indicându-i diferite 
direcţiuni, după care se întoarse la loc iar Pappalepore puse pușca 
jos şi se culcă după un arbore gros de unde nu mai mișcă. După 
bătaie aflai că Trotter, un trăgător fără pereche, ţinuse lui Pappa- 
lepore cam următoarea cuvântare: «tinere. la o vânătoare ca a- 
«ceasta regula este să tragi drept înainte sau drept înapoi, dacă 
«mistrețul străbate linia puşcaşilor. La urma urmei n'am nimic 
«de zis dacă tragi pe linie înspre dreapta dumitale (i-am mulțumit 
«lui Trotter pentru acest îndemn la asasinarea mea) dar dacă 
«văd numai că îndrepţi puşca spre stânga să ştii că trag în dum- 
«neata şi să mai știi că glonţul meu nimereşte totdeauna ţinta». 

O altă distracţie o alcătuia deasemeni venirea, cu prileiul 
sesiunilor de primăvară şi de toamnă ale comisiunei dunărene, a 
unor vase străine — unele de răsbo: numai cu numele — cum 
erau : un vas cu pânze ruseşti al cărui echipai a făcut nişte betii 
de pomină, cum era iahtul Loreley nemţesc şi Sesia un vechi va- 
por cu roate italiene, altele adevărate vase de război cum au fost 

contratorpiloarele englezeşti Hussar (1902) şi Mohawk (1903). Dar 
oricare era felul vasului, ofițerii lor şi mai cu seamă Englezii şi 
Italienii erau oameni bine şi gata pentru petreceri. Printre ofiţeri 
englezi cunoscuţi atunci a fost şi un ofiţer de rezervă care-şi făcea, 
un stagiu, Din nefericire i-am uitat numele. Acel ofiţer navigase 
mult și studiase cât putuse de aproape diferitele marine de răsboi. 
Stând de vorbă cu dânsul într'o seară îmi vorbi de marina ger- 
mană şi-mi spuse (era în 1903) că artileria de pe vasele germane 
trăgea mult mai bine ca cea engleză și că în caz de răsboi şi la 
egalitate (de tonaj şi de artilerie) vasele engleze ar fi înfrânte de 
cele germane. 

Cu ai mei tineam legătura mai ales prin desele scrisori ale 
Mamei căreia îi scriam uneori mai des, alte ori mai rar, ceeace 
aducea plângeri din partea ei. Aşa ştiam că se ducea vara la Vă- 
ratec, că Tata care urma a fi mult prețuit la Ministerul Afacerilor 
Străine şi fusese numit la 1 Aprilie 1902 şef al lucrărilor speciale 
şi de frontieră, a fost însărcinat, în 1902, în calitate de delegat al 
guvernului român, cu direcţiunea lucrărilor pe graniţa Dobrogei 
şi în 1903 cu acele dela Suceava şi dela Prisăcani. Concomitent 
cu acestea îşi urma lucrările istorice. Din acestea a dat la iveală 
atunci în Conwvoribiri Literare din 1 Septembrie 1902 studiul său 
intitulat Despre urmașii lui Grigore Ghika Vodă Ii] şi origina Ghi- 
kuleştilor din Moldova, prin care dovedea ceia despre ce ne vor- 
bise foarte des, cum ne spusese şi bunica Aglae şi «grandmaman» 
Bogdan, că Ghikuleştii din Moldova sunt în realitate Sulgearoglu. 
Articolul a produs o violentă reacţie din partea unor Ghikuleşti 
ca Niculae Ghika Comăneşti și Grigore C. Ghika, unul nepot de 
văr şi celălalt văr primar cu Tata. Au urmat scrisori în La Rou- 
manie, despre care am luat cunoştinţă numai mai târziu, Mama 
ferindu-se a-mi scrie despre aceasta ca să nu mă amestec şi eu 
în ceartă. 

Tot prin Mama aflasem despre boala grea a bunicei, în De- 
cemvrie 1901. Şi, în Ianuarie 1902, am fost la Căiuţi să iau parte 
cu Tata, care sta la G. I. Donici la Valea Seacă, la înmormântarea 
ei. Cu acest prilej am văzut pentru ultima oaă pe domnul Allaux, 
soțul al doilea al bunicei mele. 

Dar ţineam legătura cu ai mei nu numai prin scrisori ci şi 
mergând să-i văd la Bucureşti. Așa am fost să-i văd în Iunie 1901, 
când Tata şi Mama şi-au serbat la 10/23 nunta de argint și când 
a avut loc căsătoria lui G. Cretzianu cu a doua sa soţie Elena 
Bărcănescu. Am fost din nou la finele lui Decemvrie 1901, înce- 

putul lui Ianuarie 1902, la finele lui Decemvrie 1902 Şi aproape 
toată luna Ianuarie 1903, când am reluat contactul şi cu lumea 
bucureşteană, petrecând bine în mijlocul ei. 

In toamna anului 1903, târziu, am fost atașat la Institutul 
geografic al armatei, la Bucureşti. Am primit cu mulțumire această 
atașare şi pentru că unul din şefii de serviciu de acolo, maiorul 
Radu Toroceanu, îmi ceruse să viu acolo şi puteam căpăta folosi- 
toare cunoştinţe şi pentru că, fiind locotenent dela 10 Mai 1903, 
aveam dreptul să mă prezint la examenul de intrare în Şcoala 
Superioară de Răsboi în primăvara următoare şi că, la Institutul 
geografic fiind, aveam multă vreme liberă pentru a mă pregăti 
pentru acest examen. 

Prietenii și cunoscuţii din Galaţi s'au întrecut în a-mi arăta 
părerea lor de rău pentru plecarea mea, singuri o parte din ofi- 
terii batalionului abţinându-se, după îndemnul lui V. 


X 
LA INSTITUTUL GEOGRAFIC AL ARMATEI 


Nu am multe de spus despre stagiul ce-l făcui la acest ser- 
viciu, pentrucă fu foarte scurt, abia câte-va luni. 

Dealtfel asupra chemărei mele acolo existase dela început 
© deosebire de vederi. Cei dela Institut mă chemaseră voind să 
mă specializeze în geodezie, cum voiseră să mă cheme încă din 
primăvara anului 1901, iar eu, fiind hotărît să urmez Şcoala de 
Răsboi, venisem cu gândul ca stagiul să mă aiute tocmai pentru a 
mă pregăti pentru examenul de admitere. O spusei deschis, la 
prezentare, atât generalului C. Brătianu cât şi colonelului Gh. 
Ianescu şi celor doi șefi de servicii, maiorul T, Râmniceanu (ser- 
“viciul astronomo-geodezic) şi locotenentul colonel Grigore Simio- 
nescu (serviciul topografic). Ei înţeleseră şi aprobară scopul meu 
şi îmi făcură toate înlesnirile ce le stătură în putinţă. 

La Institutul Geografic domnea o foarte bună atmosferă de 
muncă; relaţiile dintre şefi şi. ofițeri erau mai mult relaţii de cola- 
boratori de cât de la superior la inferior, relaţii întemeiate pe 
<hipul de muncă al fiecăruia şi pe rezultatele ce le adusese. 

Un personal civil de gravori, desenatori, fotografi, în mare 

parte străini, personal foarte destoinic şi muncind cu râvnă, uşura 
mult lucrul. 

Am fost pus, împreună cu Goe Odobescu şi cu alţii care îşi 
începeau atunci serviciul, să fac desen topografic, să învăţ folo- 
sinţa diferitelor instrumente şi să trec pe la diferitele secţii pentru 
a învăţa metodele de lucru, toate exerciţii de cel mai mare folos. 
Deasemenea am fost însărcinat să predau cursul de aritmetică 
raționată la Școala Elevilor Cartografi și Desenatori. Ca să nu 
mă fac de rîs am reînvăţat această parte a matematicilor. Priveam 
deasemenea și ajutam pe camarazii care făcuseră ridicări în timpul 
verii şi-şi desemnau acum planşetele. Serviciul se făcea numai 
dimineaţa. 

Toată după amiaza lucram în vederea examenului de intrare 
în Școala de Răsboi, în care scop îmi făcusem un program, pe 
care-l urmam întocmai. In acest program, pe lângă recitirea tuturor 
chestiunilor prevăzute în programul cunoştinţelor ce se cereau la 
acel examen, cetire ce o făcusem în anii premergători de patru 
sau de cinci ori, făcând şi rezumate, scheme, schiţe și crochiuri, 
prevăzusem foarte numeroase exerciţii de teme tactice şi de corn- 
puneri (nu uitasem păţania mea la bacalaureat) în care scop cum- 
părasem gramatici şi cărţi de exerciţii de compunere, pe care 
le-am citit de mai multe ori. Pentru teme m'am folosit de cartea 
lui Griepenkerl, tradusă cu puţini ani înainte în românește de 
maiorul Saegiu (1897) şi de ale lui N. Arghirescu (1900). Citeam 
enunţarea temei și apoi o rezolvam în scris, iar după acea citeam 
soluțiunile autorilor şi-mi făceam singur critica. Ar fi fost desigur 
şi mai uşor şi mai folositor dacă aşi fi făcut acest lucru cu un 

„ camarad, cum ar fi fost desigur mai folositor dacă aşi fi făcut 
exerciţiile gramaticale şi de compunere cu cineva bine pregătit. 
Dar, cum am lămurit mai înainte, o falşă ruşine m'a împiedicat 
să o fac. Truda fu cu atât mai mare. 

- Seara, dacă nu mergeam la vre-un bal sau serată, stam putin 
de vorbă cu părinţii și fraţii mei (care locuiau tot în casa Orăscu 
din str. Mihai Vodă) şi apoi mă culcam, citind puţin vre-un roman 
sau altă carte distractivă. Pe cât mi-a fost cu putinţă, niciodată nu 
am lucrat seara. 

Tata lucra la cartea pe care îi o ceruse Ion Lahovary, atunci 
ministru al Afacerilor Străine, La Roumanie et les Juifs, pe care 
„o -publică sub pseudonimul de Verax. Era mare nevoie de o ase- 
menea carte spre a combate campania ce o duceau Evrei contra 
ţării. Cartea supără mult atât evreimea română cât şi cea străină. 


În Batalionul 9 Vânători 165 


Tata a făcut o broșură rezumat al acestei cărţi, rezumat care fu dis-. 
tribuit parlamentarilor francezi, ziarelor din Paris şi tuturor per- 
sonalităţilor de seamă din Franţa, cum traduse şi în limba engleză 
această broșură care fu împărţită acelorași categorii de persoane 
din Anglia. Era prima oară când se arăta, în străinătate, în chip 
documentat și cu totul obiectiv, adevărul asupra acestei chestiuni, 
prin care se învedera că măsurile luate de ai noştrii nu erau pornite 
din temeiuri religioase sau de ură de rasă, porniri străine de firea 
Românilor, ci din nevoia de a ne apăra din punctul de vedere 
economic. Ajutai pe Tata la facerea corecturilor şi-i dădui ideia. 
adăugării graficelor, pe care le făcui după directivele sale. 

Spusei că seara mă duceam să mă distrez în lume. Aveam 
nevoie de așa ceva după zilele de muncă intensă pe care o făceam 
stăruitor. Am dansat și petrecut în acea iarnă la palaturile din- 
Calea Victoriei şi dela Cotroceni, la Kennedy, la Henry. la 
Kiazim bey ministrul Turciei, la Alexandru Lahovary, la Jockey 
Club, la N. Cesianu, la P. P. Carp, la Tache Ionescu și în alte 
case despre care nu-mi amintesc anume. 

La 3/16 Fevruarie 1904 încetând din viaţă generalul Pen- 
covici, mersei la Galaţi spre a fi față la înmormântarea acestui 
om care mă primise atât de bine la dânsul în casă. 

La 1 Aprilie al aceluiași an mă pomenii mutat la Batalionul 
9 vânători, atunci înființat. 


XI. 
IN BATALIONUL 9 VÂNĂTORI. 


Prin Inaltul ordin de zi din 29 Octomvrie/11 Noemvrie 
1903, Regele, constatând rezultatele aplicărei ordinului Său de zi 
din 10/23 Mai 1902, dădea noui directive şi poruncea înființarea 
unui nou batalion de vânători (al 9-lea), al cărui scop era încer- 
carea serviciului de doi ani sub arme. 

Pentru alcătuirea acestui batalion, batalioanele 1—8 vână- 
tori au primit, în toamna 1903, câte 150 recruți peste numărul 
trebuincios lor și au vărsat, la 1 Aprilie 1904 aceşti recruți ins- 
truiţi, împreună cu numărul trebuincios de caporali şi de sergenți, 
noului ba alion care a luat ființă pe aceiași zi, în tabăra Cotroceni. 
Batalionul urma să aibe și a avut efectivul de răsboi, care era 

atunci foarte mare (peste 1000 oameni); reangajaţii săi au fost. 
aleşi din toată armata. . 

In ceeace priveşte corpul ofițeresc, s'a dat mână liberă lo- 
cotenentului colonel Dumitru Cocorăscu, desemnat a fi coman- 
dant al batalionului, să aleagă ofiţerii care ar fi crezut el că erau 
mai potriviți. După cum ne-a spus el în repetate rânduri, a făcut 
alegerea studiind la Ministerul de Răsboi memoriile ofiţerilor şi 
luând pe cei mai bine notaţi. 

Conform ordinelor primite, ofiţerii s'au prezentat locote- 
nentului-colonel Cocorăscu, care ne-a lămurit în câteva cuvinte 
menirea noastră, după care a stat de vorbă cu fiecare dintre noi 
şi ne-a! hotărât companiile la care eram repartizaţi. li am spus 
atunci, şi au mai fost câţi-va camarazi care i-au spus tot așa, că 
mă prezint la examenul de intrare în Şcoala de Răsboi. Cocorăscu 
ne-a răspuns că doreşte să nu ne mai prezentăm la acel examen 
și să ne consacrăm exclusiv batalionului. Ceilalţi i-au urmat sfa- 
tul deocamdată, eu însă am spus lui Cocorăscu că îmi este cu 
neputinţă să nu merg la examen deoarece m'am pregătit pentru 
acest examen de când am ieşit ofiţer. 

Am plecat apoi în tabără, unde s'a început primirea şi re- 
partizarea oamenilor. Cu acest prilej şi în urmă la instrucţie s'a 
constatat conştiinciozitatea pusă sau nu de comandanții batalioa- 
nelor 1—8 Vânători în instruirea recruţilor meniţi noului bata- 
lion. Cei mai buni şi bine instruiți recruți şi gradaţi au fost acei 
vărsaţi de Batalionul 2 Vânători iar cei mai slabi de Batalionul 3 
Vânători, comandat de maiorul Negruţi. Acesta spre a scăpa de 
oamenii cei mai puţin instruiți din batalionul său a mers până în 
a-i înainta caporali ! 

Eu am stat puţine zile, căci m'am prezentat la examenul de 
admitere în Şcoala de Răsboi, examen care a ţinut multe zile. In 
acest timp Batalionul 9 Vânători completându-se și înzestrându-se 
cu cele trebuincioase a fost transportat la Ploeşti, unde a bivuacat 
sub corturi în tabăra ce se alcătuise lângă Crângul lui Bot. 

Examenul de admitere în Şcoala de Răsboi, alcătuit din mai 
multe lucrări scrise, ridicări topografice şi examene orale era o 
încercare serioasă. Pregătirea amănunţită ce o făcusem atâţia ani 
şi pe care o înteţisem în cele şase lumi cât am fost la Institutul 
Geografic, îmi fu de mare folos, așa că examenul nu-mi păru din 
cale afară de greu. Şi astăzi mi-a rămas ca o amintire de muncă 
plăcută. Din 89 de candidaţi am fost primiţi 24. 

După isprăvirea examenului, la care am reuşit întâiul, mul- 

țumii cu recunoştinţă celor dela Institutul Geografic pentru buna 
voinţă ce mi-au arătat și, după ce ajutai la mutatul părinţilor în 
strada Schitul Măgureanu, plecai la Ploeşti unde-mi găsii o gazdă 
şi mă prezentai apoi la batalion. 

Programul de lucru cra foarte încărcat în acel batalion 
pentru că trebuia până în toamnă unificată, completată și moder- 
nizată instrucţia ofiţerilor şi a trupei. De aceea între altele nu 
s'a dat concediu nimănui. Ceeace. a îngreuiat şi mai mult lucrurile 
a fost faptul că vara anului 1904 a fost foarte călduroasă şi una 
din cele mai secetoase cunoscute la noi; apa pentru trupă o adu- 
ceam cu corvezi tocmai dela gara Buda. 

Orarul zilnic prevedea plecarea din oraş cu brecul la ora 5 
dimineaţa, apoi instrucţie toată dimineaţa, masa de amiază a ofi- 
ţerilor în tabără şi puţină odihnă. Urmau după amiază instrucţie 
şi teorii și la ora 18 întoarcerea în oraş, unde mâncani, seara, fie 
la cercul militar, fie la restaurantul gării, ţinut de C. Dobrogeanu- 

herea, restaurant vestit atunci pentru mâncarea sa bună şi re- 
lativ ieftină. 

In primele săptămâni când a trebuit refăcută instrucţia in- 
dividuală a trupei, lucram pe câmp în jurul taberei; după aceia 
împrejurimile Ploeştilor au fost împărţite în patru sectoare, com- 
paniile făcându-și instrucţia pe rând, în fiecare sector, pentru a 
varia terenul. 

Intrecerea era mare şi se muncea cu o râvnă ce nu mai vă- 
zusem până atunci. 

Corpul ofițeresc alcătuit, cum am spus, din ofiţeri aleși era 
amestecat. Dacă majoritatea acestora, cu Cocorăscu în cap, eram 
ofiţeri proveniţi din şcoalele noastre militare, printre noi erau ofi- 
teri proveniţi din armata austriacă (maiorul I. Drăgălina și căpita- 
nul Traian Moșoiu), ofiteri români care făcuseră stagii în armata 
austriacă şi ofiţeri care urmaseră şcolile militare şi făcuseră stagii 
în armata germană. Nici unul nu voia să se deie bătut, toţi trăgeau 
cu coada ochiului și la vecini spre a surprinde metode și fapte noi. 
Comandantului de batalion și ajutorului le-a revenit sarcina, pe 
care au îndeplinit-o foarte bine, de a îndruma, unifica, controla și 
frâna la nevoie, ceeace au realizat prin instrucţiuni verbale și 
scrise, prin prezenţa lor la instrucţie şi teorii, prin discuţii pe care 
le porneau într'adins la masă, unde nu era voe a se vorbi de ser- 
viciu (se plătea o amendă dacă se vorbea de o chestiune de ser- 
viciu) dar unde se putea discuta şi se discutau principii de edu- 
caţie şi de instrucţie. 

Locotenentul-colonel Cocorăscu era un militar cult, un om 
deştept şi energic care avea darul de a conduce. A comandat 
cu destoinicie divizia a XI-a în operațiile acesteia în Valea Jiu- 
iui, în primele luni ale marelui răsboi, răsboi în care au slujit cu 
destoinicie şi fii săi, care, lucru rar pentru fiii de general, nu au 
fost nici adăpostiţi, nici învârtiţi. Avea o ură nemărginită pentru 
tot ce era boer, ură provenită mai ales din pricină că avusese pe 
vremuri de șef, pe mult înfumuratul colonel Mihail Ghika, dar şi 
dintr'un curent destul de general în mijlocul în care trăise Co- 
corăscu. El manifesta această ură fățiş în orice împrejurare, vor- 
bind în totdeauna în termenii cei mai pejorativi de boeri. 

Ajutor al comandantului era omul de bine care a fost maio- 
rul şi în urmă generalul I. Drăgălina. Deştept, cult, singurul din- 
tre noi care avea experienţa răsboiului (făcuse cu trupele austriace 
răsboiul din Bosnia), cu mult tact, de fapt conducea şi pe Coco- 
răscu fără ca acesta sau ca noi să o băgăm de seamă atunci. Avea 
inimă bună, era drept, conştiincios, foarte modest, şi cu deosebire 
potrivit slujbei pe care o îndeplinea. 

In statmajorul batalionului mai erau: adjutant, sublocote- 
nentul Alexandru Pestriţu, bun şi vrednic ofiţer, dar prea nervos: 
ofiţer cu aprovizionarea, sublocotenent P. Cristescu, pe care-l cu- 
noşteam din batalionul 5 Vânători, mai vrednic în aparență ca 
în fond, cu o purtare îndoelnică în răsboi şi fiind un mediocru 
comandant al Regimentului 4 Vânători în brigada comandată de 
mine; doi administratori şi un prea bun şi conştiincios medic, 
medicul-locotenent I. Rogoz, ajutat de un farmacist stagiar. 

Comandanți de companie erau căpitanii: C. Râşcanu, la 
compania I; Traian Moşoiu Ja compania II. priceput, inimos şi de 
o mare energie; N. Prassa la compania III, deştept dar puţin 
cultivat şi plin de ţâfnă, îi era frică de cal, precum, a avut res- 
pect de glonte în răsboi; G. Dabija la compania IV. Ei nu aveau o 
valoare tot aşa de mare ca acea a comandantului şi a ajutorului. 

La companii erau câte doi locotenenţi şi doi sublocotenenți. 
La compania a III-a în afară de mine mai erau locotenentul D. 
Grozeanu, om conştiincios, foarte calm şi destoinic, sublocotenen- 
tul Bercea care îşi făcuse studiile în armată germană, bun instruc- 
tor, deştept, sublocotenentul A. Ignătescu, vrednic şi destoinic 
ofiţer şi, după 1 Iulie, sublocotenentul Sergiu Ionescu, şeful pro- 
moţiei, de abia înaintat ofiţer, inteligent, viu și bun ofiţer atunci, 
Nu o duceam bine cu Prassa (care de altfel nu cunoştea bine decât 
ordinea strânsă), din pricina mentalităţii şi a ţâfnelor sale. 

Ceilalţi ofiţeri subalterni erau: locotenenţii I. N. Dumitrescu, 
V, Economu, Haralambie Milcu, G. Floareş, I. Georgescu (care a 
avut o purtare aşa de frumoasă în timpul marelui răsboi), sub- 
locotenenţii I. Macovici (s'a purtat în chip mişelesc în răsboi şi 
totuşi a ajuns general !), A. Dobre şi A. Tutunaru. 

In muncă încordată trecu vara; Duminica mergeam la Bucu- 
reşti spre a vedea pe ai mei, în bugetul cărora plecarea mea lä- 
sase un gol, căci casa din strada Schitul Măgureanu costa mai 
scump şi fusese luată tocmai pentrucă era socotit că voi sta cel 
puţin doi ani în Bucureşti. Dam acasă, când stăteam acolo, jumă- 
tate din soldă, cealaltă servind la plata ratelor pentru îmbrăcă- 
minte, încălțăminte, fireturi (niciodată nu am rămas înapoi cu 
vreuna), pentru puțini bani de buzunar, cam 50 lei pe lună, din 
care-mi cumpăram şi cărţile trebuincioase. 

Tata, care în acea vară lucra, împreună cu delegaţii ruși, 
la revederea graniței de pe Prut, precum lucrase primăvara la 
Orşova, se opri de vre-o două trei ori, între două trenuri la 
Ploeşti spre a mă vedea. 

Am făcut câte-va zile serviciul la Regimentul 7 Prahova, 
unde fusesem mutat după reuşita la Școala Superioară de Răsboi, 
dar de unde am fost detaşat iar la Batalionul 9 Vânători. 

Era socotit, de ofiţerii dornici de muncă şi de a se distinge, 
o catastrofă mutarea într'un regiment de infanterie. Câteva zile 
după ce mă întorsesem la batalion, fiind de serviciu, am dus ba- 
talionul la Târgşor pentru ca trupa să se îmbăieze şi să-şi spele 
rufele. Mergeam în nori de praf. Pe lângă coloana batalionului 
a trecut cu trăsura ajutorul comandantului Regimentului 7 Pra- 
hova, care mi-a strigat din mers că nu aşi face aşa corvoadă dacă 
aşi fi rămas în acel regiment. La aceasta am răspuns, cât mă 
ducea gura: «mai bine cu vânătorii la corvoadă decât cu doro- 
«banţii la paradă». 

De vre-o două, trei, ori m'am dus la Buzău să văd pe Elise 
Marghiloman, care mi-a vorbit într'o seară despre nepotrivirea 
caracterului ei cu al bărbatului său. nepotrivire care a dus peste 
doi ani la despărțirea lor. Casa (Vila Albatros) şi grădina eray 
răcoroase, şi mi se părea așa mai ales după o săptămână petre- 
cută în arşiţa câmpului de instrucţie. 

In fine câte-va Duminici le-am petrecut la Galaţi, unde-mi 
revedeam prietenii şi unde am lucrat după cererea D-nei Pen- 
covici la inventarierea hârtiilor rămase în urma soţului său, hârtii 
şi foi volante numeroase privitoare la întâmplările anilor 1848- 

1900. Inventarul s'a tipărit deşi nu era nici cronologic, nici pe 
materii, având numai de scop să arate ce cuprindea colecţia. 
D-na Pencovici voind a vinde documentele, căci nu rămăsese avere 
dela general, am predat inventarul, toamna, lui I. Bianu; docu- 
mentele au fost cumpărate în timpul iernei următoare de D. A. 
Sturdza, cu bani din fondurile secrete şi depuse la Academia 
Română. 

Din când în când, mergeam seara cu camarazii la câte o 
berărie unde erau lăutari buni. Şi lăutari buni erau peste tot în 
Ploeşti. Ne plăcea mai mult acea unde cânta atunci faimosul An- 
gheluş. Era întâia oară când auzeam cântându-se din naiu, instru- 
ment necunoscut în Moldova şi din care Angheluș scotea melodii 
foarte frumoase. 

In Septemvrie am plecat într'un lung marş, cu foarte multe 
aplicaţiuni, despre care voiu pomeni numai în treacăt căci des- 
crierea lor detaliată n'ar putea interesa decât pe prea puţini ci- 
titori. 

Plecând din Ploeşti ajunserăm în aceiaş zi la Vălenii-de- 
Munte, unde am stat mai multe zile, executând trageri de luptă 
pe platoul deasupra confluenței Drajnei cu Teleajănul. Urmară 
apoi marşuri la Suzana (noaptea) cu noui trageri, la Cheia. Bra- 
tocea, apoi în lungul graniţei până la Vama Predeluş. Bivuacarăm 
noaptea pe muntele Anderberţ, o bună jumătate din batalion pe 
teritoriul Transilvaniei; noroc că nu ne-au văzut finanţii unguri 
că se năştea un incident diplomatic. Moşoiu trase în acea noapte 
un chef monstru şi se plângea că nu era lăsat să mănânce nişte 
purcei rezervaţi pe a doua zi. Ca şi la Ploeşti de altfel, atât trupa 
cât şi ofiţerii am mâncat tot timpul bine și mult. Am urmat apoi 
granița până la Predeal unde ni s'a dat o zi de repaus. 

Sosind Regele din străinătate la 19 Septemvrie/2 Octomvrie 
ieşirăm întru întâmpinarea sa la gară. 

A doua zi plecarăm la Sinaia, făcând pe drum o manevră 
cu Batalionul 1 Vânători. La 22 Septemvrie/5 Octomvrie furăm 
inspectaţi de Rege. In noaptea de 23 spre 24 se sună alarma şi 
merserăm până la Câmpina. 

Acolo avui — cum avură şi alţi camarazi — o dovadă rară 
de lipsă de bună primire. O parte din plutonul meu era cartiruit 
în Vila Lahovary, locuită atunci de familia inginerului M. 
Merset, împreună cu un agent de poliţie, spre a-mi instala oamenii. 
D-na M. refuză să-i primească şi numai după insistența mea şi a 
agentului de poliţie reuşirăm să găzduim oamenii în nişte ate- 

nanse. In timpul acesta, D-na M. adresându-se probabil către o» 
persoană din interiorul casei, bombänea pe franţuzeşte contra 
militarilor şi a creşterei lor diferită. După ce am instalat oamenii 
m'am întors către dânsa (vorbisem până atunci româneşte) şi 'i-am 
spus: «Oui, Madame, j'ai été élevé différemment et l’on m'a tou- 
«jours enseigné que l'hospitalité est un devoir, surtout lorsqu'il 
«s’agit de défenseurs de la patrie que du reste la loi oblige de re- 
«cevoir. Vous êtes probablement étrangère au pays et à ses cou- 
«tumes». Am aflat dela soldați că venind bărbatul ei acasă, s'a 
îngrijit bine de ei, întrebând cine era comandantul lor de pluton. 
şi Spunând că ar vrea să mă cunoască. 

In Câmpina făcurăm mai multe zile exerciţii de lucrări de 
fortificaţie pasageră pe platoul Câmpiniţei, plecând apoi la Teşila 
unde ajunserăm într'o seară, după un marş greu, udaţi până la 
piele şi fără trăsuri, acestea neputându-ne urma. Mulțumită vred- 
niciei primarului furăm bine găzduiţi şi hrăniţi de locuitori. Din 
Teşila urcarăm pe munţii Păltinetul și Trifoiul și coborârăm la 
Slănic, de unde plecarăm în dimineaţa de 29 Septemvrie/14 Oc- 
tomvrie şi după câte-va ceasuri de somn în Ploeşti, ne urmarăm 
drumul până la Târgovişte unde sosirăm în după amiaza zilei de 
30 Septemvrie. Am fost foarte bine primiţi de Regimentul III Dâm- 
boviţa No. 22 și poftiți la masă în acea seară. Despre acea masă 
nu-mi amintesc decât de supă, după care adormii buştean. Mă 
trezii a doua zi dormind îmbrăcat într'o cameră de hotel. Dela 
Târgovişte ne înapoiarăm cu trenul la Ploeşti. 

După întoarcerea la Ploeşti căpătai un concediu pe care-l 
petrecui parte la mătușa Profira Sturdza la Bohotin, unde se afla 
Mama — par'că au fost mai vesele ca ori când atunci mătuşa 
Profira şi fiica ei Felicia — şi parte la Galaţi. 

Isprăvindu-mi-se concediul, mă întorsei în ultimele zile a 
lunei Octomvrie la Ploeşti spre a mă prezenta de plecare, căci 
prjmisem ordin să fiu la 29 Octomvrie/l! Noemvrie, la Școala 
Superioară de Răsboi. 

Am spus că Cocorăscu avea ură în contra a tot ce era boer, 
de aceea când, după ce mă lăndă şi îmi lăudă chipul de a servi 
îmi spuse: «Rosetti ai lucrat şi te-ai purtat par'că n'ai fi boier», 
mi-am dat socoteală cât mă aprecia și cât de mult recunoștea 
munca ce o săvârşisem. 

Dacă, subiectiv, se poate explica acea ură a lui Cocorăscu 
și dacă chiar, obiectiv vorbind, se poate considera ca justificată 
o supărare a claselor mai modeste contra boierimei, din pricina 

abuzurilor acesteia în trecut, nu se poate socoti ca justificată ura, 
mai ales la oameni ca Cocorăscu care cunoștea trecutul, căci dacă 
pe de o parte boierimea a păcătuit, a avut în schimb merite mari 
şi clasa mijlocie, care voia să o înlocuiască, nu era de loc pregătită 
pentru rolul de conducere ce voia să-și ieie. Și meritul elitei care a 
fost boierimea și puţina capacitate a clasei ce se ridica, au fost în 
deosebi de bine arătate de acela care a fost unul din alcătuitorii 
socialismului român, loan Nădeide, care a scris următoarele: 

«Această elită cu toate păcatele fatal legate de o mână de 
«pământ, este produsul cel mai preţios ce s'a selecționat în cursul 
«veacurilor. A distruge ori chiar a înlătura această elită e cea 
«mai mare greşeală, crima cea mai grozavă ce poate făptui un 
«popor, îngăduind unui număr de inşi, ce se decretează. cu dela 
«sine putere, elită socială, — să distrugă acest produs al unei 
«evoluţii îndelungate şi costisitoare, 

«Atari greşeli se plătesc printr'o recădere în barbarie — 
«prin refacerea unei noui elite sociale, care anevoie va fi la înăl- 
«țimea celei ce are mii de ani în trecutul ei» 1). 

Ce bine se adeveresc spusele lui Nădejde dela răsboi în- 
coace ! 

Cum am mai spus-o, Tata, studiind trecutul nostru, se con- 
vinsese de erorile părerilor sale din tinereţe şi, cu toate că era 
mândru de a fi boer, că nici odată nu s'a dedat la declamatiuni 
ne întemeiate contra boierimii, ca D. A. Sturdza de pildă, el a 
fost totdeauna un hotărât duşman al privilegiilor însuşite de 
boierime prin abuz, arătând nelegitimitatea lor, prin grai şi prin 
scris, ceeace “i-a adus multe duşmănii. Toate loviturile ce îi sau 
dat din această pricină — mai ales de către junimişti — nu i-au 
făcut să-şi schimbe părerile, nici nu l-au oprit de a le arăta apnat. 
Fraţii mei şi cu mine am avut să mulţumim stăruinţei cu care Tata 
ne-a demonstrat lipsa de temei a titlurilor şi coroanelor ce-şi în- 
suşeau mulţi dintre ai noştri, ca şi ridicolul cu care acoperea gl 
totdeauna alte fumuri de ale unor neputincioşi urmaşi ai unor 
neamuri care au scris pagini frumoase în trecutul nostru, că nu 
am căzut şi noi în aceleași păcate, de care s'au ferit şi prieteni 
de ai săi la care am privit totdeauna cu încredere, ca G. I. Donici, 
Dimitrie Rosetti-Tescanu, D. C. Sturdza şi alţii. Dar dacă Tata 
ne-a arătat că nu aveam alte drepturi ca alţii, că trebuia să mun- 
cim spre a ne întemeia aşezări, tot dânsul ne-a arătat, şi nu numai 


1) loan Nădejde, U. G. Morţun, p. VII. 

odată, că n'aveam a renega sau a ne rușina de strămoșii noștri şi 
de faptul de a face parte din fosta clasă conducătoare a Ţării. 
La m.ne, cuvintele Tatei făcuseră să nască convingerea, și deci 
nevoia, că acei care purtau un nume istoric trebuiau să muncească 
şi mai mult, nu numai pentru a convinge, pe cei în mijlocul că- 
rora trăiam, că eram cel puţin atât de vrednici ca şi dânşii, dar 
şi spre a arăta că boerimea era capabilă de muncă cu toate că 
nu mai avea pyivilegii. Isbutisem până atunci a mă înfățișa ca 
muncitor şi destoinic. Cuvintele adresate mie de Cocorăscu erau 
însă prima recunoaştere oficială — din partea unui hotărât adver- 
sar de idei — că isbândisem. 

Intărit şi în cunoștințe şi în aplicarea lor prin trecerea mea 
în Batalionul 9 Vână ori şi cu moralul foarte mult ridicat prin 
cuvintele lui Cocorăscu, plecai la Bucureşti. 

Inainte de a încheia acest capitol a-şi vrea să vorbesc putin 
despre «experienţa» făcută cu Batalionul 9 Vânători, care fusese 
întemeiat, cu scopul de a experimenta serviciul de doi ani. 

Scutit de orice serviciu (parăzi, serviciul în garnizonă, etc.), 
ne făcând decât pregătire de răsboi, ne dându-se concedii, având 
un corp ofițeresc ales pe sprinceană, această unitate nu putea să 
nu fie o unitate desăvârşită din punctul de vedere al pregătirei 
ostăşeşti. De cât nu era probabil că ceeace reușea la al 9-lea de 
Vână.ori să reuşească şi la celelalte corpuri de trupă care nu 
aveau nici unul privilegiile lui. Apoi reducerea duratei serviciului 
sub arme dela 3 la 2 an: fusese încercată de alte armate, cea 
franceză şi cea germană, și reuşise pe deplin şi recrutul nostru 
nu este întru nimic inferior ca iuţeală de pricepere recruţilor 
acestor armate. Ceeace în armata noastră era și poate este încă 
inferior altor armate era înzestrarea cu mijloace materiale şi nu 
încercarea cu Batalionul 9 Vânători, înzestrat cu de toate. era 
convingătoare în această privinţă. Ne îndestulătoare era dease- 
menea pregătirea conştiinţei datoriei la o parte nu neînsemnată 
a corpului ofițeresc. Dacă ar fi de tras un învăţământ din «expe- 
riența» cu Batalionul 9 Vânători ar fi că aveam şi ofiţeri de 
elită și că cu asemenea ofiţeri — deci trebuiau aduşi toţi ofiterii 
la nivelul lor — şi cu mijloace materiale complete — deci trebuia 
a le completa — se puteau transforma unităţile noastre în unități 
de o valoare cel puţin egală celor mai bune unităţi a oricărei 
armate. Ori acest învățământ era cunoscut de toți şi de mult. 

Convingându-se că într'o mai bună pregătire a ofiţerilor 
sta putinţa de înbunătăţire a armatei, căpitanul A. D. Sturdza 

făcu o operă folositoare trecând la Şcoala militară de infanterie 
şi cavalerie și luând comanda companiei elevilor din care scoase 
foarte bune serii de ofiţeri. 


XII. 
IN ŞCOALA SUPERIOARĂ DE RĂSBOI 


In această școală domnea o atmosferă deosebită de acea a 
unităţilor în care fusesem până atunci (afară de a Batalionului 9 
Vânători) şi anume, cu oarecari excepţii, șefii cereau muncă in- 
tensă iar ofiţerii-elevi, veniţi din propria lor voinţă, în general 
munceau. Dar dacă se muncea şi se muncea mult, inboldul de 
„căpetenie era căpătarea brevetului de ofiţer de statmajor, care 
ducea la o înaintare mai repede, şi nu dorul de știință sau acela de 
a-și lărgi cunoștințele. De aceea, în majoritatea lor, ofiţerii-elevi 
-se mulţumeau să citească numai cursurile şi puţini erau aceia cari, 
având curiozitate științifică, citeau cărţi în afară de cele cu totul 
trebuincioase sau căutau a face cercetări, ne primind de a gata 
şi drept bune toate ce ni le spuneau profesorii. 

Norocul promoţiei noastre a fost însă că, cel puţin în anul 
întâi, am avut o direcţie a şcoalei foarte pricepută şi că, în ambii 
„ani de studii, unii profesori erau în deosebi de bine pregătiţi, ceea 
ce a pus pe toţi la lucru. 

In afară de valoarea lucrărilor în sine (lucrările erau făcute 
acasă, în clasă sau pe câmp), valoare a cărei apreciere depindea 
evident de pregătirea şi de caracterul fiecărui «profesor, se cereau: 
exactitate în predarea lucrării la timp, ceeace învăţa, pe acei care 
nu erau învăţaţi cu așa ceva, să-și facă un plan potrivit cu timpul 
acordat şi să desvolte diferitele părţi ale lucrării aşa ca să prezinte 
un tot complet; o formă îngrijită, atât ca stil, ortografie, cât şi ca 
“scriere, desen al crochiurilor şi curăţenie; preciziune în exprimare. 
In fine mulţi dintre profesori corectau lucrările până în cele mai 
mici amănunte, dând astfel îndrumări preţioase. 

Am zis că în anul întâiu am avut o direcţie foarte pricepută. 
Ea se compunea din maiorul Alexandru Lupescu, ca director și că- 
pitanii G. Mărdărescu şi Em. Manolescu Mladian, ca inspectori 
de studii, cel din urmă pentru promoţia noastră. 

Maiorul Lupescu era un şef deştept, cu foarte multe cu- 
moştinţe, un cercetător care nu se mulțumea cu rezultate superfi- 

ciale, muncitor și conştiincios, analist şi critic foarte priceput; nu 
era însă un spirit sintetic. El căuta să conducă prin convingere și 
faţă de ofiţerii-elevi avea atitudinea unui camarad mai în vârstă. 
Această atitudine a sa nu a plăcut șefului de atunci al Marelui 
Stat Major. L'a înlocuit, la finele anului, în direcţia școalei, prin 
Jocotenentul-colonel E. P., o matahală de om, încântat de fizicul 
său, cu cunoştinţi mediocre, lipsit de caracter și căutând a se im- 
pune numai prin greutatea galoanelor sale. Ajuns general şi co- 
mandând o brigadă de cavalerie în expediţia din Bulgaria din 
1913, a dat dovadă de frică de gloanţe și de holeră, ceeace a făcut 
pe comandantul său de divizie, generalul Mustaţă, de .altfel o 
brută şi el, dar nefricos, să-l noteze astfel: «ce păcat că întrun 
«trup așa de mare se ascunde un suflet atât de mic». Aducerea lui 
P. în capul școalei a fost o dezamăgire pentru noi, dar pornirea 
fusese bună şi el n'a putut să facă prea mult rău. 

Dar să ne întoarcem la început. 

Lupescu, era un spirit critic care ne-a făcut un prea bun 
curs de organizare militară, cercetând cu deamănuntul toate pro- 
blemele acestei ştiinţe, precum a dat, după răsboi, armatei orga- 
nizarea potrivită scopurilor și mijloacelor. El se încredinţase încă 
odată, cu prilejul concursului de admitere, că, în majoritatea lor, 
ofiţerii nu știau să redacteze, de aceea ne-a pus la început să fa- 
cem două luni exerciţii de stil şi compoziţie sub îndrumarea ins- 
pectorului nostru de studii, căpitanul Manolescu Mladian. Puţini 
ar fi fost mai potriviţi pentru aceste exerciţii, ca și pentru cursul 
de istorie militară din anul I, ca acest ofiţer, cult, conştiin- 
cios şi foarte meticulos. Bine crescut, am avut cu dânsul relaţii 
prea bune, el servind de tampon între direcţie şi noi, dar fiind, 
cu toată forma corectă, foarte ferm. Ce păcat că acest om, dornic 
de bine, foarte cinstit din punctul de vedere bănesc, să fi fost atât 
de fricos. Călare, tremura de frică și a avut mai multe accidente 
numai din această pricină, cum și-a rupt brațul sărind dintr'o tră- 
sură ai cărui cai erau neastâmpăraţi şi cum a vroit să sară din tren 
(15/28 Iunie 1906) când am trecut pe podul peste Olt la Slatina, 
pod pe care trenul trecea încet, fiind şubred. In răsboi, la Giurgiu 
ca şi în Valea Prahovei, frica a făcut ca să nu poată comanda şi 
a fost nevoie a i se lua comanda, pt care ar fi exercitat-o altfel 
în bune condițiuni prin cunoștințele și capacitatea sa. 

Celalt inspector de studii, căpitanul Gh. Mărdărăscu, cu 
care făceam tactica infanteriei, era un om bine intenţionat dar 
cu idei înguste, de o cultură mijlocie, acru, impunând învăţarea 

strictă a regulamentelor, făcând şi numeroase aplicaţiuni. De alt- 
fe] era dornic de bine, cum s'a arătat şi ca ministru de răsboi. dar 
cu un orizont strâmt. 

Instructor de călărie aveam pe căpitanul Ion Florescu, om 
foarte bine crescut, bun instructor, care s'a arătat atât de destoi- 
nic în conducerea unei brigade de călăraşi în timpul marelui răsboi. 

Profesorii se puteau clasa în: buni (locotenent-colonelul 
Scarlat Panaitescu, topografie; Leonte State, legislaţie şi admımıs- 
traţie; maiorul A, Referendaru, transporturi; căpitanul 1. Popovici, 
supranumit Epure, geografie; medicul locotenenr-colonel Căline- 
scu, serviciul sanitar; maiorul C. lancovescu, serviciul de stat- 
major; O. Niculescu, dreptul internaţional; D. A. Teodoru, psi- 
hologie; Marin Dumitrescu, istoria generală; Aurel Popovici (au- 
torul cărţei Gross Oestereich) limba germană; Zamfir Arbore, 
limba rusă; foarte buni (maior D. Iliescu, artileria şi tragerea in- 
fan:eriei; locotenentul-comandor P. Demetriade, material şi tac- 
tică navală; maior C. Christescu, tactică generală; căpitan C. Scă- 
rişoreanu, fortificația permanen.ă); şi unul care depășea pe toți 
ceilalți: prin chipul cum îşi făcea cursul şi influenţa care a avut-o 
asupra noastră sau cel puţin asupra mea, locotenentul-colonel 
Dumitru An.onescu, care ne-a făcut cursul de istorie militară în 
anul al doilea. Om întreg, în toată puterea cuvântului, intransi- 
gent, cu care era greu de trăit pentru că nu-şi închina nici odată 
părerile, era deştept, foarte cult şi dârz. Cu dânsul am studiat 
numai două campanii: acea franco-germană din 1870—1871 şi 
acea româno-ruso-turcă din 1877—1878, dar am învăţat din chipul 
cum le am făcut cu dânsul mai multă strategie, tactică, organizare 
şi serviciu al subzistenţelor ca din toate celelalte cursuri la un 
loc, Antonescu nu făcea curs, el ne recomanda bibliografia de 
citit pentru. fiecare şedinţă (şi această bibliografie era copivasă) 
şi la şedinţa ce urma se discutau problemele ce ni le punea cl. 
Ìn aceste discuţiuni Antonescu căuta mai ales două lucruri, să 
scoată sau mai bine zis să ne facă să scoatem la lumină învăţă- 
miniele privitoare la organizare, tactică, strategie, etc. şi să se 
asigure de personalitatea ofițerului cu care discuta. Nimic nu-l 
supara mai mult ca dovada că ofiţerul-elev nu avea o părere 
personală documentată sau că acesta căuta să-i vorbească pe plac. 
ln acest caz, printr'o ploaie de întrebări repezi, îl făcea să se 
con:razică, să fie ridicol şi să se dovedească nepriceput. 

Incetarea lui din viaţă, puţin timp în urmă (30 lunie 1907), 
a .lipsit desigur armata de şeful ei cel mai capabil şi sunt convins 

că istoria răsboiului nostru de întregire ar fi fost scris altminter- 
lea, cel puţin unele din capitolele sale, dară Antonescu mai trăia. 

Cine erau colegii mei de promoţie? In ordinea vechimei 
iată-i: căpitanii: D. Pașalega, din artilerie, pe care-l avusesein 
puţin timp comandant de baterie în şcoala de artilerie; L. Cara- 
caş, din infanterie; V. Niculcea, din cavalerie; N. Alevra, din 
artilerie; C. Neculcea din infanterie; L. Mircescu, din cavalerie; 
locotenenţii C. L. Botez din geniu; E. O. Ballif, dim cavalerie; R. 
Brătuianu, din artilerie; T. Niculescu, din artilerie; Gr. Sîrbu, 
din artilerie;C. Georgescu, din cavalerie, supranumit Fasonel; C. 
Ressel, din cavalerie; Ilie Marinescu din geniu; D. Rădulescu, 
din geniu; C. Bălăcescu, din cavalerie; N. Rădescu, din cavalerie; 
(după dânsul veneam eu); V. Antonescu, din infanterie şi Hara- 
lambie Iarca, din artilerie. 

In promoţia precedentă nouă, promoţie cu care făceam unele 
cursuri în comun, erau următorii ofițeri elevi: maiorul N. Mihăi- 
lescu din geniu, căpitanii A. Razu, din geniu (comandantul divi- 
biziei V la Mărăşeşti); Marcel Olteanu, din cavalerie; V. Nico- 
lescu, din artilerie; I. Ghinescu, din geniu; locotenenţii Toma 
Dumitrescu din infanterie; Alexandru Lupaşcu, din artilerie; Au- 
rel Alimănescu, din artilerie: C. Iacob, din artilerie; N. Condeescu, 
din infanterie; C, Paulian din infanterie; P. Ionescu, din artilerie; 
Tarciniu Robescu, din infanterie şi Mincu Oprescu, tot din in- 
fanterie. 

Muncă era multă, dar munca era organizată şi ordonată. 
Ni se dădeau instrucţiuni litografiate şi redactate cu îngrijire, 
prin care se explicau programul şi învățământul. Ni se dădeau 
directive şi se lămurea obiectul diferitelor vizite, călătorii, etc. 
Programele erau stabilite şi împărțite din vreme şi nu se schimbau 
(foarte rar a lipsit un profesor) aşa că știam cu mult înainte ce 
vom avea şi ne puteam alcătui şi noi programe de lucru. 

Fiind datori să luăm note la cursuri — foarte bună. gimnas- 
tică — procedam astfel: toată după amiaza (când nu aveam curs 
sau dela terminarea cursurilor) până la ora 20 era închinată lucru- 
lui. Incepeam prin a-mi revedea notele din acea zi, completân- 
du-le, făcând rezumate, adăugând grafice. Reciteam apoi notele 
luate la ultima şedinţă a fiecărei materii la care aveam curs a 
doua zi, apoi citeam cărţi, articole de reviste, privitoare la ches- 
tiuni ce mă interesau în deosebi sau pe care socoteam trebuincios 
a le adânci mai mult. In deosebi citeam multă istorie generală şi 
militară şi făceam asupra lor rezumate sau lucrări, pe care le 

am; cum am și caetele mele cu note şi aproape toate lucrările ce 
ni se dădeau de şcoală spre a le face acasă, în clasă sau pe câmp. 
Programul mi-l alcătuiam astfel ca să am mai mult timp de lucru 
înaintea lucrărilor şi interogaţiilor. Seara mai lucram rar, vre-o 
oră, dar chestiuni uşoare, căci niciodată nu mi-a plăcut să mun- 
cesc noaptea. 

In afară de cursuri, de învățarea folosirei mașinei de scris, 
de învăţarea stenografiei şi a telegrafiei (toate acestea foarte 
superficial), de aplicaţiuni pe hartă în clasă, am făcut foarte multe 
aplicaţiuni pe câmp împrejurul Bucureştilor, precum şi excursii, 
călătorii şi vizite de stabilimente; care toate ne-au făcut să cu- 
noaștem ţara, să vedem multe lucruri şi să învăţăm în chip practic 
serviciul de stat major. In timpul şi după fiecare aplicaţie, vizită, 
călătorie, trebuia să facem lucrări şi dări de seamă, ceeace ne 
obișnuia să rezumăm precum și să redactăm iute și clar, căci toate 
trebuiau predate în timpul — scurt — hotărît. 

La 16 Iunie 1906, am început călătoria de tactică generală 
și de stat major la Filiaşi de unde am urmat valea Amaradiei 
până la Cărbunești și apoi la Târgul Jiu, la Lainici, la Pasul 
Vulcan, Tismana, Baia de Aramă, Strehaia, de unde am plecat 
la 29 la București. In această călătorie, grea din cauză că umblând 
călări aproape toată ziua trebuia să stăm o parte din noapte 
pentru primirea şi darea ordinelor, am executat o temă tactică 
„cu un corp de armată și am făcut numeroase recunoașteri precum 
şi itinerarii, de oarece nu exista altă hartă a regiunii de cât 
acea ridicată pe vremea lui Barbu Știrbey Voevod şi această nu 
era nici foarte exactă, nici nu mai fusese pusă la zi. Cu ocazia 
unui raport zilnic, la Broşteni în Valea Motrului, am avut cu 
toţii prilejul să constatăm până unde putea merge lipsa de pri- 
cepere a unuia dintre camarazii noştrii. Citea descrierea itinera- 
riului ce-l făcuse în acea zi, dar urmărindu-l pe hartă vedeam 
că orientările pe care le dădea nu corespundeau cu cele reale. A 
băgat de seamă şi generalul, şef al marelui stat mazor, care la 
un moment dat îi zice: «apăi nu-i Nord domnule, e Est». — «E 
Nord», susţine celalt. Şi: așa mereu, unul ba Nord, altul ba Est. 
până ce a intervenit Lupescu şi lucrurile sau lămurit. Ce era? 
Camaradul învățase, cum învăţa toate. regulamentul asupra ser- 
viciului în campanie pe dinafară şi spunându-se acolo că, în re- 
dactarea ordinelor şi rapoartelor, expresiile de dreapta, stânga, 
înainte, înapoi, trebuesc înlocuite cu Est, Vest, Nord, Sud, a apli- 
cat acești termeni faţă de direcţia sa de mers. Lupescu a încercat, 

dar în zadar, să-l facă să priceapă deosebirea ce era între ter- 
menul de dreapta, care era un ce variabil după direcţia în care 
mergeai, și Est, spre pildă, care e o direcţie fixă. 

Cu prilejul acestei călătorii am văzut multe locuri frumoase 
(defileul Jiului, Buliga, Tismana, Baia de Aramă, Valea Motru- 
lui), dar am avut o primire nu tocmai călduroasă din partea locui- 
torilor, foarte aprigi la câștig, trăind în mizerie şi având casele 
lor atât de pline de ploşniţe în cât roiau pe pereţi chiar zika, 
ceeace a făcut ca cea mai mare parte dintre noi să doarmă tot 
timpul afară în fân, chiar când ploua. | 

O altă călătorie foarte folositoare şi prea interesantă a fost 
acea de geografie și răsboi maritim. La 18 August 1906, după ce 
am vizitat atelierele din Turnu Severin, ne-am îmbarcat pe un 
şlep (în care ni se făcuse un dormitor cu paturi de trupă) care 
era dus «la ureche» de un remorcher de-al marinei, comandat de 
Eugen Botez (scriitorul Jean Bart). Am coborit astfel Dunărea, 
generalul şef al Marelui Stat maior, direcţia școalei și profesorii 
fiind îmbarcaţi pe o 'canonieră ce ne preceda. Am parcurs astfel 
Dunărea până la Galaţi, studiindu-i geografia, debarcând la Ca- 
lafat spre a vedea bateriile din 1877, cercetând locul podului dela 
Siliştioara (1877), debarcând la Călărași spre a fi faţă la exerciţii 
de instalări și lansări de torpile și spre a vizita Arab-Tabia, apoi 
la Cerna Vodă de unde ne-am dus la Constanţa. Acolo a avut 
loc, în noaptea de 23/24 August (5/6 Septembrie) o mică manevră 
combinată a trupelor de uscat cu cele de marină. Ne-am îmbarcat, 
împreună cu Batalionul 7 Vânători, comandat atunci de Locote- 
nentul-colonel I. Drăgălina, pe vasul S. M. R. România și îm- 
preună cu alte vase am ieșit la larg şi s'au stins luminile Constan- 
tei. Debarcarea, începând cu companiile de debarcare de pe vasele 
marinei de răsboi, s'a făcut spre capul Midia, cu succes. Un jalnic 
accident a întunecat această manevră, altfel reuşită. Una din 
bărcile luate cu rechiziţie din portul Constanţei, cu care erau duşi 
la uscat vânătorii, fiind veche s'a desfăcut pe când era remorcată 
(prea iute probabil) de un torpilor; sublocoterentul Broșteanu cu 
9 oameni de trupă din Batalionul 7 Vânători și 2 din marină s'au 
înecat; trupurile lor nu au fost aduse de mare la mal decât peste 
vre-o 10 zile. A doua zi am asistat, la larg, la trageri ale cruci- 
şătorului Elisabeta, pe care fusesem îmbarcaţi. Ne am urmat apoi 
drumul pe Dunăre la Galaţi, de unde am plecat la 26 la Bucu- 
reşti spre a ne întoarce din nou la 2/15 Septembrie*la Constanţa 

unde am luat parte până la 6/19 Septembrie la manevrele Divi- 
ziei a 9-a. 

Spusei că pe timpul călătoriei pe Dunăre se organizase pen- 
tru noi un dormitor pe un șlep; la Constanţa am dormit într'un 
într'un dormitor de trupă al cazărmei Batalionului 5 Vânători. Şi 
întrun loc şi în celălalt, deşi oameni în toată firea, ne-am condus 
şi am râs ca niște şcolari; Mircescu şi Ressel fiind scornitorii a fel 
de fel de farse. La Galaţi, Mircescu care se ţinea de capul lui Ale- 
vra, extrem de pudic sau făcând pe pudicul după părerea lui Mir- 
cescu, a strâns o şumedenie de actriţe de caffe chantant, le-a des- 
brăcat şi bătând la ușa camerei ocupată de Alevra (eram găzduiţi 
într'un hotel) a cerut să-i deschidă ușa sub pretextul unui ordin 
urgent. Tablou! Când Alevra a văzut grupul de virgine nebune 
«in naturabilus» şi când acestea, dăscălite din vreme de Mircescu, 
s'au urcat toate în patul lui Alevra, căruia nu-i dădea mâna să 
facă gălăgie pentru că unul din şefii noştrii ocupa a doua sau a 
treia odaie pe acelaş coridor. Altădată, la Constanţa, tot Mircescu 
- deşurubase paturile mai multora, legând de piciorul patului câte-o 
sfoară pe care a tras-o după adormirea celui din patul respectiv, 
care s'a trezit jos, cu patul bucăţi. Tot aşa la Călăraşi, unde am 
stat vre-o două nopţi, Mircescu se dusese cu alţi câţiva să facă un 
chef la uscat. La întoarcere mulţi dintre acei care dormeau, printre 
care mă aflam și eu, sforăiau de răsunau pereţii de metal ai șlepu- 
lui. Mircescu, la această muzică nearmonioasă, a început să fluiere 
spre a ne face să încetăm, dar nereuşind şi-a luat vioara şi a înce- 
put să cânte pe rând la capul fiecăruia dintre sforăitori, dintâi 
pianissimo şi apoi din ce în ce mai tare până ce, cu un fortissimo 
mult prelungit ne-a trezit pe toţi. 

In şcoală eram datori să ţinem în anul al II-lea conferinţe 
ale căror subiecte erau lăsate la alegerea noastră. Am ţinut astfel, 
la 12/25 Decemvrie 1905, o conferinţă despre Imperial Defence 
Committee (Consiliul Naţional de Apărare Englez, primul aseme- 
nea consiliu, atunci înfiinţat) și la 26 Aupgust/8 Septemvrie 1906 pe 
dealul Bugeacului, în faţa Galaţilor, o conferinţă despre istoricul 
militar al trecerei Galaţi-Bugeac, 

Deasemenea, am luat parte la manevrele regale din anii 1905 
şi 1906. La prima din acestea am fost detaşat la Batalionul 9 Vână- 
tori, căruia m'am prezentat în Ploeşti, la 12/25 Septembrie 1905. 
Din Ploeşti am fost duşi cu trenul la Târgul-Frumos, luând parte 
la manevră prin Fetești-Bosinceni-Lingurari-Botoşani, unde mane- 
vrele s'au iSprăvit la 30 Septemvrie/13 Octomvrie 1905. Ne-a 

plouat tot timpul şi am căpătat, probabil din cauza vre-unei forţări, 
o sinovită a genunchiului drept, care mi-a făcut foarte greu mer- 
sul în cele trei ultime zile de manevră, la care nu puteam renunţa 
spre a nu fi notat ca nerezistent. 

In 1906, am fost atașat la o brigadă de roşiori pe care am 
găsit-o la Slobozia (Ialomiţa). Roşiorii se întorceau atunci din 
Dobrogea, unde făcuseră manevre şi am străbătut pe ploi neînce- 
tate Bărăganul până la Mizil. Comandant al brigadei era colo- 
nelul A. Cerkez, om de treabă. Am dus-o bine cu dânsul. Aveam, 
dela şcoală, un foarte solid cal, Brebenel, cu care făcusem de 
altfel şi călătoria de stat major; era viţios dar plin de inimă. 
Manevrele mau fost foarte instructive cel puţin pentru mine şi 
s'au terminat la Ploeşti la 29 Septemvrie, după care ne-am în- 
tors la București. 

Acolo a început examenul de absolvire al şcoalei. Acest 
examen mi-a făcut mult sânge rău pentru că generalul şef al 
Marelui Stat major mi-a arătat tot timpul o vădită vrăimăşie fä- 
cându-mi mereu observaţii, ba pentru ţinută, ba pentru alte fleacuri. 
Am răspuns tot timpul bine şi am făcut lucrări scrise foarte bune. 
Am aflat, chiar atunci, dela Manolescu-Mladian, că, deşi întâiul 
la clasificaţie (ni s'au dat notele ca să verificăm fiecare mediile) 
generalul nu vroia să-mi deie nota de aptitudine (aceasta era o 
notă specială ce se da la sfârşit şi care avea coeficientul cel mai 
mare, 10, pe când cursurile aveau coeficienţi variind dela 2—6 iar 
aplicaţiile pe teren 8), iar ulterior comandorul Demetriade şi ma- 
iorul D. Iliescu mi-au povestit că lucrurile s'au petrecut în comisia 
de examinare precum urmează. Când a venit rândul să se pronunţe 
asupra mea, generalul a spus că nu-mi dă o notă îndestulătoare de 
aptitudine, fiindcă sunt prea gras, port ochelari şi mă chiamă Ro- 
setti (sunt boier). La aceasta a sărit Lupescu şi a spus că atunci și el 
nu este bun de ofiţer de stat maior căci şi el este miop şi poartă 
ochelari. Apoi alţi profesori au arătat că eram cel mai bine pre- 
gătit şi că faptul că sunt de neam boeresc şi că nu sunt slab nu 
sunt piedice pentru a fi un bun ofiţer de stat maior. A luat în 
sfârşit cuvântul Colonelul Antonescu, zicând: care poate fi crite- 
riul după care se judecă capacitatea unui viitor ofițer de stat 
major de cât probele la care e supus în şcoală? Locotenentul Ro- 
setti a rezistat perfect la toate oboselile, a făcut lucrări prea bune, 
este muncitor şi capabil şi media notelor îl arată ca întâiul. Pen- 
tru acest temei, Antonescu a declarat că nu va semna procesul 
verbal dacă nu mi s'ar da nota de aptitudine. Rezistenţa lui Anto- 

nescu, susținut de Demetriade, de Iliescu, de Lupescu, de Chris- 
tescu și alții, P. şi I. scăldând-o, a silit pe general să-mi deie nota 
de aptitudine, dar cea mai mică posibil, ceeace a făcut ca media 
mea să fie mai mică ca a lui Sârbu, care a ieşit clasificat întâiul. 
N'am contestat şi mu contest valoarea lui Grigore Sârbu, precum 
nici pe cea a lui E. O. Ballif, care urma imediat după mine, dar 
constat că dacă mi se dădea de către general, care mă cunoştea 
mai puţin decât toţi ceilalți membrii din comisie, nu o notă egală 
cu acele date lui Sârbu şi lui Ballif, dar cu un punct mai mare 
decât mi-a dat mie, ieşeam întâiul. Nota astfel dată nu m'a su- 
părat, nici pe Sârbu nici pe Ballif, nevinovaţi, cu care am rămas 
prieten şi nici nu mi-a făcut vre-un rău în carieră. Ea m'a con- 
vins însă încă odată că boeria constituia, dacă nu o piedică, dar 
o îngreuiere. Aceasta a întărit şi mai mult în mine convingerea 
că dacă porţi un nume cinstit de premergători trebue să munceşti 
mai mult spre a ţi se ierta acest folos, şi m'a hotărît şi mai mult 
să urmez a lucra temeinic. Pe de altă parte mi-a mărit disprețul 
faţă de toţi coborttorii de familii mari care nu vedeau şi nu văd 
în numele lor de cât un temei de trândăvie şi de drepturi (?!) 
neîntemeiate. Acea notă mi-a mai arătat că judecata, nu a tuturor 
şefilor, era dreaptă și că a altora e şovăitoare. 

Rezumând impresiile mele despre Şcoala de Răsboi constat 
că am păstrat o bună amintire despre cei doi ani petrecuţi pe 
băncile sale şi că învăţătura și experienţa câștigată acolo mi-au 
fost de foarte mare folos. Acea instituţie, mai cu seamă cu pro- 
fesori ca D. Antonescu, C. Christescu, P. Demetriade, A. Lu- 
pescu, D. Iliescu, C. Scărişoreanu. putea da, cred, și a dat armatei 
elemente tot atât de bune ca cele mai bune instituţii similare din 
armatele străine. 

Dar peste bunele amintiri a anilor petrecuţi în acea şcoală 
se suprapune amintirea primei mele jale mari, pierderea Mamei, 
la 6 Septemvrie 1903. 

Mama, mulţumită în anii din urmă că situaţiuna Tatei era 
mai bună şi că putea prevedea un viitor mai liniştit, se bucurase 
mult de reîntoarcerea mea în Bucureşti şi de mutarea în Bulevardul 
Schitu Măgureanu. Era oarecum îngrijorată de faptul că fratele 
meu Eugene îşi părăsise studiile spre a lucra cu Americanii de la 
Standard Oil Company. Aceștia căutau atunci petrol în Văile 
Trotuşului și a Tazlăului. 

Starea ei de sănătate se înrăutăţise şi la sfârșitul lunei Au- 
gust 1905 se întorsese dela Bohotin, unde petrecuse o parte din 


În Școala Superioară de Răsboi 183 


vară, foarte slăbită şi convinsă, cum s'a și întâmplat, că nu mai 
avea de cât câteva zile de viaţă. Sa stins gândindu-se până în 
ultima clipă la soarta copiilor săi. 

Munca pe care trebuia să o depun în Şcoală m'a ajutat mult 
în aceste împrejurări. 

In anii pe care i-am petrecut în Şcoala de Răsboiu se pe- 
treceau în ţară schimbări şi întâmplări destul de însemnate care a 
avut o mare înrâurire asupra viitorului. Tata vorbea des despre 
ele și ne atrăgea mereu luarea aminte. Lucrările lui îl convin- 
seseră, din ce în ce mai mult, nu numai despre nedreptatea repar- 
tizărei proprietăţii gliei la noi, dar şi despre iminenţa prime jdiei 
pe care o alcătuia atunci nemulţumirile täränimei. El susţinea 
nevoia unei reforme cât mai imediate. Conştiinţa acestei primejdii 
şi datoria ce socotea că avea să arate cum au stat lucrurile în tre- 
cut, au făcut ca în aceşti ani să reieie lucrările sale cu privire la 
istoricul chestiunei agrare şi să le adâncească. El publică mai întâi 
un rezumat sub titlul Despre Originea şi Transformările clasei stă- 
pânitoare din Moldovu, care urma altor lucrări având aceiaş pre- 
ocupare dar prezentat sub altă formă, cum fură: Cronica Boho- 
tinului, Cu Paloşul, Despre Ungmii şi Episcobiile Catolice din 
Moldova, Cronica Vuscanilor, Note geanologice şi biografice des- 
pre familiile Buhuşi şi Rosetti foşti proprietari ai moşiei Bohotin. 

Situaţia ce o avea la Ministerul Afacerilor Străine sili pe 
Tata să demisioneze, la 27 Ianuarie 1906, demisie ce nu i sa 
primit decât după reînoirea ei la 24 Martie și numai pe ziua de 
1 Aprilie 1906, Tata arătând că înainte de a părăsi ministerul 
dorea să coordoneze tot materialul strâns de dânsul relativ la 
graniţa Prutului și să rezume chestiunea într'un memoriu cu anexe. 

Ingrijorarea Tatei pentru binele obştesc nu corespundea op- 
timismului cu cuprinsese pe guvernanţii noştrii (un guvern Gr. 
Cantacuzino înlocuise la 22 Decemvrie 1904 guvernul D. A. Sturd_ 
za,care-şi împlinise cu destonicie misiunea de a înlătura criza fi- 
nanciară și adusese ordine în visteria ţărei) în urma unor recolte 
bune şi a nedărei de seamă despre situaţia reală a sentimentului 
țărei — dovadă şi discursul ţinut de şeful opoziţiei conservatoare 
P. P. Carp la Eforie în Aprilie 1906 — cu toate că în Martie 
1906 se avusese o vestire de anumite porniri. 

Căutarea cunoștințelor în străinătate şi mai ales în Franţa, 
făcuse ca o parte din Români să se înstrăineze cu totul de graiul 
strămoşesc şi, precum se petrecuse la alte neamuri în veacul al 
XVIII-lea, să se folosească în convorbire numai de limba fran- 

ceză, cum nu citeau, dacă citeau vre-o dată, decât ziare şi cărţi 
franţuzeşti. Mulţi dintre aceştia nu erau în stare să vorbească 
româneşte. Ori franțuzomania aceasta de suprafaţă, care stabilea 
o barieră între cei ajunși, vorbind bine franţuzeşte, şi cei care 
voiau să ajungă, se exapera tocmai într'o epocă când literatura 
românească începea să se afirme, între altele prin mişcarea creată 
de Sămănătorul în 1905, în paginele căruia N. Iorga şi Al. Vla- 
huţă, criticau dârz producţiile literare şi îndemnau la «unirea în 
acelaş gând şi grai românesc a toată suflarea neamului nostru», 
prin revista Viaţa Românească şi prin scrierile lui O. Goga (pe 
acestea din urmă le-am cunoscut întâi prin Elise Marghiloman, 
care le-a răspândit în tot Bucureștiul). Se exagera într'o epocă 
când mulţi, ca Tata, arătau aşezămintele trecutului mai bune ca 
cele de atunci iar alții ca Dimitrie A. Sturdza, în sânul Academiei, 
ca colaboratorii Vieţei Româneşti şi ca Iorga în Neamul Româ- 
nesc arătau primeidioasa stare de mizerie a ţăranului român pre- 
cum arătau și stările din Basarabia, Bucovina și Transilvania şi 
când conştiinţa naţională desvoltată în şcoli și universităţi se arăta 
mai puternică. 

O reprezentaţie de binefacere, în care lumea zisă bună era 
să joace, în limba franceză, o piesă franceză, numită Madame 
Flirt, la Teatrul Naţional, în seara de 13 Martie 1906, a fost pri- 
lejul manifestării acestor sentimente. Indemnată de N. Iorga, stu- 
denţimea, foarte naționalistă atunci şi desigur mai puţin aprigă de 
foloase materiale şi mai muncitoare ca cea de mai târziu, a împiedi- 
cat, cu ici şi colo fapte brutale zadarnice, ca reprezentaţia să aibă 
Joc. Am fost martor la ciocnirile ce au avut loc în Piaţa Teatrului 
şi în apropierea ei, întovărăşind pe D. Moruzi (Kneazul), atunci 
prefect de poliţie pe care îl întâlnisem pe calea Victoriei. La stu- 
denţi se adăugase o sumă de derbedei care habar nu avea despre 
cauza manifestaţiei şi căutau numai să facă scandal şi să lovească 
în poliţie şi în armată. 

Guvernul și elita societății a socotit totul ca o mişcare por- 
nită de N. Iorga din curat demagogism. Cea mai multă lume — 
şi mărturisesc că și eu eram printre dânsa — nu şi-a dat seama 
despre ce însemna această manifestaţie care de fapt a pus capăt 
unei epoci. Guvernul a considerat-o ca un simplu incident şi şi-a 
văzut de grija de căpetenie ce o avea atunci, pregătirea expoziţiu- 
nei ce era să comemoreze jubileul de 40 de ani de domnie a Re- 
gelui Carol I, Au fost oameni care au văzut dinainte însemnătatea 
acestei expoziţii şi mai presus de toţi doctorul C. I. Istrate iniția- 

torul şi organizatorul ei. Dar pentru cei mai mulţi guvernamentali 
era un prilei minunat de a arăta Regelui Carol că şi conservatorii 
ştiau să-L proslăvească, cum a fost un prilej, greşit socotesc eu, 
pentru liberali — după cuvântul de ordine dat de D. A, Sturdza — 
de a se abţine dela această manifestaţie. 

Mulțumită priceperei, spiritului enciclopedic şi naţionalis- 
mului doctorului Istrate, expoziţiunea, deschisă la 6/19 Iunie 1906, 
după serbările aniversare din Mai, a avut un foarte mare succes, 
arătând Românilor de pretutindeni, pentru întâia oară la un loc 
productele muncei lor. Mulţi au descoperit atunci pe Românii din 
afară de graniţe, precum şi acei veniţi în mari mulţimi de peste 
graniţe, au cunoscut întâi Regatul Român. 

Am arătat în multe rânduri cât de patriotică ne fusese creş- 
terea acasă, cum vibrasem şi acasă şi în şcoli la toate nedreptăţile 
făcute Neamului. Citisem multe, cunoşteam istoria dar mărturi- 
sesc că, mai mult de cât prin orice, chestiunea naţională mi-a 
fost înfăţişată de cuprinsul pavilioanelor Românilor de peste gra- 
niţe, pavilioane în care am petrecut lungi ore studiind cu deamă- 
nuntul cuprinsul lor. Corurile minunate ale Românilor din afara 
graniţelor au fost pentru mine o adevărată revelaţie, 

Mi-a părut rău să văd atunci pe Tata, supărat cu drept cu- 
vânt pe guvernul conservator, urmând lozinca dată de şeful libe- 
ralilor, cu toate că nu făcea parte din acest partid, şi nevizitând 
expoziţia sau cel puţin pavilioanele Românilor de peste hotare, el 
care îi cercetase peste tot acasă la ei şi pe care l-ar fi interesat 
atât de mult unitatea vremelnic făptuită a sufletelor şi a pro- 
ducției artistice a tuturor ramurilor Românimei. 

Tot în anii şcoalei de răsboi Tata mi-a atras atenţia şi m'a 
făcut să citesc revista ieşeană Viața Românească, care a avut și 
asupra mea o mare influență mai ales în privința nevoii reformei 
stărei sociale dela noi. 

In iarna 1906 am studiat, după cererea lui Alexandru Mar- 
ghiloman, bugetul Ministerului de Răsboi şi i-am dat note pe 
care le-am desvoltat verbal printr'o lungă convorbire ce am avut 
cu dânsul cu două sau trei zile înainte de a-şi pronunţa discursul 
la discuția acelui buget, discurs în care Marghiloman a desvol- 
tat (28 Fevruarie 1906) şi prezentat cu pricepere informaţiile ce-i 
dădusem. A fost pentru mine întâiul prilej să constat. cum am 
constatat-o mai târziu de mai multe ori la I. I. C, Brătianu că 
este adevărat ce spune un autor francez: «comme beaucoup d'hom- 

«mes politiques, il (Talleyrand) s'intruisait de ce qu'il ignorait en 
«écoutant parler les autres, et s'assimilant leurs propos avec une 
«extrême facilité, finissait par „voir la question” beacoup mieux 
«que ceux qui en avaient fait expressément l'étude». 


VII 
LA BATALIONUL 2 VÂNĂTORI 


Dupä normele atunci în vigoare, absolvenți Şcoalei de Răs- 
boi calificați buni pentru serviciul de stat major urmau, după 
examenul de terminarea şcoalei, să se întoarcă la corpurile lor de 
origină pentru şase luni. Cum am arătat fusesem mutat din Ba- 
talionul 9 Vânători în Regimentul Prahova No. 7, rămânând însă 
ataşat tot la Batalionul 9 Vânätori. Regimentul Prahova No. 7 
fiind în Ploeșşti, garnizoană mult căutată de mulţi ofiţeri, fusesem 
mutat curând din acest regiment în Regimentul Suceava No. 16, 
în care am contat cât am fost în Şcoala de Răsboi. La absolvirea 
şcolii ași fi trebuit deci să mă duc, cum mă îndemna de altfel 
mult şi colegul de şcoală, căpitanul C. Neculcea, care făcea parte 
din acel regiment, la Fălticeni. Nu făcea însă ca să mă duc acolo 
numai pentru şase luni şi să mă mut de două ori în acest timp. 
Am cerut deci să fiu mutat sau atașat la un corp de trupă din Bucu- 
rești (erau atunci în Bucureşti două regimente de infanterie şi două 
batalioane de vânători) sau din imediata vecinătate şi am fost 
atașat la Batalionul 2 Vânători. 

Acest corp de trupă, care ştersese, prin purtarea sa în ziua de 
30 August 1877 sub meterezurile Plevnei, ruşinea rolului ce-l în- 
deplinise în noaptea de 11 Fevruarie 1866, avea o tradiţie de vi- 
tejie și de destoinicie la care ţinea. La această aureolă se adăugase 
renumele ce-i revenise din faptul că în calitate de comandant de 
companie în rândurile sale, căpitanul Alex. D. Sturdza pornise 
lupta pentru o mai temeinică educaţie şi o mai desăvârşită pregă- 
tire de răsboi. A. D. Sturdza nu mai era în batalion când am venit 
eu, dar urmele sale se cunoşteau încă. 

Comandantul batalionului, locotenentul-colonel E. Romanes- 
cu, era un om de treabă, fără multă personalitate; ajutorul său 
era căpitanul I. Ţiuleanu care a trecut mai târziu, după sfatul 
meu, în jandarmeria rurală, în care a slujit cu destoinicie până 

la sfârşitul carierei sale, iar comandantul meu de companie era 
căpitanul E. (Mache) Ignat. 

Ca serviciu, în afară de o conferinţă ordonată de Romanescu 
şi de nişte conferinţe despre istorie şi tactică cerute de unii cama- 
razi, care se pregăteau fie pentru examenul de maior, fie pentru 
Şcoala de Răsboi, am făcut mai mult serviciu în garnizoană. 

Am reînceput a merge «în lume» în care nu mai fusesem 
din cauza doliului pentru Mama. | 

In aparenţă anul 1906 se închidea bine, recolta fusese îm- 
belşugată, expoziţia arătase progresul făcut de ţară în cei 40 de 
domnie ai Regelui Carol I şi dăduse prilej diferitelor ra- 
muri ale Neamului Românesc să se întâlnească şi să arate comu- 
nitatea lor de origină şi de sentimente. In realitate, cum erau să 
o arate faptele prea curând, stăteam pe un vulcan. 

Ţărănimea, lipsită — prin abuzuri seculare — de glia tre- 
buincioasă hranei sale, aflată în permanentă stare de subnutri- 
țiune, asuprită de arendași străini de neam sau chiar de unii mari 
proprietari băștinași, asmuţită de unii agitatori ca faimosul doctor 
Rakovski, nepricepând bine multe lucruri ce auzeau, fie despre 
cele ce se petrecuseră de curând în Rusia, fie de cele ce se scriau 
despre stările dela noi (desigur că puţinii cetitori de la ţară a. 
ziarelor au înţeles prea puţin sau au interpretat aşa cum le con- 
venea, atât cele spuse de ziare, cât și îndemnurile multor oameni 
de bine pentru ridicarea ţărănimii ca şi tot ce se spunea despre 
plaga arendăşiei), era nemulțumită şi nemulţumirea ei ajunsese la 
stadiul când era gata pentru orice acţiune violentă. 

Puţini însă îşi dădeau seama de primejdie. Printre aceştia 
— i poate chiar mai mult ca alţii — au fost pe de o parte Tata 
iar pe de alta colaboratorii Yteței Româneşti. Cercetările pe care le 
făcea de douăzeci de ani asupra chestiunei proprietăţei gliei şi a 
relaţiilor dintre om şi glie şi om şi om ca rezultat al posesiunei 
gliei, viaţa lui la ţară în contact apropiat cu țărănimea, cu care 
avusese bune relaţii, de la care auzise multe, convinseseră de mult 
pe Tata de nedreptatea regimului proprietăţii agrare și a siste- 
mului de exploatare a solului, precum îi arătaseră nedreptăţile ce 
se făcuseră şi se făceau ţărănimii. Desfăcut de toate prejudecățile 
clasei sale şi convins de cele mai sus arătate, își aşternuse păre- 
rile pe hârtie, în articole de revistă şi 'n memorii publicate de 
Academia Română, ca şi 'n nuvele şi romane care nu avură alt 
rezultat — afară de câte-va dări de seamă favorabile şi de un 
premiu al Academiei Române — decât să-i creeze mulţi duşmani, 

mai cu seamă printre membrii partidului conservator. De pe la 
1900 încoace, convingerea sa că situaţia devenea din ce în ce mai 
primejdioasă şi că ne apropiam de o catastrofă se întărea şi cre- 
ştea; el ne-o spunea şi repeta mereu, întemeiat şi pe răscoalele şi 
ciocnirile care au avut loc în 1899 la Slatina și 1900 la Râmnicul- 
Sărat (Buda), Buzău, Dâmboviţa, Râmnicul- Vâlcii, Gorj şi Vas- 
lui. Prevederea catastrofei era o preocupare latentă și permanentă 
a sa, chiar când lucra, cum lucrase până atunci, la alte chestiuni, 
cum era acea a graniţei. 

Ceeace mărise în ultimii ani convingtrea Tatei despre imi- 
nența primejdiei au fost şi desele prilejuri ce avusese de a veni 
din nou în contact cu țărănimea și mai ales cu cea din Moldova. 
Societăţile de asigure și în special Dacia România şi Generala 
îl însărcinaseră cu multe expertize pentru stricăciuni făcute de 
grindină, cu care prilej venise în contact atât cu arendaţi și ad- 
ministratori de moşii cât și cu țărănimea cu care îi plăcuse și-i 
plăcea atât de mult să steie de vorbă. 

Ca rezultat al tuturor cauzelor arătate mai sus începuse a 
se vorbi în câteva cercuri din ce în ce mai des de iminenţa pri- 
mejdiei, iminenţă pe care mărturisesc că nu o vedeam. Incerca- 
sem de câte-va ori să întreb pe soldaţi despre chestiunea aceasta 
dar aceştia s'au ferit totdeauna a-mi da altceva de cât răspunsuri 
foarte vagi. 

Fiind liber în urma demisiunei sale, Tata s'a apucat să 
strângă la un loc diferitele sale studii şi să alcătuiască un volum 
având drept titlu Pământul, Sătenii şi Stăpânii în Moldova, care 
a apărut în librărie la 20 Decemvrie 1906 şi a fost prezentat două 
zile în urmă, cu mari laude, de D. A. Sturdza, Academie: Române. 
Primită foarte bine de istorici, de cunoscători ai chestiuni agrare 
și de acei care vedeau la fel, cum era Viaţa Românească, cartea 
Tatei a făcut o foarte mare vâlvă și a ridicat contra lui pe toți 
acei cărora le folosia starea de lucruri sau cari nu puteau admite 
înfăţişarea netemeiniciei legale şi tradiționale a proprietăţii so- 
lului la noi, așa cum se manifesta atunci. Cei mai numeroși din- 
tre aceștia se găseau în rândurile partidului conservator, alcătuit 
atunci din descendenți ai veche: boierimi (mulţi nevrednic: de 
strămoșii lor căutând numai foloasele ce le putea da numele a- 
cestora și starea ce le-o procura abuzurile din vechime) apărân- 
du-și pielea şi de oameni de curând ajunși dar nu mai puţin 
aprigi în apărarea principiilor sacro-sante ale proprietăţii, aşa 
cum era interesul lor s'o, înfăţișeze. 

Primul care deschise focul fu Titu Maiorescu. Ne fiind isto- 
ric și necunoscând de loc nici trecutul, nici amănuntele chestiu- 
nei agrare, se feri de a se lega de cartea Tatei, dar, în şedinţa 
Academiei dela 12/25 Ianuarie 1907 şi ulterior cu prilejul răs- 
punsului la discursul de recepţie al lui Duiliu Zamfirescu, se legă 
de faptul că, în studiul publicat în memoriile secţiunei istorice a 
Academiei Române cu câte-va luni mai înainte, Tata se arătase 
adversar al teorii continuităței, cum se arătase încă din 1899 în- 
tr'un articol publicat în Revista Nouă. Deşi constatase acest lu- 
cru, I. Bogdan, care a făcut raportul pentru publicarea memoriu- 
lui Tatei, arătase că acesta era bine alcătuit. Cererea lui Maio- 
rescu ca Secţia Istorică să ieie o atitudine contra celor spuse de 
Tata a fost susținută mai mult sau mai puţin de I. Kalinderu; nu 
a fost însă admisă de Academie, care ulterior pe baza raportului 
lui Gr. Tocilescu a dat chiar Tatei premiul Năsturel pentru Pă- 
mântul, Sătenii şi Stăpânii în Moldova, dând astfel pildă de in- 
dependenţă (căci tot ce era junimist în Academie şi 'n afară de 
Academie a făcut mari presiuni spre a nu i se da acest premiu) şi 
zădărnicind manevra încercată de Maiorescu de a descredita pe 
Tata nu numai ca istoric al chestiunei agrare ci chiar și ca istoric 
în general. 

Supărarea conservatorilor nu sa linişitit însă şi mai ales 
după răscoale s'a manifestat atât în Cameră, unde Nicu Filipescu, 
cu totul necunoscător al trecutului chestiunei agrare şi reacţionar 
nepocăit a spus că cartea Tatei era cea mai voluminoasă inepţie 
pe care o pomenise, ceeace a avut drept rezultat că acea carte 
s'a vândut și mai mult, precum şi în Academie, unde anumiţi ne- 
cunoscători ai istoriei ca Duiliu Zamfirescu și alţii duceau o cam- 
panie de bârfeli contra lui cu orice prilej. Ulterior s'a încercat 
acelaş lucru, între altele prin cărţile lui G. Panu, scrise se pare 
după cererea şi cu subvenţia unor conservatori, cum fusese folo- 
sit de alţii pentru a ataca Istori2 Critică a lui Hăjdău. Răspun- 
surile Tatei în Vija Românească (şi apoi în broșuri) au convins 
pe mulți cititori de puţina pregătire ca şi de lipsa de bună cre- 
dinţă a lui Panu. Criticii au amuţit şi cartea Tatei a rămas, cu 
oarecari îndreptări pe cari ar fi dorit chiar el să le introducă, 
prima şi cea mai temeinică înfăţişare a chestiunei agrare în Mol- 
dova. Că istoricii viitori vor putea face îndreptări ici și colo 
aceasta este probabil, dar temelia acestor studii rămâne cea pusă 
de dânsul. Tot pentru a documenta cunoaşterea chestiunei agrare 
Tata a luat iniţiativa, aprobată de D. A. Sturdza şi Ion I. C. 

Brătianu (cari au făcut cu putinţă tipărirea) publicărei colecției 
de Acte şi Legiuiri privitoare la Chestia Ţărănească, strânse de 
D. C. Sturdza-Scheianul şi de dânsul. 

Dacă Tata, ca şi puţin alţii, vedeau apropiindu-se primeij- 
dia, apropierea acesteia nu era văzută nici de Rege şi nici de 
guvernul conservator. 

Cu toate nemărginitele sale calităţi, Regele Carol I, atât 
de conştiincios, nu a văzut primejdia. Mi se pare că temeiurile 
pentru care nu a văzut-o au fost: însuşi creşterea sa şi ideile în 
care trăise până ce venise în țară; necunoştinţa trecutului, ches- 
tiunei rurale la noi; exagerările verbale ale tuturor opoziţiilor, 
minciunile tuturor guvernanţilor precum şi mai ales ascunderea 
adevărurilor neplăcute de către cei din împreiurul lui. Alexan- 
dru Vlăhuţă a scris atunci o poezie, 1907, în care vorbea de min- 
ciuna care stă cu Regele la masă şi se huleau toți ace: care spun 
asemeni neadevăruri Regelui. Tot aşa Furnica, editată de G. Ra- 
netti şi N. D. Ţăranu a publicat o caricatură arătând Minciuna, 
sub trăsăturile lui D. A. Sturza, stând cu Regele Carol la masă 
pe când Linguşirea, sub trăsăturile lui I. Kalinderu, dădea afară 
Adevărul — un țăran. 

Cât despre guvern, nu G. Cantacuzino-Nababul sau gene- 
ralul G. Manu, erau capabili de a pricepe semnele vremurilor. 
Și au fost atât de incapabili în cât şi ei şi toți latifundiarii şi apă- 
rători ideilor conservatoare care îi înconjurau, nu au fost în stare 
să ieie nici-o măsură de poliţie spre a preveni răscoalele sau a 
le stăvili. 

Răscoalele începute, prin mijlocul lui Fevruarie 1907, în 
Moldova de Nord( regiunea Hârlău) s'au întins cu repeziciune 
şi în Muntenia, unde au avut un caracter de violenţă şi de săl- 
băticie ne asemănat mai mare, cu toate că arendaşii contra cărora 
a fost mai mare ura lor erau de aceaşi credinţă şi nu de o alta 
ca în Moldova. 

Singură Dobrogea, unde nu existau nici latifundii, nici nu 
erau arendași, deși locuită în bună parte de o populaţie ce ar fi 
putut uşor fi excitată din afară de granite, nu s'a mișcat. 

Focul odată aprins, trebuia dintâi stins şi trebuia stins cu 
atât mai mult cu erau vecini gata să-l stingă ei și erau şi Români 
— ruşine lor! — gata să-i cheme pentru a-l stinge, ceea ce ne-a 
indignat foarte mult. 

Nababul şi guvernul prezidat de dânsul nu erau în stare s'o 
facă. Carp cu ideile sale ca «Regele și Dorobanţul», cu înţelesul 

pe care-l dădea el lozincii ce o aruncase la 19/25 Martie, «întâi 
represiune, vom aviza pe urmă», şi cu părerea ce i se cunoştea 
de a chema chiar trupe Austro-Ungare pentru potolirea răscoa- 
lelor, nu putea fi chemat. Rămâneau liberalii cari pe de o parte 
au luat neîntârziat măsuri pentru stăvilirea actelor de distrugere 
iar pe de alta au lansat, în chiar ziua venirii lor la putere, în nu- 
mele Regelui, un manifest făpăduind îndreptare. 

Pentru cea dintăi operaţie, Regele a impus liberalilor, veniţi 
la putere la 12/25 Martie 1907, să ieie ca ministru de răsboi pe 
generalul A. Averescu, unul din cei mai tineri generali ai armatei. 
Impunerea acestuia a mirat mult şi pe oamenii politici și publicul 
în general, de oarece generalul nu era cunoscut. Așa, la o masă 
dată de A. Marghiloman, chiar în ziua sau a doua zi după venirea 
liberalilor la putere, cu prilejul logodirii mele cu verișoara mea 
Ioana Stirbey, Carp mwa întrebat cine era acel Averescu pe care 
Regele voise să-l impună ca ministru de răsboi și lui, dacă ar 
fi format ministerul, şi Nababului dacă acesta ar fi rămas la putere. 
Eu auzisem vorbindu-se întâi despre Averescu de către Mişa 
Sturdza care, concentrat ca ofiţer de rezervă cu prilejul manevrelor 
din 1889, servise în stat majorul diviziei comandată de generalul 
Pencovici, în care servia și Averescu. Mişa Sturdza îl lăudase şi 
lăuda cu orice prilej capacităţile militare ale lui Averescu. După 
aceia mi-a vorbit de Averescu, Claudian şi diferiţi ofiţeri cari 
serviseră cu dânsul și-l lăudau mult. — In sfârșit îi cunoșteam 
scrierile. 

Generalul G. Manu, luase măsuri haotice. Averescu a pus 
ordine şi a dat instrucţiuni clare și precise. Dar ceeace a îngăduit 
mai cu seamă să se pună capăt răscoalelor au fost doi factori: 
extraordinara ascultare a soldatului român, atât a celui de sub 
arme cât şi completașilor şi rezerviștilor, aflaţi la casele lor și cei 
mai mulţi în rândurile răsculaților, cari au răspuns imediat la 
apelul sub arme și au mers chiar contra rudelor lor și apoi faptul 
că populaţiunea de la oraşe nu s'a mișcat și că întreg personalul 
Statului, și mai cu seamă acel al căilor ferate, a rămas credincios 
la postul său. 

Armata și-a făcut pe deplin datoria, ori cât de dureroasă era, 
cum era să şi-o facă şi în marele răsboi, în care răsculații din 
1907 au răspuns, cu aceeaşi hotărîre, la noua chemare a țărei. 
Această îndeplinire a datoriei a fost constatată și printr'un ordin 
de zi al Regelui arătând că «armata şi-a îndeplinit datoria fără 
«şovăire deşi a avut o datorie dureroasă de îndeplinit» şi prin 
multe publicaţiuni străine. (Loebell's Iahresberichte între altele) 


. 


192 G-ral Radu R. Rosetti: Mărturisiri 


Că în răpunerea răscoalei au fost și rigori zadarnice este 
sigur. Nu trebue uitat însă că înainte de intervenţiunea armatei 
răsculații se dăduseră la distrugeri şi cruzimi îngrozitoare şi că 
peste tot nu s'au supus la somaţiunile ce li s'au făcut. Aceasta nu 
scuză acţiunea unor anumiţi comandanţi militari dar lămureşte 
acţiunea lor. Apoi a domnit atunci o ură cum nu se poate descrie, 
între răsculați, având amintirea nedreptăţilor ce li se făceau de 
veacuri pe de o parte, şi între proprietari, îngroziţi de cruzimele 
răsculaților şi de teama de a-și pierde isvoarele veniturilor şi 
burghezimea care arăta o ură cu totul de neînțeles, contra ţărăni- 
mei, de altă parte. 

Eu nu am luat parte decât la măsurile de pază din Bucu- 
reşti, în special în cartierele locuite de Evrei, unde era teamă de 
devastări. Mereu de veghe, am fost foarte obosiţi dar am avut 
nespusul noroc de a nu fi nevoiţi să tragem în Români, noroc 
pentru care nu ştiu cât de recunoscător să fiu soartei. Nu am de po- 
vestit deci lucruri inedite despre cele întâmplate atunci. Voi po- 
vesti totuşi un fapt puţin cunoscut pe care l-am aflat mai târziu 
când am fost în garnzioană la Tecuci (1909). Trupele din Tecuci, 
fuseseră trimise în Martie 1907, în diferite părţi şi în oraş rămă- 
seseră numai puţini ostaşi. Veni vestea cum că Corodenii și Mat- 
caşii, care şi unii și alţii aveau o reputaţie bine stabilită de buclu- 
caşi şi de răi (de fapt erau răzăşi dârzi), înaintează asupra ora- 
şului. Se strânse ce se putu aduna ca soldaţi şi cu autorităţile în 
cap se ieși în faţa răsculaților care se arătară foarte dârzi și ră- 
maseră neînduplecaţi atât de discursurile autorităţilor, cât şi de 
somaţiuni. Atunci eşi înainte sergentul adjutant Vasile Lupu, de- 
canul subofiţerilor din Regimentul VI Tecuci No. 24, pe care lam 
apucat şi eu în regiment în 1909, cunoscut de toţi car: trecuseră 
prin regiment şi comandă deodată: Drepţi, dreapta valiniați ! 
Pietrele căzură din mână și instinctiv, la glasul cunoscut, răsculații 
luară poziţia de drepţi și începură a forma rânduri şi a se alinia, 
grăbiţi fiind de sudalmele distribuite cu generozitate de sergentul- 
adjutant. Urmară comenzile: Din dreapta câte patru, numără!, Co- 
loana de marș, companie la dreapta! Marş! şi: Direciţa la Ca- 
zarmă, înainte marş! Şi sergentul adjutant duse astfel, mustruluin- 
du-i până în cazarmă, cu strigăte de: cadența, leat! şi: stâng, drept, 
stânguu! câte-va sute de amatori revoluționaşi, deveniți de odată 
ostaşi disciplinaţi. Reflexul inconştient creat în oameni prin edu- 
cația militară, acționase. 

Şi o dovadă că armata şi-a făcut datoria și că toţi au price- 

put că asta le era datoria este că chiar în rândurile răsculaților 
nu a rămas ură contra armatei. 

Pentru cine voeşte să-şi deie seama cât de puţin de starea 
spiritelor de atunci, este nevoie să citească ziarele şi broşurile din 
acea vreme sau cel puţin articolul Dumnezeu să-i ierte de Iorga, 
poezia Noi vrem pământ de G. Coşbuc, 1907 de Alexandru Vla- 
huţă ca și romanul Răscoala de L. Rebreanu. 

In București era panică mare, panică mărită de agitaţii şi 
întruniri studenţeşti, de ştirile necontrolate ale ziarelor precum și 
de tot ce povesteau proprietarii, arendașşii, vechilii care căutaseră 
scăpare în Bucureşti şi înmiau faptele. Panica a fost așa de mare 
în cât mulţi și-au trimes copii şi nevestele la Brașov și s'a ajuns 
la înscenări ridicole ca acea a punerii copilului, care era atunci 
| rincipele Carol, ca santinelă în fața corpului de gardă a palatului 
regal din Calea Victoriei. Nu mai vorbesc de toate svonurile, unul 
mai absurd şi mai neverosimil ca celalt, care circulau atunci şi 
nici de faptul că se căutau peste tot, şi mai ales de către con- 
servatori, instigatori şi țapi ispăşitori. Cine nu a fost acuzat atunci 
de a fi cauza răscoalelor? Iorga, Haret, preoţi şi învăţători, stu- 
denţi şi cine nu? Iar în autorii de cărţi, cum a fost cea a Tatei, 
şi de articolele, cum erau cele din Viața Românească şi Neamul 
Românesc, nu se voia a se vedea pe acei care cu durere de ţară 
arătau primejdia, ci dătători de arme în mâinile agitatorilor. Este 
adevărat că o primejdioasă nebunie cuprinsese țărănimea. Această 
nebunie era explicabilă şi prin asuprirea de veacuri şi prin igno- 
ranța în care se afla țărănimea din vina claselor stăpânitoare. 
Este însă tot atât de adevărat că o tot atât de primejdioasă nebunie 
a cuprins atunci o mare parte din clasele stăpânitoare, cărora frica 
şi interesul meschin al bunului trai le întunecase într'atât vederea, 
în cât nu vedeau adevărul nici la lumina grozavei vălvătăi a răs- 
coalelor. Nedându-și seama că oştirea răpunea răscoalele din da- 
torie, s'a luat greşita iniţitivă a unor subscrieri pentru îmbunătă- 
țirea traiului oștenilor, ceeace constituia o adevărată palmă pen- 
tru aceștia. N. Iorga are meritul de a fi spus tare acest gând al 
oştirei şi de a fi împiedicat ca, cu banii astfel strânşi, să se deie 
un bacşiş armatei, 

Răscoalele potolite, urmau să se facă reformele ce se dove- 
diseră trebuincioase. O imensă literatură ieși atunci la iveală, cu 
fel de fel de propuneri. Reformele trebuiau să iasă însă din înţe- 

legerea tuturor factorilor politici. Dar frj a odată trecută, marit 
proprietari au opus rezistenţe din ce în ce mai puternice şi refor- 
mele sau mărginit la : constituirea unor imașe comunale (curând 
neîndestulătoare), la o nouă lege de învoiri agricole şi la creearea 
Casei Rurale, bună instituţie, care însă ar fi trebuit să fi fost 
creată cel puţin cu 20 de ani mai devreme. Nelegiuirile proprieta- 
rilor şi arendaşilor au contenit. Dar, de fapt, problema a rămas tot 
nerezolvată. 

Am pomenit mai sus de logodirea mea cu o nepoată de vară, 
Ioana Știrbey. Hotărirea noastră a fost luată în noaptea de 3/4 
(16/17) Martie 1907, la balul dat în folosul Crucei Roșii, în localul 
Ministerului Afacerilor Străine. Tot atunci şi acolo am aflat că, 
cu încă trei camarazi din promoţia mea, fusesem menţinut pe 
tabloul de înaintare la gradul de căpitan. Venind peste câteva 
zile generalul Averescu ca ministru de răsboi, a rectificat tabloul 
şi a şters pe cei din promoţia mea. De altfel fiind în coada ta- 
bloului ar fi fost puţini sorți ca să fim înaintați în cursul anului. 

Logodnica mea era cea mai tânără fiică a lui Alexandru B. 
Ştirbey şi a Mariei Ghika-Comăneşti, vară de al doilea cu mine, 
ambii încetaţi din viaţă. Ea avea ca fraţi şi surori pe: Elise, care 
fusese căsătorită cu Alexandru Marghiloman, şi se recăsătorise cu 
Ion I. C. Brătianu; Barbu Știrbey, urmau două surori care înce- 
taseră din viaţă, Elena Reineck şi Zoe Cretzianu, soţia lui G. 
Cretzianu; Marietta, căsătorită cu G. Balş; Adina, căsătorită cu 
G. Moruzi și Gheorghe, căsătorit cu Lysbeth Băleanu, toţi oameni 
care doriau foarte sincer binele şi care au avut deapururea faţă 
de mine o purtare fraţească. Dar despre dânșii voiu vorbi în volu- 
mele următoare. 

Imprejurările tragice din ţară au aruncat un văl asupra bucu- 
riei noastre şi au făcut ca cel puţin în primele zile să ne vedem mai 
puţin; ele au avut însă și o parte bună şi anume aceea de a ne 
scăpa de multe corvezi, socotite atunci ca trebuincioase, ca vizite 
și mese pe la rude și cunoscuţi, pe care le-am redus astfel la un 
număr foarte mic. Deasemenea ne-a emancipat de un tovarăș sau 
o tovarăşă obligatorie, în plimbările şi cumpărăturile ce făceam 
pentru gospodăria noastră viitoare. Potolindu-se însă lucrurile şi 
fiind ataşat, cu începere dela 1/14 Aprilie, pentru stagiul regula- 
mentar la Marele Stat Major, am putut să ne ocupăm de pregă- 
tirile căsătoriei noastre, care a avut loc în după amiaza zilei de 

-26 Aprilie (9 Mai) în biserica Domnița Bălașa, nuni fiind Gheor- 
ghe şi Marietta Balș. Primele şase luni am locuit în casa lui Matei 
Balş, pe care o subinchiriasem. 

Nu mă cred îndreptăţit a face portretul aceleia care mi-a 
fost o aşa de bună și iubitoare tovarăşă timp de şapte ani. Poate 
că din paginele ce vor urma va reeşi dacă nu o icoană întreagă 
a ei, dar cel puţin înfăţişarea unora din trăsăturile ei mai de 
seamă. De un lucru am fost isbit însă dela început şi am putut 
să-l verific de atunci încoace şi anume de chipul cum nu greşea 
niciodată în judecarea oamenilor și a caracterelor lor; avea un 
adevărat instinct care-i îngăduia să judece just de la prima 
întâlnire, pe alţii. 

